
REPUBLIKA E SHQIPËRISË
Kuvendi



P R O J E K T L I GJ


Nr._______/2026



PËR 

TREGJET E KRIPTOASETEVE”[footnoteRef:2] [2:  Ky ligj është i përafruar plotësisht me:
Rregulloren (BE) 2023/1114 e Parlamentit Evropian dhe të Këshillit, datë 31 maj 2023, mbi tregjet e kriptoaseteve dhe që amendon rregulloren (BE) nr.1093/2010 dhe (BE) nr.1095/2010, si dhe direktivën 2013/36/BE dhe direktivën (BE) 2019/1937. ] 


Në mbështetje të neneve 78 dhe 83, pika 1, të Kushtetutës, me propozimin e       Këshillit të Ministrave, Kuvendi i Republikës së Shqipërisë.

V E N D O S I:

[bookmark: _heading=h.m9g8duqwlsq2]KREU I:
 DISPOZITA TË PËRGJITHSHME

Neni 1 
Objekti

1. Objekti i këtij ligji është përcaktimi i rregullave dhe kërkesave për ofertën ndaj publikut dhe pranimin për tregtim në një platformë tregtimi të kriptoaseteve, si dhe përcaktimi i kërkesave për ofruesit e shërbimeve të kriptoaseteve.

2. Ky ligj përcakton:

a) kërkesat për transparencë dhe publikimin e informacionit në lidhje me emetimin, ofertën ndaj publikut dhe pranimin e kriptoaseteve për tregtim në një platforme tregtimi kriptoasetesh; 
b) kërkesat dhe rregullat për autorizim dhe mbikëqyrjen në vazhdimësi të ofruesve të shërbimeve të lidhura me kriptoasetet, emetuesve të tokenave të aseteve dhe tokenave të parasë elektronike, duke përfshirë këtu kërkesat operacionale, organizative dhe ato të qeverisjes së brendshme;
c) kërkesat për mbrojtjen e investitorëve gjatë emetimit, ofertës ndaj publikut dhe pranimit për tregtim të kriptoaseteve;
ç)  	kërkesat për mbrojtjen e klientëve të ofruesve të shërbimeve të lidhura me kriptoasetet;
d) masat për parandalimin e tregtimit të brendshëm, përhapjen e informacionit të brendshëm dhe parandalimin e manipulimit të tregut të kriptoaseteve, me qëllim sigurimin e integritetit të tregjeve të                            kriptoaseteve.

Neni 2
Fusha e zbatimit

1. Ky ligj zbatohet ndaj të gjithë personave fizikë dhe personave juridikë që ushtrojnë veprimtarinë e emetimit, ofertës ndaj publikut dhe pranimit për tregtim të kriptoaseteve ose ofrimit të shërbimeve të lidhura me kriptoasetet në Republikën e Shqipërisë.

2. Ky ligj nuk zbatohet ndaj:

a) subjekteve që ofrojnë shërbime të lidhura me kriptoasetet në mënyrë ekskluzive për shoqëritë e tyre mëmë, për shoqëritë e tyre bija ose për shoqëritë e tjera bija të shoqërive mëmë;
b) likuiduesit ose administratorit të falimentimit i cili vepron gjatë procedurës së falimentit, me përjashtim të rasteve të parashikuara në nenin 47, të këtij ligji;
c) Bankës Qendrore Evropiane dhe Bankës së Shqipërisë, në rastet kur veprojnë si autoritet monetar, dhe autoriteteve të tjera publike shqiptare dhe evropiane;
        ç)  Bankës Evropiane të Investimeve dhe degëve të saj;
d) Instrumentit Evropian për Stabilitetin Financiar dhe Mekanizmit Evropian të Stabilitetit;
      dh)  organizatave publike ndërkombëtare.
	
3. Nuk përfshihen në fushën e zbatimit të këtij ligji kriptoasetet të cilat janë unike dhe të pakëmbyeshme me kriptoasete të tjera.

4. Nuk përfshihen në fushën e zbatimit të këtij ligji kriptoasetet të cilat i përkasin njërës prej kategorive të mëposhtme. 
 
a) Instrumenteve financiare, në përputhje me përkufizimin e dhënë në legjislacionin në fuqi për tregjet e instrumenteve financiare.
b) Depozitave, në përputhje me përkufizimin e dhënë në legjislacionin në fuqi për bankat.
c) Depozitave të strukturuara, në përputhje me përkufizimin e dhënë në legjislacionin në fuqi për tregjet e instrumenteve financiare.
ç) 	Fondeve, me përjashtim kur kategorizohen si tokena të parasë elektronike.
d) Produkteve të titullzuara, sipas përcaktimeve të legjislacionit për tregjet e instrumenteve financiare.
dh)Produkteve të sigurimit të jo jetës ose të jetës sipas klasave të sigurimit, të përcaktuara në legjislacionin në fuqi për veprimtaritë e sigurimit dhe risigurimit, përfshirë kontratat e risigurimit dhe retrocedimit.
e) Fondeve të pensionit privat, të rregulluara sipas legjislacionit në fuqi për fondet e pensioneve private.
ë) 	Produkteve individuale të pensionit, për të cilat kërkohet një kontribut financiar nga punëdhënësi dhe ku punëdhënësi ose punëmarrësi nuk kanë mundësi zgjedhjeje për produktin ose ofruesin e pensionit.
f) Produkteve panevropiane të pensionit personal, sipas përkufizimit të të pikës 52, të nenit 3, të këtij ligji.
g) Skemave të sigurimeve shoqërore, të mbuluara nga legjislacioni në fuqi.

5. Për qëllime të shkronjës “a”, të pikës 4, të këtij neni, ngarkohet AMF-ja për hartimin e rregullave të detajuara në lidhje me kushtet dhe kriteret e klasifikimit të kriptoaseteve si instrumente financiare.  

Neni 3
Përkufizimet

Në këtë ligj termat e mëposhtëm kanë këto kuptime:

1. “Teknologjia e regjistrit të shpërndarë” ose “DLT”, një teknologji që mundëson operimin dhe përdorimin e regjistrave të shpërndarë.

2. “Regjistër i shpërndarë”, një regjistër informacioni i cili ruan të dhënat e transaksioneve dhe është i shpërndarë në mënyrë të sinkronizuar nëpërmjet një rrjeti të shumëfishtë nyjesh DLT, i cili përdor një mekanizëm të dakordësimit.

3. “Mekanizëm i dakordësimit”, një tërësi rregullash dhe procedurash përmes të cilit rrjeti i nyjeve DLT dakordëson konfirmimin e transaksionit.

4. “Nyje e rrjetit DLT”, një pajisje ose proces i cili është pjesë e një rrjeti që mban kopje të plota ose të pjesshme të të gjitha transaksioneve të regjistrit të shpërndarë.

5. “Kriptoaset”, një përfaqësim digjital i një vlere ose të drejte, i cili mund të transferohet dhe mund të ruhet elektronikisht përmes përdorimit të teknologjisë së regjistrit të shpërndarë ose teknologjive të ngjashme. Për qëllime të zbatimit të legjislacionit në fuqi për parandalimin e pastrimit të parave dhe financimit të terrorizmit, kriptoasetet trajtohen si mjete virtuale.

6. “Token i lidhur me asetet” (këtu e në vijim “tokeni i aseteve”), një lloj                   kriptoaseti, i ndryshëm nga tokeni i parasë elektronike, i cili synon të mbajë një vlerë të qëndrueshme përmes referimit të vlerës së tij pas një vlere ose të drejte tjetër, përfshirë këtu një ose më shumë monedha zyrtare që kanë kurs ligjor.

7. “Tokeni i parasë elektronike”, një lloj kriptoaseti i cili përdoret si mjet këmbimi dhe synon të mbajë një vlerë të qëndrueshme përmes referimit të vlerës së tij pas një monedhe zyrtare që ka kurs ligjor.

8. “Monedhë zyrtare”, monedha zyrtare e një shteti e cila emetohet nga banka qendrore ose një autoritet tjetër monetar.

9. “Token utilitar”, një nga llojet e kriptoaseteve i cili synon të mundësojë akses në një mall ose një shërbim të ofruar nga emetuesi i tij.

10. “Emetues”, një person fizik ose person juridik, i cili emeton kriptoasete.

11. “Aplikuesi për emetim” është një emetues i tokenave të asetit dhe tokenave të parasë elektronike, kriptoaseteve i cili kërkon autorizim për të ofruar kriptoasete ndaj publikut ose për t’i pranuar ato për tregtim.

12. “Ofertë ndaj publikut”, një komunikim ndaj çdo personi, në çfarëdolloj forme dhe mjeti, që paraqet informacion të mjaftueshëm për kushtet e ofertës dhe kriptoasetet që do të ofrohen, në mënyrë që t’i mundësojë klientit marrjen e vendimit për blerjen e këtyre kriptoaseteve.

13. “Ofertues”, personi fizik, personi juridik ose emetuesi, i cili ofron kriptoasete për publikun.

14. “Fonde” ka të njëjtin kuptim me përkufizimin e dhënë në legjislacionin në fuqi për shërbimet e pagesave.

15. “Ofrues i shërbimeve të kriptoaseteve”, çdo person juridik i cili ofron ndaj palëve të treta një ose më shumë shërbime të lidhura me kriptoasetet, në përputhje me nenin 59, të këtij ligji.

16. “Shërbim i lidhur me kriptoasetet”, shërbimet dhe veprimtaritë, si më poshtë vijon:

a) Mbajtja dhe administrimi i kriptoaseteve për llogari të palëve të treta;
b) Operimi i një platforme tregtimi për kriptoasetet;
c) Këmbimi i kriptoaseteve kundrejt fondeve;
          ç)  Këmbimi i kriptoaseteve kundrejt kriptoaseteve;
d) Ekzekutimi i urdhrave të kriptoaseteve për llogari të klientëve;
        dh)  Hedhja në treg e kriptoaseteve;
e) Marrja dhe transmetimi i urdhrave të lidhura me kriptoasetet për llogari të klientëve;
          ë)  Këshillimi në lidhje me kriptoasetet;
f) Administrimi i portofolit të kriptoaseteve;
g) Shërbimet e transfertave të kriptoaseteve për llogari të klientëve.

17. “Mbajtja dhe administrimi i kriptoaseteve për llogari të palëve të treta”, ruajtja ose kontrolli i kriptoaseteve për llogari të klientëve ose mënyra e aksesimit të kriptoaseteve, në rastet e çelësave kriptografikë privatë.
 
18. “Operimi i një platforme tregtimi për kriptoasetet”, menaxhimi i një ose më shumë platformave shumëpalëshe të tregtimit, në të cilën interesat e shumëfishta të palëve të treta në lidhje me blerjen ose shitjen e kriptoaseteve ndërveprojnë në përputhje me rregullat e saj me qëllim lidhjen e kontratave për këmbimin e kriptoaseteve kundrejt fondeve ose këmbimin e kriptoaseteve me kriptoasete të tjera.

19. “Këmbimi i kriptoaseteve kundrejt fondeve”, shërbimi i lidhjes dhe ekzekutimit të kontratave me palë të treta për blerjen ose shitjen e                        kriptoaseteve kundrejt fondeve, përmes përdorimit të fondeve të veta.

20. “Këmbimi i kriptoaseteve kundrejt kriptoaseteve”, shërbimi i lidhjes së kontratave me palë të treta për blerjen ose shitjen e kriptoaseteve kundrejt kriptoaseteve, përmes përdorimit të fondeve të veta.

21. “Ekzekutimi i urdhrave të kriptoaseteve për llogari të klientëve”, shërbimi i lidhjes së kontratave për llogari të palëve të treta për blerjen ose shitjen e një ose më shumë kriptoaseteve ose për nënshkrimin e një ose më shumë kriptoaseteve, dhe përfshin lidhjen e kontratave për të shitur kriptoasete në momentin e ofertës ndaj publikut ose pranimit për tregtim.

22. “Hedhja në treg e kriptoaseteve”, promovimi i kriptoaseteve te blerësit, në emër ose për llogari të ofertuesit, ose një pale të lidhur me ofertuesin.

23. “Marrja dhe transmetimi i urdhrave të lidhur me kriptoasetet për llogari të klientëve”, marrja e një urdhri për blerjen ose shitjen e një ose më shumë kriptoaseteve, ose për nënshkrimin e një ose më shumë                           kriptoaseteve, dhe transmetimi i tij te një palë e tretë për ekzekutim.

24. “Këshillimi në lidhje me kriptoasetet”, shërbimi i ofrimit, dhënies ose dakordësisë për t’i dhënë klientit rekomandime të personalizuara, me kërkesën e klientit ose nismën e vetë ofruesit të shërbimeve të kriptoaseteve, lidhur me kryerjen e transaksioneve me kriptoasete  ose përdorimin e shërbimeve të lidhura me kriptoasetet.

25. “Administrimi i portofolit të kriptoaseteve”, administrimi i portofoleve të kriptoaseteve, në përputhje me mandatet ose udhëzimet e dhëna nga klientët në mënyrë diskrecionare, ku portofolet përfshijnë një ose më shume kriptoasete.

26. “Shërbimet e transfertave të kriptoaseteve për llogari të klientëve”,  ofrimi i shërbimeve të transfertave nga një adresë ose llogari e regjistrit të shpërndarë drejt një tjetre, për llogari të personave fizikë ose personave juridikë.

27. “Organ drejtues”, struktura ose strukturat e një emetuesi, ofertuesi ose personi i cili kërkon pranimin për tregtim ose ofrimin e shërbimeve të lidhura me kriptoasetet, të cilët janë emëruar në përputhje me legjislacionin në fuqi dhe kanë fuqi vendimmarrëse mbi vendosjen e strategjisë, objektivave dhe drejtimit të përgjithshëm të subjektit dhe të cilët mbikëqyrin vendimmarrjet e administrimit të subjektit dhe përfshijnë personat të cilët efektivisht drejtojnë shoqërinë.

28. “Institucion krediti”, subjekti që ushtron veprimtari bankare dhe financiare sipas përcaktimeve të legjislacionit në fuqi.

29. “Shoqëri e shërbimeve të investimit”  ose “shoqëri komisionere”, ka të njëjtin kuptim sipas legjislacionit që rregullon tregjet e instrumenteve financiare.

30. “Klient profesionist” ka të njëjtin kuptim sipas legjislacionit që rregullon tregjet e instrumenteve financiare.

31. “Lidhje të ngushta” ka të njëjtin kuptim sipas legjislacionit që rregullon tregjet e instrumenteve financiare.
 
32. “Rezerva e aseteve”, shporta rezervë e aseteve e cila garanton pretendimet e klientit kundrejt emetuesit.

33. “Shteti i origjinës” është:
 
a) shteti ku ofertuesi ose personi ka regjistruar selinë, në rastin e ofertuesve ose personave që kërkojnë pranim për tregtim të                        kriptoaseteve të ndryshme nga tokeni i aseteve dhe tokeni i parasë elektronike;
b) shteti i përzgjedhur nga ofertuesi ose personi që kërkon pranim për tregtim, në të cilin këta të fundit kanë degë të shoqërisë, në rastin e ofertuesve ose personave që kërkojnë pranim për tregtim të tokenave të ndryshëm nga tokeni i aseteve ose tokeni i parasë elektronike, të cilët nuk kanë një seli  të regjistruar, por kanë një ose më shumë degë në Shqipëri ose në një nga shtetet anëtare të Bashkimit Evropian; 
c) shteti në të cilin kriptoasetet do të ofrohen për herë të parë ndaj publikut ose shteti i përzgjedhur nga ofertuesi ose personi që kërkon pranim për tregtim për të kërkuar për herë të parë pranimin për tregtim, në rastin e ofertuesve ose personave që kërkojnë pranim për tregtim të kriptoaseteve të ndryshme nga tokeni i aseteve ose tokeni i parasë elektronike, të cilët kanë selinë në një vend të tretë dhe nuk kanë degë në Shqipëri ose në një nga shtetet anëtare të Bashkimit Evropian;
           ç) shteti në të cilin emetuesi i tokenit të aseteve ka regjistruar selinë;
d) shteti në të cilin emetuesi i tokenit të parasë elektronikë është licencuar ose autorizuar si bankë ose si institucion i parasë elektronike, në përputhje me legjislacionin në fuqi;
        dh) 	shteti në të cilin ofruesi i shërbimeve të kriptoaseteve ka regjistruar selinë.

34. “Shteti pritës”, shteti  i ndryshëm nga shteti i origjinës, në të cilin ofertuesi ose personi i cili kërkon pranimin për tregtim ka bërë një ofertë publike të kriptoaseteve ose ka kërkuar pranim për tregtim, ose ofruesi i shërbimeve të kriptoaseteve ofron shërbime të kriptoaseteve.
  
35. “Autoritetet përgjegjëse”, Banka e Shqipërisë dhe Autoriteti i Mbikëqyrjes Financiare (këtu e në vijim “AMF”), sipas fushës së përgjegjësisë, të përcaktuar në nenin 93, të këtij ligji.

36. “Pjesëmarrje influencuese”, çdo pjesëmarrje e drejtpërdrejtë ose e tërthortë në një emetues të tokenit të aseteve ose ofrues të shërbimeve të kriptoaseteve e të paktën 10% të kapitalit ose të drejtave të votës, duke marrë parasysh kushtet e agregimit, sipas legjislacionit për harmonizimin e kërkesave për transparencë, e cila mundëson  ushtrimin e një  influence të konsiderueshme në administrimin e këtij emetuesi ose ofruesi.

37. “Klient joprofesionist”, çdo person fizik që, në lidhje me kriptoasetet ose shërbimet e lidhura me to, vepron për qëllime që nuk lidhen me veprimtarinë e tij tregtare, të biznesit, artizanale ose profesionale.

38. “Ndërfaqja on-line”, çdo software, duke përfshirë këtu edhe një faqe interneti, pjesë të një faqeje interneti ose aplikacioni, i cili operohet nga, ose, për llogari të një ofertuesi ose ofruesi shërbimesh në lidhje me kriptoasetet, dhe e cila shërben për t’u dhënë zotëruesve të kriptoaseteve akses në kriptoasetet e tyre, si dhe t’u mundësojë klientëve akses në shërbime në lidhje me kriptoasetet.

39. “Klient”, çdo person fizik ose juridik të cilit i ofrohen shërbime në lidhje me kriptoasetet nga një ofrues i shërbimeve të kriptoaseteve.

40. “Tregtim i bazuar në parimin e përputhshmërisë” ka të njëjtin kuptim me atë të përcaktuar në legjislacionin që rregullon tregjet e instrumenteve financiare.

41. “Shërbim pagese” ka të njëjtin kuptim, sipas përcaktimit në legjislacionin për shërbimet e pagesave.

42. “Ofrues i shërbimit të pagesave” ka të njëjtin kuptim, sipas përcaktimit në legjislacionin për shërbimet e pagesave.

43. “Institucion i parasë elektronike” ka të njëjtin kuptim, sipas përcaktimeve të legjislacionit në fuqi për paranë elektronike.

44. “Para elektronike” ka të njëjtin kuptim, sipas përcaktimit në legjislacionin në fuqi për bankat.

45. “Të dhëna personale” ka të njëjtin kuptim, sipas përcaktimit në legjislacionin për mbrojtjen e të dhënave personale.

46. “Institucion pagese” ka të njëjtin kuptim, sipas përcaktimit në legjislacionin për shërbimet e pagesave.

47. “Shoqëri administruese e SIKTT” ka të njëjtin kuptim, sipas përcaktimit në legjislacionin për sipërmarrjet e investimeve kolektive.

48. “Administruesi i fondit të investimeve alternative” ka të njëjtin kuptim, sipas përcaktimit në legjislacionin për sipërmarrjet e investimeve kolektive.

49. “Instrument financiar” ka të njëjtin kuptim, sipas përcaktimit në legjislacionin për tregjet e instrumenteve financiare.

50. “Depozitë” ka të njëjtin kuptim, sipas përcaktimit në legjislacionin për bankat në Republikën e Shqipërisë.

51. “Depozitë e strukturuar” ka të njëjtin kuptim, sipas përcaktimit në legjislacionin për tregjet e instrumenteve financiare.

52. “Produkt panevropian i pensionit personal”, një produkt pensioni personal për kursime afatgjata në Bashkimin Evropian, i ofruar nga një subjekt financiar i autorizuar për ofrimin e këtij produkti, në bazë të një kontrate me një person fizik, me qëllim sigurimin e të ardhurave nga pensioni, dhe që nuk lejon shlyerje të parakohshme, përveç rasteve të kufizuara, si edhe nuk mund të përdoret si kolateral.

53. “Mark-to-market”, vlerësimi i pozicioneve sipas çmimeve më të fundit të disponueshme (close-out), të siguruara në mënyrë të pavarur, përfshirë këtu çmimet e bursës, çmimet nga platformat elektronike të tregtimit (screen prices) ose kuotimet nga disa ndërmjetës të pavarur me reputacion të mirë.

54. “Mark-to-model”, çdo vlerësim që bazohet në krahasim referencë (benchmark), ekstrapolohet ose përllogaritet në mënyra të tjera, duke u mbështetur në një ose më shumë të dhëna të tregut.

55. “Metoda e kostos së amortizuar”, një metodë vlerësimi që bazohet në koston e blerjes së një aktivi dhe e rregullon atë vlerë duke amortizuar primet ose zbritjet deri në maturim.

56. “Grup” ka të njëjtin kuptim, sipas përcaktimit në legjislacionin për tregjet e instrumenteve financiare.

57. “ESMA”, Autoriteti Evropian i Tregjeve të Titujve.

58. “EBA”, Autoriteti Bankar Evropian.

59. “ECB”, Banka Qendrore Evropiane.

[bookmark: _heading=h.k5wkuw13c300]KREU II
 KRIPTOASETE TË NDRYSHME NGA TOKENI I ASETEVE OSE TOKENI I PARASË ELEKTRONIKE

Neni 4
Oferta ndaj publikut e kriptoaseteve të ndryshme nga tokeni i aseteve ose tokeni i parasë elektronike 

1. Ofertuesi i kriptoaseteve, të ndryshme nga tokeni i aseteve ose tokeni i parasë elektronike, mund t’i ofrojë këto kriptoasete ndaj publikut vetëm pas përmbushjes së kushteve të mëposhtme:

a) Të jetë person juridik i themeluar në Republikën e Shqipërisë ose në një shtet anëtar të Bashkimit Evropian; 
b) Të hartojë një dokument informues të kriptoasetit (whitepaper), në përputhje me nenin 6 të këtij ligji;
c) Të njoftojë AMF-në për publikimin e dokumentit informues të                 kriptoasetit, në përputhje me nenin 8, të këtij ligji;
ç) 	Të publikojë dokumentin informues të kriptoasetit, në përputhje me nenin 9, të këtij ligji;
d) Të hartojë materialet promovuese në lidhje me kriptoasetet, në përputhje me rregullat e përcaktuara në nenin 7, të këtij ligji, në rast se është e aplikueshme;
         dh)	Të publikojë materialet promovuese në lidhje me kriptoasetet, në përputhje me rregullat e përcaktuara në nenin 9, të këtij ligji, në rast se është e aplikueshme;
e) Të plotësojë të gjitha detyrimet për ofertuesit, sipas përcaktimeve të nenit 14, të këtij ligji.

2. Ofertat ndaj publikut të kriptoaseteve, të ndryshme nga tokeni i aseteve dhe tokeni i parasë elektronike, të listuara më poshtë, përjashtohen nga zbatimi i detyrimeve të parashikuara në shkronjat “b”, “c”, “ç” dhe “dh”, të pikës 1, të këtij neni:
 
a) Ofertat e kriptoaseteteve që iu ofrohen jo më shumë se 150 personave fizikë ose personave juridikë, në rastet kur këta të fundit veprojnë për llogari të vet; dhe
b) Ofertat e kriptoaseteve të cilat kanë vlerë totale të barazvlefshme ose më të ulët se 1 000 000 euro ose vlerën ekuivalente në lekë, brenda një periudhe 12-mujore që nga fillimi ofertës;
c) Ofertat e kriptoaseteve që iu ofrohen ekskluzivisht klientëve profesionistë, të cilat nuk mund të transferohen ose të mbahen nga klientë joprofesionistë.

3. Dispozitat e këtij kreu nuk zbatohen për ofertat ndaj publikut të                         kriptoaseteve, të ndryshme nga tokeni i aseteve ose token i parasë elektronike, në rastet: 
 
a) e kriptoaseteve që shpërndahen falas (airdrop);
b) e kriptoasetetve që përfitohen automatikisht nga nxjerrja e                              kriptoaseteve si rezultat i mirëmbajtjes së rrjetit DLT ose dakordësimit të transaksioneve(mining);
c) e kriptoasetetve që shërbejnë si token utilitar, duke mundësuar qasje në një mall ose shërbim që ekziston ose është funksional;
ç) 	kur zotëruesi i kriptoasetit ka të drejtën ta përdorë atë vetëm në këmbim të mallrave dhe shërbimeve në një rrjet të kufizuar tregtarësh të cilët kanë marrëveshje kontraktuale me ofertuesin.

4. Për qëllim të shkronjës “a”, të pikës 3, një kriptoaset nuk konsiderohet  të  jetë ofruar falas nëse blerësve u kërkohet të vendosin në dispozicion të ofertuesve ose të marrin përsipër të vendosin në dispozicion të dhënat e tyre personale në këmbim të kriptoasetit, ose nëse ofertuesi i një kriptoaseti i ngarkon zotëruesve potencialë të atij kriptoaseti tarifa, komisione ose përfitime monetare ose jomonetare në këmbim të kriptoasetit.
 
5. Në rastet kur, për çdo periudhë 12-mujore, duke nisur nga data e fillimit të ofertës publike, shuma totale e kriptoasetit të ofruar ndaj publikut, sipas shkronjës “ç”, të pikës 3, tejkalon vlerën 1 000 000 euro, ose ekuivalentët e kësaj vlere në lekë, ofertuesi njofton AMF-në për ofertën ndaj publikut dhe parashtron arsyet se përse oferta bie nën përjashtimet e shkronjës “ç”, të pikës 3, të këtij neni.

6. Me marrjen e njoftimit, sipas pikës 5 të këtij neni, në rastet kur AMF-ja konsideron që veprimtaria nuk kualifikohet si rast përjashtimor, në përputhje me shkronjën “ç”, të pikës 3, të këtij neni, për sa i përket operimit në një rrjet të kufizuar, autoriteti merr një vendim të arsyetuar të cilin ia komunikon ofertuesit.

7. Përjashtimet e listuara në pikat 2 dhe 3, të këtij neni, nuk zbatohen në rastet kur ofertuesi ose një palë tjetër që vepron për llogari të ofertuesit, bën me dije në çfarëdo forme komunikimi qëllimet e tij për të kërkuar pranimin për tregtim të një kriptoaseti, të ndryshëm nga një token aseti ose token të parasë elektronike.

8. Në rastet kur oferta publike e një kriptoaseti bie nën përjashtimet e përcaktuara në pikën 3 të këtij neni, veprimtaria e ofrimit të shërbimeve të kujdestarisë dhe administrimit të kriptoaseteve për llogari të klientëve, si dhe veprimtaria e ofrimit të shërbimeve të transfertave të kriptoaseteve nuk i nënshtrohen kërkesave për autorizim si ofrues i shërbimeve të                             kriptoaseteve, në përputhje me nenin 59, të këtij ligji, përveç rasteve kur:

a) ekziston një tjetër ofertë publike e të njëjtit kriptoaset, e cila nuk plotëson kushtet për përjashtim; ose
b) kriptoaseti i ofruar pranohet për tregtim në një platformë tregtimi.

9. Në rastet kur oferta publike e kriptoasetit, të ndryshëm nga tokeni i aseteve ose tokeni i parasë elektronike, përfshin një token utilitar i cili mundëson akses në mallra dhe shërbime që nuk ekzistojnë ose nuk janë ende funksionale, kohëzgjatja e ofertës drejt publikut nuk tejkalon                         12 muaj nga data e publikimit të dokumentit informues të kriptoasetit.

10. Çdo ofertë tjetër e mëpasshme ndaj publikut për kriptoasetin, të ndryshëm nga tokeni i asetit ose tokeni i parasë elektronike, trajtohet si një ofertë e veçantë, për të cilën zbatohen të gjitha kërkesat e pikës 1, krahas zbatimit të mundshëm të përjashtimeve të përcaktuara në pikat 2 dhe 3 të këtij neni. Ofertat e mëpasshme ndaj publikut për kriptoasetin, të ndryshëm nga tokeni i aseteve ose tokeni i parasë elektronike, nuk i nënshtrohen kërkesave për publikimin e një dokumenti informues të ri, për sa kohë që dokumenti informues ekzistues për kriptoasetin është publikuar në përputhje me nenet 9 dhe 12, të këtij ligji, dhe subjekti përgjegjës për hartimin e tij jep pëlqimin me shkrim për përdorim.

11. Dispozitat e këtij kreu zbatohen edhe në rastet kur një ofertë publike për një kriptoaset, të ndryshëm nga tokeni i asetit ose tokeni i parasë elektronike, është e përjashtuar nga detyrimi për të publikuar një dokument informues të kriptoasetit, sipas pikave 2 dhe 3 të këtij neni, por megjithatë dokumenti informues hartohet vullnetarisht.

12. Ndalohet oferta ndaj publikut e kriptoaseteve, të ndryshme nga tokeni i aseteve dhe tokeni i parasë elektronike, nga persona fizikë ose persona juridikë, të ndryshëm nga ata të përcaktuar në shkronjën “a”, të pikës 1, të këtij neni.

Neni 5
Pranimi për tregtim i kriptoaseteve, të ndryshme nga tokeni i aseteve ose tokeni i parasë elektronike

1. Çdo subjekt që kërkon pranimin për tregtim të kriptoaseteve, të cilat nuk janë token i aseteve ose token i parasë elektronike, në një platformë tregtimi duhet të përmbushë të gjitha kushtet e mëposhtme:

a) Të jetë person juridik i regjistruar, në përputhje me legjislaconin në fuqi;  
b) Të hartojë një dokument informues të kriptoasetit, në përputhje me nenin 6, të këtij ligji;
c) Të njoftojë AMF-në rreth dokumentit informues të kriptoasetit, në përputhje me nenin 8, të këtij ligji;
ç)	Të publikojë dokumentin  informues të kriptoasetit, në përputhje me nenin 9 të këtij ligji;
d) Të hartojë materialet promovuese në lidhje me kriptoasetet, në përputhje me nenin 7 të këtij ligji, në rast se është e aplikueshme;
      dh)	Të publikojë materialet promovuese në lidhje me kriptoasetet, në përputhje me nenin 9, të këtij ligji, në rast se është e aplikueshme;
e) Të plotësojë të gjitha detyrimet e përcaktuara për personat të cilët kërkojnë pranim për tregtim, në përputhje me nenin 14, të këtij ligji.

2. Në rastet kur një kriptoaset pranohet për tregtim me nismën e operatorit të një platforme tregtimi dhe dokumenti informues nuk është publikuar, në përputhje me nenin 9, të këtij ligji, operatori i platformës së tregtimit për kriptoasete duhet të përmbushë kërkesat e përcaktuara në pikën 1 të këtij neni.

3. Përjashtimisht, subjekti, i cili kërkon pranimin për tregtim të një kriptoaseti, të ndryshëm nga tokeni i asetit ose tokeni i parasë elektronike, dhe operatori përkatës i platformës së tregtimit mund të bien dakord me shkrim që  ky i fundit  të përmbushë pjesërisht ose plotësisht kërkesat e përcaktuara në shkronjat “b”, “c”, “ç”, “d”, “dh”, “e”, të pikës 1, të këtij neni.
     Marrëveshja me shkrim, e përcaktuar më sipër, përmban dispozita të qarta, të cilat specifikojnë detyrimin e subjektit që kërkon pranimin për tregtim për të vendosur në dispozicion të operatorit të platformës së tregtimit të gjithë infomacionin e nevojshëm, në funksion të përmbushjes së kërkesave të shkronjave “b”, “c”, “ç”, “d”, “dh”, “e”, të pikës 1 të këtij neni.
 
4. Shkronjat “b”, “c” dhe “ç”, të pikës 1, të këtij neni, nuk zbatohen në rastet kur:

a) kriptoaseti është pranuar për tregtim në një platformë tjetër të licencuar për kriptoasetet në Republikën e Shqipërisë ose Bashkimin Evropian;
b) dokumenti informues i kriptoasetit është hartuar në përputhje me nenin 6, është përditësuar në përputhje me nenin 12 dhe personi përgjegjës për hartimin e dokumentit informues të kriptoasetit jep pëlqimin më shkrim, për përdorimin e tij.

Neni 6
Forma dhe përmbajtja e dokumentit informues të kriptoasetit

1. Dokumenti informues i një kriptoaseti përmban të gjithë informacionin e përcaktuar më poshtë dhe të detajuar në aneksin I, bashkëlidhur këtij ligji:
 
a) Informacion rreth ofertuesit ose subjektit që kërkon pranimin për tregtim;
b) Informacion në lidhje me emetuesin, në rastet kur është i ndryshëm nga ofertuesi ose subjekti që kërkon pranim në treg; 
c) Informacion për operatorin e platformës së tregtimit, në rastet kur ai harton dokumentin informues të kriptoasetit;
 ç) Informacion në lidhje me projektin e kriptoasetit;
d) Informacion në lidhje me ofertën ndaj publikut të kriptoasetit ose pranimin e tij për tregtim;
     dh)   Informacion rreth kriptoasetit;
e) Informacion mbi të drejtat dhe detyrimet që i bashkëngjiten kriptoasetit;
       ë)   Informacion mbi teknologjinë bazë;
f) Informacion mbi rreziqet;
g) Informacion mbi ndikimet kryesore mjedisore dhe pasoja të tjera negative të lidhura me llojin e mekanizmit të konsensusit të përdorur për emetimin e kriptoasetit.

     Në rastet kur dokumenti informues i kriptoasetit nuk është hartuar nga personat e përcaktuar në shkronjat “a”, “b” dhe “c”, të pikës 1, të këtij neni, dokumenti informues përfshin gjithashtu identitetin e subjektit që e ka hartuar atë dhe arsyet e përzgjedhjes së tij.

2. Informacioni i renditur në pikën 1 të këtij neni duhet të jetë i drejtë, i qartë dhe jokeqorientues. Dokumenti informues paraqitet në formë koncize dhe të kuptueshme dhe nuk duhet të përmbajë gabime ose mangësi thelbësore.

3. Dokumenti informues i kriptoasetit përmban një njoftim për investitorët, të paraqitur në mënyrë të qartë dhe të dukshme në faqen e parë të tij, me këtë përmbajtje:

“Ky dokument informues nuk është miratuar nga Autoriteti i Mbikëqyrjes Financiare. Ofertuesi i kriptoasetit është i vetmi subjekt përgjegjës për përmbajtjen e këtij dokumenti”.

     Në rastet kur dokumenti informues i kriptoasetit hartohet nga subjekti që kërkon pranim për tregtim ose nga një operator i një platforme tregtimi,  në vend të “ofertuesit” duhet vendosur një referencë për “subjektin që kërkon pranim në treg” ose “operatorin e platformës se tregtimit”, e cila do të përfshihet në deklaratën e përcaktuar në këtë pikë.

4. Dokumenti informues i kriptoasetit nuk duhet të përmbajë asnjë deklaratë ose parashikim në lidhje me vlerën potenciale të kriptoasetit në të ardhmen, përveç sa parashikohet në pikën 5, të këtij neni.

5. Dokumenti informues i kriptoasetit përmban informacion të qartë ku të tregohet që:

a) kriptoaseti mund të humbasë vlerën e tij pjesërisht ose plotësisht;
b) kriptoaseti mund të mos jetë gjithmonë i transferueshëm;
c) kriptoaseti mund të mos jetë likuid;
ç)  në rastet kur oferta ndaj publikut ka të bëjë me një token utilitar, tokeni mund të mos jetë i këmbyeshëm kundrejt mallit ose shërbimit të premtuar në dokumentin informues të kriptoasetit, veçanërisht në rastin e dështimit ose ndërprerjes së projektit të kriptoasetit;
d) kriptoaseti nuk mbulohet nga skemat e kompensimit të investitorëve sipas ligjit që rregullon tregjet e instrumenteve financiare;
dh)	kriptoaseti nuk mbulohet nga skemat e garancisë së depozitave, sipas ligjit që rregullon sigurimin e depozitave.

6. Dokumenti informues i kriptoasetit përmban një deklaratë nga organi drejtues i ofertuesit, ose subjektit që kërkon pranimin për tregtim, ose operatorit të platformës së tregtimit, sipas rastit, e cila vendoset pas njoftimit për investitorët e përcaktuar në pikën 3 të këtij neni, dhe konfirmon që dokumenti informues i kriptoasetit është në përputhje me këtë ligj dhe, në njohurinë më të mirë të strukturës drejtuese, informacioni i paraqitur në dokumentin informues të kriptoasetit është i drejtë dhe i qartë dhe nuk përmban mangësi që mund të ndikojnë në kuptueshmërinë e tij.

7. Dokumenti informues i kriptoasetit përmban një përmbledhje, e cila vendoset pas deklaratës së përcaktuar në pikën 6 të këtij neni, ku ofrohet informacioni thelbësor për ofertën e kriptoasetit ndaj publikut ose për pranimin për tregtim, në mënyrë të shkurtuar dhe në gjuhë joteknike. Përmbledhja duhet të jetë lehtësisht e kuptueshme dhe e paraqitur në një format të qartë dhe gjithëpërfshirës, ​​duke përdorur shkronja me madhësi të lexueshme. Përmbledhja e dokumentit informues të kriptoasetit ofron informacionin e duhur në lidhje me karakteristikat e kriptoasetit në fjalë, në mënyrë që të ndihmojë blerësit dhe zotëruesit e mundshëm të tij të marrin një vendim të informuar.
     Informacioni i përmbledhur sipas kësaj pike shoqërohet me një paralajmërim i cili duhet vendosur në hyrjen e dokumentit informues të kriptoasetit dhe tregon se:

a) blerësi potencial bazon çdo vendim për të blerë kriptoasetin në përmbajtjen e dokumentit informues të kriptoasetit në tërësi dhe jo vetëm në përmbledhje;
b) oferta për publikun e kriptoasetit nuk përbën ofertë ose kërkesë për të blerë instrumente financiare dhe që çdo ofertë ose kërkesë e tillë mund të bëhet vetëm me anë të një prospekti ose një dokumenti tjetër ofertues sipas legjislacionit në fuqi për tregjet e instrumenteve financiare;
c)  	dokumenti informues i kriptoasetit nuk përbën një prospekt, në të njëjtin kuptim siç referohet në ligjin që rregullon tregjet e instrumenteve financiare.

8. Dokumenti informues përmban datën e njoftimit dhe tabelën e përmbajtjes.

9. Dokumenti informues i kriptoasetit hartohet në gjuhën shqipe.
10. Dokumenti informues i kriptoasetit paraqitet në një format digjital, të lexueshëm nga kompjuteri. 

11. Për qëllime të pikës 10, standardet teknike të formatit dhe përmbajtjes së dokumentit informues të kriptoasetit miratohen me rregullore të AMF-së. 

12. Standardet teknike në lidhje me përmbajtjen, metodologjinë dhe paraqitjen e informacionit të përcaktuar në shkronjën “g”, të pikës 1, të këtij neni, të cilat i referohen indikatorëve të qëndrueshmërisë, për sa i përket ndikimeve klimaterike negative ose ndikimeve negative të tjera mjedisore, miratohen me rregullore të AMF-së. 

13. Gjatë hartimit të rregullores së përcaktuar në pikën 12, AMF-ja do të marrë në konsideratë llojet e ndryshme të mekanizmave të konsesusit që përdoren për të dakordësuar transaksionet me kriptoasete, strukturën e incentivave dhe përdorimin e energjisë, energjisë së rinovueshme dhe burimeve natyrore, prodhimin e mbetjeve dhe emetimeve të gazeve serrë. AMF-ja përditëson rregulloren në raste të zhvillimeve teknologjike dhe rregullatore në Bashkimin Evropian. 

Neni 7
Veprimtaritë promovuese

1. Çdo material promovues në lidhje me ofertën ndaj publikut të një kriptoaseti, të ndryshëm nga një token aseti ose token i parasë elektronike, ose në lidhje me pranimin për tregtim të një kriptoaseti të tillë, duhet të jetë në përputhje me kërkesat e mëposhtme:

a) Materialet promovuese duhet të identifikohen qartësisht si të tilla;
b) Informacioni në materialet promovuese duhet të jetë i drejtë, i qartë dhe jokeqorientues;
c) Informacioni në materialet promovuese duhet të jetë në përputhje me informacionin në dokumentin informues të kriptoasetit, sipas nenit 4 ose 5, të këtij ligji;
 ç)	Materialet promovuese duhet të deklarojnë qartë se dokumenti informues i kriptoasetit është publikuar, të tregojnë qartë adresën e faqes së internetit të ofertuesit, të subjektit që kërkon pranimin për tregtim ose të operatorit të platformës së tregtimit për kriptoasetin në fjalë, si dhe të mundësojnë një numër telefoni dhe një adresë e-mail-i për të kontaktuar atë subjekt;
d) Materialet promovuese duhet të përmbajnë deklaratën e mëposhtme:

    “Ky material promovues nuk është shqyrtuar ose miratuar nga Autoriteti i Mbikëqyrjes Financiare. Ofertuesi i kriptoasetit është i vetmi përgjegjës për përmbajtjen e këtij komunikimi.”.

Në rastet kur materialet promovuese përgatiten nga subjekti që kërkon    pranim për tregtim të kriptoasetit ose operatori i një platforme tregtare, atëherë, në vend të “ofertuesit”, në deklaratën e përcaktuar në shkronjën “d”, të pikës 1, duhet të përfshihet një referencë për “subjektin që kërkon pranim për tregtim” ose “operatorin e platformës tregtare”.
 
2. Në rastet kur kërkohet dokumenti informues për kriptoasetin, në përputhje me nenin 4 ose 5 të këtij ligji, materialet promovuese nuk do të shpërndahen përpara publikimit të dokumentit informues. Kjo nuk ndikon në mundësitë e ofertuesit, subjektit që kërkon pranimin në tregtim ose operatorit të një platforme tregtimi për të kryer sondazhe të tregut.
 
3. AMF-ja ka të drejtën të vlerësojë përputhshmërinë e materialeve promovuese me përcaktimet e pikës 1 të këtij neni. 
     Në rastet kur është e nevojshme, AMF-ja asiston autoritetin përgjegjës të shtetit pritës, anëtar të BE-së, ku shpërndahen materialet promovuese, për të analizuar materialet promovuese me informacionin në dokumentin informues të kriptoasetit.

4. Përdorimi i  kompetencave mbikëqyrëse dhe hetimore, të përcaktuara në nenin 94, të këtij ligji, në lidhje me zbatimin e këtij neni nga autoriteti përgjegjës i një shteti tjetër, duhet t’i njoftohet pa vonesë AMF-së, ofertuesit, subjektit që kërkon pranimin për tregtim ose operatorit të platformës së tregtimit për kriptoasetet. 

Neni 8
Njoftimi i dokumentit informues të kriptoasetit dhe i materialeve promovuese 

1. Ofertuesit, subjektet që kërkojnë pranim për tregtim ose operatorët e platformave të tregtimit për kriptoasete, të ndryshme nga tokeni i asetit ose parasë elektronike, njoftojnë dhe i përcjellin AMF-së dokumentin informues të kriptoasetit.

2. Materialet promovuese, sipas kërkesës, i njoftohen AMF-së, si dhe autoritetit përgjegjës të shtetit pritës, në rastet kur u drejtohen zotëruesve të mundshëm të kriptoaseteve, të ndryshme nga tokeni asetit ose i parasë elektronike në atë shtet.

3. Dokumenti informues, si dhe materialet promovuese nuk i nënshtrohen procedurave të miratimit paraprak nga AMF-ja përpara publikimit të tyre.
 
4. Njoftimi i dokumentit informues të kriptoasetit, i përcaktuar në pikën 1, të këtij neni, shoqërohet me një arsyetim se përse kriptoaseti i përshkruar në dokumentin informues të tij nuk konsiderohet si:

a) një kriptoaset i përjashtuar nga objekti i këtij ligji, në përputhje me pikën 4, të nenit 2, të këtij ligji;
b) një token i parasë elektronike; ose
c) një token aseti.

5. Informacioni i përcaktuar në pikat 1 dhe 4, të këtij neni, i njoftohet                       AMF-së të paktën 20 ditë pune përpara datës së publikimit të dokumentit informues të kriptoasetit.

6. Bashkëlidhur me njoftimin, sipas pikës 1 të këtij neni, ofertuesit dhe/ose subjektet që kërkojnë pranim për tregtimin e kriptoaseteve, të ndryshme nga tokeni i asetit ose i parasë elektronike, i përcjellin AMF-së një listë të shteteve anëtare të BE-së, ku ata synojnë të ofrojnë kriptoasetet, ose synojnë të kërkojnë pranim për tregtim, në rastet kur është e zbatueshme. Ofertuesit dhe subjektet që kërkojnë pranim për tregtimin e kriptoaseteve, të ndryshme nga tokeni i asetit ose i parasë elektronike, gjithashtu informojnë AMF-në për datën e synuar të fillimit të ofertës ndaj publikut ose për pranimin për tregtim, si dhe për çdo ndryshim të asaj date.
AMF-ja njofton autoritetin përgjegjës në shtetet pritëse, anëtare të BE-së, për ofertën e synuar për publikun ose pranimin për tregtim dhe i përcjell dokumentin informues të kriptoasetit, brenda pesë ditëve punë nga marrja e listës së shteteve pritëse, sipas përcaktimeve të pikës 6 të këtij neni.
 
7. Për subjektet me zyrë qendrore në një shtet anëtar të Bashkimit Evropian, të cilat njoftojnë dokumentin informues të kriptoasetit pranë autoritetit,              AMF-ja i përcjell ESMA-s informacionin e listuar në pikat 1, 2 dhe 4, të këtij neni, si dhe datën e fillimit të ofertës së synuar për publikun ose pranimin e synuar në treg dhe çdo ndryshim të asaj date. Autoriteti do ta komunikojë këtë informacion brenda 5 ditëve punë nga marrja e informacionit nga ofertuesi ose subjekti që kërkon pranimin në treg.

8. AMF-ja publikon në regjistrat e autoritetit dokumentin informues të                  kriptoasetit, sipas përcaktimeve të nenit 109, të këtij ligji, nga data e fillimit të ofertës për publikun ose pranimit për tregtim.


Neni 9
Publikimi i dokumentit informues të kriptoasetit dhe i materialeve promovuese

1. Ofertuesit dhe subjektet që kërkojnë pranim për tregtimin e kriptoaseteve, të ndryshme nga tokeni i aseteve ose tokeni i parasë elektronike, publikojnë dokumentin informues të kriptoasetit dhe, në rastet kur është e zbatueshme, materialet promovuese, në faqen e tyre të internetit, e cila është e aksesueshme për publikun.
 
2. Dokumenti informues dhe materialet promovuese publikohen brenda një kohe të arsyeshme përpara datës së fillimit të ofertës për publikun ose pranimit për tregtim të kriptoasetit dhe duhet të mbeten të disponueshme në faqen e internetit të ofertuesit ose subjektit që kërkon pranimin për tregtim, për aq kohë sa kriptoaseti është në qarkullim.

3. Dokumenti informues i kriptoasetit dhe, sipas rastit, materialet promovuese, duhet të jenë identike me versionin e njoftuar tek AMF-ja, në përputhje me nenin 8, të këtij ligji, ose, në rastet kur është e zbatueshme, me versionin e ndryshuar në përputhje me përcaktimet e nenit 12, të këtij ligji.

Neni 10
Rezultati i ofertës ndaj publikut dhe masat mbrojtëse

1. Ofertuesit e kriptoaseteve, të ndryshme nga tokeni i aseteve ose tokeni i parasë elektronike, të cilët vendosin një afat kohor për ofertën publike të kriptoasetit, publikojnë në faqen e tyre të internetit rezultatin e ofertës për publikun brenda 20 ditëve punë nga përfundimi i periudhës së ofertës.

2. Ofertuesit e kriptoaseteve, të ndryshme nga tokeni i aseteve ose tokeni i parasë elektronike, të cilët nuk vendosin një afat kohor për ofertën publike të kriptoasetit, publikojnë çdo muaj në faqen e tyre të internetit numrin e njësive të kriptoaseteve në qarkullim.

3. Ofertuesit e kriptoaseteve, të ndryshme nga tokeni i aseteve ose tokeni i parasë elektronike, të cilët vendosin një afat kohor për ofertën publike të kriptoasetit, duhet të kenë marrëveshje për të monitoruar dhe ruajtur fondet ose kriptoasetet e tjera të mbledhura gjatë ofertës për publikun. Për këtë qëllim, ofertuesit sigurohen që fondet ose kriptoasetet e mbledhura gjatë ofertës për publikun të mbahen në kujdestari, sipas mënyrave të mëposhtme:

a) Në një institucion krediti, në rastet kur mblidhen fonde gjatë ofertës për publikun; dhe/ose
b) Nga ofrues shërbimi të kriptoaseteve që mundësojnë kujdestarinë dhe administrimin e kriptoaseteve për llogari të palëve të treta.

4. Në rastet kur oferta për publikun nuk ka afat kohor, ofertuesi zbaton detyrimet e përcaktuara në pikën 3 të këtij neni, derisa të ketë skaduar e drejta e tërheqjes së investimeve të klientit joprofesionist nga oferta, sipas nenit 13, të këtij ligji.

Neni 11
Të drejtat e ofertuesve dhe subjekteve që kërkojnë pranim për tregtimin e kriptoaseteve, të ndryshme nga tokeni i asetit ose tokeni i parasë elektronike

1. Pas publikimit të dokumentit informues të kriptoasetit, në përputhje me nenin 9, të këtij ligji, dhe, në rastet kur është e zbatueshme, të dokumentit informues të kriptoasetit të ndryshuar, në përputhje me nenin 12, të këtij ligji, ofertuesit mund të ofrojnë kriptoasete, të ndryshme nga tokeni i asetit ose tokeni i parasë elektronike, të cilat mund të pranohen për tregtim në platforma tregtimi për kriptoasetet brenda territorit të Republikës së Shqipërisë.

2. Ofertuesit dhe subjektet që kërkojnë pranim për tregtimin e kriptoaseteve, të ndryshme nga tokeni i asetit ose tokeni i parasë elektronike, të cilët kanë publikuar dokumentin informues të kriptoasetit, në përputhje me nenin 9, të këtij ligji, dhe, në rastet kur është e zbatueshme, dokumentin informues të kriptoasetit të ndryshuar, në përputhje me nenin 12, të këtij ligji, nuk do t’i nënshtrohen asnjë kërkese të mëtejshme për informacion në lidhje me ofertën publike ose pranimin për tregtim të kriptoasetit.

Neni 12
Miratimi i ndryshimeve të dokumentit informues të kriptoasetit dhe të materialeve promovuese

1. Ofertuesit, subjektet që kërkojnë pranim për tregtim ose operatorët e një platforme tregtimi për kriptoasete, të ndryshme nga tokeni i asetit ose tokeni i parasë elektronike, duhet të ndryshojnë përmbajtjen e dokumentit informues të kriptoasetit të publikuar dhe, sipas rastit, të materialeve promovuese, sa herë që ka një faktor të ri të rëndësishëm, gabim material ose pasaktësi materiale që mund të ndikojë në vlerësimin e këtyre kriptoaseteve. Kjo kërkesë do të zbatohet përgjatë të gjithë kohëzgjatjes së ofertës ndaj publikut ose për aq kohë sa kriptoaseti është i pranuar për tregtim.

2. Ofertuesit, subjektet që kërkojnë pranim për tregtim ose operatorët e një platforme tregtimi për kriptoasete, të ndryshme nga tokeni i asetit ose tokeni i parasë elektronike, njoftojnë AMF-në për  përmbajtjen e dokumentit informues të kriptoasetit të ndryshuar dhe, sipas rastit, materialet promovuese, si dhe datën e synuar të publikimit, të paktën shtatë ditë pune përpara publikimit, duke parashtruar arsyet e ndryshimeve.

3. Në datën e publikimit ose më herët nëse kërkohet nga AMF-ja, ofertuesi, subjekti që kërkon pranim për tregtim ose operatori i platformës së tregtimit informon menjëherë publikun në faqen e tij të internetit për dokumentin informues të kriptoasetit të ndryshuar, duke dhënë edhe arsyet e këtij ndryshimi.

4. Renditja e informacionit në dokumentin informues të kriptoasetit të ndryshuar, dhe, sipas rastit, në materialet promovuese të ndryshuara, duhet të jetë në përputhje me parashikimet e nenit 9, të këtij ligji.

5. Në rastet e përcaktuara në pikën 6, të nenit 8, të këtij ligji, brenda pesë ditëve punë nga marrja e dokumentit informues të kriptoasetit të ndryshuar dhe, sipas rastit, të materialeve promovuese të ndryshuara, AMF-ja njofton autoritetet përgjegjëse të shteteve pritëse, si dhe përcjell njoftimin tek ESMA së bashku me datën e publikimit.

6. Ofertuesit, subjektet që kërkojnë pranim për tregtim ose operatorët e një platforme tregtimi për kriptoasete, të ndryshme nga tokeni i asetit ose tokeni i parasë elektronike, publikojnë në faqen e tyre të internetit dokumentin informues të kriptoasetit të ndryshuar dhe, sipas rastit, materialet promovuese të ndryshuara, duke përfshirë arsyet e ndryshimeve, në përputhje me përcaktimet e nenit 9, të këtij ligji.

7. Dokumenti informues i kriptoasetit të ndryshuar dhe, sipas rastit, materialet promovuese të ndryshuara duhet të kenë një vulë elektronike me datë. Versioni më i fundit i tyre do të njihet si versioni i zbatueshëm. Të gjitha dokumentet informuese të kriptoasetit të ndryshuara dhe, sipas rastit, materialet promovuese të ndryshuara duhet të jenë të aksesueshme për aq kohë sa kriptoasetet janë në qarkullim.

8. Kur oferta për publikun lidhet me një token utilitar që ofron akses në mallra dhe shërbime që nuk ekzistojnë ende, ose nuk janë ende funksionalë, ndryshimet e bëra në dokumentin informues të kriptoasetit dhe, sipas rastit, në materialet promovuese, nuk duhet të tejkalojnë afatin kohor prej 12 muajsh, të përcaktuar në pikën 9, të nenit 4, të këtij ligji.

9. Versionet më të vjetra të dokumentit informues të kriptoaseteve dhe materialeve promovuese do të mbeten të publikuara në faqen e internetit të ofertuesve, të subjekteve që kërkojnë pranim për tregtim ose operatorëve të platformave tregtare, të paktën 10 vite pas datës së publikimit të tyre, me një paralajmërim që deklaron se nuk janë më të vlefshëm, si dhe të shoqërohet me një ndërlidhje në seksionin përkatës të faqes së internetit ku është publikuar versioni më i fundit i tyre.

Neni 13
E drejta e tërheqjes nga investimi

1. Klientët joprofesionistë, të cilët blejnë kriptoasete, të ndryshme nga tokeni i asetit ose tokeni i parasë elektronike në mënyrë të drejtpërdrejtë nga një ofertues, ose përmes një ofruesi të shërbimeve të kriptoaseteve që hedh në treg kriptoasete në emër të atij ofertuesi, kanë të drejtën e tërheqjes nga investimi.

2. Brenda 14 (katërmbëdhjetë) ditësh nga dita e nënshkrimit të marrëveshjes, klientët joprofesionistë mund të tërhiqen nga marrëveshja për të blerë                   kriptoasete, të ndryshme nga tokeni i asetit ose tokeni i parasë elektronike, pa asnjë tarifë ose kosto shtesë, si dhe pa detyrim për të parashtruar arsyet e tërheqjes. Afati i përcaktuar në këtë pikë do të fillojë nga data e nënshkrimit të marrëveshjes së klientit joprofesionist për të blerë kriptoasetet në fjalë.

3. Të gjitha pagesat e kryera nga një klient joprofesionist, duke përfshirë çdo tarifë shtesë, nëse është e aplikueshme, rimbursohen jo më vonë se 14 (katërmbëdhjetë) ditë nga data në të cilën ofertuesi ose ofruesi i shërbimit të kriptoaseteve, i cili ka hedhur në treg kriptoasetet në emër të atij ofertuesi, informohet për vendimin e klientit joprofesionist për t’u tërhequr nga marrëveshja për blerjen e kriptoaseteve.
Rimbursimi, sipas pikës 3 të këtij neni, kryhet duke përdorur të njëjtat mjete pagese si ato të përdorura nga klienti joprofesionist për transaksionin fillestar, përveç rastit kur klienti joprofesionist bie dakord ndryshe, me kusht që  ky rimbursim të mos ketë kosto ose tarifa shtesë.

4. Ofertuesit e kriptoaseteve do të japin informacion mbi të drejtën e tërheqjes nga investimi, të përcaktuar në pikën 1, në dokumentin informues të kriptoasetit.

5. E drejta e tërheqjes nga investimi, e përcaktuar në pikën 1, nuk do të zbatohet kur kriptoasetet janë pranuar për tregtim përpara blerjes së tyre nga klienti joprofesionist.

6. Kur ofertuesit kanë vendosur një afat kohor për ofertën publike të kriptoaseteve, në përputhje me nenin 10, të këtij ligji, e drejta e tërheqjes nuk do të ushtrohet pas përfundimit të periudhës së ofertës.

Neni 14
Detyrimet e ofertuesve dhe subjekteve që kërkojnë pranim për tregtimin e kriptoaseteve, të ndryshme nga tokeni i asetit ose tokeni i parasë elektronike

1. Ofertuesi dhe subjekti që kërkon pranim për tregtimin e kriptoaseteve, të ndryshme nga tokeni i asetit ose tokeni i parasë elektronike duhet:

a) të veprojë me integritet, në mënyrë të drejtë dhe me profesionalizëm;
b) të komunikojë me zotëruesit aktualë dhe blerësit e mundshëm të kriptoaseteve në një mënyrë të drejtë, të qartë dhe jokeqorientuese;
c) të identifikojë, të parandalojë, të administrojë dhe të zbulojë çdo konflikt interesi që mund të lindë;
ç) 	të administrojë të gjitha sistemet dhe protokollet e sigurisë, në përputhje me standardet e duhura të Bashkimit Evropian.

2. Ofertuesit dhe subjektet që kërkojnë pranim për tregtimin e kriptoaseteve, të ndryshme nga tokeni i asetit ose tokeni i parasë elektronike, duhet të veprojnë në interesin më të mirë të zotëruesve të kriptoaseteve dhe duhet t’i trajtojnë ato në mënyrë të barabartë, përveç rasteve kur trajtimi preferencial kundrejt zotëruesve specifikë, së bashku me arsyet e këtij trajtimi, është përcaktuar në dokumentin informues të kriptoasetit dhe, kur është e zbatueshme, në materialet promovuese.

3. Në rastet kur oferta publike e një kriptoaseti, të ndryshëm nga një token i asetit ose i parasë elektronike anulohet, ofertuesit e këtij kriptoaseti sigurohen që çdo fond i mbledhur t’u kthehet zotëruesve ose blerësve të mundshëm, jo më vonë se 25 (njëzet e pesë) ditë pas datës së anulimit.

Neni 15
Përgjegjësia për informacionin e dhënë në dokumentin informues të kriptoasetit 

1. Në rastet kur një ofertues, subjekt që kërkon pranim për tregtim ose operator i një platforme tregtimi, në shkelje të nenit 6, të këtij ligji, përfshin në dokumentin informues të kriptoasetit ose në dokumentin informues të kriptoasetit të ndryshuar, informacion që nuk është i plotë, i drejtë, i qartë ose është keqorientues, ofertuesi, subjekti që kërkon pranim për tregtim ose operatori i një platforme tregtare dhe anëtarët e organit drejtues janë  përgjegjës kundrejt zotëruesit të kriptoasetit për çdo humbje të shkaktuar si rrjedhojë e shkeljeve.

2. Çdo përjashtim kontraktual ose kufizim i përgjegjësisë civile të ofertuesit, subjektit që kërkon pranim për tregtim ose operatorit të një platforme tregtimi, si dhe çdo anëtari të organit drejtues, sipas përcaktimeve në pikën 1, të këtij neni, është absolutisht i pavlefshëm dhe nuk ka pasoja ligjore.
 
3. Në rastet kur dokumenti informues i kriptoaseteve dhe materialet promovuese përgatiten nga operatori i platformës së tregtimit, në përputhje me pikën 3, të nenit 5, të këtij ligji, subjekti që kërkon pranimin për tregtim mban përgjegjësi për çdo informacion që nuk është i plotë, i drejtë, i qartë ose keqorientues për operatorin e platformës së tregtimit.

4. Blerësi i kriptoasetit duhet të provojë se ofertuesi, subjekti që kërkon pranim në treg ose operatori i platformës së tregtimit për kriptoasetet, të ndryshme nga tokeni i pagesës ose tokeni i parasë elektronike, ka shkelur nenin 6, duke ofruar informacion që nuk është i plotë, i drejtë, i qartë ose është keqorientues, i cili ka ndikuar në vendimin e blerësit për të blerë, shitur ose këmbyer kriptoasetin.

5. Ofertuesi, subjekti që kërkon pranim në treg ose operatori i platformës së tregtimit dhe anëtarët e organit drejtues nuk mbajnë përgjegjësi ndaj një zotëruesi të një kriptoaseti për humbje të shkaktuara si rezultat i mbështetjes së zotëruesit në informacionin e dhënë në përmbledhjen e dokumentit informues të kriptoasetit, sipas përcaktimeve të pikës 7, të nenit 6, të këtij ligji, duke përfshirë çdo përkthim të tij, përveç rasteve kur përmbledhja:

a) është keqorientuese, e pasaktë ose jokoherente kur lexohet së bashku me pjesët e tjera të dokumentit informues të kriptoasetit; ose
b) nuk ofron informacion thelbësor për të ndihmuar zotëruesit e mundshëm të kriptoasetit, kur shqyrtojnë nëse do të blejnë një kriptoaset të tillë.

6. Dispozitat e këtij neni zbatohen krahas çdo përgjegjësie tjetër civile të parashikuar nga legjislacioni në fuqi.

KREU III
TOKENI I ASETEVE
 
Seksioni 1
  Autorizimi për ofertën ndaj publikut të tokenit të aseteve  dhe pranimin e tyre për tregtim

Neni 16
Autorizimi

1. Çdo subjekt, që kërkon të ofrojë ndaj publikut ose kërkon pranimin për tregtim të një tokeni të aseteve në Republikën e Shqipërisë, duhet të përmbushë kërkesat e mëposhtme:

a) Të jetë një person juridik, i themeluar në Republikën e Shqipërisë, i cili është autorizuar në përputhje me nenin 21, të këtij ligji, nga Banka e Shqipërisë; ose
b) Të jetë një person juridik ose një formë tjetër organizimi e shoqërisë, i cili është i autorizuar si emetues i tokenit të aseteve në një shtet anëtar të Bashkimit Evropian dhe është njohur nga Banka e Shqipërisë, në përputhje me përcaktimet e pikave 5 dhe 6, të këtij neni; ose
c) Të jetë një institucion krediti që përmbush kërkesat e nenit 17, të këtij ligji.
     Pavarësisht nga kërkesat e pikës 1 të këtij neni, oferta ndaj publikut dhe/ose kërkesa për pranim për tregtim të tokenit të aseteve mund të bëhet edhe nga subjekte të tjera, pas marrjes së dakordësisë me shkrim nga emetuesi i tokenit të asetit dhe përmbushjes së kërkesave të përcaktuara në nenet  27, 29 dhe 40, të këtij ligji.
     Për qëllime të shkronjës “b”, të pikës 1, të këtij neni, subjektet me një formë organizimi, të ndryshme nga personi juridik, mund të emetojnë token të asetit vetëm në rastet kur forma e tyre e organizimit siguron një nivel mbrojtjeje për interesat e palëve të treta, ekuivalent me atë që ofrohet nga personat juridikë, dhe nëse kjo formë organizimi mund t’i nënshtrohet një mbikëqyrjeje të përshtatshme prudenciale.

2. Pika 1 e këtij neni nuk zbatohet në rastet kur:

a) vlera mesatare e tokenit të aseteve të emetuara në Shqipëri dhe në shtetet anëtare të Bashkimit Evropian nga një emetues nuk e kalon vlerën 5 000 000 (pesë milionë) euro ose vlerën ekuivalente në lekë gjatë një periudhe 12-mujore, e llogaritur në fund të çdo dite kalendarike, dhe emetuesi nuk është i lidhur me një rrjet të emetuesve të tjerë të përjashtuar; ose
b) oferta ndaj publikut e tokenit të asetit është e adresuar vetëm ndaj investitorëve të kualifikuar dhe tokeni i asetit mund të mbahet vetëm nga këta investitorë të kualifikuar.
     Në rastet e përcaktuara në pikën 2 të këtij neni, emetuesit e tokenit të asetit hartojnë një dokument informues të kriptoasetit, sipas përcaktimeve të nenit 19, të këtij ligji, dhe e njoftojnë atë së bashku me materialet promovuese (nëse ka), tek Banka e Shqipërisë.

3. Autorizimi i dhënë nga Banka e Shqipërisë për një subjekt, sipas përcaktimeve të shkronjës “a”, të pikës 1, të këtij neni, është i vlefshëm për territorin e Republikës së Shqipërisë, duke i lejuar emetuesit të tokenit të aseteve të ofrojë ndaj publikut ose të kërkojë pranimin për tregtim të tokenit të asetit, për të cilin është autorizuar.
 
4. Miratimi i dhënë nga Banka e Shqipërisë për dokumentin informues të  kriptoasetit të një emetuesi, sipas pikës 1, të nenit 17, ose pikës 1, të nenit 21, të këtij ligji, ose dokumentin informues të kriptoasetit të ndryshuar, sipas nenit 25, të këtij ligji, është i vlefshëm për të gjithë territorin e Republikës së Shqipërisë.

5. Në rastet kur një subjekt me zyrë qendrore jashtë Republikës së Shqipërisë, i cili është i autorizuar si emetues i tokenit të aseteve, në përputhje me rregulloren (BE) 2023/1114 “Për tregjet e kriptoaseteve”, kërkon të ofrojë ndaj publikut ose të kërkojë pranimin për tregtim të një tokeni të aseteve në Republikën e Shqipërisë, subjekti do t’i nënshtrohet procedurave të njohjes nga Banka e Shqipërisë.
 
6. Rregulla më të detajuara në lidhje me procedurat dhe dokumentacionin për njohjen në Republikën e Shqipërisë të subjekteve të autorizuara për ushtrimin e veprimtarisë si emetues të tokenit të aseteve në shtetet anëtare të Bashkimit Evropian miratohen me rregullore të Bankës së Shqipërisë.

7. Ndalohet oferta ndaj publikut ose kërkesa për pranim për tregtim të një tokeni të aseteve nga persona fizikë ose persona juridikë, të ndryshëm nga ata të përcaktuar në pikën 1 të këtij neni.

Neni 17
Kërkesat për institucionet e kreditit

1. Një token i aseteve, i emetuar nga një institucion krediti i licencuar ose autorizuar nga Banka e Shqipërisë, mund të ofrohet ndaj publikut ose të pranohet për tregtim vetëm pasi institucioni i kreditit të ketë përmbushur të gjitha kushtet e mëposhtme:

a) Të hartojë një dokument informues të kriptoasetit, sipas përcaktimeve të nenit 19 të këtij ligji, të cilin ia përcjell Bankës së Shqipërisë për miratim, në përputhje me procedurën e përcaktuar në aktet nënligjore sipas pikës 8, të këtij neni; dhe
b) Të njoftojë Bankën e Shqipërisë të paktën 90 ditë pune përpara se të emetojë për herë të parë tokenin e asetit, duke i përcjellë informacionin e mëposhtëm:

i. Programin e veprimtarisë, i cili përmban modelin e biznesit që subjekti synon të ndjekë;
ii. Opinionin ligjor, sipas të cilit tokeni i asetit nuk klasifikohet si:

· një kriptoaset i përjashtuar nga fusha e zbatimit të këtij ligji, sipas pikës 4, të nenit 2, të këtij ligji;
· një token i parasë elektronike;
iii. Përshkrimin e hollësishëm të strukturave të qeverisjes, sipas përcaktimeve të pikës 1, të nenit 34, të këtij ligji;
iv. Politikat dhe procedurat e përcaktuara në pikën 5, të nenit 34, të këtij ligji;
v. Informacion lidhur me pikën 5, të nenit 34, të këtij ligji;
vi. Përshkrimin e politikave për vazhdimësinë e biznesit, sipas përcaktimeve të pikës 9, të nenit 34, të këtij ligji;
vii. Një përshkrim të mekanizmave të kontrollit të brendshëm dhe procedurave të menaxhimit të rrezikut, sipas përcaktimeve të pikës 10, të nenit 34, të këtij ligji;
viii. Një përshkrim të sistemeve dhe procedurave të vendosura për të ruajtur disponueshmërinë, autenticitetin, integritetin dhe konfidencialitetin e të dhënave, sipas përcaktimeve të pikës 11, të nenit 34, të këtij ligji.

2. Në rastet kur institucioni i kreditit, i cili ka njoftuar më parë Bankën e Shqipërisë, në përputhje me shkronjën “b”, të pikës 1, të këtij neni, emeton një tjetër token aseti, ai nuk është i detyruar të përcjellë përsëri informacionin të cilin e ka paraqitur më parë, në rast se ai informacion është ende i njëjtë. Në këtë rast, gjatë dorëzimit të dokumentacionit sipas shkronjës “b”, të pikës 1, të këtij neni, subjekti konfirmon se informacioni dhe dokumentacioni i përcjellë më parë është ende i vlefshëm dhe i saktë. 

3. Brenda 20 ditëve punë nga marrja e dokumentacionit sipas shkronjës “b”, të pikës 1, të këtij neni, Banka e Shqipërisë vlerëson nëse dokumentacioni i përcjellë nga subjekti është i plotë. Pas shqyrtimit të dokumentacionit, në rastet kur Banka e Shqipërisë vëren se kërkesa e dorëzuar nuk përmban të gjithë informacionin e plotë, i kërkon subjektit me shkrim, që brenda               20 ditëve punë të plotësojë kërkesën, duke specifikuar dokumentet që mungojnë. 
     Deri në përfundim të këtij afati, periudha e përcaktuar në shkronjën “b”, të pikës 1, të këtij neni, do të pezullohet. Çdo kërkesë e mëtejshme nga Banka e Shqipërisë drejt subjektit për plotësim ose qartësim të informacionit do të jetë në diskrecionin e saj, por nuk do të rezultojë në pezullimin e periudhës së përcaktuar në shkronjën “b”, të pikës 1, të këtij neni.
     Institucioni i kreditit nuk mund të bëjë ofertë ndaj publikut dhe nuk mund të kërkojë pranimin për tregtim të tokenit të asetit për sa kohë që njoftimi nuk është i plotë.

4. Një institucion krediti, i cili emeton tokena aseti, përfshirë tokena aseti me rëndësi të lartë, nuk i nënshtrohet dispozitave të neneve 16, 18, 20, 21, 24, 35, 41 dhe 42 të këtij ligji.

5. Një institucion krediti, i licencuar apo autorizuar në përputhje me legjislacionin në fuqi për institucionet e kreditit në një nga shtetet anëtare të Bashkimit Evropian, i cili kërkon të ofrojë ndaj publikut ose të kërkojë pranimin për tregtim të tokenit të aseteve në Republikën e Shqipërisë, duhet t’i nënshtrohet procedurave të njohjes, në përputhje me përcaktimet e pikës 5, të nenit 16, të këtij ligji. 

     Në rastet kur institucioni i kreditit ka selinë në një vend të Bashkimit Evropian, brenda zonës së euros ose monedha e referuar në tokenin e asetit është euro, Banka e Shqipërisë përcjell pa vonesë të gjithë informacionin e marrë sipas shkronjës “b”, të pikës 1, të këtij neni, tek Banka Qendrore Evropiane. Në rastet kur institucioni i kreditit ka zyrën qendrore në një vend anëtar të Bashkimit Evropian, jashtë zonës së euros ose monedha e referuar në tokenin e asetit është në monedhën zyrtare të një vendi anëtar të Bashkimit Evropian, e ndryshme nga euro, Banka e Shqipërisë përcjell pa vonesë të gjithë informacionin e marrë sipas shkronjës “b”, të pikës 1, të këtij neni, te banka qendrore e shtetit përkatës.  
     Institucioni i kreditit me zyrë qendrore në një shtet anëtar të Bashkimit Evropian nuk mund të ofrojë ndaj publikut ose të kërkojë pranimin për tregtim të një tokeni të aseteve përpara se Banka Qendrore Evropiane ose, sipas rastit, banka qendrore e një shteti anëtar të Bashkimit Evropian, të përcjellë pranë Bankës së Shqipërisë opinionin në lidhje me tokenin e asetit.  
     Në rastet kur Banka Qendrore Evropiane ose, sipas rastit, banka qendrore e një vendi anëtar të Bashkimit Evropian përcjell pranë Bankës së Shqipërisë një opinion negativ për shkak të një rreziku që mund të cenojë funksionimin e sistemit të pagesave, transmetimin e politikës monetare ose sovranitetin monetar, Banka e Shqipërisë i kërkon institucionit të kreditit që të ndalojë ofertën ndaj publikut ose të ndalojë kërkesën për pranimin për tregtim të tokenit të asetit.
     Në rastet kur institucioni i kreditit është i themeluar në një shtet tjetër, i cili nuk është anëtar i Bashkimit Evropian, Banka e Shqipërisë i komunikon bankës qendrore të atij shteti të gjithë informacionin e marrë sipas pikës 1 të këtij neni.

6. Pas vlerësimit të dokumentacionit të marrë sipas pikës 1 të këtij neni, Banka e Shqipërisë publikon në regjistër informacionin e përcaktuar në nenin 109 të këtij ligji nga data e fillimit të ofertës ndaj publikut ose pranimit për tregtim.
     Brenda 2 ditëve punë nga revokimi i licencës së një institucioni krediti që emeton tokena të aseteve, Banka e Shqipërisë  publikon pa vonesë në regjistër informacionin në lidhje me revokimin, sipas përcaktimeve të nenit 109, të këtij ligji. 

7. Banka e Shqipërisë miraton me rregullore procedurat dhe standardet teknike në lidhje me miratimin e dokumentit informues të kriptoasetit sipas shkronjës “a”, të pikës 1, të këtij neni.

Neni 18
Kërkesa për autorizim

1. Subjektet, të cilat synojnë të ofrojnë ndaj publikut ose të kërkojnë pranimin për tregtim të tokenit të aseteve, dorëzojnë kërkesën e tyre për autorizim, sipas përcaktimeve të nenit 16 të këtij ligji.

2. Kërkesa sipas pikës 1 të këtij neni përmban të gjithë informacionin e mëposhtëm:

a) Adresën e subjektit kërkues;
b) Ekstraktin e regjistrit tregtar të lëshuar nga Qendra Kombëtare e Biznesit (QKB) për regjistrimin e subjektit si person juridik, në të cilin të jetë shprehur objekti i veprimtarisë së shoqërisë; 
c) Statutin e subjektit kërkues;
ç)  Programin e veprimtarisë, i cili përmban modelin e biznesit që subjekti synon të ndjekë;
d) Opinionin ligjor, sipas të cilit tokeni i asetit nuk klasifikohet si:

i. një kriptoaset i përjashtuar nga fusha e zbatimit të këtij ligji, sipas pikës 4, të nenit 2, të këtij ligji; ose
ii. një token i parasë elektronike;
      dh) Një përshkrim të hollësishëm të strukturave të qeverisjes së subjektit, sipas përcaktimeve të pikës 1, të nenit 34, të këtij ligji;
e) Në rastet kur ekzistojnë marrëveshje bashkëpunimi me ofrues të veçantë të shërbimeve të kriptoaseteve, një përshkrim të mekanizmave të kontrollit të brendshëm të tyre dhe procedurave për të siguruar pajtueshmërinë me detyrimet në lidhje me parandalimin e pastrimit të parave, financimit të terrorizmit dhe financimit të përhapjes së armëve të dëmtimit në masë, në përputhje me legjislacionin në fuqi;
ë)  Të dhënat identifikuese të anëtarëve të organit drejtues të subjektit; 
f) Dokumente provuese të cilat vërtetojnë që personat e përcaktuar në shkronjën “ë” të kësaj pike, janë me reputacion të mirë dhe zotërojnë njohuri, aftësi dhe përvojë të përshtatshme;
g) Dokumente provuese, të cilat vërtetojnë që çdo aksionar ose anëtar, që zotëron, në mënyrë direkte ose indirekte, një pjesëmarrje influencuese në subjektin kërkues, është me reputacion të mirë;
gj)  Dokumentin informues të kriptoasetit, sipas përcaktimeve të nenit 19, të këtij ligji;
h) Politikat dhe procedurat e përcaktuara në pikën 5, të nenit 34, të këtij ligji;
i) Një përshkrim të marrëveshjeve kontraktuale me entitetet e palës së tretë, sipas përcaktimeve të pikës 5, të nenit 34, të këtij ligji;
j) Një përshkrim të politikës së vazhdimësisë së biznesit të subjekti kërkues, sipas përcaktimeve të pikës 9, të nenit 34, të këtij ligji;
k) Një përshkrim të mekanizmave të kontrollit të brendshëm dhe procedurave të menaxhimit të rrezikut, sipas përcaktimeve të pikës 10, të nenit 34, të këtij ligji;
l) Një përshkrim të sistemeve dhe procedurave të vendosura për të ruajtur disponueshmërinë, autenticitetin, integritetin dhe konfidencialitetin e të dhënave, sipas përcaktimeve të pikës 11, të nenit 34, të këtij ligji;
ll) 	Një përshkrim të procedurave për trajtimin e ankesave, sipas përcaktimeve të nenit 31, të këtij ligji;
m) Një listë të shteteve pritëse ku subjekti kërkues synon të ofrojë tokenin e asetit ndaj publikut ose synon të kërkojë pranimin për tregtim të tokenit të asetit, në rastet kur është e zbatueshme.

3. Në rastet kur emetuesi i tokenit të aseteve, i cili është autorizuar nga Banka e Shqipërisë, në përputhje me pikën 1, emeton një tjetër token aseti, ai nuk është i detyruar të përcjellë përsëri informacionin të cilin e ka paraqitur më parë, në rast se ai informacion është ende i njëjtë. Në këtë rast, gjatë dorëzimit të dokumentacionit, sipas pikës 2 të këtij neni, emetuesi konfirmon se informacioni dhe dokumentacioni i përcjellë më parë është ende i vlefshëm dhe i saktë.

4. Brenda dy ditëve punë nga marrja e një aplikimi sipas pikës 1, të këtij neni, Banka e Shqipërisë konfirmon me shkrim marrjen e tij për subjektin kërkues.

5. Për qëllimet e shkronjave “f” dhe “g”, të pikës 2, të këtij neni, subjekti kërkues për autorizimin e tokenit të asetit përcjell informacionin e mëposhtëm:

a) Dokumente që vërtetojnë se të gjithë anëtarët e organit drejtues nuk janë në proces hetimor, gjyqësor, shpallur fajtor me vendim të formës së prerë për vepra penale kundër pasurisë ose krim ekonomik apo vepra të tjera penale në kundërshtim me legjislacionin për shoqëritë tregtare, falimentin, shërbimet financiare, organizimin dhe vënien në funksionim të skemave mashtruese, pastrimin e parave, financimin e terrorizmit dhe financimin e përhapjes së armëve të dëmtimit në masë si dhe përgjegjësinë profesionale; 
b) Dokumente që vërtetojnë se anëtarët e organit drejtues të subjektit që kërkon të emetojë tokenin e asetit zotërojnë në mënyrë kolektive njohuritë, aftësitë dhe përvojën e përshtatshme për të administruar emetuesin e tokenit të asetit dhe që këta anëtarë do të angazhohen me kohë të mjaftueshme për të kryer detyrat e tyre;
c) Dokumente që vërtetojnë se të gjithë aksionarët ose anëtarët, që zotërojnë, në mënyrë direkte ose indirekte, një pjesëmarrje influencuese në subjektin kërkues nuk janë në proces hetimor, gjyqësor, shpallur fajtor me vendim të formës së prerë për vepra penale kundër pasurisë ose krim ekonomik apo vepra të tjera penale në kundërshtim me legjislacionin për shoqëritë tregtare, falimentin, shërbimet financiare, organizimin dhe vënien në funksionim të skemave mashtruese, pastrimin e parave, financimin e terrorizmit dhe financimin e përhapjes së armëve të dëmtimit në masë si dhe përgjegjësinë profesionale.

6. Për qëllime të këtij neni, Banka e Shqipërisë miraton rregulla më të detajuara lidhur me standardet teknike, formatet, procedurat dhe informacionin që përmban kërkesa për autorizim si emetues i tokenit të aseteve.



Neni 19
Forma dhe përmbajtja e dokumentit informues të tokenit të aseteve

1. Dokumenti informues për tokenin e aseteve përmban të gjithë informacionin e mëposhtëm, i cili detajohet më tej në aneksin II, bashkëlidhur këtij ligji:

a) Informacion për emetuesin e tokenit të asetit;
b) Informacion për tokenin e asetit;
c) Informacion për ofertën ndaj publikut të tokenit të asetit ose pranimin e tij për tregtim;
ç)  	Informacion për të drejtat dhe detyrimet e lidhura me tokenin e asetit;
d) Informacion për teknologjinë bazë;
      dh)  Informacion për rreziqet;
e) Informacion për rezervën e aseteve;
ë) 	Informacion për ndikimet kryesore negative në klimë dhe ndikimet e tjera negative mjedisore të shkaktuara nga mekanizmi i konsensusit i përdorur për emetimin e tokenit të asetit.
     Dokumenti informues duhet gjithashtu të përfshijë të dhënat identifikuese ose personale të subjektit, të ndryshëm nga emetuesi, i cili ofron ndaj publikut ose kërkon pranimin për tregtim, sipas                   pikës 1, të nenit 16, të këtij ligji, dhe një shpjegim lidhur me arsyet e caktimit të këtij subjekti për ofertën ndaj publikut të tokenit të asetit ose pranimit të tij për tregtim. Në rastet kur dokumenti informues nuk është hartuar nga emetuesi, ai përfshin edhe identitetin e personit që e ka hartuar dokumentin informues të kriptoasetit dhe arsyen pse ai person e ka hartuar atë.

2. Të gjitha informacionet e listuara në pikën 1, të këtij neni, duhet të jenë të sakta, të qarta dhe jokeqorientuese. Dokumenti informues duhet të paraqitet në një formë të përmbledhur dhe të kuptueshme dhe pa mangësi thelbësore. 

3. Dokumenti informues nuk duhet të përmbajë deklarata mbi vlerën e ardhshme të kriptoaseteve, përveç deklaratës së përcaktuar në pikën 4, të këtij neni.

4. Dokumenti informues përmban një deklaratë të qartë që:

a) tokeni i asetit mund të humbasë vlerën e tij pjesërisht ose plotësisht;
b) tokeni i asetit mund të mos jetë gjithmonë i transferueshëm;
c) tokeni i asetit mund të mos jetë likuid;
ç)	tokeni i asetit nuk mbulohet nga skemat e kompensimit të investitorëve;
d) tokeni i asetit nuk mbulohet nga skemat e garancisë së depozitave.

5. Dokumenti informues përmban një deklaratë nga organi drejtues i emetuesit të tokenit të asetit, e cila konfirmon që dokumenti informues është në përputhje me këtë kre dhe që, sipas njohurive më të mira të organit drejtues, informacioni i paraqitur në dokumentin informues të kriptoasetit është i saktë, i qartë, jokeqorientues dhe nuk përmban asnjë mangësi thelbësore.

6. Dokumenti informues i kriptoasetit përmban një përmbledhje, e cila vendoset pas deklaratës së përcaktuar në pikën 5, të këtij neni, e cila ofron në mënyrë të shkurtuar dhe joteknike informacion kyç mbi ofertën ndaj publikut të tokenit të asetit ose pranimin e synuar për tregtim të tokenit të asetit. Përmbledhja duhet të jetë lehtësisht e kuptueshme dhe të paraqitet në një format të qartë dhe gjithëpërfshirës, duke përdorur shkronja me madhësi të lexueshme. Përmbledhja ofron informacionin e duhur mbi karakteristikat e tokenit të asetit për të ndihmuar zotëruesit e mundshëm të tij të marrin një vendim të informuar. Përmbledhja përmban një paralajmërim i cili:

a) duhet vendosur në hyrjen e dokumentit informues të kriptoasetit;
b) informon blerësin potencial se çdo vendim për të blerë kriptoasetin duhet të bazohet në përmbajtjen e dokumentit informues të                        kriptoasetit në tërësi dhe jo vetëm në përmbledhje;
c) informon se oferta ndaj publikut e kriptoasetit nuk përbën ofertë ose kërkesë për të blerë instrumente financiare dhe që çdo ofertë ose kërkesë e tillë mund të bëhet vetëm me anë të një prospekti ose një dokumenti tjetër ofertues sipas legjislacionit në fuqi për tregjet e instrumenteve financiare;
ç) 	tregon se dokumenti informues i kriptoasetit nuk përbën një prospekt sipas përcaktimeve të ligjit që rregullon tregjet e instrumenteve financiare.
     Përmbledhja shpreh qartë që zotëruesit e tokenave të asetit kanë të drejtë shlyerjeje në çdo kohë, si dhe parashtron dhe kushtet e shlyerjes.

7. Dokumenti informues i kriptoasetit përmban datën e njoftimit dhe tabelën e përmbajtjes.

8. Dokumenti informues i kriptoasetit hartohet në gjuhën shqipe.

9. Në rastet kur tokeni i asetit synohet të ofrohet jashtë Republikës së Shqipërisë, dokumenti informues i kriptoasetit hartohet edhe në një gjuhë zyrtare të shtetit ku synohet të ofrohet.

10. Dokumenti informues i kriptoasetit është i disponueshëm në një format të lexueshëm nga kompjuteri.

11. Për qëllime të pikës 10, të këtij neni, standardet teknike të formatit dhe përmbajtjes së dokumentit informues të kriptoasetit miratohen me rregullore të Bankës së Shqipërisë.

12. Standardet teknike në lidhje me përmbajtjen, metodologjinë dhe paraqitjen e informacionit të përcaktuar në shkronjën “ë”, të pikës 1, të këtij neni, të cilat i referohen indikatorëve të qëndrueshmërisë për sa u përket ndikimeve klimaterike negative ose ndikimeve negative të tjera mjedisore, miratohen me rregullore të Bankës së Shqipërisë.
 
13. Gjatë hartimit të rregullores, të përcaktuar në pikën 12, të këtij neni, Banka e Shqipërisë do të marrë në konsideratë llojet e ndryshme të mekanizmave të konsensusit që përdoren për të dakordësuar transaksionet me                        kriptoasete, strukturën e incentivave dhe përdorimin e energjisë prej, energjinë e rinovueshme dhe burimet natyrore, prodhimin e mbetjeve dhe emetimeve të gazeve serrë. Banka e Shqipërisë përditëson rregulloren në raste të zhvillimeve teknologjike dhe rregullatore në Bashkimin Evropian.

Neni 20
Shqyrtimi i kërkesës për autorizim

1. Brenda 25 ditëve punë nga marrja e aplikimit, në përputhje me nenin 18 të këtij ligji, Banka e Shqipërisë vlerëson plotësinë e dokumentacionit, përfshirë këtu dokumentin informues të kriptoasetit, sipas përcaktimeve të nenit 19, të këtij ligji. Në rastet kur Banka e Shqipërisë vëren se kërkesa e depozituar nuk përmban të gjithë informacionin e kërkuar, i kërkon aplikuesit për emetim me shkrim ose në mënyrë elektronike, që brenda 20 ditëve punë të plotësojë kërkesën për autorizim, duke specifikuar dokumentet që mungojnë.
 
2. Brenda 60 ditëve punë nga marrja e dokumentacionit të plotë, Banka e Shqipërisë vlerëson nëse subjekti kërkues përmbush kërkesat e këtij kreu dhe harton një projektvendim për dhënien ose refuzimin e autorizimit. Gjatë këtyre 60 ditëve, Banka e Shqipërisë mund të kërkojë nga subjekti kërkues çdo informacion në lidhje me aplikimin, përfshirë dokumentin informues të  kriptoasetit, të përcaktuar në nenin 19 të këtij ligji.
Gjatë procesit të vlerësimit, Banka e Shqipërisë mund të bashkëpunojë me autoritetin përgjegjës për parandalimin e pastrimit të parave dhe financimin e terrorizmit, si edhe organe të tjera publike.

3. Afati i vlerësimit sipas pikave 1 dhe 2 do të pezullohet për periudhën ndërmjet datës së kërkesës për informacionin e munguar nga Banka e Shqipërisë dhe marrjes së përgjigjes përkatëse nga aplikuesi për emetim kërkues. Në çdo rast, pezullimi nuk tejkalon 20 ditë pune. Çdo kërkesë e mëtejshme nga Banka e Shqipërisë për plotësim ose saktësim të informacionit do të jetë në diskrecionin e tyre, por nuk ndikon në pezullimin e periudhës së vlerësimit sipas pikave 1 dhe 2, të këtij neni.

4. Pas përfundimit të afatit 60-ditor të përcaktuar në pikën 2, të këtij neni, në rastet kur tokeni i asetit është denominuar në euro, Banka e Shqipërisë i përcjell projektvendimin e saj dhe kërkesën për autorizim të subjektit Bankës Qendrore Evropiane, Autoritetit Evropian të Tregut të Titujve dhe Autoritetit Bankar Evropian.
 
5. Pas përfundimit të afatit 60-ditor, të përcaktuar në pikën 2, të këtij neni, në rastet kur tokeni i asetit është denominuar në një monedhë zyrtare të një shteti të Bashkimit Evropian, të ndryshme nga euro, Banka e Shqipërisë i përcjell projektvendimin e saj dhe kërkesën për autorizim të subjektit Bankës Qendrore të shtetit anëtar përkatës. 

6. Autoritetet e listuara në pikat 4 dhe 5 të këtij neni, sipas rastit, japin opinionin e tyre lidhur me vlerësimin ligjor, të përcaktuar në shkronjën “e”, të pikës 2, të nenit 18, të këtij ligji, si dhe një vlerësim të rreziqeve që tokeni i asetit mund të mbartë në lidhje me stabilitetin financiar, mirëfunksionimin e sistemit të pagesave, transmetimin e politikës monetare dhe sovranitetit monetar, dhe ia përcjellin atë Bankës së Shqipërisë.
 
7. Opinioni sipas pikës 6 të këtij neni mbahet në konsideratë nga Banka e Shqipërisë, por nuk ka karakter detyrues, me përjashtim të rasteve të përcaktuara në pikën 4, të nenit 21, të këtij ligji. 
 
Neni 21
Dhënia ose refuzimi i autorizimit

1. Brenda 10 ditëve punë nga përgatitja e projektvendimit sipas pikës 2, të nenit 20, të këtij ligji, ose në rastet kur është e aplikueshme, brenda 25 ditëve punë nga marrja e opinioneve të përcaktuara në pikën 5, të nenit 20, të këtij ligji, Banka e Shqipërisë merr një vendim të arsyetuar për dhënien ose refuzimin e autorizimit për subjektin kërkues dhe njofton këtë të fundit brenda 5 ditëve punë nga marrja e tij. Vendimi për autorizim përmban edhe miratimin e dokumentit informues të tokenit të aseteve.

2. Banka e Shqipërisë refuzon autorizimin në rastet kur ekzistojnë arsye objektive dhe të vërtetueshme që:

a) organi drejtues i subjektit kërkues mund të përbëjë kërcënim në kuadër të administrimit efektiv të shoqërisë, vazhdimësisë së biznesit, interesave të klientëve dhe integritetit të tregut;
b) anëtarët e organit drejtues nuk plotësojnë kriteret e përcaktuara në pikën 2, të nenit 34, të këtij ligji;
c) aksionarët ose anëtarët e organit drejtues të emetuesit që zotërojnë, në mënyrë direkte ose indirekte, pjesëmarrje influencuese nuk plotësojnë kriteret e reputacionit të mirë, të përcaktuara në pikën 4, të nenit 34, të këtij ligji;
ç) 	subjekti kërkues nuk përmbush ose ka të ngjarë të mos përmbushë ndonjë nga kërkesat e këtij kreu;
d) modeli i biznesit të subjektit kërkues mund të paraqesë një kërcënim serioz për integritetin e tregut, stabilitetin financiar, funksionimin e sistemit të pagesave, ose ekspozon emetuesin ose sektorin ndaj rreziqeve serioze të pastrimit të parave, financimit të terrorizmit dhe financimit të përhapjes së armëve të dëmtimit në masë.

3. Për qëllime të këtij neni, Banka e Shqipërisë miraton rregulla më të detajuara lidhur me vlerësimin e përshtatshmërisë së anëtarëve të organit drejtues të emetuesit të tokenit të asetit dhe aksionarëve dhe anëtarëve, që zotërojnë, në mënyrë direkte ose indirekte, një pjesëmarrje influencuese në aplikuesin për emetim të tokenit të aseteve.

4. Banka e Shqipërisë refuzon autorizimin në rast se Banka Qendrore Evropiane ose, në rastet kur është e aplikueshme, Banka qendrore e një shteti anëtar të BE-së jep një opinion negativ sipas pikës 6, të nenit 20,  të këtij ligji, për shkak të një rreziku që cenon funksionimin e sistemit të pagesave, transmetimin e politikës monetare ose sovranitetin monetar.

5. Në rastet kur tokeni i aseteve është i denominuar në euro ose monedha të tjera zyrtare të shteteve anëtare të Bashkimit Evropian, Banka e Shqipërisë, brenda dy ditëve punë nga dhënia e autorizimit, duhet të komunikojë te pika e vetme e kontaktit e shteteve pritëse dhe, në rastet kur është e aplikueshme, te Banka qendrore, e përcaktuar në pikën 4, të nenit 20,  informacionin e specifikuar në nenin 109, të këtij ligji.

     Banka e Shqipërisë publikon informacionin në regjistrin sipas përcaktimeve nenit 109 të këtij ligji nga data e fillimit të ofertës ndaj publikut ose pranimit për tregtim.

6. Në rastet kur tokeni i aseteve është i denominuar në euro ose monedha të tjera zyrtare të shteteve anëtare të Bashkimit Evropian, Banka e Shqipërisë informon Bankën Qendrore Evropiane, Autoritetin Evropian të Tregut të Titujve, Autoritetin Bankar Evropian ose, sipas rastit, Bankën Qendrore të shtetit anëtar të BE-së për të gjitha kërkesat për autorizim, të refuzuara, si dhe jep arsyetimin për vendimin dhe për çdo devijim nga opinionet sipas përcaktimeve të pikës 5, të nenit 20, të këtij ligji, në rastet kur është e zbatueshme.

Neni 22
Raportimi mbi tokenin e aseteve

1. Për çdo token të asetit, me vlerë emetimi më të lartë se100 000 000 (njëqind milionë) euro, ose ekuivalentin e kësaj vlere në lekë, të llogaritur në total nga emetimet dhe/ose ofertat e kryera në territorin e Republikës së Shqipërisë dhe në shtetet anëtare të Bashkimit Evropian, emetuesi raporton në baza tremujore te Banka e Shqipërisë informacionin e mëposhtëm:

a) numrin e zotëruesve;
b) vlerën e tokenit të asetit të emetuar dhe madhësinë e rezervës së aseteve;
c) numrin mesatar dhe vlerën mesatare të totalit të transaksioneve ditore të tremujorit përkatës;
ç) 	një përllogaritje të numrit mesatar dhe vlerës së mesatare totale të transaksioneve ditore gjatë tremujorit përkatës që lidhen me përdorimin e tij si një mjet këmbimi brenda zonës së  përbashkët monetare evropiane dhe tregut vendas.
Për qëllimet e shkronjave “c” dhe “ç” të pikës 1 të këtij neni, “transaksion” nënkupton çdo ndryshim të personit fizik ose personit juridik që ka të drejta mbi tokenin e aseteve, si rrjedhojë e transferimit të tij nga një adresë ose llogari e regjistrit të shpërndarë në një tjetër.
Transaksionet, që lidhen me shkëmbimin për fonde ose kriptoasete të tjera midis emetuesit dhe/ose një ofruesi të shërbimeve të kriptoaseteve, nuk do të konsiderohen të lidhura me përdorimin e tokenit të asetit si mjet këmbimi, përveç rasteve kur provohet se tokeni i asetit përdoret për shlyerjen e transaksioneve në kriptoasete të tjera.

2. Banka e Shqipërisë mund të kërkojë nga emetuesit e tokenit të aseteve që të përmbushin detyrimin e raportimit të përcaktuar në pikën 1 edhe për tokenin e aseteve, të emetuar me një vlerë më të ulët se 100 000 000 euro  ose ekuivalentet e kësaj vlere në lekë.

3. Ofruesit e shërbimeve të kriptoaseteve, që ofrojnë shërbime të lidhura me tokenin e aseteve, i sigurojnë emetuesit të tokenit të asetit informacionin e nevojshëm për të përgatitur raportin e përcaktuar në pikën 1 të këtij neni, përfshirë raportimin e transaksioneve jashtë regjistrit të shpërndarë.

4. Në rastet kur është e zbatueshme, Banka e Shqipërisë ndan informacionin e marrë me Bankën Qendrore Evropiane dhe/ose me Bankën Qendrore të shtetit anëtar të BE-së, përcaktuar në pikën 4, të nenit 20, të këtij ligji.

5. Në rastet e tokenave të asetit, të denominuar në monedha zyrtare të Bashkimit Evropian, Banka Qendrore Evropiane dhe, sipas rastit, Banka qendrore, e përcaktuar në pikën 4, të nenit 20, të këtij ligji, mund t’i ofrojnë Bankës së Shqipërisë vlerësimet e tyre për numrin mesatar tremujor dhe vlerën e përgjithshme mesatare të transaksioneve për ditë që lidhen me përdorimin e tokenit të asetit si një mjet këmbimi brenda një zone të vetme valutore.

6. Për qëllime të këtij neni, Banka e Shqipërisë miraton rregulla më të detajuara në lidhje me standardet teknike, formatet, përmbajtjen e raportimeve sipas pikës 1, raportimin e transaksioneve sipas pikës 3 si dhe  për përllogaritjen e numrit mesatar dhe vlerës mesatare totale të transaksioneve ditore gjatë tremujorit përkatës që lidhen me përdorimin e tij si një mjet këmbimi brenda zonës së përbashkët monetare evropiane dhe tregut vendas.
 
Neni 23
Kufizime për emetimin e tokenit të aseteve të përdorur gjerësisht si një mjet këmbimi

1. Në rastet kur numri mesatar tremujor i vlerësuar dhe vlera e përgjithshme mesatare e transaksioneve për ditë, të lidhura me përdorimin e një tokeni të aseteve si mjet këmbimi brenda një zone të vetme valutore është më e lartë se 1 milion transaksione dhe 200 000 000 euro, ose vlerën ekuivalente në lekë, emetuesi duhet:

a) të ndalojë emetimin e atij tokeni të asetit; dhe
b) brenda 40 ditëve punë nga arritja e këtij pragu, të paraqesë një plan tek Banka e Shqipërisë për të siguruar që numri mesatar tremujor i vlerësuar dhe vlera e përgjithshme mesatare e atyre transaksioneve për ditë të mbahet nën 1 milion transaksione dhe kundërvlerën në lekë të 200 000 000 eurosh përkatësisht.

2. Gjatë kryerjes së vlerësimit të arritjes së pragut, të përcaktuar në pikën 1 të këtij neni, Banka e Shqipërisë përdor informacionin e siguruar nga emetuesi, vlerësimet e veta ose vlerësimet e siguruara nga Banka Qendrore Evropiane ose bankat qendrore të shteteve anëtare të BE-së, në rastet kur është e aplikueshme, cilado qoftë më e lartë.
  
3. Në rastet kur disa emetues emetojnë të njëjtin token aseti, kriteret e përcaktuara në pikën 1, të këtij neni, vlerësohen nga Banka e Shqipërisë pas grumbullimit të të dhënave nga të gjithë emetuesit.

4. Emetuesi paraqet planin e përcaktuar në shkronjën “b”, të pikës 1, të këtij neni, për miratim te Banka e Shqipërisë. Në rastet kur është e nevojshme, Banka e Shqipërisë kërkon ndryshime, të tilla si vendosja e një shume minimale denominimi, për të siguruar reduktimin e përdorimit të tokenit të aseteve si mjet këmbimi.

5. Banka e Shqipërisë lejon emetuesin të emetojë përsëri tokenin e aseteve vetëm kur provohet se numri mesatar dhe vlera e mesatares totale të transaksioneve ditore gjatë tremujorit përkatës që lidhen me përdorimin e tij si një mjet këmbimi brenda zonës së përbashkët monetare evropiane dhe tregut vendas është më e ulët se 1 milion transaksione dhe kundërvlera në lekë 200 000 000 euro.

Neni 24
Revokimi i autorizimit

1. Banka e Shqipërisë revokon autorizimin e një emetuesi të një tokeni të aseteve në rrethanat e mëposhtme:

a) Emetuesi ka ndaluar ushtrimin e aktivitetit për 6 muaj radhazi ose nuk e ka ushtruar autorizimin për 12 muaj radhazi;
b) Emetuesi ka marrë autorizimin sipas nenit 18, të këtij ligji, ose miratimin e dokumentit informues të kriptoasetit të ndryshuar sipas nenit 25, të këtij ligji, në bazë të dokumentacionit të rremë, të pasaktë ose mashtrues;
c) Emetuesi nuk përmbush më kushtet mbi të cilat është dhënë autorizimi;
        ç)  Emetuesi ka shkelur rëndë dispozitat e këtij ligji;
d) Emetuesi i është nënshtruar planit të shlyerjes;
       dh)	Emetuesi është tërhequr me kërkesën e tij nga autorizimi ose ka vendosur të ndërpresë veprimtarinë;
e) Veprimtaria e emetuesit paraqet një kërcënim serioz për integritetin e tregut, stabilitetin financiar, funksionimin e sistemit të pagesave ose ekspozon emetuesin ose sektorin ndaj rreziqeve serioze të pastrimit të parave, financimit të terrorizmit dhe financimit të përhapjes së armëve të dëmtimit në masë.
ë)  Emetuesi i tokenit të asetit njofton Bankën e Shqipërisë për një nga situatat e përcaktuara në shkronjat “d” dhe “dh”, të pikës 1, të këtij neni.

2. Në rastin e tokenave të aseteve të denominuar në monedha zyrtare të Bashkimit Evropian, Banka e Shqipërisë revokon autorizimin e një emetuesi të një tokeni të aseteve kur Banka Qendrore Evropiane ose, në rastet kur është e zbatueshme, banka qendrore, e përcaktuar në pikën 4, të nenit 20, të këtij ligji, jep një opinion që tokeni i aseteve paraqet një kërcënim serioz për funksionimin e sistemit të pagesave, transmetimin e politikës monetare ose sovranitetin monetar.

3. Banka e Shqipërisë kufizon sasinë e një tokeni të aseteve që do të emetohet ose vendos një shumë minimale denominimi në lidhje me tokenin e asetit në rastet kur Banka Qendrore Evropiane ose, sipas rastit, banka qendrore e përcaktuar në pikën 4, të nenit 20, të këtij ligji, jep një opinion që tokeni i aseteve paraqet një kërcënim për funksionimin e sistemit të pagesave, transmetimin e politikës monetare ose sovranitetin monetar dhe specifikon kufirin ose shumën minimale të denominimit të zbatueshme.

4. Autoritetet përkatëse përgjegjëse njoftojnë pa vonesë Bankën e Shqipërisë për rrethanat e mëposhtme:

a) Një palë të tretë, në kuptimin e shkronjës “ë”, të pikës 5, të nenit 34, të këtij ligji, të cilës i është revokuar autorizimi si një ofrues i shërbimeve të kriptoaseteve, sipas përcaktimeve të nenit 59 të këtij ligji;
b) Anëtarët e organit drejtues të emetuesit ose aksionarët që zotërojnë, në mënyrë direkte ose indirekte, pjesëmarrje influencuese në shoqërinë e emetuesit, kanë shkelur dispozitat e legjislacionit në fuqi për parandalimin e pastrimit të parave dhe financimit të terrorizmit.

5. Banka e Shqipërisë revokon autorizimin e një emetuesi të një tokeni të asetit kur vlerëson se rrethanat e përcaktuara në pikën 4 të këtij neni ndikojnë në reputacionin e mirë të anëtarëve të organit drejtues të atij emetuesi ose në reputacionin e mirë të çdo aksionari ose anëtari që zotërojnë, në mënyrë direkte ose indirekte, pjesëmarrje influencuese në shoqërinë e emetuesit, ose nëse ka tregues të mosfunksionimit të strukturave të qeverisjes ose mekanizmave të kontrollit të brendshëm, sipas përcaktimeve të nenit 34, të këtij ligji.

  	Në rastet kur autorizimi revokohet, emetuesi i tokenit të aseteve zbaton procedurën sipas nenit 47, të këtij ligji.

Brenda 2 ditëve punë, Banka e Shqipërisë përditëson regjistrin, në zbatim të nenit 109, të këtij ligji. 

Neni 25
Miratimi i ndryshimeve të dokumentit informues të tokenit të aseteve

1. Pas autorizimit në përputhje me nenin 21 të këtij ligji ose pas miratimit të dokumentit informues të kriptoasetit, në përputhje me nenin 17, të këtij ligji, si dhe në kuptim të nenit 23, të këtij ligji, emetuesit e tokenit të aseteve njoftojnë Bankën e Shqipërisë për çdo ndryshim të synuar në modelin e tyre të biznesit, që mund të ketë një ndikim të rëndësishëm në vendimin e blerjes së çdo zotëruesi ose zotëruesi të mundshëm të tokenave të asetit. Këto ndryshime përfshijnë, ndër të tjera, çdo ndryshim thelbësor në:

a) strukturat e qeverisjes, përfshirë linjat e raportimit tek organi drejtues dhe politikat e menaxhimit të rrezikut;
b) asetet rezervë dhe kujdestarinë e tyre;
c) të drejtat e zotëruesve të tokenave të asetit;
       ç)   mekanizmin përmes të cilit emetohet dhe shlyhet tokeni i aseteve;
d) protokollet për dakordësimin e transaksioneve në tokenin e aseteve;
      dh) funksionimin e teknologjisë së regjistrit të shpërndarë në pronësi të emetuesve, në rastet kur tokeni i aseteve emetohet, transferohet dhe ruhet duke përdorur këtë teknologji;
e) mekanizmat për të siguruar likuiditetin e tokenave të asetit, përfshirë politikat e menaxhimit të likuiditetit dhe procedurat për emetuesit e tokenit të aseteve me rëndësi të lartë, sipas përcaktimeve të nenit 45 të këtij ligji;
       ë)  marrëveshjet me palë të treta, përfshirë administrimin e rezervës së aseteve dhe investimin e rezervës, kujdestarinë e aseteve rezervë, dhe shpërndarjen e tokenit të aseteve te publiku, në rastet kur është e zbatueshme;
f) procedurat për trajtimin e ankesave;
g) vlerësimin e rrezikut të pastrimit të parave, financimit të terrorizmit dhe financimit të përhapjes së armëve të dëmtimit në masë si dhe politikat dhe procedurat e përgjithshme të lidhura me to.
Emetuesit e tokenit të aseteve njoftojnë Bankën e Shqipërisë, të paktën 
30 ditë pune përpara se ndryshimet e synuara të hyjnë në fuqi.
Në rastet kur ndryshimi i përcaktuar në pikën 1 të këtij neni është njoftuar te Banka e Shqipërisë, emetuesi i një tokeni të aseteve harton një draft të ndryshimeve të dokumentit informues të kriptoasetit dhe siguron që renditja e informacionit të jetë, në përputhje me atë të dokumentit informues të kriptoasetit fillestar.
Emetuesi i tokenit të aseteve njofton dhe i përcjell Bankës së Shqipërisë dokumentin informues të kriptoasetit të ndryshuar.
Banka e Shqipërisë njofton subjektin për marrjen e kërkesës për ndryshimin e dokumentit informues të kriptoasetit, në mënyrë elektronike, jo më vonë se 5 ditë pune nga marrja e tij.

Brenda 30 ditëve punë nga njoftimi i marrjes së kërkesës, Banka e Shqipërisë miraton ose refuzon  ndryshimin e dokumentit informues të kriptoasetit. Gjatë shqyrtimit të kërkesës për miratimin e  ndryshimit të dokumentit informues të kriptoasetit, Banka e Shqipërisë mund të kërkojë çdo informacion shtesë, shpjegime ose arsyetime në lidhje me ndryshimin e dokumentit informues të kriptoasetit. Në këto raste, afati i 30 ditëve punë do të fillojë vetëm kur AMF-ja të ketë marrë informacionin shtesë të kërkuar.

2. Në rastet kur Banka e Shqipërisë vlerëson se ndryshimet në dokumentin informues të kriptoasetit janë jashtë fushëveprimit të shërbimeve të pagesave ose mund të lidhen me çështje të sjelljes në treg, mbrojtjes së investitorëve ose çështje joprudenciale, të lidhura me emetimin e tokenave të asetit, Banka mund të konsultohet me AMF-në përpara miratimit ose jo të ndryshimeve. Banka e Shqipërisë mund të konsultohet gjithashtu me AMF-në në rastet kur struktura ose funksionimi i një tokeni të aseteve mund të ndikojë tërthorazi në funksionimin e sistemeve të pagesave, transmetimin e politikës monetare ose sovranitetin monetar, me qëllim që të sigurojë një vlerësim mbikëqyrës të koordinuar që pasqyron natyrën e dyfishtë të tokenit të aseteve, sipas legjislacionit shqiptar.
Në rastet e tokenit të aseteve të denominuar në monedhat zyrtare të Bashkimit Evropian, Banka e Shqipërisë konsultohet me Bankën Qendrore Evropiane ose sipas rastit, Bankën Qendrore të shtetit anëtar të BE-së.
  
3. Banka e Shqipërisë jep një opinion brenda 20 ditëve punë nga marrja e informacionit të përcaktuar në pikën 2, të këtij neni.

4. Në vijim të miratimit të ndryshimeve në dokumentin informues të                   kriptoasetit, Banka e Shqipërisë mund t’i kërkojë emetuesit të tokenit të aseteve të ndërmarrë një ose më shumë nga masat e mëposhtme:
a) Të vendosë mekanizma për të siguruar mbrojtjen e zotëruesve të tokenit të aseteve, kur një ndryshim i mundshëm i operacioneve të emetuesit mund të ketë një ndikim thelbësor në vlerën, stabilitetin ose rreziqet e lidhura me tokenin e aseteve ose të aseteve rezervë;
b) Të marrë çdo masë korrigjuese të përshtatshme për të adresuar shqetësimet që lidhen me integritetin e tregut, stabilitetin financiar ose funksionimin e sistemit të pagesave.
Brenda 2 ditëve punë nga miratimi, Banka e Shqipërisë i përcjell dokumentin informues të kriptoasetit të ndryshuar AMF-së dhe, sipas rastit, Bankës Qendrore Evropiane ose Bankës Qendrore të shtetit anëtar të BE-së.
Banka e Shqipërisë pasqyron dokumentin informues të kriptoasetit të ndryshuar në regjistër, sipas përcaktimeve të nenit 109, të këtij ligji.

Neni 26
Përgjegjësia e emetuesve të tokenit të aseteve për informacionin e dhënë në dokumentin informues të tokenit të aseteve

1. Në rastet kur një emetues është në shkelje të nenit 19, të këtij ligji, duke dhënë në dokumentin informues të kriptoasetit ose në një dokument informues të kriptoasetit të ndryshuar informacion që nuk është i plotë, i drejtë ose i qartë, ose që është mashtrues, ai emetues dhe anëtarët e organit të tij drejtues, administrativ ose mbikëqyrës do të jenë përgjegjës ndaj zotëruesit të atij tokeni të aseteve për çdo humbje të pësuar nga ky i fundit.

2. Çdo përjashtim ose kufizim kontraktual i përgjegjësisë civile, sipas përcaktimeve të pikës 1, të këtij neni, konsiderohet si akt absolutisht i pavlefshëm.

3. Zotëruesi i tokenit të asetit mbart përgjegjësinë të provojë se emetuesi i atij tokeni të aseteve ka shkelur nenin 19, të këtij ligji, duke publikuar në  dokumentin informues të kriptoasetit ose në një dokument informues të kriptoasetit të ndryshuar informacion që nuk është i plotë, i drejtë ose i qartë ose është keqorientues dhe se mbështetja në atë informacion ka ndikuar në vendimin e zotëruesit për të blerë, shitur ose shkëmbyer atë token të aseteve.

4. Emetuesi dhe anëtarët e organit të tij drejtues, administrativ ose mbikëqyrës nuk do të jenë përgjegjës për humbjet e pësuara si rezultat i mbështetjes në informacionin e dhënë në një përmbledhje sipas nenit 19, të këtij ligji, përfshirë çdo përkthim të saj, përveç rasteve kur përmbledhja:

a) është keqorientuese, e pasaktë ose e papërputhshme kur lexohet së bashku me pjesët e tjera të dokumentit informues të kriptoasetit; ose
b) në rastet kur lexohet së bashku me pjesët e tjera të dokumentit informues të kriptoasetit, nuk ofron informacion thelbësor për të ndihmuar zotëruesit e mundshëm në vendimmarrjen për blerjen e tokenit të asetit.

5. Ky nen aplikohet krahas çdo përgjegjësie tjetër civile sipas legjislacionit në fuqi.
  
Seksioni 2
  Detyrimet e emetuesve të tokenit të aseteve

Neni 27
Detyrimet e përgjithshme të emetuesve të tokenit të aseteve

1. Emetuesit e tokenit të aseteve veprojnë me ndershmëri, drejtësi dhe profesionalizëm dhe komunikojnë me zotëruesit e zotëruesit e mundshëm të tokenit të aseteve në mënyrë të drejtë, të qartë dhe jokeqorientuese.

2. Emetuesit e tokenit të aseteve veprojnë në interesin më të mirë të zotëruesve të këtyre tokenave dhe i trajtojnë ata në mënyrë të barabartë, përveç rasteve kur një trajtim preferencial është bërë i ditur në  dokumentin informues të kriptoasetit ose në materialet promovuese, në rastet kur është e zbatueshme. 

Neni 28
Publikimi i dokumentit informues të kriptoasetit

Emetuesi i një tokeni të aseteve publikon në faqen e tij të internetit dokumentin informues të kriptoasetit të miratuar, sipas përcaktimeve të pikës 1, të nenit 17, ose të pikës 1, të nenit 21, të këtij ligji, dhe dokumentin informues të kriptoasetit të ndryshuar, sipas përcaktimeve të nenit 25 të këtij ligji, në rastet kur është e zbatueshme. Dokumenti informues i miratuar duhet të jetë i aksesueshëm nga publiku nga data e fillimit të ofertës ndaj publikut të tokenit të aseteve ose pranimit të tij për tregtim. Dokumenti informues i miratuar dhe, në rastet kur është e zbatueshme, dokumenti informues i kriptoasetit i ndryshuar mbeten të disponueshëm në faqen e internetit të emetuesit për aq kohë sa tokeni i aseteve zotërohet nga publiku.
 


Neni 29
Veprimtaritë promovuese

1. Çdo material promovues, që lidhet me një ofertë ndaj publikut të një tokeni të aseteve ose me pranimin për tregtim të atij tokeni të aseteve, përmbush të gjitha kërkesat e mëposhtme:

a) Materialet promovuese duhet të jenë qartësisht të identifikueshme si të tilla;
b) Informacioni në materialet promovuese është i drejtë, i qartë dhe                      jokeqorientues;
c) Informacioni në materialet promovuese është në përputhje me informacionin në dokumentin informues të kriptoasetit;
ç)	Materialet promovuese deklarojnë qartë se është publikuar një dokument informues i kriptoasetit dhe tregojnë qartë adresën e faqes së internetit të emetuesit të tokenit të aseteve, si dhe një numër telefoni dhe adresë e-mail-i për të kontaktuar emetuesin.

2. Materialet promovuese përmbajnë një deklaratë të qartë se zotëruesit e tokenit të aseteve kanë të drejtë tërheqjeje nga emetuesi në çdo kohë.

3. Materialet promovuese dhe çdo ndryshim i tyre publikohen në faqen e internetit të emetuesit.

4. Banka e Shqipërisë nuk kërkon miratim paraprak të materialeve promovuese përpara publikimit të tyre.

5. Materialet promovuese njoftohen te Banka e Shqipërisë, sipas kërkesës.

6. Materialet promovuese nuk shpërndahen përpara publikimit të dokumentit informues të kriptoasetit. Ky kufizim nuk ndikon në aftësinë e emetuesit të tokenit të aseteve për të kryer testime/sondazhe të tregut.

Neni 30
Informacioni i vazhdueshëm për zotëruesit e tokenit të aseteve

1. Emetuesit e tokenit të aseteve deklarojnë në mënyrë të qartë, të saktë dhe transparente, në një vend publik dhe lehtësisht të aksesueshëm në faqen e tyre të internetit, sasinë e tokenave të asetit në qarkullim, si dhe vlerën dhe përbërjen e rezervës së aseteve, sipas përcaktimeve të nenit  36 të këtij ligji. Ky informacion përditësohet të paktën një herë në muaj.

2. Emetuesit e tokenit të aseteve publikojnë sa më shpejt që të jetë e mundur, në një vend publik dhe lehtësisht të aksesueshëm në faqen e tyre të internetit, një përmbledhje të shkurtër, të qartë, të saktë dhe transparente të raportit të auditimit, si dhe raportin e plotë dhe të paredaktuar  të auditimit, në lidhje me rezervën e aseteve, sipas përcaktimeve të nenit 36 të këtij ligjit.

3. Krahas parashikimeve të nenit 88 të këtij ligjit, emetuesit e tokenit të aseteve deklarojnë sa më shpejt që të jetë e mundur dhe në mënyrë të qartë, të saktë dhe transparente, në një vend publik dhe lehtësisht të aksesueshëm në faqen e tyre të internetit, çdo ngjarje që ka ose mund të ketë një ndikim të rëndësishëm në vlerën e tokenit të aseteve ose në rezervën e aseteve, sipas përcaktimeve të nenit 36 të këtij ligji.

Neni 31
Procedurat për trajtimin e ankesave

1. Emetuesit e tokenit të aseteve hartojnë dhe implementojnë procedura efektive dhe transparente për trajtimin e shpejtë, të drejtë dhe të njëtrajtshëm të ankesave të marra nga zotëruesit e tokenave të asetit dhe palët e tjera të interesuara, përfshirë shoqatat e konsumatorëve që përfaqësojnë zotëruesit e tokenave të asetit, dhe publikojnë përshkrime të këtyre procedurave. Në rastet kur tokenat e asetit shpërndahen, plotësisht ose pjesërisht, nga palë të treta, sipas përcaktimeve të shkronjës “ë”, të pikës 5, të nenit 34, të këtij ligji, emetuesit e tokenit të aseteve krijojnë procedura për të lehtësuar gjithashtu trajtimin e ankesave midis zotëruesve të tokenave të asetit dhe këtyre palëve të treta.

2. Zotëruesit e tokenave të asetit kanë mundësi të paraqesin ankesa pa pagesë tek emetuesit e tokenave të tyre të asetit ose, në rastet kur është e zbatueshme, tek palët e treta, sipas përcaktimeve të pikës 1, të këtij neni.

3. Emetuesit e tokenit të aseteve dhe, në rastet kur është e zbatueshme, palët e treta sipas pikës 1 të këtij neni, hartojnë dhe u vendosin në dispozicion zotëruesve të tokenit të aseteve një format për paraqitjen e ankesave dhe mbajnë një regjistër të të gjitha ankesave të depozituara si dhe të çdo mase të ndërmarrë në kuadër të trajtimit të tyre.

4. Emetuesit e tokenit të aseteve shqyrtojnë të gjitha ankesat në mënyrë të shpejtë dhe të drejtë dhe komunikojnë rezultatet e këtyre hetimeve te zotëruesit e tokenit të tyre të aseteve brenda një periudhe të arsyeshme.

5. Për qëllime të këtij neni, Banka e Shqipërisë miraton rregulla më të detajuara lidhur me formatet standarde dhe procedurat për trajtimin e ankesave.

Neni 32
Identifikimi, parandalimi, menaxhimi dhe publikimi i konfliktit të interesit

1. Emetuesit e tokenit të aseteve hartojnë dhe implementojnë politika dhe procedura efektive për të identifikuar, parandaluar, menaxhuar dhe publikuar konfliktin e interesit midis tyre dhe:

a) aksionarëve ose anëtarëve të tyre;
b) çdo aksionari ose anëtari, qoftë direkt ose indirekt, që ka një pjesëmarrje influencuese në emetues;
c) anëtarëve të organit drejtues;
        ç)  punonjësve të tyre;
d) zotëruesve të tokenit të aseteve; ose
      dh) 	çdo pale të tretë që ofron një nga funksionet e përcaktuara në shkronjën “ë”, të pikës 5, të nenit 34, të këtij ligji. 
 
2. Emetuesit e tokenit të aseteve duhet të ndërmarrin të gjitha masat e duhura për të identifikuar, parandaluar, menaxhuar dhe zbuluar konfliktin e interesit që lind nga menaxhimi dhe investimi i rezervës së aseteve, sipas përcaktimeve të nenit 36 të këtij ligji.

3. Emetuesit e tokenit të aseteve vendosin në një vend të dukshëm në faqen e tyre të internetit, natyrën dhe burimet e përgjithshme të konfliktit të interesit, të përcaktuara në pikën 1, të këtij neni, dhe hapat e ndërmarrë për t'i adresuar ato.

4. Publikimi sipas pikës 3 të këtij neni duhet të jetë mjaftueshëm i saktë për të mundësuar që zotëruesit e mundshëm të tokenit të aseteve të marrin një vendim të informuar për blerjen e tokenit të aseteve.

5. Banka e Shqipërisë miraton rregulla më të detajuara për:

a) kërkesat në lidhje me politikat dhe procedurat sipas pikës 1 të këtij neni;
b) përmbajtjen e publikimit sipas pikës 3 të këtij neni.



Neni 33
Njoftimi i ndryshimeve në organin drejtues

Emetuesit e tokenit të aseteve njoftojnë menjëherë Bankën e Shqipërisë për çdo ndryshim në organin drejtues dhe i përcjellin asaj të gjithë informacionin e nevojshëm për të vlerësuar përputhshmërinë me kërkesat e pikës 2, të nenit 34, të këtij ligji.

Neni 34
Politikat e qeverisjes

1. Emetuesit e tokenit të aseteve kanë politika dhe procedura të qëndrueshme të qeverisjes së brendshme, duke përfshirë një strukturë të qartë organizative me linja përgjegjësie të mirëpërcaktuara, transparente dhe të qëndrueshme, procese efektive për të identifikuar, menaxhuar, monitoruar dhe raportuar rreziqet ndaj të cilave janë ose mund të jenë të ekspozuar, si dhe mekanizma të përshtatshëm të kontrollit të brendshëm, përfshirë këtu procedura administrative dhe kontabiliteti.

2. Anëtarët e organit drejtues të emetuesit të tokenit të aseteve janë me reputacion të mirë dhe kanë njohuritë, aftësitë dhe përvojën e duhur, individualisht dhe në mënyrë kolektive, për të përmbushur detyrat e tyre. Në veçanti, anëtarët e organit drejtues të emetuesit të tokenit të aseteve nuk duhet të jenë të dënuar për vepra penale që lidhen me pastrimin e parave, financimin e terrorizmit, financimin e përhapjes së armëve të dëmtimit në masë ose për vepra të tjera që do të ndikonin në reputacionin e tyre të mirë. Ata duhet gjithashtu të dëshmojnë se janë të aftë të angazhohen me kohë të mjaftueshme për të kryer detyrat e tyre në mënyrë efektive.

3. Organi drejtues i emetuesve të tokenit të aseteve vlerëson dhe rishikon periodikisht efektivitetin e politikave, strukturave dhe procedurave të vendosura për të përmbushur kërkesat e seksioneve II, III, V dhe VI të këtij kreu dhe merr masa të përshtatshme për të adresuar çdo mangësi në këtë drejtim.

4. Aksionarët ose anëtarët, që zotërojnë në mënyrë direkte ose indirekte pjesëmarrje influencuese në emetuesit e tokenit të aseteve, kanë reputacion të mirë dhe, në veçanti, nuk janë të dënuar për vepra penale që lidhen me pastrimin e parave, financimin e terrorizmit, financimin e përhapjes së armëve të dëmtimit në masë apo për ndonjë vepër tjetër që do të ndikonte në reputacionin e tyre të mirë.
5. Emetuesit e tokenit të aseteve miratojnë politika dhe procedura që janë mjaftueshëm efektive për të siguruar përputhshmërinë e tyre me këtë ligj. Në veçanti, ata hartojnë dhe implementojnë politika dhe procedura mbi:

a) rezervën e aseteve, sipas përcaktimeve të nenit 36, të këtij ligji;
b) kujdestarinë e aseteve rezervë, përfshirë ndarjen e aseteve, sipas përcaktimeve të nenit 37, të këtij ligji ;
c) të drejtat e garantuara për zotëruesit e tokenave të asetit, sipas përcaktimeve të nenit 39, të këtij ligji;
        ç)  mekanizmin përmes të cilit emetohen dhe tërhiqen tokenat e aseteve;
d) protokollet për dakordësimin e transaksioneve në tokenin e aseteve;
      dh) funksionimin e teknologjisë së regjistrit të shpërndarë në pronësi të emetuesve, kur tokenat e aseteve emetohen, transferohen dhe ruhen, duke përdorur teknologjinë e regjistrit të shpërndarë ose teknologji të ngjashme që operohet nga emetuesi ose një palë e tretë që vepron në emër të tyre;
e) mekanizmat për të siguruar likuiditetin e tokenit të aseteve, përfshirë politikat dhe procedurat e menaxhimit të likuiditetit për emetuesit e tokenit të aseteve me rëndësi të lartë, sipas përcaktimeve të nenit 45, të këtij ligji;
       ë) 	marrëveshjet me palë të treta për operimin e rezervës së aseteve, investimin e aseteve rezervë, kujdestarinë e aseteve rezervë dhe, në rastet kur është e zbatueshme, shpërndarjen e tokenit të aseteve te publiku;
f) miratimin me shkrim të emetuesve të tokenave të asetit dhënë personave të tjerë që mund të ofrojnë ose të kërkojnë pranimin për tregtim të tokenave të asetit;
g) trajtimin e ankesave, sipas përcaktimeve të nenit 31, të këtij ligji;
       gj)  konfliktet e interesit, sipas përcaktimeve të nenit 32 të këtij ligji;
Në rastet kur emetuesit e tokenit të aseteve hyjnë në marrëveshje sipas përcaktimeve të shkronjës “ë” të kësaj pike, duhet të lidhin një kontratë me palët e treta. Kontrata përcakton rolet, përgjegjësitë, të drejtat dhe detyrimet e emetuesve të tokenit të aseteve dhe të entiteteve të palës së tretë. Çdo marrëveshje mes këtyre palëve, e cila përmban çështje        ndërjuridiksionale, duhet të ketë një zgjedhje të qartë të ligjit të zbatueshëm.

6. Përveç rasteve kur kanë njoftuar një plan të shlyerjes, sipas përcaktimeve të nenit 47, të këtij ligji, emetuesit e tokenit të aseteve përdorin sisteme, burime dhe procedura të përshtatshme dhe proporcionale për të siguruar kryerjen e vazhdueshme dhe të rregullt të shërbimeve dhe veprimtarisë së tyre. Për këtë qëllim, emetuesit e tokenit të aseteve mirëmbajnë të gjitha sistemet dhe protokollet e sigurisë së aksesit, në përputhje me standardet e qëndrueshmërisë operacionale të Bashkimit Evropian.

7. Në rastet kur emetuesi i një tokeni të aseteve vendos të ndërpresë ofrimin e shërbimeve dhe veprimtarisë së tij, përfshirë ndalimin e emetimit të tokenit të aseteve, ai harton dhe dorëzon planin e ndërprerjes për miratim nga Banka e Shqipërisë. 

8. Emetuesit e tokenit të aseteve identifikojnë burimet e rrezikut operacional dhe minimizojnë këto rreziqe përmes zhvillimit të sistemeve, kontrolleve dhe procedurave të përshtatshme.

9. Emetuesit e tokenit të aseteve krijojnë një politikë dhe plane për vazhdimësinë e biznesit, për të siguruar, në rast të një ndërprerjeje të sistemeve dhe procedurave të tyre TIK, ruajtjen e të dhënave dhe funksioneve thelbësore dhe vazhdimin e veprimtarisë së tyre ose, në rast pamundësie, rikuperimin e shpejtë të këtyre të dhënave dhe funksioneve dhe rifillimin e shpejtë të veprimtarisë.

10. Emetuesit e tokenit të aseteve kanë mekanizma të kontrollit të brendshëm dhe procedura efektive për menaxhimin e rrezikut, përfshirë kontrolle dhe masa mbrojtëse efektive për menaxhimin e sistemeve TIK. Procedurat përfshijnë një vlerësim gjithëpërfshirës lidhur me mbështetjen tek palët e treta, sipas përcaktimeve të shkronjës “ë”, të pikës 5, të këtij neni. Emetuesit e tokenit të aseteve monitorojnë dhe vlerësojnë rregullisht përshtatshmërinë dhe efektivitetin e mekanizmave të kontrollit të brendshëm dhe të procedurave të vlerësimit të rrezikut dhe të marrin masa të përshtatshme për të adresuar çdo mangësi në këtë drejtim.

11. Emetuesit e tokenit të aseteve kanë sisteme dhe procedura të përshtatshme për të siguruar disponueshmërinë, autenticitetin, integritetin dhe konfidencialitetin e të dhënave, në përputhje me ligjin në fuqi për mbrojtjen e të dhënave personale. Këto sisteme regjistrojnë dhe ruajnë të dhënat dhe informacionet përkatëse të mbledhura gjatë aktivitetit të emetuesve.

12. Emetuesit e tokenit të aseteve sigurojnë që ata të auditohen rregullisht nga auditues të pavarur. Rezultatet e këtyre auditimeve i komunikohen organit drejtues të emetuesit përkatës dhe janë të disponueshme për Bankën e Shqipërisë.

13. Për qëllime të këtij neni, Banka e Shqipërisë miraton rregulla më të detajuara në lidhje me standardet dhe përmbajtjen e sistemeve, kontrolleve dhe procedurave për rreziqet operacionale, planin e vazhdimësisë së biznesit, mekanizmat e kontrollit të brendshëm dhe auditit. 

Neni 35
Kërkesat për fondet e veta

1. Emetuesit e tokenit të aseteve duhet të sigurojnë një nivel të fondeve të veta, të cilat duhet të jetë në çdo kohë jo më të ulëta se vlera më e lartë e cilësdo prej shumave të mëposhtme:

a) kundërvlera në lekë e 350 000 eurove;
b) 2% e vlerës mesatare të rezervës së aseteve, sipas përcaktimeve të nenit 36, të këtij ligji;
c) një e katërta e shpenzimeve të përgjithshme fikse të vitit paraardhës, të rishikuara çdo vit.
Për qëllimet e shkronjës “b” të kësaj pike, vlera mesatare e rezervës së aseteve nënkupton vlerën mesatare të aseteve rezervë në fund të çdo dite kalendarike, e llogaritur gjatë gjashtë muajve të mëparshëm.

Në rastet kur një emetues ofron ndaj publikut më shumë se një token asetesh, vlera e përcaktuar në shkronjën “b” do të jetë shuma e aseteve rezervë që mbështesin secilin token asetesh.
Vlera e përcaktuar në shkronjën “c” të kësaj pike rishikohet çdo vit dhe llogaritet në përputhje me përcaktimet e pikës 3, të nenit 67, të këtij ligji.

2. Fondet e veta, të përcaktuara në pikën 1 të këtij neni, përbëhen nga elementet dhe instrumentet e kapitalit bazë të nivelit të parë, sipas përcaktimeve në aktet nënligjore të miratuara nga Banka e Shqipërisë, pas zbritjeve nga kapitali bazë i nivelit të parë.

3. Banka e Shqipërisë mund të kërkojë nga një emetues i një tokeni të aseteve të mbajë një shumë të fondeve të veta deri në 20% më të lartë se shuma që rezulton nga zbatimi i shkronjës “b”, të pikës 1, të këtij neni, në rastet kur vlerësimi i ndonjërit prej elementeve të mëposhtme rezulton në tregues të një shkalle më të lartë rreziku:

a) Vlerësimi i proceseve të menaxhimit të rrezikut dhe mekanizmave të kontrollit të brendshëm të emetuesit të tokenit të aseteve, sipas përcaktimeve të nenit 34, pikat 1, 8 dhe 10, të këtij ligji;
b) Cilësia dhe paqëndrueshmëria e rezervës së aseteve, sipas përcaktimeve të nenit 36, të këtij ligji;
c) Llojet e të drejtave të garantuara nga emetuesi i tokenit të asetit për zotëruesit e tokenit të asetit, në përputhje me nenin 39, të këtij ligji;
ç) Rreziqet potenciale të paraqitura nga politika e investimeve për rezervën e aseteve, në rastet kur rezerva e aseteve përfshin investime;
d) Vlera agregate dhe numri i transaksioneve të përfunduara në tokenin e asetit;
      dh)  Rëndësia e tregjeve në të cilat ofrohet dhe promovohet tokeni i asetit;
e) Kapitalizimi i tregut të tokenit të asetit, në rastet kur është e zbatueshme.

4. Banka e Shqipërisë mund të kërkojë nga një emetues i një tokeni të aseteve që nuk ka rëndësi të lartë të përmbushë çdo kërkesë të përcaktuar në nenin 45, të këtij ligji, kur është e nevojshme për të adresuar shkallën më të lartë të rreziqeve të identifikuara në përputhje me pikën 3 të këtij neni, ose ndonjë rrezik tjetër që synon të adresojë neni 45, i këtij ligji, si për shembull rreziqet e likuiditetit.

5. Krahas parashikimeve të pikës 3, të këtij neni, emetuesit e tokenit të aseteve kryejnë rregullisht prova të rezistencës (stress-test) që marrin parasysh skenarët e stresit financiar, si  luhatjet e normave të interesit, dhe skenarët e stresit jofinanciar, si rreziku operacional. Bazuar në rezultatet e këtyre provave të rezistencës (stress-test), Banka e Shqipërisë mund të kërkojë nga emetuesi i tokenit të aseteve të mbajë një shumë të fondeve të veta që është ndërmjet 20% dhe 40% më e lartë se shuma që rezulton nga zbatimi i shkronjës “b”, të pikës 1, të këtij neni, në rrethana të caktuara, duke pasur parasysh perspektivën e rrezikut dhe rezultatet e provave të rezistencës (stress-test).

6. Për qëllime të këtij neni, Banka e Shqipërisë miraton rregulla më të detajuara në lidhje me:

a) procedurat dhe afatet për një emetues të tokenit të aseteve që të përshtatet me kërkesat më të larta për fondet e veta, sipas parashikimeve të pikës 3, të këtij neni; 
b) kriteret për mbajtjen e një shume më të lartë të fondeve të veta, sipas përcaktimeve të pikës 3, të këtij neni; 
c) kërkesat minimale për hartimin e programeve të provave të rezistencës (stress-test), duke marrë parasysh madhësinë, kompleksitetin dhe natyrën e tokenit të aseteve, duke përfshirë, por pa u kufizuar në: 

i. llojet e provave të rezistencës (stress-test) dhe objektivat e tyre kryesorë dhe fushat e zbatimit;
ii. shpeshtësinë e ushtrimeve të ndryshme të provave të rezistencës (stress-test);
iii. rregullimet e qeverisjes së brendshme; 
iv. infrastrukturën përkatëse të të dhënave; 
v. metodologjinë dhe besueshmërinë e supozimeve; 
vi. zbatimin e parimit të proporcionalitetit për të gjitha kërkesat minimale, qofshin ato  sasiore apo cilësore; 
vii. periodicitetin minimal të provave të rezistencës (stress-test) dhe parametrat e përbashkët referues të skenarëve të provave të rezistencës.

Seksioni 3
Rezerva e aseteve

Neni 36
Përbërja dhe administrimi i rezervës së aseteve

1. Emetuesit e tokenit të aseteve krijojnë dhe mirëmbajnë në mënyrë të vazhdueshme një rezervë asetesh.
     Rezerva e aseteve përbëhet dhe administrohet në atë mënyrë që:

a) rreziqet e lidhura me asetet e referuara nga tokenat e asetit të jenë të mbuluara; dhe
b) rreziqet e likuiditetit të lidhura me të drejtat e përhershme të tërheqjes së zotëruesve të tokenit të aseteve të adresohen.

2. Rezerva e aseteve veçohet ligjërisht nga pasuria e emetuesve, si dhe nga rezerva e aseteve të tokenave të tjerë të aseteve, në interes të zotëruesve të tokenit të aseteve në përputhje me ligjin e zbatueshëm, në mënyrë që kreditorët e emetuesve të mos kenë të drejtë të kërkojnë qasje në rezervën e aseteve, veçanërisht në rast falimenti.

3. Emetuesit e tokenit të aseteve sigurojnë që rezerva e aseteve të veçohet operacionalisht nga pasuria e tyre, si dhe nga rezerva e aseteve të tokenave të tjerë.

4. Banka e Shqipërisë miraton rregulla më të detajuara në lidhje me kërkesat për likuiditet, duke marrë në konsideratë madhësinë, kompleksitetin dhe llojin e rezervave të aseteve dhe tokenit të aseteve në vetvete. Këto rregulla duhet të përcaktojnë të paktën:
 
a) përqindjen përkatëse të rezervës së aseteve, sipas maturimeve ditore, përfshirë përqindjen e marrëveshjeve të riblerjes së kundërt (reverse repo) që mund të zgjidhen me njoftim paraprak prej një dite pune, ose përqindjen e parave të gatshme që mund të tërhiqen me njoftim paraprak prej një dite pune; 
b) përqindjen përkatëse të rezervës së aseteve, sipas maturimeve javore, përfshirë përqindjen e marrëveshjeve të riblerjes së kundërt (reverse repo) që mund të zgjidhen me njoftim paraprak prej pesë ditësh pune, ose përqindjen e parave të gatshme që mund të tërhiqen me njoftim paraprak prej pesë ditësh pune; 
c) maturime të tjera përkatëse dhe teknikat e përgjithshme të administrimit të likuiditetit; 
       ç)  	shumat minimale në secilën valutë të referuar, që do të mbahen si depozita në institucione krediti, të cilat nuk mund të jenë më të ulëta se 30% e shumës së referuar në secilën valutë.

5. Emetuesit, të cilët ofrojnë dy ose më shumë tokena të aseteve ndaj publikut, operojnë dhe mirëmbajnë rezerva të veçanta asetesh për secilin token të aseteve, të cilat administrohen në mënyrë të pavarur nga njëra-tjetra.
     Në rastet kur emetues të ndryshëm të tokenit të aseteve ofrojnë të njëjtin token të aseteve ndaj publikut, këta emetues operojnë dhe mirëmbajnë vetëm një rezervë të aseteve për atë token të aseteve.

6. Organet drejtuese të emetuesve të tokenit të aseteve sigurojnë administrim efektiv dhe të kujdesshëm të rezervës së aseteve. Emetuesit sigurojnë që emetimi dhe tërheqja e tokenit të aseteve gjithmonë të shoqërohet nga një rritje ose ulje përkatëse në rezervën e aseteve.

7. Emetuesi i një tokeni të aseteve përcakton vlerën totale të rezervës së aseteve, duke përdorur çmimet e tregut. Vlera totale e saj është të paktën e barabartë me vlerën totale të pretendimeve ndaj emetuesit nga zotëruesit e tokenit të aseteve në qarkullim.

8. Emetuesit e tokenit të aseteve kanë një politikë të qartë dhe të detajuar që përshkruan mekanizmin e stabilizimit të këtyre tokenave. Kjo politikë përfshin në veçanti:

a) listën e aseteve të referuara nga tokenat e asetit dhe përbërjen e atyre aseteve;
b) përshkrimin e llojit të aseteve dhe alokimin e saktë të aseteve që përfshihen në rezervën e aseteve;
c) një vlerësim të detajuar të rreziqeve, përfshirë rrezikun e kreditit, rrezikun e tregut, rrezikun e përqendrimit dhe rrezikun e likuiditetit që rezulton nga rezerva e aseteve;
ç)  	përshkrimin e procedurës me të cilën tokenat e aseteve emetohen dhe tërhiqen, si dhe procedurën me të cilën emetimi dhe tërheqja sjell një rritje dhe ulje të rezervës së aseteve;
d) specifikimin nëse një pjesë e rezervës së aseteve investohet, sipas parashikimeve të nenit 38 të këtij ligji;
     dh)  	në rastet kur emetuesit e tokenit të aseteve investojnë një pjesë të rezervës së aseteve, sipas parashikimeve të nenit 38 të këtij ligji, të përshkruajnë në mënyrë të detajuar politikën e investimeve duke përfshirë edhe një vlerësim të ndikimit të kësaj politike mbi vlerën e rezervës së aseteve;
e) përshkrimin e procedurës për blerjen e tokenit të aseteve dhe tërheqjen e tyre nga rezerva e aseteve dhe listën e personave ose kategorive të personave që kanë të drejtë ta bëjnë këtë.

9. Krahas parashikimeve të pikës 12, të nenit 34, të këtij ligji, emetuesit e tokenit të aseteve kryejnë një auditim të pavarur të rezervës së aseteve çdo gjashtë muaj, për të vlerësuar përputhshmërinë me rregullat e këtij kreu, që nga data e autorizimit të tyre sipas nenit 21, të këtij ligji, ose që nga data e miratimit të dokumentit informues të kriptoasetit sipas nenit 17, të këtij ligji.

10. Emetuesi njofton pa vonesa Bankën e Shqipërisë për rezultatet e auditimit të përcaktuar në pikën 9, të këtij neni, në çdo rast jo më vonë se gjashtë javë nga data e referimit të vlerësimit. Emetuesi publikon rezultatet e auditimit brenda dy javëve nga data e njoftimit të Bankës së Shqipërisë. Banka e Shqipërisë mund të udhëzojë emetuesin të shtyjë publikimin e rezultateve të auditimit në rast se:

a) emetuesi është urdhëruar të zbatojë një plan rimëkëmbjeje ose masa, sipas pikës 3, të nenit 46, të këtij ligji;
b) emetuesi është urdhëruar të zbatojë një plan të tërheqjes, sipas nenit 47, të këtij ligji;
c) konsiderohet e nevojshme për të mbrojtur interesat ekonomikë të zotëruesve të tokenit të aseteve;
       ç) 	konsiderohet e nevojshme për të shmangur një ndikim negativ të rëndësishëm në sistemin financiar të shtetit të origjinës ose të një shteti tjetër.

11. Vlerësimi me çmimet e tregut, siç përmendet në pikën 7 të këtij neni, bëhet duke përdorur metodën “mark-to-market”, në rastet kur është e mundur.
     Në rastet kur përdoret vlerësimi “mark-to-market”, rezerva e aseteve vlerësohet në anën më të kujdesshme të ofertës dhe kërkesës, përveç nëse rezervat mund të mbyllen në mes të tregut. Përdoren vetëm të dhëna të cilësisë së mirë të tregut dhe të dhënat vlerësohen bazuar në faktorët e mëposhtëm:

a) Numrin dhe cilësinë e kundërpalëve;
b) Volumin dhe qarkullimin në treg të rezervës së aseteve;
c) Madhësinë e rezervës së aseteve.

12. Kur përdorimi i “mark-to-market”, sipas përcaktimeve të pikës 11 të këtij neni, nuk është i mundur ose të dhënat e tregut nuk janë të cilësisë së mjaftueshme, rezerva e aseteve vlerësohet në mënyrë konservative duke përdorur metodën “mark-to-model”.
Modeli vlerëson saktësisht vlerën e brendshme të rezervës së aseteve, bazuar në faktorët kyç të përditësuar, si më poshtë:

a) Volumin dhe qarkullimin në treg të atij aseti rezervë;
b) Madhësinë e rezervës së aseteve;
c) Rrezikun e tregut, rrezikun e normave të interesit dhe rrezikun e kreditit të lidhur me rezervën e aseteve.
     Në rastet kur përdoret “mark-to-model”, metoda e kostos së amortizuar nuk përdoret.

Neni 37
Kujdestaria e rezervës së aseteve

1. Emetuesit e tokenit të aseteve hartojnë dhe implementojnë politika, procedura dhe marrëveshje kontraktuale për kujdestarinë të cilat sigurojnë në çdo kohë se:

a) asetet rezervë janë aktive, të lira nga çdo barrë apo detyrim, apo të lëna si kolateral financiar, siç përcaktohet në legjislacionin në fuqi për sistemet e pagesave;
b) asetet rezervë mbahen në kujdestari, në përputhje me pikën 6 të këtij neni;
c) emetuesit e tokenit të aseteve kanë qasje të shpejtë në rezervën e aseteve për të përmbushur çdo kërkesë për tërheqje nga zotëruesit e tokenit të aseteve;
        ç)  shmanget përqendrimi i kujdestarëve të rezervës së aseteve;
d) shmanget rreziku i përqendrimit të rezervës së aseteve.

2. Emetuesit e tokenit të aseteve, të cilët emetojnë dy ose më shumë tokena të aseteve, kanë një politikë të veçantë për kujdestarinë për secilën rezervë të aseteve. Emetues të ndryshëm të tokenave të asetit, që kanë emetuar të njëjtin token asetesh mbajnë dhe operojnë një politikë të vetme për kujdestarinë.

3. Asetet rezervë mbahen në kujdestari jo më vonë se pesë ditë pune pas datës së emetimit të tokenit të aseteve nga një ose më shumë prej subjekteve të mëposhtme:

a) Një ofrues i shërbimeve të kriptoaseteve që ofron kujdestarinë dhe administrimin e kriptoaseteve për llogari të klientëve, kur asetet rezervë janë në formë kriptoasetesh;
b) Një institucion krediti për të gjitha llojet e aseteve rezervë;
c) Një shoqëri e shërbimeve të investimit që ofron shërbimin ndihmës të ruajtjes dhe administrimit të instrumenteve financiare për llogari të klientëve, në rastet kur asetet rezervë janë në formë instrumentesh financiare.

4. Emetuesit e tokenit të aseteve kanë njohuri të përshtatshme dhe ushtrojnë  kujdes dhe vëmendje të duhur gjatë përzgjedhjes, emërimit dhe rishikimit të ofruesve të shërbimeve të kriptoaseteve, institucioneve të kreditit dhe shoqërive të shërbimeve të investimit të emëruara si kujdestarë të aseteve rezervë, siç përmendet në pikën 3 të këtij neni. Kujdestari është një person juridik i ndryshëm nga emetuesi.
Emetuesit e tokenit të aseteve sigurojnë që ofruesit e shërbimeve të kripto-aseteve, institucionet e kreditit dhe shoqëritë e shërbimeve të investimit të emëruara si kujdestarë të aseteve rezervë, siç përmendet në pikën 3, të këtij neni, kanë ekspertizën dhe reputacionin e nevojshëm në treg për të vepruar si kujdestarë të këtyre aseteve rezervë, duke marrë parasysh praktikat kontabël, procedurat e ruajtjes dhe mekanizmat e kontrollit të brendshëm të këtyre subjekteve. Marrëveshjet kontraktuale ndërmjet emetuesve të tokenave të asetit dhe kujdestarëve sigurojnë që asetet rezervë të mbajtura në kujdestari të mbrohen kundër kërkesave të kreditorëve të kujdestarëve.

5. Politikat dhe procedurat e kujdestarisë, të përcaktuara në pikën 1, të këtij neni, përcaktojnë kriteret e përzgjedhjes për emërimin e ofruesve të shërbimeve të kriptoaseteve, institucioneve të kreditit ose shoqërive të shërbimeve të investimit si kujdestarë të aseteve rezervë dhe procedurën për rishikimin e këtij emërimi.
     Emetuesit e tokenit të aseteve rishikojnë rregullisht emërimin e ofruesve të shërbimeve të kriptoaseteve, institucioneve të kreditit ose shoqërive të shërbimeve të investimit si kujdestarë të aseteve rezervë. Për qëllime të këtij rishikimi, emetuesit e tokenit të aseteve vlerësojnë ekspozimin e tyre ndaj këtyre kujdestarëve, duke marrë parasysh të gjithë spektrin e marrëdhënieve të tyre me ta dhe monitorojnë kushtet financiare të këtyre kujdestarëve në mënyrë të vazhdueshme.

6. Kujdestarët e aseteve rezervë, të përcaktuar në pikën 4, të këtij neni, sigurojnë që kujdestaria e këtyre aseteve rezervë kryhet në mënyrën e mëposhtme:

a) Institucionet e kreditit mbajnë në kujdestari fondet në një llogari të hapur në regjistrat e tyre;
b) Për instrumentet financiare që mund të mbahen në kujdestari, institucionet e kreditit ose shoqëritë e shërbimeve të investimit mbajnë në kujdestari të gjitha instrumentet financiare që mund të regjistrohen në një llogari të instrumenteve financiare të hapur në regjistrat e tyre ose të dorëzohen fizikisht te këto institucione krediti ose shoqëri e shërbimeve të investimit;
c) Për kriptoasetet që mund të mbahen në kujdestari, ofruesit e shërbimeve të kriptoaseteve mbajnë në kujdestari kriptoasetet e përfshira në rezervën e aseteve ose, në rastet kur është e zbatueshme, mjetet e aksesit në formën e çelësave kriptografikë privatë të atyre kriptoaseteve;
ç)  	Për asete të tjera, institucionet e kreditit verifikojnë pronësinë e emetuesve të tokenave të asetit dhe mbajnë një regjistër të këtyre aseteve rezervë për të cilat janë të bindur se emetuesit e tokenit të aseteve zotërojnë këto asete rezervë.
Për qëllime të shkronjës “a” të kësaj pike, institucionet e kreditit sigurojnë që fondet të regjistrohen në regjistrat e tyre në një llogari të veçuar, në përputhje me dispozitat e legjislacionit në fuqi. Kjo llogari hapet në emër të emetuesit të tokenave të asetit për qëllimet e administrimit të rezervës së aseteve për çdo token aseti, në mënyrë që fondet e mbajtura në kujdestari të identifikohen qartë si pjesë e secilës rezervë të aseteve.
Për qëllime të shkronjës “b” të kësaj pike, institucionet e kreditit dhe shoqëritë e shërbimeve të investimit sigurojnë që të gjitha instrumentet financiare të regjistrohen në regjistrat e tyre në llogari të veçuara, në përputhje me dispozitat e ligjit në fuqi për tregjet e instrumenteve financiare. Llogaria e instrumenteve financiare hapet në emër të emetuesve të tokenit të aseteve për qëllimet e menaxhimit të rezervës së aseteve për çdo token asetesh, në mënyrë që instrumentet financiare të mbajtura në kujdestari të identifikohen qartë si pjesë e secilës rezervë të aseteve.
Për qëllime të shkronjës “c” të kësaj pike, ofruesit e shërbimeve të     kriptoaseteve hapin një regjistër të pozicioneve në emër të emetuesve të tokenit të aseteve për qëllimet e menaxhimit të rezervës së aseteve për çdo token asetesh, në mënyrë që kriptoasetet e mbajtura në kujdestari të identifikohen qartë si pjesë e secilës rezervë të aseteve.
Për qëllime të shkronjës “ç” të kësaj pike, vlerësimi nëse emetuesit e tokenit të aseteve zotërojnë asetet rezervë bazohet në informacionin ose dokumentet e siguruara nga emetuesit e tokenit të aseteve dhe, kur janë të disponueshme, nga prova ose vërtetime të jashtme.

7. Emërimi i ofruesve të shërbimeve të kriptoaseteve, institucioneve të kreditit ose shoqërive të shërbimeve të investimit si kujdestarë të aseteve rezervë, siç përmendet në pikën 4, të këtij neni, provohet nga një marrëveshje kontraktuale, sipas përcaktimeve të pikës 5, të nenit 34, të këtij ligji.  Këto marrëveshje kontraktuale rregullojnë, ndër të tjera, rrjedhën e informacionit të nevojshëm për të mundësuar që emetuesit e tokenit të aseteve dhe ofruesit e shërbimeve të kriptoaseteve, institucionet e kreditit dhe shoqëritë e shërbimeve të investimit të përmbushin funksionet e tyre si kujdestarë.

8. Ofruesit e shërbimeve të kriptoaseteve, institucionet e kreditit dhe shoqëritë e shërbimeve të investimit, të emëruara si kujdestarë në përputhje me pikën 4 të këtij neni, veprojnë në mënyrë të ndershme, të drejtë, profesionale, të pavarur dhe në interes të emetuesve të tokenit të aseteve dhe zotëruesve të tyre.

9. Ofruesit e shërbimeve të kriptoaseteve, institucionet e kreditit dhe shoqëritë e shërbimeve të investimit, të emëruara si kujdestarë, në përputhje me pikën 4 të këtij neni, nuk kryejnë veprimtari që mund të krijojnë konflikt interesi midis tyre, emetuesve të tokenit të aseteve dhe zotëruesve të tyre, përveç nëse plotësohen të gjitha kushtet e mëposhtme:

a) Ofruesit e shërbimeve të kriptoaseteve, institucionet e kreditit ose shoqëritë e shërbimeve të investimit kanë ndarë funksionalisht dhe në mënyrë hierarkike kryerjen e detyrave të kujdestarisë nga detyrat që mund të jenë në konflikt interesi;
b) Konfliktet e mundshme të interesit janë identifikuar, monitoruar, menaxhuar dhe adresuar siç duhet nga emetuesit e tokenit të aseteve për zotëruesit e tyre, në përputhje me përcaktimet e nenit 32 të këtij ligji.

10. Në rast të humbjes së një instrumenti financiar ose një kriptoaseti të mbajtur në kujdestari, sipas pikës 6 të këtij neni, ofruesi i shërbimeve të kriptoaseteve, institucioni i kreditit ose shoqëria e shërbimeve të investimit që ka humbur atë instrument financiar ose kriptoaset kompenson ose kthen te emetuesi i tokenit të asetit me një instrument financiar ose kriptoaset të të njëjtit lloj ose vlerë përkatëse pa vonesa të panevojshme. Ofruesi i shërbimeve të kriptoaseteve, institucioni i kreditit ose shoqëria e shërbimeve të investimit përkatëse nuk do të jetë përgjegjës për kompensim ose kthim, nëse mund të provojë se humbja ka ndodhur si rezultat i një ngjarjeje të jashtme përtej kontrollit të tij të arsyeshëm, pasojat e së cilës ishin të paevitueshme pavarësisht të gjitha përpjekjeve të arsyeshme.

Neni 38
Investimi i rezervës së aseteve

1. Emetuesit e tokenit të aseteve, të cilët investojnë një pjesë të rezervës së aseteve, i investojnë këto asete vetëm në instrumente financiare me likuiditet të lartë, të cilat mbartin rreziqe minimale tregu, krediti dhe përqendrimi. Investimet e kryera duhet të jenë të likuidueshme në mënyrë të shpejtë dhe me një ndikim minimal në çmim.

2. Për qëllimet e pikës 1 të këtij neni, kuotat në një sipërmarrje investimesh kolektive në tituj të transferueshëm (SIKTT) do të konsiderohen si asete me rrezik minimal të tregut, kreditit dhe përqendrimit, në rastet kur    SIKTT-ja investon vetëm në asete, sipas përcaktimeve të Bankës së Shqipërisë, në përputhje me pikën 5 të këtij neni, dhe në rastet kur emetuesi i tokenit të aseteve siguron që rezerva e aseteve investohet në një lloj mënyre që minimizon rrezikun e përqendrimit.

3. Instrumentet financiare, në të cilat investohet rezerva e aseteve, mbahen në kujdestari, në përputhje me përcaktimet e nenit 37 të këtij ligji.

4. Të gjitha fitimet ose humbjet, duke përfshirë luhatjet në vlerën e instrumenteve financiare, të përcaktuara në pikën 1, të këtij neni, dhe çdo rrezik i kundërpalës ose rrezik operacional që rezulton nga investimi i rezervës së aseteve do të mbarten nga emetuesi i tokenit të asetit.

5. Për qëllime të këtij neni, Banka e Shqipërisë miraton rregulla më të detajuara lidhur me instrumentet financiare të cilat konsiderohen me likuiditet të lartë dhe kanë rrezik minimal tregu, krediti dhe përqendrimi, sipas përcaktimeve të pikës 1, të këtij neni. Gjatë hartimit të këtyre rregullave, Banka e Shqipërisë merr në konsideratë:

a) llojet e ndryshme të aseteve që mund të referohen nga një token asetesh;
b) korrelacionin ndërmjet aseteve të referuara nga tokeni i aseteve dhe instrumenteve financiare me likuiditet të lartë, në të cilat emetuesi mund të investojë;
c) kërkesën për mbulim të likuiditetit, duke u bazuar në aktet nënligjore të miratuara nga Banka e Shqipërisë për raportin e mbulimit me likuiditet;
        ç)  kufizimet e përqendrimit që parandalojnë emetuesin nga:

i. investimi i më shumë se një përqindjeje të caktuar të rezervës së aseteve në instrumente financiare me likuiditet të lartë dhe me rrezik minimal tregu, krediti dhe përqendrimi, të emetuara nga i njëjti subjekt;
ii. mbajtja në kujdestari e më shumë se një përqindjeje të caktuar të kriptoaseteve ose aseteve pranë ofruesve të shërbimeve të kriptoaseteve ose institucioneve të kreditit që i përkasin të njëjtit grup ose pranë shoqërive të shërbimeve të investimit.

Për qëllimet e nënndarjes “i”, të shkronjës “ç”, të kësaj pike, Banka e Shqipërisë përcakton pragje të përshtatshme për të përcaktuar kërkesat e përqendrimit. Këto pragje marrin në konsideratë, ndër të tjera, pragjet përkatëse të parashikuara në legjislacionin për sipërmarrjet e investimeve kolektive.
 
Neni 39
E drejta e shlyerjes

1. Zotëruesit e tokenit të aseteve kanë të drejtën e shlyerjes në çdo kohë kundrejt emetuesit dhe rezervës së aseteve, në rastet kur emetuesit e tokenit të aseteve nuk janë në gjendje të përmbushin detyrimet e tyre, sipas përcaktimeve të seksionit 6 të këtij kreu. Emetuesit hartojnë dhe implementojnë politika dhe procedura të qarta dhe të detajuara në lidhje me këtë të drejtë të përhershme të shlyerjes.

2. Me kërkesë të zotëruesit të një tokeni asetesh, emetuesi i atij tokeni realizon shlyerjen, ose duke paguar një shumë në fonde, të ndryshme nga paraja elektronike, e cila është e barabartë me vlerën e tregut të aseteve të referuara nga tokeni i asetit në zotërim, ose duke dorëzuar asetet e referuara nga tokeni. Emetuesit hartojnë politika dhe procedura për këtë të drejtë të përhershme të tërheqjes, duke përcaktuar:

a) kushtet, duke përfshirë kufijtë, periudhat dhe afatet kohore, që zotëruesit e tokenit të aseteve të ushtrojnë të drejtën e shlyerjes;
b) mekanizmat dhe procedurat për të siguruar shlyerjen e tokenit të aseteve, përfshirë edhe në rrethana të luhatshmërisë së tregut, si dhe në kontekstin e zbatimit të planit të rimëkëmbjes, të përcaktuar në nenin 46, të këtij ligji, ose, në rastin e një shlyerjeje të rregullt të tokenit të aseteve, sipas nenit 47, të këtij ligji;
ç)  vlerësimin ose parimet e vlerësimit të vlerës së tokenit të aseteve dhe të aseteve rezervë në rastet kur ushtrohet e drejta e shlyerjes nga blerësi i tokenit të aseteve, përfshirë edhe përmes përdorimit të metodologjisë së vlerësimit, të përcaktuar në pikën 11, të nenit 36,  të këtij ligji;
c) kushtet për përfundimin e shlyerjes; dhe
d) masat që emetuesit marrin për të menaxhuar në mënyrë të përshtatshme rritjet ose uljet në rezervën e aseteve për të shmangur çdo ndikim negativ në tregun e aseteve rezervë.
Në rastet kur emetuesit, gjatë shitjes së një tokeni asetesh, pranojnë një pagesë në fonde të ndryshme nga paraja elektronike, të denominuar në një valutë zyrtare, ata ofrojnë gjithmonë një opsion për tërheqjen e tokenit në fonde të ndryshme nga paraja elektronike, të denominuar në të njëjtën valutë zyrtare.

3. Krahas parashikimeve të nenit 46 të këtij ligji, shlyerja e tokenit të aseteve nuk mund të jetë subjekt i asnjë lloj komisioni apo tarife.
 
Neni 40
Ndalimi i dhënies së interesit

1. Emetuesit e tokenit të aseteve nuk japin interes në lidhje me tokenin e aseteve.

2. Ofruesit e shërbimeve të kriptoaseteve nuk japin interes kur ofrojnë shërbime të lidhura me tokenin e aseteve.

3. Për qëllimet e pikave 1 dhe 2 të këtij neni, çdo shpërblim ose përfitim tjetër i lidhur me kohëzgjatjen e mbajtjes së tokenit të aseteve nga zotëruesi i tij, do të trajtohet si interes. Kjo përfshin kompensimin neto ose zbritjet, me një efekt të barazvlefshëm me atë të interesit të marrë nga zotëruesi i tokenit të aseteve, drejtpërdrejt nga emetuesi ose nga palë të treta, dhe drejtpërdrejt të lidhur me tokenin e aseteve ose nga shpërblimi apo çmimi i produkteve të tjera.

Seksioni 4
Blerja e emetuesit të tokenit të aseteve 

Neni 41
Vlerësimi i blerjes së propozuar të emetuesve të tokenit të aseteve

1. Çdo person fizik ose person juridik, ose persona fizikë dhe persona juridikë që veprojnë në marrëveshje të përbashkët, të cilët kanë për qëllim të fitojnë, në mënyrë të drejtpërdrejtë ose tërthortë (në vijim ‘blerësi i propozuar’), një pjesëmarrje influencuese në një emetues të tokenit të aseteve ose të rrisin, drejtpërdrejt ose tërthorazi, një pjesëmarrje influencuese në mënyrë që përqindja e të drejtave të votës ose e kapitalit të arrijë ose të kalojë 20%, 30% ose 50%, ose që emetuesi i tokenit të aseteve të shndërrohet në shoqëri bijë e tyre, njofton me shkrim Bankën e Shqipërisë, duke dhënë informacion mbi madhësinë e pjesëmarrjes së synuar dhe informacionin e kërkuar, sipas rregullores së nxjerrë nga Banka e Shqipërisë, në zbatim të pikës 4, të nenit 42, të këtij ligji.

2. Çdo person fizik ose person juridik, i cili ka marrë një vendim për të transferuar, drejtpërdrejt ose tërthorazi, një pjesëmarrje influencuese në një emetues të tokenit të aseteve, përpara transferimit të pjesëmarrjes duhet të njoftojë me shkrim Bankën e Shqipërisë për vendimin e tij, duke specifikuar madhësinë e pjesëmarrjes që do të transferohet. Ky person duhet gjithashtu të njoftojë Bankën e Shqipërisë nëse ka marrë një vendim për të ulur një pjesëmarrje influencuese në mënyrë që përqindja e të drejtave të votës ose e kapitalit të ulet nën 10%, 20%, 30% ose 50%, ose që emetuesi i tokenit të aseteve të mos jetë më shoqëri bijë e atij subjekti.

3. Brenda dy ditëve punë nga marrja e njoftimit, Banka e Shqipërisë konfirmon marrjen e tij përmes mjeteve elektronike të komunikimit.

4. Brenda 60 ditëve punë nga data e konfirmimit sipas pikës 3 të këtij neni, Banka e Shqipërisë vlerëson blerjen e propozuar të përcaktuar në pikën 1 të këtij neni dhe informacionin e kërkuar nga standardet teknike rregullatore të miratuara në përputhje me pikën 4, të nenit 42, të këtij ligji. Me marrjen e njoftimit, Banka e Shqipërisë njofton blerësin e propozuar në lidhje me afatet për përfundimin e periudhës së vlerësimit.

5. Gjatë kryerjes së vlerësimit sipas pikës 4 të këtij neni, Banka e Shqipërisë mund të kërkojë nga blerësi i propozuar çdo informacion dhe dokumentacion shtesë që është i nevojshëm për të përfunduar vlerësimin. Kjo kërkesë bëhet para përfundimit të vlerësimit dhe, në çdo rast, jo më vonë se në ditën e 50-të të punës nga data e konfirmimit të përmendur në pikën 3, të këtij neni. Kërkesat  për informacion dhe dokumentacion shtesë bëhen me shkrim, duke specifikuar informacionin shtesë të nevojshëm.
Banka e Shqipërisë pezullon periudhën e vlerësimit të përcaktuar në pikën 4 të këtij neni derisa të ketë marrë informacionin shtesë të përcaktuar në këtë pikë. Pezullimi nuk tejkalon 20 ditë pune. Çdo kërkesë tjetër nga Banka e Shqipërisë për informacion shtesë ose për sqarimin e informacionit të marrë nuk rezulton në një pezullim shtesë të periudhës së vlerësimit.
Banka e Shqipërisë mund ta zgjasë pezullimin e përcaktuar në këtë pikë deri në 30 ditë pune, nëse blerësi i propozuar ndodhet jashtë Republikës së Shqipërisë ose rregullohet sipas legjislacionit të një vendi të tretë.

6. Në rastet kur Banka e Shqipërisë, pas përfundimit të vlerësimit të përcaktuar në pikën 4, të këtij neni, vendos të kundërshtojë blerjen e propozuar të përcaktuar në pikën 1, të këtij neni, njofton blerësin e propozuar brenda dy ditëve punë dhe, në çdo rast, pëpara datës së përcaktuar në pikën 4, në përputhje me pikën 5, të këtij neni. Njoftimi përmban arsyet për vendimin e marrë.

7. Në rastet kur Banka e Shqipërisë nuk kundërshton blerjen e propozuar, të përcaktuar në pikën 1, të këtij neni, para datës së përcaktuar në pikën 4, të këtij neni, blerja e propozuar do të konsiderohet e miratuar.

8. Banka e Shqipërisë mund të caktojë një periudhë maksimale për përfundimin e blerjes së propozuar, të përcaktuar në pikën 1, të këtij neni, dhe ta zgjasë atë periudhë maksimale kur është e përshtatshme.

Neni 42
Përmbajtja e vlerësimit të blerjeve të propozuara të emetuesve të tokenave të asetit

1. Gjatë shqyrtimit sipas pikës 4, të nenit 41, të këtij ligji, Banka e Shqipërisë vlerëson përshtatshmërinë e blerësit të propozuar dhe qëndrueshmërinë financiare të blerjes së propozuar, sipas pikës 1, të nenit 41, të këtij ligji, duke u bazuar në kriteret e mëposhtme:

a) Reputacioni i blerësit të propozuar;
b) Reputacioni, njohuritë, aftësitë dhe përvoja e çdo personi që do të drejtojë veprimtarinë e emetuesit të tokenit të aseteve si rezultat i blerjes së propozuar;
c) Qëndrueshmëria financiare e blerësit të propozuar, veçanërisht në lidhje me llojin e veprimtarisë së parashikuar dhe të ndjekur në lidhje me emetuesin e tokenit të aseteve në të cilin propozohet blerja;
        ç) 	Kapaciteti i emetuesit të tokenit të aseteve për të përmbushur në vijimësi dispozitat e këtij kreu;
d) Nëse ka të dhëna të arsyeshme për të dyshuar se në lidhje me blerjen e propozuar është kryer ose është tentuar pastrim parash, financim i terrorizmit, financim i përhapjes së armëve të dëmtimit në masë, sipas përcaktimeve të legjislacionit në fuqi, ose nëse blerja e propozuar mund të rrisë rrezikun e tyre.

2. Banka e Shqipërisë mund të kundërshtojë blerjen e propozuar vetëm nëse ka dyshime të arsyeshme për këtë, bazuar në kriteret e përcaktuara në pikën 1 të këtij neni, ose nëse informacioni i ofruar sipas pikës 4, të nenit 41, të këtij ligji, nuk është i plotë ose është i rremë.

3. Autoritetet e tjera kombëtare nuk vendosin asnjë kusht paraprak në lidhje me nivelin e pjesëmarrjes influencuese që synohet të fitohet sipas këtij ligji dhe Banka e Shqipërisë nuk shqyrton blerjen e propozuar në terma të nevojave ekonomike të tregut.
 
4. Për qëllime të këtij neni, Banka e Shqipërisë miraton rregulla më të detajuara lidhur me përmbajtjen e informacionit në funksion të vlerësimit sipas pikës 1, të nenit 41, të këtij ligji. Informacioni i kërkuar duhet të jetë i vlefshëm në funksion të vlerësimit prudencial, proporcional dhe i përshtatshëm për llojin e blerësit dhe blerjes së propozuar.  

Seksioni 5
  Tokeni i aseteve me rëndësi të lartë

Neni 43
Klasifikimi i tokenit të aseteve si token asetesh me rëndësi të lartë

1. Kriteret për klasifikimin e tokenit të aseteve si token me rëndësi të lartë janë, si më poshtë:

a) Numri i zotëruesve të tokenit të aseteve në Republikën e Shqipërisë dhe shtetet anëtare të Bashkimit Evropian është më i madh se 10 milionë;
b) Vlera e tokenit të aseteve të emetuar, kapitalizimi i tij në treg ose madhësia e rezervës së aseteve të emetuesit të tokenit të asetit është më e lartë se 5 miliardë euro, ose ekuivalentja e kësaj vlere në lekë;
c) Numri mesatar dhe vlera mesatare e përgjithshme e transaksioneve në ditë gjatë periudhës përkatëse është më e lartë se 2,5 milionë transaksione dhe 500 milionë euro përkatësisht, ose ekuivalente të kësaj vlere në lekë, brenda territorit të Republikës së Shqipërisë dhe shteteve anëtare të Bashkimit Evropian;
ç)	Emetuesi i tokenit të aseteve është një ofrues i platformave të shërbimeve bazë, i caktuar si portier, në përputhje me legjislacionin për tregjet digjitale;
d) Rëndësia e veprimtarisë së emetuesit të tokenit të asetit në shkallë ndërkombëtare, përfshirë përdorimin e tokenit të aseteve për pagesa dhe remitanca;
      dh) 	Ndërlidhja e tokenit të asetit ose e emetuesve të tij me sistemin financiar;
e) Fakti që i njëjti emetues emeton të paktën një tjetër token asetesh ose token të parasë elektronike dhe ofron të paktën një shërbim të                    kriptoaseteve, sipas nenit 59 të këtij ligji.

2. Banka e Shqipërisë klasifikon tokenin e aseteve si token i asetit me rëndësi të lartë kur të paktën tre nga kriteret e përcaktuara në pikën 1 të këtij neni janë përmbushur gjatë:

a) periudhës së mbuluar nga raporti i parë i informacionit, sipas pikës 4 të këtij neni, pas autorizimit në përputhje me nenin 21 ose pas miratimit të dokumentit informues të kriptoasetit sipas nenit 17, të këtij ligji; ose
b) periudhës së mbuluar nga të paktën dy raporte të njëpasnjëshme të informacionit, sipas pikës 4 të këtij neni.

3. Në rastet kur disa emetues të ndryshëm emetojnë të njëjtin token asetesh, përmbushja e kritereve të përcaktuara në pikën 1, të këtij neni, do të vlerësohet pas agregimit të të dhënave nga këta emetues.

4. Në rastet e tokenit të aseteve të denominuara në euro, Banka e Shqipërisë përcjell të paktën 2 herë në vit tek Autoriteti Bankar Evropian dhe Banka Qendrore Evropiane informacionin përkatës për vlerësimin e përmbushjes së kritereve të përcaktuara në pikën 1 të këtij neni, duke përfshirë informacionin e marrë sipas kërkesave të nenit 22, të këtij ligji, në rastet kur është e zbatueshme.

Në rastet kur emetuesi është i vendosur në një vend të tretë, Banka e Shqipërisë përcjell informacionin e përcaktuar në këtë pikë  gjithashtu edhe tek banka qendrore e atij shteti.

5. Në rastet kur Banka e Shqipërisë vlerëson se një token asetesh përmbush kriteret e përcaktuara në pikën 1, të këtij neni, në përputhje me pikën 2 të këtij neni, ajo përgatit një vendim për klasifikimin e tokenit si token asetesh me rëndësi të lartë dhe njofton emetuesin e atij tokeni, dhe, në rastet e përcaktuara në pikën 4, të këtij neni, njofton bankën qendrore të shtetit përkatës.
Brenda 20 ditëve punë nga data e njoftimit të Bankës së Shqipërisë, emetuesit e tokenit të aseteve dhe, sipas rastit, banka qendrore e shtetit përkatës, kanë të drejtën të paraqesin komentet me shkrim, të cilat do të merren në konsideratë nga Banka e Shqipërisë përpara se të marrë një vendim përfundimtar.

6. Banka e Shqipërisë merr vendimin përfundimtar për klasifikimin e një tokeni asetesh si token asetesh me rëndësi të lartë, brenda 60 ditëve punë nga data e njoftimit të përcaktuar në pikën 5 të këtij neni dhe ia njofton menjëherë këtë vendim emetuesit të tokenit të aseteve.

7. Banka e Shqipërisë rishikon çdo vit klasifikimin e tokenave të aseteve me rëndësi të lartë, bazuar në informacionin e disponueshëm.

8. Në rastet kur Banka e Shqipërisë vlerëson se disa tokena asetesh nuk përmbushin më kriteret e përcaktuara në pikën 1, të këtij neni, në përputhje me pikën 2, të këtij neni, ajo përgatit një vendim për të mos klasifikuar më tokenat e aseteve si me rëndësi të lartë dhe njofton emetuesit e atyre tokenave dhe, në rastet e përcaktuara në pikën 4, të këtij neni, bankën qendrore të shtetit përkatës.
Brenda 20 ditëve punë nga data e njoftimit të Bankës së Shqipërisë, emetuesit e tokenit të aseteve dhe, sipas rastit, banka qendrore e shtetit përkatës, kanë të drejtën të paraqesin komentet me shkrim, të cilat do të merren në konsideratë nga Banka e Shqipërisë përpara se të marrë një vendim përfundimtar.

9. Brenda 60 ditëve punë nga data e njoftimit, të përcaktuar në pikën 8, të këtij neni, Banka e Shqipërisë merr vendimin përfundimtar për të mos klasifikuar më një token asetesh me rëndësi të lartë dhe ia njofton menjëherë këtë vendim emetuesit të atij tokeni të aseteve.

10. Për qëllime të këtij neni, Banka e Shqipërisë miraton rregulla më të detajuara në lidhje me rrethanat në të cilat veprimtaria e emetuesit të tokenit të aseteve do të konsiderohen të një rëndësie të lartë si dhe rrethanat në të cilat tokeni i aseteve dhe emetuesit e tyre do të konsiderohen të ndërlidhur me sistemin financiar. 

11. Në përputhje me nenet 117 dhe 121 të këtij ligji, në rastet kur tokenat e aseteve janë klasifikuar me rëndësi të lartë, sipas vendimit të Bankës së Shqipërisë, në përputhje me pikën 6 të këtij neni, përgjegjësitë mbikëqyrëse në lidhje me emetuesit e atyre tokenave të aseteve do të zbatohen nga Banka e Shqipërisë deri në datën e anëtarësimit të Republikës së Shqipërisë në Bashkimin Evropian.



Neni 44
Klasifikimi vullnetar i tokenit të aseteve si token të aseteve me rëndësi të lartë

1. Emetuesit aplikues të tokenit të aseteve në kërkesën e paraqitur sipas nenit 18 të këtij ligji ose në njoftimin sipas nenit 17 të këtij ligji, mund të shprehin edhe kërkesën që tokeni i aseteve të tij të klasifikohet si token asetesh me rëndësi të lartë. 
Në mënyrë që një token asetesh të klasifikohet me rëndësi të lartë, sipas këtij neni, emetuesi aplikues i tokenit të aseteve duhet të provojë, përmes një programi të detajuar të veprimtarisë të përcaktuar në nënndarjen “i”, të shkronjës “b”, të pikës 1, të nenit 17, dhe shkronjën “d”, të pikës 2, të nenit 18, të këtij ligji, se ka gjasa të përmbushë të paktën tre nga kriteret e përcaktuara në pikën 1, të nenit 43, të këtij ligji.

2. Brenda 20 ditëve punë nga njoftimi i përcaktuar në pikën 1 të këtij neni, Banka e Shqipërisë harton një vendim i cili përmban opinionin e saj bazuar në programin e veprimtarisë, nëse tokeni i aseteve përmbush ose ka gjasa të përmbushë të paktën tre nga kriteret e përcaktuara në pikën 1, të nenit 43, të këtij ligji, dhe ia njofton këtë vendim subjektit kërkues dhe, në rastet e përcaktuara në pikën 4, të nenit 43, të këtij ligji, bankës qendrore të shtetit përkatës.
Brenda 20 ditëve punë nga data e njoftimit të Bankës së Shqipërisë, emetuesit e tokenit të aseteve dhe, sipas rastit, banka qendrore e shtetit përkatës, kanë të drejtën të paraqesin komentet me shkrim, të cilat do të merren në konsideratë nga Banka e Shqipërisë përpara se të marrë një vendim përfundimtar.

3. Banka e Shqipërisë brenda 60 ditëve punë nga njoftimi i përcaktuar në pikën 1 të këtij neni, merr vendimin përfundimtar nëse një token asetesh klasifikohet si token asetesh me rëndësi të lartë  dhe ia njofton menjëherë këtë vendim subjektit kërkues të atij tokeni asetesh.

4. Në përputhje me nenet 117 dhe 121 të këtij ligji, në rastet kur tokenat e aseteve janë klasifikuar me rëndësi të lartë, sipas vendimit të Bankës së Shqipërisë, në përputhje me pikën 3 të këtij neni, përgjegjësitë mbikëqyrëse në lidhje me emetuesit e atyre tokenave të aseteve do të zbatohen nga Banka e Shqipërisë deri në datën e anëtarësimit të Republikës së Shqipërisë në Bashkimin Evropian. 



Neni 45
Detyrimet specifike shtesë për emetuesit e tokenit të aseteve me rëndësi të lartë

1. Emetuesit e tokenit të aseteve me rëndësi të lartë hartojnë dhe implementojnë një politikë shpërblimi që promovon administrimin e qëndrueshëm dhe efektiv të rrezikut dhe që nuk krijon stimuj për të ulur standardet e rrezikut.

2. Emetuesit e tokenit të aseteve me rëndësi të lartë sigurojnë që këta tokena të mund të mbahen në kujdestari nga ofrues të ndryshëm të shërbimeve të kriptoaseteve të autorizuar për të ofruar kujdestari dhe administrim të kriptoaseteve për llogari të klientëve, duke përfshirë edhe ofruesit e shërbimeve të kriptoaseteve që nuk i përkasin të njëjtit grup, në mënyrë të drejtë, të arsyeshme dhe jodiskriminuese.

3. Emetuesit e tokenit të aseteve me rëndësi të lartë vlerësojnë dhe monitorojnë nevojat për likuiditet për të përmbushur kërkesat për shlyerje nga zotëruesit e tokenit të aseteve. Për këtë qëllim, emetuesit krijojnë dhe zbatojnë një politikë dhe procedura të menaxhimit të likuiditetit. Kjo politikë dhe këto procedura sigurojnë që rezervat e aseteve të kenë një profil likuiditeti të qëndrueshëm, që u mundëson emetuesve të tokenit të aseteve me rëndësi të lartë të vazhdojnë funksionimin normal, përfshirë edhe skenarët e stresit të likuiditetit.

4. Emetuesit e tokenit të aseteve me rëndësi të lartë kryejnë rregullisht prova të rezistencës(stress-test) të likuiditetit. Në varësi të rezultateve të këtyre provave të rezistencës, Banka e Shqipërisë mund të vendosë të forcojë kërkesat për likuiditet, të përcaktuara në shkronjën “b”, të pikës 7, të këtij neni, dhe në pikën 6, të nenit 36, të këtij ligji.
Në rastet kur emetuesit e tokenit të aseteve me rëndësi të lartë ofrojnë dy ose më shumë tokena të aseteve ose ofrojnë shërbime të kriptoaseteve, këto prova rezistence(stress test) mbulojnë të gjitha këto veprimtari në mënyrë gjithëpërfshirëse.

5. Përqindja e përcaktuar në shkronjën “b”, të pikës 1, të nenit 35, të këtij ligji, do të caktohet në 3% të shumës mesatare të rezervave të aseteve për emetuesit e tokenit të aseteve me rëndësi të lartë.

6. Në rastet kur disa emetues ofrojnë të njëjtin token asetesh me rëndësi të lartë, secili nga emetuesit zbaton detyrimet e listuara nga pika 1 deri në 5 të këtij neni. 
Në rastet kur një emetues ofron dy ose më shumë tokena të aseteve në Republikën e Shqipërisë dhe të paktën një nga këta tokena asetesh klasifikohet me rëndësi të lartë, emetuesi zbaton detyrimet e listuara nga pikat 1 deri në 5 të këtij neni.

7. Për qëllime të këtij neni, Banka e Shqipërisë miraton rregulla më të detajuara, në lidhje me:
 
a) përmbajtjen e politikave të qeverisjes për sa u përket shpërblimeve, sipas përcaktimeve të pikës 1 të këtij neni;
b) përmbajtjen e politikave dhe procedurave të menaxhimit të likuiditetit, sipas përcaktimeve të pikës 3, të këtij neni, si dhe kërkesat e likuiditetit, përfshirë specifikimin e shumës minimale të depozitave në secilën valutë të referuar, e cila nuk mund të jetë më e ulët se 60% e shumës së referuar në secilën valutë;
c) procedurat dhe afatet për një emetues të një tokeni asetesh me rëndësi të lartë që të përshtasë vlerën e fondeve të veta, në përputhje me kërkesat e parashikuara në pikën 5 të këtij neni.

Në rastin e institucioneve të kreditit, Banka e Shqipërisë përshtat rregullat duke marrë në konsideratë harmonizimin e kërkesave rregullatore të përcaktuara nga ky ligj dhe kërkesave rregullatore të përcaktuara nga legjislacione të tjera të Republikës së Shqipërisë.

8. Banka e Shqipërisë miraton udhëzim në lidhje me përcaktimin e parametrave referencë të skenarëve të provave të rezistencës (stress-test) sipas pikës 4, të këtij neni. Udhëzimi përditësohet periodikisht, duke marrë në konsideratë zhvillimet më të fundit të tregut.

Seksioni 6
Planet e rimëkëmbjes dhe shlyerjes

Neni 46
Plani i rimëkëmbjes

1. Emetuesi i një tokeni asetesh harton dhe përditëson  një plan rimëkëmbjeje që përmban masat që do të merren nga emetuesi për të rivendosur përputhshmërinë me kërkesat e zbatueshme për rezervën e aseteve në rastet kur emetuesi nuk arrin t’i përmbushë këto kërkesa.
Plani i rimëkëmbjes përfshin gjithashtu ruajtjen e shërbimeve të emetuesit të lidhura me tokenin e aseteve, rikuperimin në kohë të veprimtarive dhe përmbushjen e detyrimeve të emetuesit në rastet e ngjarjeve që paraqesin një rrezik të konsiderueshëm të ndërprerjes së veprimtarive.
Plani i rimëkëmbjes përfshin kushte dhe procedura të përshtatshme për të siguruar zbatimin në kohë të veprimeve të rimëkëmbjes, si dhe një gamë të gjerë opsionesh rimëkëmbjeje, përfshirë:

a) tarifat e likuiditetit mbi shlyerjet;
b) kufizimet mbi shumën e tokenit të aseteve që mund të shlyhet në çdo ditë pune;
c) pezullimin e shlyerjeve.

2. Emetuesi i tokenit të asetit i paraqet planin e rimëkëmbjes Bankës së Shqipërisë brenda gjashtë muajve nga data e autorizimit sipas nenit 21, të këtij ligji, ose brenda gjashtë muajve nga data e miratimit të dokumentit informues të kriptoasetit sipas nenit 17, të këtij ligji. Banka e Shqipërisë kërkon ndryshime në planin e rimëkëmbjes kur është e nevojshme për të siguruar zbatimin e duhur të tij dhe njofton vendimin e saj që kërkon implementimin e atyre ndryshimeve nga emetuesi brenda 40 ditëve punë nga data e marrjes së planit. Vendimi për ndryshimin e planit të rimëkëmbjes zbatohet nga emetuesi brenda 40 ditëve punë nga data e njoftimit.

3. Në rastet kur emetuesi nuk përmbush kërkesat e zbatueshme për rezervën e aseteve, siç përmendet në seksionin 3 të këtij kreu ose, për shkak të një gjendjeje financiare në përkeqësim të shpejtë, ka gjasa të mos i përmbushë ato kërkesa në të ardhmen e afërt, Banka e Shqipërisë do të kërkojë nga emetuesi të zbatojë një ose më shumë nga masat e përcaktuara në planin e rimëkëmbjes ose të përditësojë planin, kur rrethanat ndryshojnë nga supozimet e përcaktuara në planin fillestar të rimëkëmbjes dhe të zbatojë një ose më shumë nga masat e përcaktuara në planin e përditësuar brenda një afati të caktuar kohor.

4. Në rrethanat e përcaktuara në pikën 3, të këtij neni, Banka e Shqipërisë mund të pezullojë përkohësisht shlyerjen e tokenit të aseteve, me kusht që pezullimi të jetë i justifikuar duke marrë parasysh interesat e zotëruesve të tokenit të aseteve dhe stabilitetin financiar.

5. Për qëllime të këtij neni, Banka e Shqipërisë miraton me rregullore formatin dhe përmbajtjen e planit të rimëkembjes.

Neni 47
Plani i shlyerjes
1. Emetuesi i një tokeni asetesh harton një plan operacional për të mbështetur shlyerjen e rregullt të çdo tokeni asetesh, i cili do të zbatohet pas një vendimi nga Banka e Shqipërise që emetuesi nuk është në gjendje ose ka gjasa të mos jetë në gjendje të përmbushë detyrimet e tij, përfshirë në rast të falimentimit ose, në rastet kur është e zbatueshme, në rast të ndërhyrjes së jashtëzakonshme, ose në rastet e tërheqjes së autorizimit të emetuesit, krahas masave për parandalimin ose administrimin e krizave, sipas legjislacionit në fuqi për ndërhyrjen e jashtëzakonshme.

2. Plani i shlyerjes demonstron aftësinë e emetuesit për të kryer shlyerjen e tokenit të aseteve të mbetur, pa shkaktuar dëme ekonomike të panevojshme për zotëruesit e tij ose për stabilitetin e tregjeve të rezervave të aseteve.
Plani i shlyerjes përfshin marrëveshje kontraktuale, procedura dhe sisteme, duke përfshirë caktimin e një administratori të përkohshëm, në përputhje me ligjin në fuqi, për të siguruar trajtimin e drejtë të të gjithë zotëruesve të tokenave të aseteve dhe për të siguruar që zotëruesit të paguhen në mënyrë të shpejtë me të ardhurat nga shitja e rezervave të mbetura të aseteve.
Plani i shlyerjes siguron vazhdimësinë e çdo veprimtarie kritike që është e nevojshme për shlyerjen e rregullt dhe që kryhet nga emetuesit ose nga ndonjë palë e tretë.

3. Emetuesi i tokenit të aseteve paraqet planin e shlyerjes te Banka e Shqipërisë brenda gjashtë muajve nga data e autorizimit sipas nenit 21, të këtij ligji, ose brenda gjashtë muajve nga data e miratimit të dokumentit informues të kriptoasetit sipas nenit 17, të këtij ligji. Banka e Shqipërisë kërkon ndryshime në planin e shlyerjes, kur është e nevojshme për të siguruar zbatimin e duhur të tij dhe i njofton vendimin e saj emetuesit, brenda 40 ditëve punë nga data e njoftimit të planit të shlyerjes. Vendimi për ndryshimin e planit të shlyerjes zbatohet nga emetuesi brenda 40 ditëve punë nga data e njoftimit.

[bookmark: _heading=h.mhuixolfwbeo]4. Për qëllime të këtij neni, Banka e Shqipërisë miraton rregulla më të detajuara në lidhje me përmbajtjen e planit të shlyerjes dhe periodicitetin e rishikimit të tij, duke marrë në konsideratë madhësinë, kompleksitetin dhe llojin e tokenit të aseteve në përputhje me modelin e biznesit të emetuesit të tij dhe kufijtë për vënien në zbatim të planit të shlyerjes.

 TOKENI I PARASË ELEKTRONIKE

 Kërkesat për emetuesit e tokenit të parasë elektronike

Neni 48
Kërkesat për ofertën ndaj publikut ose pranimin për tregtim të tokenit të parasë elektronike

1. Çdo subjekt, që kërkon të ofrojë ndaj publikut ose të kërkojë pranimin për tregtim të një tokeni të parasë elektronike brenda Republikës së Shqipërisë, duhet të jetë emetues i tokenit të parasë elektronike dhe të përmbushë kushtet e mëposhtme:

a) Të jetë i licencuar ose autorizuar si bankë, institucion krediti ose si institucion i parasë elektronike në Republikën e Shqipërisë ose në një shtet anëtar të Bashkimit Evropian, duke iu nënshtruar procedurave të njohjes, sipas përcaktimeve të pikave 8 dhe 9 të këtij neni; dhe
b) Të ketë njoftuar një dokument informues të kriptoasetit te Banka e Shqipërisë dhe ta ketë publikuar dokumentin informues të                         kriptoasetit, në përputhje me përcaktimet e nenit 51 të këtij ligji.

Pavarësisht përcaktimeve të shkronjës “a” të kësaj pike, me pëlqimin me shkrim të emetuesit, subjekte të tjera mund të bëjnë ofertën ndaj publikut ose të kërkojnë pranimin për tregtim të tokenit të parasë elektronike pasi të përmbushin kërkesat e neneve 50 dhe 53 të ktij ligji.

2. Tokeni i parasë elektronike konsiderohet si para elektronike, në përputhje me legjislacionin në fuqi.

3. Përveç rasteve kur është parashikuar ndryshe në këtë ligj, krerët 2 dhe 3,  të ligjit nr.55/2020, “Për shërbimet e pagesave” do të zbatohen edhe për tokenin e parasë elektronike.

4. Pika 1 e këtij neni nuk do të zbatohet për emetuesit e tokenit të parasë elektronike që përjashtohen në përputhje me legjislacionin në fuqi për institucionet e parasë elektronike.
      
5. Me përjashtim të pikës 7 të këtij neni dhe nenit 51, të këtij ligji, ky kre nuk do të zbatohet për tokenin e parasë elektronike që përjashtohet sipas legjislacionit në fuqi për institucionet e parasë elektronike.

6. Emetuesit e tokenit të parasë elektronike njoftojnë Bankën e Shqipërisë të paktën 40 ditë pune përpara datës së synuar të ofertës ndaj publikut ose kërkesës për pranim në tregtim.

7. Në rastet kur zbatohen pikat 4 ose 5 të këtij neni, emetuesit e tokenit të parasë elektronike hartojnë një dokument informues të kriptoasetit dhe e njoftojnë atë dokument te Banka e Shqipërisë në përputhje me nenin 51, të këtij ligji.

8. Në rastet kur një subjekt me zyrë qendrore jashtë Republikës së Shqipërisë, i cili është licencuar apo autorizuar si institucion krediti ose si institucion i parasë elektronike në një nga shtetet e Bashkimit Evropian, kërkon të ofrojë ndaj publikut ose të kërkojë pranimin për tregtim të tokenit të parasë elektronike në Republikën e Shqipërisë, subjekti do t’i nënshtrohet procedurave të njohjes nga Banka e Shqipërisë.
 
9. Rregullat më të detajuara në lidhje me procedurat dhe dokumentacionin për njohjen në Republikën e Shqipërisë të subjekteve të licencuara apo të autorizuara si institucion krediti ose si institucion i parasë elektronike në një nga shtetet e Bashkimit Evropian miratohen me rregullore të Bankës së Shqipërisë.

10. Ndalohet oferta ndaj publikut ose kërkesa për pranim për tregtim të një tokeni të parasë elektronike nga persona fizikë ose persona juridikë, të ndryshëm nga ata të përcaktuar në pikën 1 të këtij neni.

11. Përjashtimisht nga pika 1 e këtij neni, emetuesit e tokenave të parasë elektronike, që nuk janë institucione krediti, mund të bëjnë ofertë ndaj publikut ose të kërkojnë pranimin për tregtim të tokenave të parasë elektronike në Republikën e Shqipërisë vetëm kur shuma mesatare e papaguar e tokenave të parasë elektronike të emetuar prej tyre nuk tejkalon kundërvlerën në lekë të 5 000 000 eurove, gjatë një periudhe 12-mujore. Dispozitat e kësaj pike hyjnë në fuqi në datën e anëtarësimit të Republikës së Shqipërisë në Bashkimin Evropian.

12. Banka e Shqipërisë miraton udhëzime mbi kriteret dhe kushtet për hartimin e politikave dhe procedurave të shlyerjes dhe identifikimin e menaxhimin e rreziqeve të likuiditetit nga emetuesit e tokenave të parasë elektronike.

Neni 49
Emetimi dhe shlyerja e tokenit të parasë elektronike

1. Emetuesit e tokenit të parasë elektronike përjashtohen nga zbatimi i nenit 24 të rregullores për mbikëqyrjen e institucioneve të parasë elektronike dhe do t’u nënshtrohen vetëm kërkesave të përcaktuara në këtë nen në lidhje me emetimin dhe shlyerjen e tokenit të parasë elektronike.

2. Zotëruesit e tokenit të parasë elektronike kanë të drejtën e pretendimeve kundrejt emetuesve të atij tokeni për vlerën e tij.
3. Emetuesit e tokenit të parasë elektronike i emetojnë këta tokena në vlerë të barabartë me vlerën e fondeve të mbledhura.

4. Me kërkesë të zotëruesit të një tokeni të parasë elektronike, emetuesi i atij tokeni është i detyruar ta shlyejë atë, në çdo kohë, duke e paguar në fonde të ndryshme nga paraja elektronike, në vlerë të barabartë me vlerën monetare të tokenit të parasë elektronike të mbajtur nga zotëruesi i tokenit.

5. Emetuesit e tokenit të parasë elektronike deklarojnë në mënyrë të qartë kushtet për shlyerjen, në dokumentin informues të kriptoasetit, sipas përcaktimeve të shkronjës “ç”, të pikës 1, të nenit 51, të këtij ligji.

6. Krahas përcaktimeve të nenit 46, shlyerja e tokenit të parasë elektronike nuk do të jetë subjekt i ndonjë tarife të ngarkuar nga ana e emetuesit.
  
Neni 50
Ndalimi i dhënies së interesit

1. Pavarësisht parashikimeve të legjislacionit në fuqi për institucionet e parasë elektronike, emetuesit e tokenit të parasë elektronike nuk mund të japin interes në lidhje me këta tokena.

2. Ofruesit e shërbimeve të kriptoaseteve nuk japin interes kur ofrojnë shërbime të lidhura me tokenin e parasë elektronike.

3. Për qëllim të pikave 1 dhe 2, të këtij neni, çdo shpërblim ose përfitim tjetër i lidhur me kohëzgjatjen e zotërimit të një tokeni të parasë elektronike nga një zotërues, do të trajtohet si interes. Këtu përfshihet edhe kompensimi neto ose zbritjet, të cilat kanë një efekt të barabartë me atë të interesit të marrë nga zotëruesi i tokenit të parasë elektronike, nga ana e emetuesve ose nga palët e treta, dhe që lidhet drejtpërdrejt me tokenin e parasë elektronike, ose nga shpërblimi apo çmimi i produkteve të tjera.

Neni 51
Forma dhe përmbajtja e dokumentit informues të tokenit të parasë elektronike

1. Dokumenti informues i kriptoasetit për një token të parasë elektronike përmban të gjitha informacionet e mëposhtme:

a) Informacion për emetuesin e tokenit të parasë elektronike;
b) Informacion për tokenin e parasë elektronike;
c) Informacion për ofertën ndaj publikut të tokenit të parasë elektronike ose pranimin e tij për tregtim;
      ç)	informacion për të drejtat dhe detyrimet e lidhura me tokenin e parasë elektronike;
d) Informacion për teknologjinë bazë;
    dh) Informacion për rreziqet;
e) Informacion për ndikimet kryesore negative për klimën dhe ndikimet e tjera negative në mjedis, të shkaktuara nga mekanizmi i konsensusit, i përdorur për të emetuar tokenin e parasë elektronike.

Dokumenti informues i kriptoasetit duhet gjithashtu të përfshijë të dhëna për identitetin e subjektit, të ndryshëm nga emetuesi, që ofron tokenin e parasë elektronike ndaj publikut ose që kërkon pranimin e tij për tregtim, në përputhje me pikën 1, të nenit 48, të këtij ligji, dhe arsyen pse ai subjekt po e ofron atë token ndaj publikut ose po kërkon pranimin e tij për tregtim.

2. Informacioni i listuar në pikën 1, të këtij neni, duhet të jetë i drejtë, i qartë dhe jokeqorientues. Dokumenti informues i kriptoasetit nuk duhet të përmbajë mangësi thelbësore dhe duhet të paraqitet në formë të përmbledhur e të kuptueshme.

3. Dokumenti informues i kriptoasetit në faqen e parë duhet të përmbajë deklaratën e mëposhtme, në mënyrë të qartë dhe të dukshme:

“Ky dokument informues i kriptoasetit nuk është miratuar nga Banka e Shqipërisë. Emetuesi i kriptoasetit është përgjegjësi i vetëm për përmbajtjen e këtij dokumenti.”

4. Dokumenti informues i kriptoasetit përmban një paralajmërim të qartë që:

a) tokeni i parasë elektronike nuk mbulohet nga skema e kompensimit të investitorëve;
b) tokeni i parasë elektronike nuk mbulohet nga skema e garancisë së depozitave.

5. Dokumenti informues i kriptoasetit përmban një deklaratë nga organi drejtues i emetuesit të tokenit të parasë elektronike. Kjo deklaratë, e cila vendoset pas deklaratës së përcaktuar në pikën 3, të këtij neni, konfirmon se dokumenti informues i kriptoasetit është në përputhje me këtë kre dhe se, sipas njohurive më të mira të organit drejtues, informacioni i paraqitur në dokumentin informues të kriptoasetit është i plotë, i drejtë, i qartë e jokeqorientues dhe se dokumenti informues i kriptoasetit nuk përmban mangësi që mund të ndikojnë në përmbajtjen e tij.

6. Dokumenti informues i kriptoasetit përmban një përmbledhje, e cila vendoset pas deklaratës së përcaktuar në pikën 5, të këtij neni, e cila, në gjuhë të thjeshtë dhe joteknike, ofron informacion kryesor lidhur me ofertën ndaj publikut të tokenit të parasë elektronike ose pranimin e tij të synuar për tregtim. Përmbledhja është lehtësisht e kuptueshme, e paraqitur dhe e strukturuar në një format të qartë dhe gjithëpërfshirës, duke përdorur shkronja me madhësi të lexueshme. Përmbledhja e dokumentit informues të kriptoasetit ofron informacionin e duhur për karakteristikat e kriptoaseteve përkatëse, për të ndihmuar zotëruesit e mundshëm që të marrin një vendim të informuar.

Përmbledhja përmban një paralajmërim, që:

a) lexohet si hyrje e dokumentit informues të kriptoasetit;
b) blerësi potencial bazon çdo vendim për të blerë tokenin e parasë elektronike në përmbajtjen e dokumentit informues të kriptoasetit në tërësi dhe jo vetëm në përmbledhje;
c) oferta ndaj publikut e tokenit të parasë elektronike nuk përbën një ofertë ose kërkesë për të blerë instrumente financiare dhe se çdo ofertë ose kërkesë e tillë mund të bëhet vetëm përmes një prospekti ose dokumenti tjetër ofertues, sipas legjislacionit në fuqi për tregjet e instrumenteve financiare;
ç)	dokumenti informues i kriptoasetit nuk përbën një prospekt, sipas kuptimit të prospektit, të përcaktuar në legjislacionin në fuqi për tregjet e instrumenteve financiare.
Përmbledhja përmban një deklaratë që zotëruesit e tokenit të parasë elektronike kanë të drejtë për shlyerje në çdo kohë dhe me vlerë të barabartë, si dhe parashtron kushtet e shlyerjes.

7. Dokumenti informues i kriptoasetit përmban datën që i është njoftuar Bankës së Shqipërisë, si dhe një tabelë përmbajtjeje.

8. Dokumenti informues i kriptoasetit hartohet në gjuhën shqipe.
Në rastet kur tokeni i parasë elektronike ofrohet gjithashtu në një shtet të ndryshëm nga shteti i origjinës, dokumenti informues i kriptoasetit hartohet gjithashtu në gjuhën zyrtare të shtetit pritës ose në një gjuhë të zakonshme në fushën e financave ndërkombëtare.

9. Dokumenti informues i kriptoasetit është i disponueshëm në një format të lexueshëm elektronikisht, të përbërë nga të dhëna të strukturuara.
10. Për qëllime të nenit 9, të këtij ligji, Banka e Shqipërisë miraton rregulla më të detajuara, lidhur me standardet teknike të formatit dhe përmbajtjes së dokumentit informues të kriptoasetit.

11. Emetuesit e tokenit të parasë elektronike njoftojnë dokumentin informues të kriptoasetit te Banka e Shqipërisë, të paktën 20 ditë pune, përpara datës së publikimit të tij.

Banka e Shqipërisë nuk do të kërkojë miratimin paraprak të dokumentit informues të kriptoasetit përpara publikimit të tij.

12. Çdo faktor i ri i rëndësishëm, gabim thelbësor ose pasaktësi materiale, që mund të ndikojë në vlerësimin e tokenit të parasë elektronike, përshkruhet në dokumentin informues të kriptoasetit të ndryshuar, të hartuar nga emetuesit, i cili njoftohet te Banka e Shqipërisë dhe publikohet në faqet e internetit të emetuesve.

13. Përpara ofertës ndaj publikut të tokenit të parasë elektronike në Bashkimin Evropian ose kërkesës për pranim në tregtim të këtij tokeni, emetuesi publikon dokumentin informues të kriptoasetit në faqen e tij të internetit.

14. Emetuesi i tokenit të parasë elektronike, së bashku me njoftimin e dokumentit informues të kriptoasetit, sipas pikës 11, të këtij neni, paraqet te Banka e Shqipërisë informacionin e përcaktuar në pikën 4, të nenit 109, të këtij ligji. 
Banka e Shqipërisë do ta vendosë këtë informacion të disponueshëm në regjistër, sipas nenit 109, të këtij ligji, në datën e fillimit të ofertës ndaj publikut ose pranimit për tregtim. Në rastet e një dokumenti informues të kriptoasetit të ndryshuar apo tërheqjes së autorizimit, publikimi në regjistër do bëhet pa vonesa të panevojshme.

15. Për qëllime të këtij neni, Banka e Shqipërisë miraton rregulla më të detajuara në lidhje me standartet teknike në lidhje me përmbajtjen, metodologjinë dhe paraqitjen e informacionit, të përcaktuar në                    shkronjën “h”, të pikës 1, të këtij neni, të cilat i referohen indikatorëve të qëndrueshmërisë për sa i përket ndikimeve klimaterike negative ose ndikime negative të tjera mjedisore. 

16. Gjatë hartimit të rregullores, të përcaktuar në pikën 15, të këtij neni, Banka e Shqipërisë merr në konsideratë llojet e ndryshme të mekanizmave të konsesusit, që përdoren për të dakordësuar transaksionet me kriptoasete, strukturën e incentivave dhe përdorimin e energjisë, energjinë e rinovueshme dhe burimet natyrore, prodhimin e mbetjeve dhe emetimeve të gazeve serrë. Banka e Shqipërisë përditëson rregulloren në raste të zhvillimeve teknologjike dhe rregullatore në Bashkimin Evropian.

Neni 52
Përgjegjësia e emetuesve të tokenave të parasë elektronike për informacionin e dhënë në dokumentin informues të kriptoasetit

1. Në rastet kur një emetues i një tokeni të parasë elektronike është në shkelje të nenit 51, të këtij ligji, duke ofruar në dokumentin informues të kriptoasetit ose në dokumentin informues të kriptoasetit të ndryshuar, informacion që nuk është i plotë, i drejtë ose i qartë ose që është keqorientues, ai emetues dhe anëtarët e organit drejtues do të jenë përgjegjës ndaj zotëruesve të atij tokeni të parasë elektronike për çdo humbje, të pësuar si rezultat i asaj shkeljeje.

2. Çdo përjashtim ose kufizim kontraktual i përgjegjësisë civile, të përcaktuar në pikën 1, të këtij neni, do të konsiderohet akt absolutisht i pavlefshëm.

3. Zotëruesi i tokenit të parasë elektronike mbart përgjegjësinë të provojë se emetuesi i atij tokeni është në shkelje të nenit 51, të këtij ligji, duke publikuar në dokumentin informues të kriptoasetit ose në dokumentin informues të kriptoasetit të ndryshuar, informacion që nuk është i plotë, i drejtë, i qartë ose është keqorientues dhe se mbështetja në atë informacion ka ndikuar në vendimin e zotëruesit për të blerë, për të shitur ose për të shkëmbyer atë token të parasë elektronike.

4. Emetuesi dhe anëtarët e organit drejtues nuk do të jenë përgjegjës për humbjet e pësuara, si rezultat i mbështetjes në informacionin e dhënë në përmbledhjen, sipas pikës 6, të nenit 51, të këtij ligji, përfshirë çdo përkthim të saj, përveç rasteve kur përmbledhja:

a) është keqorientuese, e pasaktë ose e papërputhshme, kur lexohet së bashku me pjesët e tjera të dokumentit informues të kriptoasetit; ose
b) nuk ofron informacion thelbësor për të ndihmuar blerësit e mundshëm në vlerësimin e blerjes së tokenit të parasë elektronike, kur lexohet së bashku me pjesët e tjera të dokumentit informues të kriptoasetit.

5. Ky nen aplikohet krahas çdo përgjegjësie tjetër civile, sipas legjislacionit në fuqi.

Neni 53
Veprimtaritë promovuese
1. Materialet promovuese, që lidhen me një ofertë ndaj publikut të një tokeni të parasë elektronike ose me pranimin e tij për tregtim, përmbushin të gjitha kërkesat e mëposhtme:

a) Materialet promovuese janë të identifikueshme qartë si të tilla;
b) Informacioni në materialet promovuese është i drejtë, i qartë dhe jokeqorientues;
c) Informacioni në materialet promovuese është i përputhshëm me informacionin në dokumentin informues të kriptoasetit;
    ç)	Materialet promovuese deklarojnë qartë se dokumenti informues i kriptoasetit është publikuar dhe tregojnë qartë adresën e faqes së internetit të emetuesit të tokenit të parasë elektronike, si dhe numrin e telefonit e adresën e e-mail-it për të kontaktuar emetuesin.

2. Materialet promovuese përmbajnë një deklaratë të qartë se zotëruesit e tokenit të parasë elektronike kanë të drejtë për shlyerje nga emetuesi në çdo kohë dhe me vlerë të barabartë.

3. Materialet promovuese dhe çdo ndryshim i tyre publikohen në faqen e internetit të emetuesit.

4. Banka e Shqipërisë nuk kërkon miratimin paraprak të materialeve promovuese përpara publikimit të tyre.

5. Materialet promovuese njoftohen te Banka e Shqipërisë, sipas kërkesës.

6. Materialet promovuese nuk shpërndahen përpara publikimit të dokumentit informues të kriptoasetit. Ky kufizim nuk ndikon në aftësinë e emetuesit të tokenit të parasë elektronike për të kryer sondazhe tregu.

Neni 54
Investimi i fondeve të marra në këmbim të tokenit të parasë elektronike

Fondet e marra nga emetuesit e tokenit të parasë elektronike në këmbim të tokenit të parasë elektronike dhe të ruajtura në përputhje me legjislacionin në fuqi për institucionet e parasë elektronikë, përmbushin kërkesat e mëposhtme:

a) Të paktën 30% e fondeve të marra depozitohen gjithmonë në llogari të veçanta në institucione krediti në Republikën e Shqipërisë;
b) Fondet e mbetura investohen në asete të sigurta, me rrezik të ulët, që kualifikohen si instrumente financiare shumë likuide me rrezik minimal të tregut, kreditit dhe përqendrimit, në përputhje me pikën 1, të nenit 38, të këtij ligji, dhe janë të denominuara në të njëjtën valutë zyrtare, si ajo që referohet nga tokeni i parasë elektronike.

Neni 55
Planet e rimëkëmbjes dhe shlyerjes

1. Dispozitat e seksionit 6, të kreut III, të këtij ligji, do të zbatohen edhe për emetuesit e tokenit të parasë elektronike.

2. Në përjashtim nga pika 2, e nenit 46, të këtij ligji, emetuesit e tokenit të parasë elektronikë njoftojnë planin e rimëkëmbjes te Banka e Shqipërisë, brenda gjashtë muajve nga data e ofertës ndaj publikut ose pranimit për tregtim.

3. Në përjashtim nga pika 3, e neni 47, të këtij ligji, emetuesit e tokenit të parasë elektronike do të përcjellin te Banka e Shqipërisë planin e shlyerjes, brenda gjashtë muajve nga data e ofertës ndaj publikut ose pranimit për tregtim.

[bookmark: _heading=h.fele4x38yu7r]Seksioni 2
 Tokeni i parasë elektronike me rëndësi të lartë

Neni 56
Klasifikimi i tokenit të parasë elektronike, si token me rëndësi të lartë

1. Banka e Shqipërisë klasifikon një token të parasë elektronike, si token me rëndësi të lartë, pasi konstaton përmbushjen e të paktën 3 prej kritereve, të përcaktuara në pikën 1, të neni 43, të këtij ligji, gjatë njërës prej periudhave të mëposhtme:

a) Periudhës së mbuluar nga raporti i parë i informacionit, në përputhje me pikën 3, të këtij neni, pas ofertës ndaj publikut ose kërkesës për pranim në tregtim të atij tokeni; ose
b) Periudhës së mbuluar nga të paktën dy raporte të njëpasnjëshme të informacionit, në përputhje me pikën 3, të këtij neni.

2. Në rastet kur disa emetues emetojnë të njëjtin token të parasë elektronike, përmbushja e kritereve, të përcaktuara në pikën 1, të nenit 43, të këtij ligji, do të vlerësohet pas agregimit të të gjitha të dhënave nga ata emetues.

3. Banka e Shqipërisë do vlerësojë të paktën dy herë në vit informacionin përkatës për përmbushjen e kritereve, të përcaktuara në pikën 1, të nenit 43, të këtij ligji, duke përfshirë, në rastet kur është e zbatueshme, informacionin e marrë, sipas nenit 22, të këtij ligji.

4. Në rastet kur Banka e Shqipërisë vlerëson se një token i parasë elektronike përmbush kriteret e përcaktuara në pikën 1, të nenit 43, të këtij ligji, Banka e Shqipërise harton një vendim për klasifikimin e tokenit të parasë elektronike, si një token me rëndësi të lartë dhe njofton emetuesin e tokenit të parasë elektronike.
Emetuesit e tokenit të parasë elektronike, brenda 20 ditëve punë nga data e njoftimit të vendimit, mund të paraqesin vërejtjet dhe komentet me shkrim ndaj këtij vendimi, të cilat merren në konsideratë nga Banka e Shqipërisë, përpara se të marrë një vendim përfundimtar.

5. Brenda 60 ditëve punë nga data e njoftimit, të përcaktuar në pikën 4, të këtij neni, Banka e Shqipërisë merr vendimin përfundimtar për klasifikimin e një tokeni të parasë elektronike, si token me rëndësi të lartë, dhe njofton menjëherë emetuesin e atij tokeni.

6. Në rastet kur një token i parasë elektronike është klasifikuar me rëndësi të lartë, në bazë të një vendimi të Bankës së Shqipërisë, të marrë në përputhje me pikën 5, të këtij neni, përgjegjësitë mbikëqyrëse në lidhje me emetuesin e atij tokeni të parasë elektronike do të transferohen nga Autoriteti Bankar Evropian, në përputhje me pikën 4, të nenit 117, të këtij ligji, brenda 20 ditëve punë nga data e njoftimit të atij vendimi. Kjo pikë hyn në fuqi në datën e anëtarësimit të Republikës së Shqipërisë në Bashkimin Evropian. 

7. Në përjashtim nga pika 6, e këtij neni, përgjegjësitë mbikëqyrëse në lidhje me emetuesit e tokenit të parasë elektronike me rëndësi të lartë, të denominuar në një valutë të ndryshme nga euro, kur të paktën 80% e numrit të zotëruesve dhe i vëllimit të transaksioneve të këtyre tokenave me rëndësi të lartë janë të përqendruar në Republikën e Shqipërisë, nuk do të transferohen tek Autoriteti Bankar Evropian.

Banka e Shqipërisë informon Autoritetin Bankar Evropian çdo vit në lidhje me rastet kur zbatohet përjashtimi i përcaktuar në këtë pikë. 
Për qëllimet e kësaj pike, një transaksion do të konsiderohet se ndodh në Republikën e Shqipërisë në rastet kur paguesi ose përfituesi është i vendosur në atë shtet. Dispozitat e kësaj pike hyjnë në fuqi në datën e anëtarësimit të Republikës së Shqipërisë në Bashkimin Evropian. 

8. Banka e Shqipërisë rivlerëson çdo vit klasifikimin e tokenave të parasë elektronike me rëndësi të lartë mbi bazën e informacionit të disponueshëm, duke përfshirë raportet e përcaktuara në pikën 3, të këtij neni, ose informacionin e marrë, sipas nenit 22, të këtij ligji.

Në rastet kur Banka e Shqipërisë vlerëson se disa tokena të parasë elektronike nuk plotësojnë më kriteret e përcaktuara në pikën 1, të nenit 43, të këtij ligji, në përputhje me pikën 1, të këtij neni, Banka e Shqipërisë do të përgatisë një vendim për të mos klasifikuar më tokenin e parasë elektronike me rëndësi të lartë dhe do të njoftojë emetuesit e atyre tokenave.

Emetuesit e këtyre tokenave të parasë elektronike dhe autoritetet e tyre përgjegjëse kanë afat 20 ditë pune nga data e njoftimit të projektvendimit për të paraqitur vërejtje dhe komente me shkrim. Banka e Shqipërisë do t’i shqyrtojë me kujdes këto vërejtje dhe komente përpara se të marrë një vendim përfundimtar.

9. Banka e Shqipërisë merr vendim përfundimtar për mosklasifikimin e një tokeni të parasë elektronike me rëndësi të lartë, brenda 60 ditëve punë nga data e njoftimit, të përcaktuar në pikën 8, të këtij neni. 

10. Në përputhje me nenet 117 dhe 121, të këtij ligji, në rastet kur tokeni i parasë elektronike është klasifikuar me rëndësi të lartë, sipas vendimit të Bankës së Shqipërisë, në përputhje me pikën 6, të këtij neni, përgjegjësitë mbikëqyrëse në lidhje me emetuesit e atyre tokenave të aseteve do të zbatohen nga Banka e Shqipërisë deri në datën e anëtarësimit të Republikës së Shqipërisë në Bashkimin Evropian.

Neni 57
Klasifikimi vullnetar i tokenit të parasë elektronike, si token me rëndësi të lartë i parasë elektronike

1. Një emetues i një tokeni të parasë elektronike, i autorizuar si institucion krediti ose si institucion i parasë elektronike, ose aplikuesi për emetim, mund të paraqesë kërkesën që tokeni i tij i parasë elektronike të klasifikohet si token i parasë elektronike me rëndësi të lartë. Në atë rast, ai i dërgon menjëherë kërkesën Bankës së Shqipërisë.

Për t’u klasifikuar si token me rëndësi të lartë, sipas këtij neni, emetuesi i tokenit të parasë elektronike vërteton, përmes një programi të detajuar të veprimtarisë, se ka gjasa të përmbushë të paktën tri nga kriteret e përcaktuara pikën 1, të nenit 43, të këtij ligji.

2. Brenda 20 ditëve punë nga data e njoftimit, të përcaktuar në pikën 1, të këtij neni, Banka e Shqipërisë përgatit një vendim që përmban opinionin e saj, bazuar në programin e veprimtarisë së emetuesit, nëse tokeni i parasë elektronike përmbush ose ka gjasa të përmbushë të paktën tri nga kriteret e përcaktuara në pikën 1, të nenit 43, të këtij ligji, dhe të njoftojë emetuesin, i cili brenda 20 ditëve punë nga data e njoftimit, mund të paraqesë vërejtjet dhe komentet me shkrim.

3. Banka e Shqipërisë do të marrë vendimin përfundimtar nëse do të klasifikojë një token të parasë elektronike, si token të rëndësishëm, brenda 60 ditëve punë nga data e njoftimit, të përcaktuar në pikën 1, të këtij neni, dhe do të njoftojë menjëherë emetuesin e atij tokeni.

4. Në përjashtim nga pika 4, e nenit 43, të këtij ligji, përgjegjësitë mbikëqyrëse në lidhje me emetuesit e tokenit të parasë elektronike me rëndësi të lartë, të denominuar në një valutë të ndryshme nga euro, nuk do të transferohen te Autoriteti Bankar Evropian, në rastet kur të paktën 80% e numrit të zotëruesve dhe vëllimit të transaksioneve të atyre tokenave me rëndësi të lartë janë ose pritet të jenë të përqendruar në Republikën e Shqipërisë. Dispozitat e kësaj pike hyjnë në fuqi në datën e anëtarësimit të Republikës së Shqipërisë në Bashkimin Evropian.

5. Në përputhje me nenet 117 dhe 121, të këtij ligji, në rastet kur tokenat e aseteve janë klasifikuar me rëndësi të lartë, sipas vendimit të Bankës së Shqipërisë, në përputhje me pikën 3, të këtij neni, përgjegjësitë mbikëqyrëse në lidhje me emetuesit e atyre tokenave të aseteve do të zbatohen nga Banka e Shqipërisë deri në datën e anëtarësimit të Republikës së Shqipërisë në Bashkimin Evropian.

Neni 58
Detyrimet shtesë për emetuesit e tokenit të parasë elektronike

1. Institucionet e parasë elektronike që emetojnë tokena të parasë elektronike me rëndësi të lartë do t’i nënshtrohen:

a) kërkesave të përcaktuara në nenet 36, 37, 38 dhe 45, pika 1, deri në pikën 4, të këtij ligji, në vend të kërkesave të nenit 15 të rregullores së nxjerrë nga Banka e Shqipërisë për mbikëqyrjen e institucioneve të parasë elektronike;
b) kërkesave të përcaktuara në nenin 35, pika 2, 3 dhe 5, dhe në nenin 45,  pika 5, të këtij ligji, në vend të kërkesave të nenit 6 të rregullores së nxjerrë nga Banka e Shqipërisë për mbikëqyrjen e institucioneve të parasë elektronike.
Në përjashtim nga pika 9, e nenit 36, të këtij ligji, auditimi i pavarur për emetuesit e tokenit të parasë elektronike me rëndësi të lartë do të kërkohet çdo gjashtë muaj nga data e vendimit për klasifikimin e tokenave të parasë elektronike me rëndësi të lartë, sipas neneve 56 ose 57, të këtij ligji.

2. Banka e Shqipërisë mund t’u kërkojë institucioneve të parasë elektronike, që emetojnë tokena të parasë elektronike, që nuk janë me rëndësi të lartë, të përmbushin çdo kërkesë të përcaktuar në pikën 1, të këtij neni, kur është e nevojshme, për të adresuar rreziqet që synojnë të adresojnë ato dispozita, si rreziqet e likuiditetit, rreziqet operacionale ose rreziqet që rrjedhin nga mosrespektimi i kërkesave për menaxhimin e rezervës së aseteve.

3. Nenet 22, 23 dhe 24, pika 3, të këtij ligji, do të zbatohen për tokenin e parasë elektronike të denominuar në një valutë të ndryshme nga ajo vendase.

[bookmark: _heading=h.solugehkgg3v]KREU V
 AUTORIZIMI DHE KUSHTET E OPERIMIT PËR OFRUESIT E SHËRBIMEVE TË KRIPTOASETEVE

[bookmark: _heading=h.wx5auunnk22q]Seksioni 1
 Autorizimi i ofruesve të shërbimeve të kriptoaseteve

Neni 59
Autorizimi

1. Çdo subjekt që kërkon të ofrojë shërbime të lidhura me kriptoasetet, brenda Republikës së Shqipërisë, duhet të jetë:

a) person juridik, i cili është autorizuar nga AMF-ja si ofrues i shërbimeve të kriptoaseteve, në përputhje me nenin 63, të këtij ligji; ose
b) institucion krediti, depozitar qendror i titujve, shoqëri e shërbimeve të investimit, operator tregu, institucion i parasë elektronike, shoqëri administruese e SIKTT-së, ose shoqëri administruese e fondeve të investimeve alternative, që lejohet të ofrojë shërbime të kriptoaseteve, sipas nenit 60, të këtij ligji; ose
c) person juridik, ose një formë tjetër e organizimit të shoqërisë, i cili është autorizuar si ofrues i shërbimeve të kriptoaseteve në një shtet anëtar të Bashkimit Evropian, dhe është njohur nga AMF-ja, në përputhje me përcaktimet e pikave 4 dhe 5, të nenit 65, të këtij ligji.

2. Ofruesit e shërbimeve të kriptoaseteve të autorizuar, në përputhje me              nenin 63, të këtij ligji, duhet të kenë selinën qendrore të regjistruar në Republikën e Shqipërisë, prej të cilës ofrojnë të paktën një pjesë të shërbimeve të tyre, si dhe një nga drejtorët e tyre duhet të jetë rezident në Republikën e Shqipërisë.

3. Ofruesit e shërbimeve të kriptoaseteve të autorizuar, në përputhje me               nenin 63, të këtij ligji, duhet të përmbushin kushtet për autorizimin e tyre përgjatë të gjithë kohës së ushtrimit të veprimtarisë.

4. Personi fizik apo juridik, i cili nuk është i autorizuar për të ofruar shërbime të kriptoaseteve ndalohet të përdorë çdo lloj emri, emri tregtar, ose të publikojë materiale promovuese apo të ndërmarrë çdo lloj procesi tjetër, që mund të nënkuptojë se ai është një ofrues i shërbimeve të kriptoaseteve ose që mund të krijojë konfuzion në këtë drejtim.

5. AMF-ja përcakton në autorizimin e miratuar shërbimet e kriptoaseteve, që ofruesit e shërbimeve të kriptoaseteve janë të autorizuar të ofrojnë.

6. Ofruesit e shërbimeve të kriptoaseteve të autorizuara në shtetet anëtare të Bashkimit Evropian lejohen të ofrojnë shërbime të kriptoaseteve në Republikën e Shqipërisë, në përputhje me përcaktimet e nenit 65, të këtij ligji. 

7. Ofruesit e shërbimeve të kriptoaseteve, të cilët kërkojnë të shtojnë shërbime të kriptoaseteve në autorizimin e tyre, sipas përcaktimeve të nenit 63, të këtij ligji, kërkojnë zgjerim të autorizimit nga AMF-ja, duke plotësuar dhe duke përditësuar informacionin e përcaktuar në nenin 62, të këtij  ligji. Kërkesa për zgjerim të autorizimit do të shqyrtohet në përputhje me kërkesat e nenit 63, të këtij ligji.

8. Ndalohet ofrimi i shërbimeve të kriptoaseteve nga persona fizikë ose persona juridikë, të ndryshëm nga ata të përcaktuar në pikën 1, të këtij neni.

Neni 60
Ofrimi i shërbimeve të kriptoaseteve nga institucione financiare

1. Një institucion krediti mund të ofrojë shërbime të lidhura me kriptoasetet vetëm pasi t’i përcjellë AMF-së informacionin e përcaktuar në pikën 7, të këtij neni, të paktën 40 ditë pune, përpara se t’i ofrojë ato shërbime për herë të parë.

2. Një depozitar qendror i titujve, i licencuar apo i autorizuar sipas legjislacionit për tregjet e instrumenteve financiare, mund të ofrojë shërbimin e kujdestarisë dhe administrimit të kriptoaseteve në emër të klientëve, pasi t’i përcjellë AMF-së informacionin e përcaktuar në pikën 7, të këtij neni, të paktën 40 ditë pune, përpara se të ofrojë këtë shërbim për herë të parë.
Për qëllim të kësaj pike, ofrimi i kujdestarisë dhe administrimit të kriptoaseteve, në emër të klientëve, konsiderohet i barazvlefshëm me ofrimin, mirëmbajtjen ose operimin e llogarive të titujve në lidhje me shërbimin e shlyerjes, të përcaktuar në ligjin që rregullon  tregjet e instrumenteve financiare. 

3. Një shoqëri e shërbimeve të investimit, e autorizuar sipas legjislacionit që rregullon tregjet e instrumenteve financiare, mund të ofrojë shërbime të kriptoaseteve në Republikën e Shqipërisë, në mënyrë të barazvlefshme me shërbimet dhe veprimtaritë e investimeve, për të cilat ajo është licencuar apo është autorizuar specifikisht sipas legjislacionit të fushës, nëse i përcjell              AMF-së informacionin e përcaktuar në pikën 7, të këtij neni, të paktën 40 ditë pune, përpara se të fillojë ofrimin e këtyre shërbimeve për herë të parë. Për qëllim të kësaj pike:

a) ofrimi i kujdestarisë dhe i administrimit të kriptoaseteve, në emër të klientëve, konsiderohet i barazvlefshëm me shërbimin ndihmës, sipas përcaktimeve në legjislacionin për tregjet e instrumenteve financiare;
b) operimi i një platforme tregtimi për kriptoasete konsiderohet i barazvlefshëm me operimin e një platforme shumëpalëshe tregtimi dhe operimin e një platforme të organizuar tregtimi, sipas përcaktimeve në  legjislacionin për tregjet e instrumenteve financiare;
c) këmbimi i kriptoaseteve kundrejt fondeve dhe kriptoaseteve të tjera konsiderohet i barazvlefshëm me tregtimin për llogari të vetë, sipas përcaktimeve në  legjislacionin për  tregjet e instrumenteve financiare; 
  ç) ekzekutimi i urdhrave për kriptoasete në emër të klientëve konsiderohet i barazvlefshëm me ekzekutimin e urdhrave në emër të klientëve, sipas përcaktimeve në legjislacionin për tregjet e instrumenteve financiare;
d) hedhja në treg e kriptoaseteve konsiderohet e barazvlefshme me nënshkrimin ose hedhjen në treg të instrumenteve financiare me angazhim shitjeje dhe hedhjen në treg të instrumenteve financiare pa angazhim shitjeJE, sipas përcaktimeve në legjislacionin për tregjet e instrumenteve financiare;  
   dh) marrja dhe transmetimi i urdhrave për kriptoasete në emër të klientëve konsiderohet i barazvlefshëm me marrjen dhe transmetimin e urdhrave në lidhje me një ose më shumë instrumente financiare, sipas përcaktimeve në  legjislacionin për tregjet e instrumenteve financiare; 
e) këshillimi në lidhje me kriptoasetet konsiderohet i barazvlefshëm me këshillimin për investime, sipas përcaktimeve në legjislacionin për tregjet e instrumenteve financiare; 
    ë) administrimi i portofolit të kriptoaseteve konsiderohet i barazvlefshëm me administrimin e portofolit, sipas përcaktimeve në legjislacionin për tregjet e instrumenteve financiare.  

4. Një institucion i parasë elektronike, i licencuar nga Banka e Shqipërisë, mund të ofrojë vetëm shërbime të kujdestarisë dhe administrimit të kriptoaseteve në emër të klientëve dhe shërbimin e transfertave të kriptoaseteve, në emër të klientëve të lidhura me tokenin e parasë elektronike që ai emeton, nëse i përcjell AMF-së informacionin e përcaktuar në pikën 7, të këtij neni, të paktën 40 ditë pune përpara se të fillojë ofrimin e këtyre shërbimeve për herë të parë.

5. Një shoqëri administruese e SIKTT-së ose një shoqëri administruese e fondeve të investimeve alternative mund të ofrojë shërbime të kriptoaseteve të barazvlefshme me administrimin  e portofoleve të investimeve dhe shërbimeve joparësore, për të cilat është e licencuar sipas legjislacionit në fuqi, nëse i përcjell AMF-së informacionin e përcaktuar në pikën 7, të këtij neni, të paktën 40 ditë pune përpara se të fillojë ofrimin e këtyre  shërbimeve për herë të parë.
Për qëllim të kësaj pike:

a) marrja dhe transmetimi i urdhrave për kriptoasete, në emër të klientëve, konsiderohet i barazvlefshëm me marrjen dhe transmetimin e urdhrave në lidhje me instrumentet financiare, sipas legjislacionit për sipërmarrjet e investimeve kolektive; 
b) këshillimi në lidhje me kriptoasetet konsiderohet i barazvlefshëm me këshillimin për investime, sipas legjislacionit për sipërmarrjet e investimeve kolektive; 
c) administrimi i portofolit të kriptoaseteve konsiderohet i barazvlefshëm me shërbimet e përcaktuara sipas legjislacionit për sipërmarrjet e investimeve kolektive.

6. Një operator tregu, i autorizuar sipas legjislacionit në fuqi për tregjet e instrumenteve financiare, mund të operojë një platformë tregtimi të kriptoaseteve, nëse i përcjell AMF-së informacionin e përcaktuar në                pikën 7, të këtij neni, të paktën 40 ditë pune përpara se të fillojë ofrimin e këtyre shërbimeve për herë të parë.

7. Për qëllimet e pikave 1 deri në 6, të këtij neni, subjekti i përcjell AMF-së dokumentet e mëposhtme:

a) Programin e veprimtarive që përcakton llojet e shërbimeve të kriptoaseteve, që ofruesi i shërbimeve të kriptoaseteve synon të ofrojë, duke përfshirë mënyrën se si do të promovohen ato shërbime;
b) Një përshkrim të:

i. mekanizmave të kontrollit të brendshëm, politikave dhe procedurave për të siguruar pajtueshmërinë me dispozitat e legjislacionit në fuqi për parandalimin e pastrimit të parave dhe financimit të terrorizmit;
ii. politikave dhe procedurave të vlerësimit të riskut për menaxhimin e rreziqeve të pastrimit të parave, financimit të terrorizmit, financimit të përhapjes së armëve të dëmtimit në masë; 
iii. planit të vazhdimësisë së biznesit.

c) Dokumentacionin teknik të sistemeve të teknologjisë së informacionit dhe komunikimit (TIK) e të marrëveshjeve të sigurisë, si dhe një përshkrim të tyre në gjuhë të kuptueshme dhe joteknike;
    ç) 	Një përshkrim të procedurës për veçimin e kriptoaseteve dhe fondeve të klientëve nga kriptoasetet dhe fondet e subjektit;
d) Një përshkrim të politikës së kujdestarisë dhe administrimit, në rastet kur synohet të ofrohet kujdestaria dhe administrimi i kriptoaseteve në emër të klientëve;
    dh) Një përshkrim të rregullave të veprimtarisë së platformës së tregtimit e të procedurave dhe sistemeve për parandalimin dhe identifikimin e abuzimit të tregut, në rastet kur synohet të operohet një platformë tregtimi të kriptoaseteve; 
e) Një përshkrim të politikës tregtare jodiskriminuese, e cila rregullon marrëdhëniet me klientët, si dhe një përshkrim të metodologjisë për përcaktimin e çmimit të kriptoaseteve, që synohen të këmbehen kundrejt fondeve ose kriptoaseteve të tjera, në rastet kur synohet të këmbehen kriptoasete kundrejt fondeve ose kriptoaseteve të tjera;
      ë)	Një përshkrim të politikës së ekzekutimit, në rastet kur synohet të ekzekutohen urdhra për kriptoasete në emër të klientëve;
f) Në rastet  kur synohet të ofrohet shërbimi i këshillimit për kriptoasete ose të ofrohet administrimi i portofolit të kriptoaseteve, një ose më shumë dokumente provuese, që vërteton se personat fizikë, që ofrojnë shërbimin e këshillimit në emër të ofruesit të shërbimeve të kriptoaseteve ose që administrojnë portofolat në emër të ofruesit të shërbimeve të  kriptoaseteve, zotërojnë njohuritë dhe ekspertizën e nevojshme për të përmbushur detyrimet e tyre;
g) Informacion nëse shërbimi i lidhur me kriptoasetet përfshin tokenin e aseteve, tokenin e parasë elektronike apo kriptoasete të tjera;
     gj) Informacion për mënyrën se si do të ofrohen këto shërbime, në rastet kur synohet të ofrohen shërbime të transfertave të kriptoaseteve, në emër të klientëve.

8. Brenda 20 ditëve punë nga marrja e njoftimit, sipas pikave 1 deri në 6, të këtij neni, AMF-ja vlerëson nëse informacioni i kërkuar është i plotë. Nëse AMF-ja konstaton se informacioni nuk është i plotë, informon menjëherë subjektin dhe cakton një afat, brenda të cilit subjekti plotëson informacionin e munguar.

Afati për plotësimin e çdo informacioni të munguar nuk tejkalon 20 ditë pune nga data e kërkesës. Deri në përfundimin e këtij afati, çdo afat tjetër, i përcaktuar në pikat 1 deri në 6, të këtij neni, pezullohet. Çdo kërkesë e mëtejshme nga AMF-ja për plotësime ose sqarim të informacionit nuk pezullon afatet e përcaktuara në pikat 1 deri në 6, të këtij neni.
Gjatë kësaj periudhe, ofruesi i shërbimeve të kriptoaseteve nuk mund të fillojë ofrimin e shërbimeve për aq kohë sa procesi i njoftimit, sipas këtij neni, së bashku me informacionin shoqërues, nuk është i plotë.

9. Subjektet e përcaktuara në pikat 1 deri në 6, të këtij neni, nuk kanë detyrimin të paraqesin informacionin e përcaktuar në pikën 7, të këtij neni, nëse ky informacion është i njëjtë me informacionin e dorëzuar më parë tek AMF-ja. Në këtë rast, subjektet e përcaktuara në pikat 1 deri në 6, të këtij neni, deklarojnë shprehimisht se çdo informacion i dorëzuar më parë është ende i vlefshëm dhe i saktë.

10. Subjektet e përcaktuara në pikat 1 deri në 6, të këtij neni, nuk u nënshtrohen kërkesave të neneve 62, 63, 64, 67, 83 dhe 84, të këtij ligji, në rastet kur ofrojnë shërbime të kriptoaseteve.

11. E drejta për të ofruar shërbime të kriptoaseteve, sipas përcaktimeve të                   pikave 1 deri në pikën 6, të këtij neni, revokohet me heqjen e licencës ose autorizimit përkatës, që i mundësoi subjektit të ofrojë shërbime të kriptoaseteve, pa qenë i detyruar t’i nënshtrohet procedurave të autorizimit, sipas nenit 59, të këtij ligji.

12. Pas verifikimit të plotësisë së informacionit, të listuar në pikën 7, të këtij neni, AMF-ja publikon informacionin e plotë në regjistrin e mbajtur, sipas nenit 109, të këtij ligji.

13. AMF-ja miraton rregulla më të detajuara në lidhje me standardet teknike, formatet e aplikimit, procedurat dhe detajimin e informacionit dhe dokumenteve të përcaktuara në pikën 7, të këtij neni. 

Neni 61
Ofrimi i shërbimeve të kriptoaseteve me nismë ekskluzive të klientit

1. Në rastet kur një klient i themeluar ose rezident në Republikën e Shqipërisë, inicion me nismë ekskluzive të tij ofrimin e shërbimit të kriptoaseteve nga një subjekt i një shteti tjetër, jashtë Republikës së Shqipërisë, kërkesa për autorizim, sipas nenit 59, të këtij ligji, nuk zbatohet për ofrimin e atij shërbimi ose veprimtarie të lidhur me kriptoasete nga subjekti i shtetit tjetër, duke përfshirë këtu edhe marrëdhënien ndërmjet tyre, që i referohet specifikisht ofrimit të atij shërbimi ose veprimtarie të lidhur me kriptoasete.

2. Në rastet kur një subjekt i një vendi të tretë apo i Bashkimit Evropian ndërvepron në mënyrë aktive për të tërhequr klientët apo klientë potencialë në Republikën e Shqipërisë, pavarësisht formës së komunikimit të përdorur për tërheqjen e klienteve, promovimin apo reklamimin, ky subjekt nuk do të konsiderohet se po ofron një shërbim me nismë ekskluzive të klientit. Dispozitat e kësaj pike zbatohen edhe për subjektet që veprojnë për llogari të subjektit që ndodhet jashtë Republikës së Shqipërisë ose që kanë lidhje të ngushta me të, si dhe çdo person fizik apo juridik, që vepron në emër dhe për llogari të subjektit që ndodhet jashtë Republikës së Shqipërisë. 

3. Dispozitat e pikës 2, të këtij neni, zbatohen, pavarësisht klauzolave kontraktuale ose njoftimeve që pretendojnë ndryshe, përfshirë këtu klauzola, që pretendojnë se ofrimi i shërbimeve nga subjekti i ndodhur jashtë Republikës së Shqipërisë apo Bashkimit Evropian, është një shërbim i ofruar me nismën ekskluzive të klientit. Ofrimi i shërbimit me nismë ekskluzive të klientit, sipas përcaktimeve të pikës 1, të këtij neni, nuk i jep të drejtë një subjekti jashtë Republikës së Shqipërisë apo Bashkimit Evropian t’i promovojë këtij klienti kriptoasete të tjera apo shërbime të tjera të lidhura me kriptoasetet.

4. Për qëllime të këtij neni, AMF-ja miraton rregulla të detajuara në lidhje me specifikimin e rrethanave, në të cilat subjekti i vendeve të treta konsiderohet që ndërvepron në mënyrë aktive brenda Republikës së Shqipërisë. 

Neni 62
Kërkesa për autorizim si ofrues i shërbimeve të kriptoaseteve

1. Personat juridikë, të cilët synojnë të ofrojnë shërbime të kriptoaseteve, paraqesin kërkesën e tyre për autorizim si ofrues shërbimesh për kriptoasete pranë AMF-së.

2. Kërkesa për autorizim, sipas pikës 1, të këtij neni, përmban informacionin e mëposhtëm:

a) Emrin, duke përfshirë emrin ligjor dhe çdo emër tjetër tregtar të përdorur, numrin unik të identifikimit të subjektit kërkues për ofrimin e shërbimeve të kriptoaseteve, faqen e internetit të subjektit, adresën e                e-mail-it, numrin e telefonit dhe adresën fizike të subjektit kërkues;
b) Ekstraktin e regjistrit tregtar të lëshuar nga Qendra Kombëtare e Biznesit (QKB) për regjistrimin e subjektit si person juridik, në të cilin të jetë përcaktuar objekti i veprimtarisë së shoqërisë;
c) Statutin e subjektit kërkues për autorizim, si ofrues i shërbimeve të kriptoaseteve;
ç)	Programin e veprimtarisë që përcakton llojet e shërbimeve të kriptoaseteve, që ofruesi i shërbimeve të kriptoaseteve synon të ofrojë, duke përfshirë se ku dhe mënyrën se si do të promovohen e do të reklamohen ato shërbime;
d) Dokumente që vërtetojnë se ofruesi i shërbimeve të kriptoaseteve plotëson kërkesat prudenciale, të përcaktuara në nenin 67, të këtij ligji;
    dh)	Një përshkrim të strukturave të organizimit të brendshëm të shoqërisë së ofruesit të shërbimeve të kriptoaseteve;
e) Dokumente që vërtetojnë se anëtarët e organit drejtues të ofruesit të shërbimeve të kriptoaseteve janë me reputacion të mirë dhe kanë njohuritë, aftësitë dhe përvojën e duhur për të drejtuar e për të administruar veprimtarinë e ofrimit të shërbimeve të kriptoaseteve;
    ë) 	Strukturën aksionare, përfshirë të dhënat identifikuese të çdo aksionari dhe anëtari, i cili zotëron në mënyrë të drejtpërdrejtë apo të tërthortë, pjesëmarrje influencuese në shoqërinë e ofruesit të shërbimeve të kriptoaseteve, si dhe dokumente që vërtetojnë se këta persona janë individualisht dhe në mënyrë kolektive të aftë e të përshtatshëm për të ofruar shërbimin e lidhur me kriptoasete;
f) Një përshkrim të mekanizmave të kontrollit të brendshëm, politikave dhe procedurave të ofruesit të shërbimeve të kriptoaseteve për të identifikuar, për të vlerësuar dhe për të menaxhuar rreziqet, duke përfshirë rreziqet e pastrimit të parave, financimit të terrorizmit, financimit të përhapjes së armëve të dëmtimit në masë dhe planin e vazhdimësisë së biznesit;
g) Dokumentacionin teknik të sistemeve TIK dhe masave të sigurisë, si dhe një përshkrim të tyre në gjuhë të kuptueshme e joteknike;
     gj)	Një përshkrim të procedurës për veçimin e kriptoaseteve dhe fondeve të klientëve të tyre;
h) Një përshkrim të procedurave për trajtimin e ankesave të ofruesit të shërbimeve të kriptoaseteve;
i) Një përshkrim të politikave të kujdestarisë dhe administrimit, në rastet kur ofruesi i shërbimeve të kriptoaseteve synon të ofrojë shërbimin e kujdestarisë dhe administrimit të kriptoaseteve, në emër dhe për llogari të klientëve;
j) Një përshkrim të rregullave operacionale të platformës së tregtimit dhe të procedurave e të sistemit për zbulimin e abuzimit të tregut, kur ofruesi i shërbimeve të kriptoaseteve synon të operojë një platformë tregtimi për kriptasete;
k) Një përshkrim të politikës tregtare që rregullon marrëdhëniet me klientët, e cila është jodiskriminuese, si dhe një përshkrim të metodologjisë për përcaktimin e çmimit të kriptoaseteve, që ofruesi i shërbimeve të kriptoaseteve synon të këmbejë kundrejt fondeve ose kriptoaseteve të tjera, në rastet kur ofruesi i shërbimeve të kriptoaseteve synon të këmbejë kriptoasete kundrejt fondeve ose kriptoaseteve të tjera;
l) Një përshkrim të politikës së ekzekutimit, në rastet kur ofruesi i shërbimeve të kriptoaseteve synon të ekzekutojë urdhra për kriptoasete në emër të klientëve;
     ll) 	Dokumente që vërtetojnë se personat fizikë, të cilët ofrojnë këshillim në emër të ofruesit të shërbimeve të kriptoaseteve ose që administrojnë portofole në emër të ofruesit të shërbimeve të kriptoaseteve, kanë njohuritë dhe ekspertizën e nevojshme për të përmbushur detyrimet e tyre, në rastet kur ofruesi i shërbimeve të kriptoaseteve synon të ofrojë këshillim në lidhje me kriptoasete ose administrimin e portofolit të kriptoaseteve;
m) Informacion për mënyrën se si do të ofrohen shërbimet e transferimit, në rastet kur ofruesi i shërbimeve të kriptoaseteve synon të ofrojë shërbime transferimi për kriptoasete në emër të klientëve;
n) Llojin e kriptoasetit me të cilin lidhet shërbimi për kriptoasete.

3. Për qëllimet e shkronjave “e” dhe “ë”, të pikës 2, të këtij neni, subjekti që kërkon të autorizohet për ofrimin e shërbimeve të kriptoaseteve duhet të përcjellë dokumentacionin, që vërteton se: 

a) të gjithë anëtarët e organit drejtues nuk janë në proces hetimor, gjyqësor, shpallur fajtor me vendim të formës së prerë për vepra penale kundër pasurisë ose krim ekonomik apo vepra të tjera penale, në kundërshtim me legjislacionin për shoqëritë tregtare, falimentin, shërbimet financiare, organizimin dhe vënien në funksionim të skemave mashtruese, pastrimin e parave, financimin e terrorizmit, financimin e përhapjes së armëve të dëmtimit në masë, si dhe përgjegjësinë profesionale; 
b) anëtarët e organit drejtues të subjektit, që kërkon të emetojë tokenin e asetit në mënyrë kolektive, zotërojnë njohuritë, aftësitë dhe përvojën e përshtatshme për të administruar emetuesin e tokenit të asetit dhe që këta anëtarë do të angazhohen me kohë të mjaftueshme për të kryer detyrat e tyre;
c) të gjithë aksionarët ose anëtarët, që zotërojnë në mënyrë direkte ose indirekte një pjesëmarrje influencuese në subjektin kërkues, nuk janë në proces hetimor, gjyqësor, të shpallur fajtorë me vendim të formës së prerë për vepra penale kundër pasurisë ose krim ekonomik, apo vepra të tjera penale, në kundërshtim me legjislacionin për shoqëritë tregtare, falimentin, shërbimet financiare, organizimin dhe vënien në funksionim të skemave mashtruese, pastrimin e parave, financimin e terrorizmit, financimin e përhapjes së armëve të dëmtimit në masë, si dhe përgjegjësinë profesionale.

4.	Për subjektet që janë licencuar, janë autorizuar ose janë njohur nga                     AMF-ja, në përputhje me legjislacionin në fuqi, nuk do të kërkohen informacionet e listuara në pikat 2 dhe 3, të këtij neni, të cilat janë shqyrtuar nga Autoriteti gjatë procedurave të mëparshme të licencimit, autorizimit apo njohjes së tyre, për aq kohë sa këto informacione janë ende të vlefshme dhe në fuqi. 

5. Për qëllime të këtij neni, AMF-ja miraton rregulla më të detajuara lidhur me standartet teknike rregullatore, të përcaktuara në pikat 2 dhe 3, të këtij neni, si dhe formatet, formularët e aplikimit dhe procedurat e hollësishme të autorizimit, si ofrues i shërbimeve të kriptoaseteve.

Neni 63
Shqyrtimi i kërkesës për autorizim dhe dhënia ose refuzimi i autorizimit

1. Brenda 5 ditëve punë nga marrja e kërkesës, AMF-ja njofton ofruesit e shërbimeve të kriptoaseteve, në lidhje me marrjen e kërkesës së tyre për autorizim, sipas pikës 1, të nenit 62, të këtij ligji. 

2. Brenda 25 ditëve punë nga marrja e kërkesës, AMF-ja shqyrton kërkesën dhe listën e dokumenteve të dorëzuara, sipas pikës 2, të nenit 62, të këtij ligji. Në rastet kur AMF-ja konstaton se kërkesa e dorëzuar nuk përmban të gjithë dokumentacionin e kërkuar, i kërkon subjektit të plotësojë kërkesën brenda afatit të përcaktuar nga Autoriteti, duke specifikuar dokumentet që mungojnë. 

3. Në rastet kur subjekti kërkues nuk dorëzon dokumentet e kërkuara brenda afatit, të përcaktuar në pikën 2, të këtij  neni, Autoriteti refuzon kërkesën për autorizim dhe njofton subjektin kërkues për refuzimin e kërkesës, duke parashtruar argumentet përkatëse.

4. AMF-ja njofton pa vonesa subjektin kërkues si ofrues i shërbimeve të kriptoaseteve, sapo konstaton që kërkesa për autorizim është e plotë.

5. Përpara miratimit ose refuzimit të autorizimit, si ofrues i shërbimeve të kriptoaseteve, AMF-ja konsultohet paraprakisht me autoritetet përgjegjëse të shteteve anëtare të BE-së, në rastet kur aplikuesi, si ofrues i shërbimeve të kriptoaseteve, ndodhet në një nga pozicionet e mëposhtme, në raport me një institucion krediti, një depozitar qendror i titujve, një shoqëri e shërbimeve të investimit, një operator tregu, një shoqëri administruese e SIKTT-së, një shoqëri administruese e fondeve të investimeve alternative, një institucion pagese, një shoqëri sigurimi, një institucion paraje elektronike ose një shoqëri administruese e fondeve të pensioneve private, të licencuar ose të autorizuar në atë shtet:

a) është shoqëri bijë; ose
b) është shoqëri bijë e shoqërisë mëmë të atij subjekti; ose
c) kontrollohet nga të njëjtët persona fizikë ose juridikë, që kontrollojnë atë subjekt.

6.	Përpara se të miratojë ose të refuzojë autorizimin, si ofrues shërbimesh të kriptoaseteve, AMF-ja:

a) konsultohet paraprakisht me organet ligjzbatuese përkatëse dhe autoritetin përgjegjës për parandalimin e pastrimit të parave dhe financimin e terrorizmit, për të verifikuar që, subjekti kërkues për autorizim si ofrues i shërbimeve të kriptoaseteve, nuk ka qenë subjekt i një hetimi për veprime që lidhen me pastrimin e parave, financimin e terrorizmit dhe financimin e përhapjes së armëve të dëmtimit në masë;
b) sigurohet që subjekti kërkues për autorizim si ofrues i shërbimeve të kriptoaseteve, i cili ushtron veprimtari nëpërmjet degëve ose shoqërive të kontrolluara të vendosura në vende të treta me rrezik të lartë, ose mbështetet në palë të treta, të vendosura në vende të treta me rrezik të lartë, sipas përcaktimeve të legjislacionit në fuqi për parandalimin e pastrimit të parave dhe financimit të terrorizmit, zbaton  dispozitat e legjislacionit për parandalimin e pastrimit të parave dhe financimit të terrorizmit;
c) sigurohet që subjekti kërkues për autorizim, si ofrues i shërbimeve të kriptoaseteve, ka procedura të përshtatshme për të zbatuar vigjilencën e zgjeruar, në përputhje me dispozitat e legjislacionit për parandalimin e pastrimit të parave dhe financimit të terrorizmit, në rastet kur është e zbatueshme.

7. Në rastet kur ekzistojnë lidhje të ngushta midis subjektit kërkues për autorizim, si ofrues të shërbimeve të kriptoasetve, dhe personave fizikë apo personave të tjerë juridikë, AMF-ja lëshon autorizimin vetëm në rastet kur ato lidhje nuk pengojnë ushtrimin efektiv të funksioneve mbikëqyrëse të saj.

8. AMF-ja refuzon autorizimin në rastet kur kuadri ligjor dhe administrativ i një vendi të tretë, që rregullon një ose më shumë persona fizikë apo juridikë, me të cilët subjekti kërkues ka lidhje të ngushta, ose vështirësitë që lidhen me zbatimin e atij kuadri ligjor dhe administrativ, pengojnë ushtrimin efektiv të funksioneve të saj mbikëqyrëse.

9. Brenda 40 ditëve punë nga data e marrjes së kërkesës së plotë, AMF-ja vlerëson nëse subjekti aplikues për ofrues të shërbimeve të kriptoaseteve është në përputhje me kërkesat e këtij kreu, duke marrë parasysh natyrën, madhësinë dhe kompleksitetin e shërbimeve, që synon të ofrojë dhe merr vendim të argumentuar për miratimin ose refuzimin e autorizimit, si ofrues shërbimesh të kriptoaseteve. Ky vendim i njoftohet subjektit aplikues brenda 5 ditëve punë nga data e marrjes së tij. 

10. AMF-ja refuzon autorizimin si ofrues shërbimesh për kriptoasete, në rastet kur ka arsye objektive dhe të justifikuara se:

a) organi drejtues i subjektit aplikues për ofrues të shërbimeve të kriptoaseteve paraqet një rrezik për administrimin efektiv, të qëndrueshëm dhe të kujdesshëm, vazhdimësinë e biznesit dhe marrjen e konsideratës së duhur për interesat e klientëve të tij dhe integritetin e tregut, ose e ekspozon subjektin kërkues për autorizim ndaj një rreziku serioz të pastrimit të parave, financimit të terrorizmit ose financimit të përhapjes së armëve të dëmtimit në masë;
b) anëtarët e organit drejtues të subjektit kërkues për autorizim nuk plotësojnë kriteret e përcaktuara në pikën 1, të nenit 68, të këtij ligji;
c) aksionarët ose anëtarët, të cilët zotërojnë në mënyrë të drejtpërdrejtë ose të tërthortë, pjesëmarrje influencuese në subjektin aplikues për ofrues të shërbimeve të kriptoaseteve, nuk plotësojnë kriteret e reputacionit të mirë, të përcaktuara në pikën 2, të nenit 68, të këtij ligji;
ç) subjekti kërkues për autorizim, si ofrues i shërbimeve të kriptoaseteve, nuk arrin të përmbushë ose ka gjasa të mos përmbushë në të ardhmen një ose më shumë nga kërkesat e këtij kreu.

11. Për qëllime të këtij neni, AMF-ja miraton rregulla më të detajuara lidhur me vlerësimin e përshtatshmërisë dhe integritetit të anëtarëve të organit drejtues të ofruesit të shërbimeve të kriptoaseteve që aplikon dhe të aksionarëve ose anëtarëve të drejtpërdrejtë apo të tërthortë, të cilët zotërojnë pjesëmarrje influencuese në ofruesin e shërbimeve të kriptoaseteve që aplikon.

12. Gjatë periudhës së vlerësimit, të parashikuar në pikën 9, të këtij neni, dhe në çdo rast, jo më vonë se në ditën e 20-të të punës, AMF-ja mund të kërkojë çdo informacion shtesë që është i nevojshëm për të përfunduar vlerësimin. Kjo kërkesë bëhet me shkrim dhe i drejtohet subjektit aplikues për ofrues të shërbimeve të kriptoaseteve, duke  specifikuar informacionin shtesë që kërkohet.

Afati i vlerësimit, sipas pikës 9, të këtij neni, do të pezullohet për periudhën midis datës së kërkesës nga AMF-ja, për plotësimin e informacionit të munguar, dhe marrjes së një përgjigjeje nga subjekti aplikues për ofrues të shërbimeve të kriptoaseteve. Pezullimi i afatit, të përcaktuar në pikën 9, të këtij neni, nuk tejkalon 20 ditë pune. Çdo kërkesë shtesë nga AMF-ja për plotësim ose sqarim të informacionit nuk do të rezultojë në pezullimin e afatit të vlerësimit, sipas pikës 9, të këtij neni.

13. Brenda dy ditëve punë nga dhënia e autorizimit, AMF-ja përditëson në regjistër informacionin e përcaktuar në nenin 109, të këtij ligji. AMF-ja e bën informacionin e përcaktuar në nenin 109, të këtij ligji, të disponueshëm në regjistër deri në datën e fillimit të ofrimit të shërbimeve të kriptoaseteve.

Neni 64
Revokimi i autorizimit ndaj një ofruesi të shërbimeve të kriptoaseteve

1. AMF-ja revokon autorizimin e një ofruesi të shërbimeve të kriptoaseteve, në rastet kur ofruesi:

a) nuk ka filluar veprimtarinë për të cilën është autorizuar brenda                          12 muajve nga data e dhënies së autorizimit;
b) ka hequr dorë me kërkesën e tij nga autorizimi;
c) nuk ka ofruar shërbime të lidhura me kriptoasetet për 9 muaj radhazi;
ç) ka marrë autorizimin si ofrues i shërbimeve të kriptoaseteve në mënyrë të parregullt, si për shembull përmes dhënies së deklaratave, informacioneve ose dokumenteve të rreme gjatë kërkesës për autorizim;
d) nuk përmbush më kushtet për të cilat është dhënë autorizimi dhe nuk ka ndërmarrë veprimet korrigjuese të kërkuara nga AMF-ja, brenda afatit të përcaktuar;
dh) nuk arrin të vendosë sisteme, procedura dhe masa efektive për të zbuluar dhe për të parandaluar pastrimin e parave, financimin e terrorizmit ose financimin e përhapjes së armëve të dëmtimit në masë, në përputhje me legjislacionin në fuqi;
e) ka shkelur rëndë këtë ligj, duke përfshirë këtu dispozitat që lidhen me mbrojtjen e zotëruesve të kriptoaseteve, të klientëve të ofruesve të shërbimeve të kriptoaseteve ose dispozitat në lidhje me integritetin e tregut.

2. AMF-ja mund të revokojë autorizimin si ofrues i shërbimeve të kriptoaseteve në një nga situatat e mëposhtme:

a) Ofruesi i shërbimeve të kriptoaseteve ka shkelur dispozitat e legjislacionit në fuqi për parandalimin e pastrimit të parave dhe financimin e terrorizmit;
b) Ofruesit të shërbimeve të kriptoaseteve i është hequr autorizimi, si institucion pagese ose autorizimi si institucion paraje elektronike, dhe ai ofrues i shërbimeve të kriptoaseteve nuk mund të korrigjojë situatën brenda 40 ditëve.

3. AMF-ja mund ta kufizojë revokimin e autorizimit vetëm për një shërbim të veçantë të kriptoaseteve.

4. Përpara revokimit të një autorizimi, si ofrues i shërbimeve të kriptoaseteve, AMF-ka konsultohet me autoritetin përgjegjës të një shteti pritës, në rastet kur ofruesi i shërbimeve të kriptoaseteve përkatës:

a) është shoqëri bijë e një shoqërie në shtetin pritës; ose
b) është shoqëri bijë e shoqërisë mëmë të një shoqërie në shtetin pritës; ose
c) kontrollohet nga të njëjtët persona fizikë apo juridikë, që kontrollojnë atë subjekt, të cilët janë rezidentë në shtetin pritës.

5. Përpara heqjes së autorizimit si ofrues i shërbimeve të kriptoaseteve,               AMF-ja mund të konsultohet me autoritetin përgjegjës për parandalimin e pastrimit të parave dhe financimin e terrorizmit si dhe, sipas rastit, me autoritete ose organe të tjera.

6. Në rastet e ofruesve të shërbimeve të kriptoaseteve të autorizuara në Bashkimin Evropian, AMF-ja mund të kërkojë në çdo kohë informacion nga autoritetet mbikëqyrëse të shtetit të origjinës për të verifikuar nëse ofruesi i shërbimeve të kriptoaseteve është ende në përputhje me kushtet në bazë mbi të cilat i është dhënë autorizimi.

7. Ofruesit e shërbimeve të kriptoaseteve hartojnë dhe implementojnë procedura të përshtatshme, që sigurojnë transferimin pa vonesa dhe në mënyrë të rregullt të kriptoaseteve dhe fondeve të klientëve të tyre te një ofrues tjetër i shërbimeve të kriptoaseteve, në rastet kur revokohet autorizimi.

Neni 65
Ofrimi ndërkufitar i shërbimeve të kriptoaseteve

1. Një ofrues i shërbimeve të kriptoaseteve, që synon të ofrojë shërbime të kriptoaseteve jashtë Republikës së Shqipërisë, dorëzon tek AMF-ja informacionin e mëposhtëm:

a) Një listë të shteteve në të cilat ofruesi i shërbimeve të kriptoaseteve synon të ofrojë shërbime për kriptoasete;
b) Shërbimet për kriptoasete, që ofruesi i shërbimeve të kriptoaseteve synon të ofrojë në bazë ndërkufitare;
c) Datën e fillimit të ofrimit të synuar të shërbimeve të kriptoaseteve;
ç) Një listë të të gjitha veprimtarive të tjera të ofruara nga ofruesi i shërbimeve të kriptoaseteve, që nuk janë të mbuluara nga ky ligj, në rastet kur është e zbatueshme.

2. Brenda 10 ditëve punë nga marrja e informacionit, të përcaktuar në                  pikën 1, të këtij neni, AMF-ja ia përcjell atë autoriteteve përgjegjëse të shteteve pritëse dhe njofton pa vonesë ofruesin e shërbimeve të kriptoaseteve në lidhje me këtë komunikim.

3. Ofruesi i shërbimeve të kriptoaseteve fillon të ushtrojë veprimtarinë e shërbimeve të kriptoaseteve, vetëm pasi t’i nënshtrohet procedurave përkatëse të licencimit, autorizmit apo njohjes, në përputhje me legjislacionin në fuqi të juridiksionit përkatës. 

4. Në rastet kur një subjekt, me zyrë qendrore jashtë Republikës së Shqipërisë, i cili është autorizuar si ofrues i shërbimeve të kriptoaseteve në Bashkimin Evropian, në përputhje me rregulloren (BE) 2023/1114, “Për tregjet e kriptoaseteve”, kërkon të ushtrojë veprimtarinë në Republikën e Shqipërisë, subjekti do t’i nënshtrohet procedurave të njohjes nga Autoriteti i Mbikëqyrjes Financiare. 

5. Rregullat më të detajuara në lidhje me procedurat dhe dokumentacionin për njohjen në Republikën e Shqipërisë, të subjekteve të autorizura për ushtrimin e veprimtarisë, si ofrues i shërbimeve të kriptoaseteve në shtetet anëtare të Bashkimit Evropian, miratohen me rregullore të AMF-së.   

 Kushtet e autorizimit për ofruesit e shërbimeve të kriptoaseteve

Neni 66
Detyrimi për të vepruar me ndershmëri, integritet dhe profesionalizëm në interesin më të mirë të klientit

1. Ofruesit e shërbimeve të kriptoaseteve veprojnë me ndershmëri, integritet dhe në mënyrë profesionale, në përputhje me interesin më të mirë të klientëve ekzistues apo potencialë të tyre.

2. Ofruesit e shërbimeve të kriptoaseteve u ofrojnë klientëve të tyre informacione të drejta, të qarta dhe jokeqorientuese, duke përfshirë këtu edhe materialet promovuese, të cilat duhet të identifikohen si të tilla. Ofruesit e shërbimeve të kriptoaseteve nuk duhet të keqorientojnë një klient lidhur me avantazhet reale ose të perceptuara të ndonjë kriptoaseti, pavarësisht, nëse keqorientimi kryhet në mënyrë të qëllimshme apo nga pakujdesia.

3. Ofruesit e shërbimeve të kriptoaseteve paralajmërojnë klientët për rreziqet që lidhen me transaksionet me kriptoasete.

Në rastet kur ofruesit e shërbimeve të kriptoaseteve operojnë një platformë tregtimi për kriptoasete, këmbejnë kriptoasete me fonde ose me kriptoasete të tjera, japin këshilla në lidhje me kriptoasetet ose administrojnë portofole kriptoasetesh, ata vendosin në dispozicion të klientëve faqet e internetit përkatëse, ku gjenden dokumentet informuese të kriptoaseteve, për të cilat ofrojnë këto shërbime. Ofruesit e shërbimeve të kriptoaseteve publikojnë informacionin në lidhje me çmimet, kostot dhe tarifat, në një vend të dukshëm në faqen e tyre të internetit.

4. Ofruesit e shërbimeve të kriptoaseteve publikojnë në një vend të dukshëm në faqen e tyre të internetit informacionin lidhur me ndikimet kryesore negative në klimë dhe ndikimet e tjera negative lidhur me mjedisin, të shkaktuara nga mekanizmi i konsensusit, që përdoret për emetimin e secilit kriptoaset, për të cilin ata ofrojnë shërbime. Ky informacion mund të merret nga dokumentet informuese të kriptoaseteve.

5. Standartet teknike në lidhje me përmbajtjen, metodologjinë dhe paraqitjen e informacionit, të përcaktuar në pikën 4, të këtij neni, të cilat i referohen indikatorëve të qëndrueshmërisë, për sa i përket ndikimeve klimaterike negative ose ndikime negative të tjera mjedisore, miratohen me rregullore të AMF-së.

Neni 67
Kërkesat prudenciale

1. Ofruesit e shërbimeve të kriptoaseteve duhet të sigurojnë një nivel të mjaftueshëm të kapitalit, i cili duhet të jetë, në çdo kohë, jo më i ulët se vlera më e lartë e cilësdo prej shumave të mëposhtme: 

a) Niveli minimal të kapitalit, i përcaktuar në aneksin IV, të këtij ligji; ose 
b) Një e katërta e shpenzimeve të përgjithshme fikse të vitit paraardhës, të rishikuara çdo vit. 

2. Për efekt të përllogaritjes, sipas shkronjës “b”, të pikës 1, të këtij neni, ofruesit e shërbimeve të kriptoaseteve, të cilët nuk kanë ushtruar aktivitet për një vit të plotë nga data e fillimit të ofrimit të shërbimeve përdorin shpenzimet fikse, të parashikuara për 12 muajt e parë të ofrimit të shërbimeve, të përfshira në projeksionet e tyre, siç paraqitet në kërkesën e tyre për autorizim.

3. Për qëllimet e shkronjës “b”, të pikës 1, të këtij neni, ofruesit e shërbimeve të kriptoaseteve llogarisin shpenzimet fikse të vitit të kaluar, përmes të dhënave që rezultojnë nga pasqyrave financiare, duke zbritur zërat e mëposhtëm nga shpenzimet totale, pas shpërndarjes së fitimit tek aksionarët ose anëtarët, në pasqyrat e tyre financiare vjetore të audituara, ose në pasqyrat financiare vjetore, të përcjella tek AMF-ja, në rastet kur nuk janë në dispozicion pasqyrat e audituara, si më poshtë vijon:

a) Bonuse dhe shpërblime të tjera për personelin, në masën që ato bonuse dhe shpërblime janë të lidhura me fitimin neto të ofruesve të shërbimeve të kriptoaseteve në vitin përkatës;
b) Pjesa e fitimit e punonjësve, drejtorëve dhe ortakëve në fitimet e llogaritura;
c) Ndarjet e tjera të fitimeve dhe shpërblimeve të tjera variabël, në masën që ato janë plotësisht diskrecionale;
ç)	Shpenzime të papërsëritshme, që rrjedhin nga veprimtari të tjera jo të zakonshme.

4. Kriteri i përcaktuar në pikën 1, të këtij neni, përmbushet nga subjektet në një nga format e mëposhtme ose përmes një kombinimi të tyre:

a) Fondeve të veta, të përbëra nga zërat dhe instrumentet e kapitalit bazë të nivelit  të parë, pas zbritjeve, në përputhje me rregulloren e nxjerrë nga AMF-ja për kapitalin rregullator; ose 
b) Një policë sigurimi që mbulon territoret e Republikës së Shqipërisë, ku ofrohen shërbimet e kriptoaseteve.

5. Polica e sigurimit, sipas shkronjës “b”, pikës 4, të këtij neni, përmban elementet e mëposhtme: 

a) Ka një afat fillestar, jo më pak se një vit;
b) Ka një periudhë  njoftimi për anulimin e saj, prej të paktën 90 ditësh;
c) Është marrë nga një shoqëri sigurimi e licencuar për këtë klasë sigurimi, në përputhje me legjislacionin në fuqi për shoqëritë e sigurimit, ose nga një shoqëri sigurimi, e licencuar në një nga vendet e Bashkimit Evropian;
      ç) Ofrohet nga një palë e tretë.

6. Polica e sigurimit, e përcaktuar në këtë nen, duhet të përfshijë mbulimin kundrejt rrezikut të:

a) humbjes së dokumenteve;
b) paraqitjes së informacionit të rremë apo mashtrues;
c) veprimeve, gabimeve ose mosveprimeve, që rezultojnë në shkelje të:

i. detyrimeve ligjore dhe rregullatore;
ii. detyrimit për të vepruar në mënyrë të drejtë, të ndershme, të paanshme dhe profesionale kundrejt klientëve të tyre;
iii. detyrimet në kuadër të konfidencialitetit.

ç)	mungesës së implementimit të procedurave të përshtatshme për shmangien e konfliktit të interesit;
d) humbjeve që vijnë si rezultat i ndërprerjes së veprimtarisë së shoqërisë ose dështimet e sistemit;
    dh)	mosveprimeve neglizhente kundrejt ruajtjes së kriptoaseteve dhe fondeve të klientëve;
e) përgjegjësisë së ofruesve të shërbimeve të kriptoaseteve ndaj klientëve, në përputhje me pikën 8, të nenit 75, të këtij ligji.

7. AMF-ja miraton rregulla më të detajuara në lidhje me kërkesat për kapital të ofruesve të shërbimeve të kriptoaseteve.

Neni 68
Politikat e qeverisjes

1. Anëtarët e organit drejtues të ofruesve të shërbimeve të kriptoaseteve janë me reputacion të mirë dhe kanë njohuritë, aftësitë dhe përvojën e duhur, individualisht dhe në mënyrë kolektive, për të përmbushur detyrat e tyre. Në veçanti, anëtarët e organit drejtues të ofruesve të shërbimeve të kriptoaseteve nuk duhet të jenë të dënuar për vepra penale, që lidhen me pastrimin e parave, financimin e terrorizmit, financimin e përhapjes së armëve të dëmtimit në masë ose për vepra të tjera, që do të ndikonin në reputacionin e tyre të mirë. Ata duhet gjithashtu të dëshmojnë se janë të aftë të angazhohen me kohë të mjaftueshme për të kryer detyrat e tyre në mënyrë efektive.

2. Aksionarët dhe anëtarët, të cilët zotërojnë në mënyre direkte ose indirekte pjesëmarrje influencuese në emetuesit e tokenit të aseteve, kanë reputacion të mirë dhe, në veçanti, nuk janë dënuar për vepra penale, që lidhen me pastrimin e parave, financimin e terrorizmit, financimin e përhapjes së armëve të dëmtimit në masë ose për vepra të tjera, që do të ndikonin në reputacionin e tyre të mirë.

3. Në rastet kur ndikimi i ushtruar nga aksionarët ose anëtarët që zotërojnë, në mënyre direkte ose indirekte, pjesëmarrje influencuese në një ofrues të shërbimeve të kriptoaseteve, është i tillë që mund të dëmtojë administrimin e shëndetshëm dhe të kujdesshëm të ofruesit të shërbimeve të kriptoaseteve, AMF-ja ndërmerr masat e duhura për të adresuar rreziqet e lidhura.
Masat e ndërmara nga AMF-ja mund të përfshijnë kërkesa drejt organeve gjyqësore ose vendosjen e gjobave ndaj drejtorëve dhe/ose personave përgjegjës për administrimin e shoqërisë ose pezullimin e ushtrimit të të drejtës së votimit, që lidhen me aksionet e mbajtura nga aksionarët ose anëtarët që zotërojnë, në mënyrë direkte ose indirekte, pjesëmarrje influencuese në shoqërinë e ofruesit të shërbimeve të kriptoaseteve.

4. Ofruesit e shërbimeve të kriptoaseteve hartojnë dhe implementojnë politika dhe procedura efektive për të siguruar përputhshmërinë me këtë ligj.

5. Ofruesit e shërbimeve të kriptoaseteve punësojnë personel të përshtatshëm, të cilët zotërojnë njohuritë, aftësitë dhe ekspertizën e nevojshme për kryerjen e detyrave të ngarkuara ndaj tyre, duke marrë në konsideratë madhësinë, natyrën dhe gamën e shërbimeve të kriptoaseteve të ofruara.

6. Organi drejtues i ofruesve të shërbimeve të kriptoaseteve vlerëson dhe rishikon periodikisht efektivitetin e politikave, rregulloreve dhe procedurave të implementuara për të siguruar përputhshmërinë me seksionet 2 dhe 3, të këtij kreu, si dhe ndërmerr masa të duhura për të adresuar çdo mangësi në këtë drejtim.

7. Ofruesit e shërbimeve të kriptoaseteve ndërmarrin të gjitha hapat e arsyeshme për të siguruar vazhdimësinë dhe rregullsinë e ofrimit të shërbimeve të kriptoaseteve. Në funksion të këtij qëllimi, ofruesit e shërbimeve të kriptoaseteve sigurojnë burimet e duhura dhe procedura të përshtatshme e proporcionale, duke përfshirë sisteme të qëndrueshme dhe të sigurta të teknologjisë së informacionit, në përputhje me standardet e legjislacionit në fuqi për qëndrueshmërinë operacionale. 
Ofruesit e shërbimeve të kriptoaseteve hartojnë politika në lidhje me vazhdimësinë e biznesit, të cilat duhet të përfshijnë planin e vazhdimësisë së TIK-ut, administrimin e vazhdimësisë së shoqërisë, si dhe plane për rimëkëmbje ndaj katastrofave, të cilat duhet të sigurojnë ruajtjen e sigurt të të dhënave dhe funksioneve thelbësore, si dhe vjimin e ofrimit të shërbimeve në mënyrë të rregullt.

8. Ofruesit e shërbimeve të kriptoaseteve vendosin mekanizma, sisteme dhe procedura efektive për vlerësimin e riskut, në përputhje me legjislacionin në fuqi për parandalimin e pastrimit të parave dhe financimit të terrorizmit, të cilat u nënshtrohen vlerësimeve periodike për të siguruar efektivitetin e tyre, duke marrë në konsideratë madhësinë, natyrën dhe gamën e shërbimeve të kriptoaseteve të ofruara. Ofruesit e shërbimeve të kriptoaseteve marrin masa të përshtatshme për të adresuar çdo mangësi në këtë drejtim.
Ofruesit e shërbimeve të kriptoaseteve vendosin sisteme dhe procedura për të mbrojtur disponueshmërinë, autenticitetin, integritetin dhe konfidencialitetin e të dhënave, në përputhje me standardet e legjislacionit në fuqi për qëndrueshmërinë operacionale. 

9. Ofruesit e shërbimeve të kriptoaseteve sigurojnë ruajtjen e të dhënave të të gjitha shërbimeve të kriptoaseteve, veprimtarive, urdhrave dhe transaksioneve të kryera prej tyre. Këto të dhëna duhet të jenë mjaftueshëm të detajuara për t’i mundësuar AMF-së përmbushjen e funksioneve të saj të mbikëqyrjes dhe zbatueshmërisë, veçanërisht për të konstatuar nëse ofruesit e shërbimeve të kriptoaseteve kanë përmbushur të gjitha detyrimet ligjore, përfshirë ato në lidhje me klientët ekzistues ose potencial, si dhe në kuadër të integritetit të tregut.

Të dhënat e ruajtura, në përputhje me pikën 9, të këtij neni, iu vendosen në dispozicion klientëve, sipas kërkesës, dhe ruhen për një periudhë prej të paktën 5 vjet, ose në rastet kur kërkohet nga AMF-ja përpara përfundimit të periudhës 5-vjeçare, deri në 7 vjet.

10. Për qëllime të këtij neni, AMF-ja miraton rregulla më të detajuara, lidhur me:

a) masat që garantojnë funksionimin e pandërprerë dhe të rregullt të ofrimit të shërbimeve të kriptoaseteve, sipas përcaktimeve të pikës 7, të këtij neni;
b) të dhënat që ruhen për të gjitha shërbimet e kriptoaseteve, si edhe veprimtaritë, urdhrat dhe transaksionet e kryera, sipas përcaktimeve të pikës 9, të këtij neni.

Neni 69
Ndryshimi i organit drejtues 

Ofruesit e shërbimeve të kriptoaseteve njoftojnë pa vonesë AMF-në për çdo ndryshim në organin e tyre drejtues, përpara se anëtarët e rinj të fillojnë ushtrimin e detyrave, dhe i përcjellin autoritetit të gjithë informacionin e nevojshëm për të vlerësuar përputhshmërinë e tyre me kërkesat e nenit 68, të këtij ligji.

Neni 70
Ruajtja e kriptoaseteve dhe fondeve të klientëve

1. Ofruesit e shërbimeve të kriptoaseteve, të cilët mbajnë ose mundësojnë mjetet e aksesit të kriptoaseteve, që u përkasin klientëve, ndërmarrin të gjitha masat e përshtatshme për të garantuar sigurimin e të drejtave të pronësisë së klientëve, për të cilët ofron shërbimin e kujdestarisë, përfshirë këtu rastet e paaftësisë paguese, likuidimit dhe falimentit dhe parandaluar përdorimin e këtyre kriptoaseteve për llogari të vet.

2. Në rastet kur modeli i biznesit ose shërbimet e kriptoaseteve kërkon mbajtjen e fondeve të klientëve, të ndryshëm nga tokeni i parasë elektronike, ofruesit e shërbimeve të kriptoaseteve ndërmarrin të gjitha masat e përshtatshme për të garantuar të drejtat e pronësisë së klientëve dhe për të parandaluar përdorimin e fondeve të klientëve për llogari të vet.

3. Brenda 1 ditë pune nga marrja e fondeve të klientëve, të ndryshme nga tokeni i parasë elektronike, ofruesit e shërbimeve të kriptoaseteve depozitojnë fondet e klientëve, të ndryshme nga tokeni i parasë elektronike, në një institucion krediti ose në një bankë qendrore, në rast se është e aplikueshme.
Ofruesit e shërbimeve të kriptoaseteve ndërmarrin të gjitha masat e përshtatshme për të siguruar, që fondet e klientëve, të ndryshëm nga tokeni i parasë elektronike, të mbajtura në një institucion krediti ose bankë qendrore, të jenë në llogari të ndara veçmas nga çdo llogari e përdorur për të mbajtur fondet e ofruesit të shërbimeve të kriptoaseteve. 

4. Ofruesit e shërbimeve të kriptoaseteve mund të ofrojnë, vet ose përmes një pale të tretë, shërbime të pagesave të lidhura me shërbimin e kriptoaseteve që ofrojnë, me kusht që ofruesi i shërbimeve të kriptoaseteve ose pala e tretë, të jetë e licencuar për të ofruar këto shërbime, në përputhje me legjislacionin në fuqi për shërbimet dhe institucionet e pagesave.
Në rastet kur ofruesit e shërbimeve të kriptoaseteve ofrojnë edhe shërbime të pagesave, ata informojnë klientët e tyre në lidhje me:

a) natyrën dhe kushtet e atyre shërbimeve, duke përfshirë bazën ligjore dhe të drejtat e klientëve;
b) informacionin, nëse këto shërbime ofrohen nga ata drejtpërdrejt ose nga një palë e tretë.

5. Ofruesit e shërbimeve të kriptoaseteve, të cilët janë institucione të parasë elektronike, institucion pagesash ose institucione krediti, përjashtohen nga zbatimi i pikave 2 dhe 3, të këtij neni.

Neni 71
Procedurat për trajtimin e ankesave

1. Ofruesit e shërbimeve të kriptoaseteve hartojnë dhe implementojnë  procedura efektive dhe transparente për trajtimin e shpejtë, të drejtë dhe të njëtrajtshëm të ankesave të marra nga klientët, të cilat pasqyrohen në faqen e tyre të internetit.

2. Procedura e trajtimit të ankesave të klientëve nga ana e ofruesve të shërbimeve të kriptoaseteve duhet të jetë pa pagesë.
 
3. Ofruesit e shërbimeve të kriptoaseteve informojnë klientët në lidhje me mundësinë e paraqitjes së një ankese. Ofruesit e shërbimeve të kriptoaseteve vendosin në dispozicion të klientëve një model formati për paraqitjen e ankesave dhe mbajnë një regjistër të të gjitha ankesave të marra, ku pasqyrohet edhe mënyra e trajtimit të tyre.

4. Ofruesit e shërbimeve të kriptoaseteve hetojnë të gjitha ankesat në një mënyrë të drejtë e të shpejtë dhe të komunikojnë rezultatin e këtyre hetimeve klientëve të tyre, brenda një periudhe të arsyeshme.

5. AMF-ja miraton rregulla më të detajuara në lidhje me kërkesat, formatet dhe procedurat për trajtimin e ankesave.

Neni 72
Identifikimi, parandalimi, menaxhimi dhe publikimi i konflikteve të interesit

1. Ofruesit e shërbimeve të  kriptoaseteve hartojnë dhe implementojnë politika e procedura efektive, në përputhje me madhësinë, natyrën dhe gamën e shërbimeve të kriptoaseteve, të ofruara për identifikimin parandalimin menaxhimin dhe publikimin e konfliktit të interesit ndërmjet:

a) Ofruesit të shërbimeve të kriptoaseteve dhe:

i. aksionarëve ose anëtarëve të tyre;
ii. çdo personi të lidhur drejtpërdrejt ose tërthorazi me ofruesit e shërbimeve të kriptoaseteve ose aksionarët apo anëtarët e tyre përmes kontrollit;
iii. anëtarëve të organit të tyre drejtues;
iv. punonjësve të tyre; ose
v. klientëve të tyre; ose

b) Dy ose më shumë klientëve, interesat e ndërsjella të të cilëve janë në konflikt.

2. Ofruesit e shërbimeve të kriptoaseteve publikojnë në një vend të dukshëm në faqen e tyre të internetit natyrën e përgjithshme dhe burimet e konflikteve të interesit, të referuara në pikën 1, të këtij neni, si dhe hapat e ndërmarrë për t’i adresuar ato.

3. Publikimi, sipas pikës 2, të këtij neni, bëhet në format elektronik dhe përfshin të dhëna të mjaftueshme, duke marrë parasysh natyrën e çdo klienti, me qëllim që t’i mundësojë këtij të fundit të marrë një vendim të informuar lidhur me shërbimin e kriptoaseteve, në kontekstin e të cilit lind konflikti i interesit.

4. Ofruesit e shërbimeve të kriptoaseteve vlerësojnë dhe rishikojnë periodikisht, të paktën një herë në vit, politikën e tyre për konfliktet e interesit dhe ndërmarrin të gjitha masat e duhura për të adresuar çdo mangësi në këtë drejtim.

5. Për qëllime të këtij neni, AMF-ja miraton rregulla më të detajuara, lidhur me:
a) kërkesat për politikat dhe procedurat të përcaktuara në pikën 1, të këtij neni, duke marrë parasysh madhësinë, natyrën dhe gamën e shërbimeve të kriptoaseteve të ofruara;
b) përmbajtjen e publikimit, sipas pikës 2, të këtij neni.

Neni 73
Delegimi i funksioneve
     
1. Në rastet kur ofruesi i shërbimeve të kriptoaseteve delegon një pjesë të funksioneve ose detyrave të tij te një palë e tretë, ai duhet të ndërmarrë të gjitha masat e arsyeshme për të shmangur rreziqet operacionale, si dhe për të ruajtur një nivel të përshtatshëm të ofrimit të shërbimit ndaj klientëve të tij. 
Ofruesi i shërbimeve të kriptoaseteve mbetet përgjegjës për cilësinë e shërbimit të ofruar dhe për të gjitha dëmet ose pasojat, që mund të shkaktohen si rrjedhojë e delegimit të detyrave të saj te një palë e tretë dhe siguron përmbushjen e kushteve të mëposhtme:

a) Delegimi nuk shkarkon nga përgjegjësia ligjore ofruesit e shërbimeve të kriptoaseteve;
b) Delegimi nuk ndikon në marrëdhënien e ofruesit të shërbimeve të kriptoaseteve me klientët e tij, duke përfshirë këtu detyrimet e ofruesit të shërbimeve të kriptoaseteve kundrejt tyre; 
c) Delegimi nuk ndikon në kushtet e autorizimit të ofruesit të shërbimeve të kriptoaseteve; 
        ç) Palët e treta, të cilëve u delegohen një ose më shumë funksione apo detyra, do të veprojnë gjithnjë në mënyrë bashkëpunuese me AMF-në dhe delegimi i funksioneve nuk duhet të cenojë veprimtarinë mbikëqyrëse të AMF-së kundrejt ofruesit të shërbimeve, përfshirë këtu aksesin e Autoritetit në zyrat dhe ambientet e palëve të treta për të ushtruar funksionet mbikëqyrëse, në përputhje me legjislacionin në fuqi; 
d) Ofruesi i shërbimeve të kriptoaseteve ka ekspertizën e duhur për të vlerësuar cilësinë e shërbimeve të ofruara nga pala e tretë dhe për të mbikëqyrur në mënyrë efektive shërbimet e deleguara; 
    dh)	Ofruesi i shërbimeve të kriptoaseteve ka qasje të menjëhershme në informacionin përkatës në lidhje me shërbimet e deleguara; 
e) Palëve të treta, të cilave u delegohen një ose më shumë shërbime, janë në përputhje me standardet e përcaktuara në legjislacionin në fuqi për mbrojtjen e të dhënave personale.
Për qëllimet e shkronjës “e”, të pikës 1, të këtij neni, ofruesit e shërbimeve të kriptoaseteve janë përgjegjës për sigurimin që standardet e mbrojtjes së të dhënave të përcaktohen në marrëveshjet me shkrim, sipas pikës 3, të këtij neni.

2. Ofruesit e shërbimeve të kriptoaseteve hartojnë dhe implementojnë politika mbi delegimin e funksioneve dhe detyrave, duke përfshirë planet e emergjencës dhe strategjitë e daljes, duke marrë parasysh madhësinë, natyrën dhe gamën e shërbimeve të kriptoaseteve të ofruara.

3. Ofruesit e shërbimeve të kriptoaseteve përcaktojnë në një marrëveshje me shkrim të drejtat dhe detyrimet e tyre dhe të palëve të treta, të cilave u nënkontraktojnë shërbime ose veprimtari. Marrëveshjet e nënkontraktimit përmbajnë dispozita, të cilat i japin të drejtën ofruesit të shërbimeve të kriptoaseteve t’i ndërpresin këto marrëveshje.

4. Ofruesit e shërbimeve të kriptoaseteve dhe palët e treta u vendosin në dispozicion autoriteteve përgjegjëse dhe autoriteteve të tjera përkatëse të gjithë informacionin e nevojshëm për t’u mundësuar atyre të vlerësojnë përputhshmërinë e veprimtarive të nënkontraktuara me dispozitat e këtij kreu, sipas kërkesës së këtyre të fundit.

Neni 74
     Likuidimi vullnetar i ofruesve të shërbimeve të kriptoaseteve

Ofruesit e shërbimeve të kriptoaseteve, të cilët ofrojnë shërbimet e referuara nga nenet 75 deri në 79, hartojnë një plan të përshtatshëm për të siguruar likuidimin vullnetar të veprimtarive të tyre, sipas legjislacionin në fuqi, duke përfshirë vazhdimësinë ose rikuperimin e çdo aktiviteti kritik të kryer nga këta ofrues shërbimesh. Ky plan duhet të demonstrojë aftësinë e ofruesve të shërbimeve të kriptoaseteve për të kryer procedurat e likuidimit vullnetar, pa shkaktuar dëme ekonomike të panevojshme për klientët e tyre.

[bookmark: _heading=h.94s8yphzrhpm]Seksioni 3 
Detyrimet në lidhje me shërbimet specifike të kriptoaseteve

Neni 75
Kujdestaria dhe administrimi i kriptoaseteve për llogari të klientëve

1. Ofruesit e shërbimeve të kriptoaseteve, që ofrojnë kujdestari dhe administrim të kriptoaseteve për llogari të klientëve, lidhin një marrëveshje me klientët e tyre për të specifikuar detyrat dhe përgjegjësitë e tyre. Një marrëveshje e tillë përfshin të paktën:

a) identitetin e palëve në marrëveshje;
b) natyrën e shërbimit të kriptoaseteve të ofruar dhe një përshkrim të tij;
c) politikën e kujdestarisë;
ç) mënyrat e komunikimit ndërmjet ofruesit të shërbimeve të kriptoaseteve dhe klientit, duke përfshirë sistemin e autentifikimit të klientit;
d) një përshkrim të sistemeve të sigurisë të përdorura nga ofruesi i shërbimeve të kriptoaseteve;
dh) tarifat, kostot dhe pagesat që aplikohen nga ofruesi i shërbimeve të kriptoaseteve;
e) ligjin e zbatueshëm.

2. Ofruesit e shërbimeve të kriptoaseteve, që ofrojnë kujdestari dhe administrim të kriptoaseteve për llogari të klientëve, mbajnë një regjistër të pozicioneve, i cili hapet në emrin e çdo klienti, dhe që përfaqëson të drejtat e çdo klienti për kriptoasetet. Në rastet kur është e zbatueshme, ofruesit e shërbimeve të kriptoaseteve regjistrojnë sa më shpejt që të jetë e mundur çdo lëvizje që udhëzohet nga klientët e tyre. Në raste të tilla, procedurat e tyre të brendshme sigurojnë që këto lëvizje të vërtetohen nga një transaksion i regjistruar në regjistrin e pozicioneve të klientit.

3. Ofruesit e shërbimeve të kriptoaseteve, që ofrojnë kujdestari dhe administrim të kriptoaseteve për llogari të klientëve, krijojnë një politikë kujdestarie, e cila përmban rregulla dhe procedura të brendshme për të siguruar ruajtjen, kontrollin ose mjetet e aksesit në këto kriptoasete. Politika e kujdestarisë duhet të minimizojë rrezikun e humbjes së kriptoaseteve të klienteve, si dhe të drejtave ose mjeteve të aksesit në kriptoasete, për shkak të mashtrimit, kërcënimeve kibernetike ose neglizhencës. Një përmbledhje e politikës së kujdestarisë vihet në dispozicion në format elektronik, sipas kërkesës së klientëve.

4. Në rastet kur është e zbatueshme, ofruesit e shërbimeve të kriptoaseteve, që ofrojnë kujdestari dhe administrim të kriptoaseteve, për llogari të klientëve, lehtësojnë ushtrimin e të drejtave që lidhen me kriptoasetet. Çdo ngjarje që ka gjasa të krijojë ose të ndryshojë të drejtat e një klienti regjistrohet menjëherë në regjistrin e pozicioneve të klientit.

Në rastet kur ka ndryshime në teknologjinë e regjistrit të shpërndarë të kriptoaseteve ose ndonjë ngjarje tjetër, që ka gjasa të krijojë ose të ndryshojë të drejtat e një klienti, klienti ka të drejta për çdo kriptoaset të ri mbi bazën dhe në masën e pozicioneve të klientit në kohën e ndodhjes së ndryshimit ose ngjarjes, përveç rastit kur një marrëveshje e nënshkruar përpara ndryshimit ose ngjarjes me ofruesin e shërbimeve të kriptoaseteve, që ofron kujdestari dhe administrim të kriptoaseteve për llogari të klientëve, sipas pikës 1, të këtij neni, parashikon ndryshe.

5. Ofruesit e shërbimeve të kriptoaseteve, që ofrojnë kujdestari dhe administrim të kriptoaseteve, për llogari të klientëve, iu vendosin në dispozicion klientëve të tyre, të paktën një herë në çdo tre muaj, si dhe sipas kërkesës së klientit të interesuar, një përmbledhje të pozicionit të kriptoaseteve të regjistruara në emrin e tyre. Kjo përmbledhje bëhet në format elektronik. Përmbledhja e pozicionit identifikon kriptoasetet përkatëse, balancën e tyre, vlerën e tyre dhe transferimet e kriptoaseteve të kryera gjatë periudhës përkatëse.

Ofruesit e shërbimeve të kriptoaseteve, që ofrojnë kujdestari dhe administrim të kriptoaseteve, për llogari të klientëve, u ofrojnë klientëve të tyre, sa më shpejt që të jetë e mundur, çdo informacion rreth operacioneve me kriptoasete, që kërkojnë një përgjigje sipas kërkesës së klientit.

6. Ofruesit e shërbimeve të kriptoaseteve, të cilët ofrojnë shërbimin e kujdestarisë dhe administrimit të kriptoaseteve, për llogari të klientëve, hartojnë dhe implementojnë procedura të brendshme, të cilat mundësojnë kthimin pa vonesa te klientët e kriptoaseteve të mbajtura për llogari të tyre ose mjetet e aksesit të këtyre kriptoaseteve.

7. Ofruesit e shërbimeve të kriptoaseteve, që ofrojnë kujdestari dhe administrim të kriptoaseteve, për llogari të klientëve, veçojnë kriptoasetet për llogari të klientëve të tyre nga zotërimet e tyre personale dhe sigurojnë që mjetet e aksesit në kriptoasetet e klientëve të jenë qartësisht të identifikuara si të tilla. Ofruesit sigurohen që kriptoasetet e klientëve mbahen të ndara veçmas nga kriptoasetet e tyre në regjistrin e shpërndarë.

Kriptoasetet e mbajtura në kujdestari për llogari të klientëve veçohen ligjërisht nga pasuritë e ofruesit të shërbimeve të kriptoaseteve, në përputhje me legjislacionin në fuqi, në mënyrë që kreditorët e ofruesit të shërbimeve të kriptoaseteve të mos kenë mundësi të kenë pretendime mbi kriptoasetet e mbajtura në kujdestari nga ai ofrues, veçanërisht në rastin e falimentimit.
Ofruesi i shërbimeve të kriptoaseteve sigurohet që kriptoasetet e mbajtura në kujdestari të veçohen operacionalisht nga pasuritë e ofruesit të shërbimeve të kriptoaseteve.

8. Ofruesit e shërbimeve të kriptoaseteve, të cilët ofrojnë shërbimin e kujdestarisë dhe administrimit të kriptoaseteve, për llogari të klientëve, janë përgjegjës ndaj klientëve të tyre për humbjen e çdo kriptoaseti ose të mjeteve të aksesit të kriptoasetit, si rezultat i një incidenti për faj të tyre. Përgjegjësia e ofruesit të shërbimeve të kriptoaseteve do të kufizohet në vlerën e tregut të kriptoasetit të humbur, në kohën kur ndodhi humbja.

Incidentet, për të cilat ofruesi i shërbimeve të kriptoaseteve vërteton se nuk janë të lidhura me ofrimin e shërbimit përkatës, ose me veprimtaritë operacionale të ofruesit të shërbimeve të kriptoaseteve, sikundër një problem në funksionimin e regjistrit të shpërndarë, i cili nuk kontrollohet nga ofruesi i shërbimeve të kriptoaseteve, nuk do të konsiderohen si incidente për faj të tij.

9. Në rastet kur ofruesit e shërbimeve të kriptoaseteve, të cilët ofrojnë shërbimin e kujdestarisë dhe administrimit të kriptoaseteve për llogari të klientëve, përdorin ofrues të tjerë shërbimi për kriptoasete për të ofruar të njëjtin shërbim, ata mund të përdorin vetëm ofrues shërbimi për kriptoasete të autorizuar, në përputhje me nenin 59, të këtij ligji.
Ofruesit e shërbimeve të kriptoaseteve, që ofrojnë kujdestari dhe administrim të kriptoaseteve, për llogari të klientëve, i njoftojnë klientët e tyre për kontraktimin e një ofruesi tjetër të këtij shërbimi.

Neni 76
Operimi i një platforme tregtimi për kriptoasetet

1. Ofruesit e shërbimeve të kriptoaseteve, të cilët operojnë një platformë tregtimi për kriptoasete, përcaktojnë, hartojnë dhe implementojnë rregulla të qarta e transparente për operimin e platformës së tregtimit, të cilat përfshijnë të paktën:

a) procedurat e pranimit për tregtim të kriptoaseteve në platformën e tregtimit, përfshirë këtu kërkesa për vigjilencën e duhur ose të zgjeruar, në përputhje me profilin e rrezikut të kërkuesit, sipas përcaktimeve të legjislacionit në fuqi për parandalimin e pastrimit të parave dhe financimit të terrorizmit;
b) përcaktimin e kategorive të përjashtimit të llojeve të kriptoaseteve, që nuk do të pranohen për tregtim, në rastet kur është e zbatueshme;
c) përcaktimin e politikave, procedurave dhe niveleve të tarifave për pranimin në tregtim, në rastet kur është e zbatueshme;
ç)	përcaktimin e rregullave të paanshme, jodiskriminuese dhe kritereve proporcionale për pjesëmarrje në aktivitetet e tregtimit, të cilat promovojnë qasje të ndershme dhe të hapur në platformën e tregtimit për klientët që dëshirojnë të tregtojnë;
d) përcaktimin e rregullave e të procedurave të detyrueshme për të siguruar tregtimin e drejtë e të rregullt, si dhe kritereve objektive për ekzekutimin efikas të urdhrave;
  dh)	përcaktimin e kushteve për të siguruar mbajtjen e kriptoaseteve të disponueshme për tregtim, përfshirë këtu pragun e likuiditetit dhe kërkesat për raportim periodik;
e) përcaktimin e kushteve për pezullimin e tregtimit të kriptoaseteve;
ë)	përcaktimin e procedurave për të siguruar shlyerjen efikase të transaksioneve të kriptoaseteve dhe fondeve.

Për qëllime të shkronjës “a”, të pikës 1, të këtij neni, rregullat e operimit duhet të specifikojnë qartë se një kriptoaset nuk mund të pranohet për tregtim, nëse nuk është publikuar një dokument informues i tij, në rastet e kërkuara nga ky ligj.

2. Përpara se të pranojnë një kriptoaset për tregtim, ofruesit e shërbimeve të kriptoaseteve, që operojnë një platformë tregtimi për kriptoasete, sigurojnë që kriptoaseti është në përputhje me rregullat e operimit të platformës së tregtimit dhe të vlerësojnë përshtatshmërinë e kriptoasetit në fjalë. Gjatë vlerësimit të përshtatshmërisë së një kriptoaseti, ofruesit e shërbimeve të kriptoaseteve, që operojnë një platformë tregtimi, shqyrtojnë në mënyrë të veçantë, qëndrueshmërinë e zgjidhjeve teknike të përdorura dhe mundësinë e lidhjes së tij me veprimtari të paligjshme ose mashtruese, duke marrë parasysh përvojën, historikun dhe reputacionin e emetuesit të kriptoaseteve, si dhe ekipin e tij zhvillues. Ofruesit e shërbimeve të kriptoaseteve, që operojnë një platformë tregtimi, duhet gjithashtu të vlerësojnë përshtatshmërinë e kriptoaseteve që nuk janë tokena të aseteve ose tokena të parasë elektronike, të përcaktuar në shkronjat “a” deri në “ç”, pika 3,               neni 4.

3. Rregullat e operimit të platformës së tregtimit për kriptoasete ndalojnë pranimin për tregtim të kriptoaseteve, që kanë një funksion anonimiteti të integruar brenda tyre, përveç rasteve kur ofruesit e shërbimeve të kriptoaseteve, që operojnë platformën e tregtimit, mund të identifikojnë zotëruesit e atyre kriptoaseteve dhe historikun e transaksioneve të tyre.

4. Rregullat e operimit, të përcaktuara në pikën 1, të këtij neni, hartohen në  gjuhën shqipe. 

5. Nëse operimi i një platforme tregtimi për kriptoasete ofrohet në një shtet tjetër anëtar të BE-së, rregullat e operimit të përcaktuara në pikën 1, të këtij neni, hartohen në një gjuhë zyrtare të shtetit pritës ose në një gjuhë të përdorur zakonisht në financat ndërkombëtare.

6. Ofruesit e shërbimeve të kriptoaseteve, që operojnë një platformë tregtimi për kriptoasete, nuk kryejnë tregti për llogari të vet në platformën e tregtimit për kriptoasete, që ata operojnë, përfshirë rastet kur ofrojnë këmbimin e kriptoaseteve kundrejt fondeve ose kriptoaseteve të tjera.

7. Ofruesit e shërbimeve të kriptoaseteve, që operojnë një platformë tregtimi për kriptoasete, do të lejohen të përfshihen në tregtimin e bazuar në parimin e përputhshmërisë vetëm kur klienti ka dhënë pëlqimin për këtë proces. Ofruesit e shërbimeve të kriptoaseteve përcjellin informacionin përkatës AMF-së në lidhje me veprimtarinë e tregtimit, të bazuar në parimin e përputhshmërisë. AMF-ja monitoron veprimtarinë e ofruesve të shërbimeve të kriptoaseteve në tregtimin e bazuar në parimin e përputhshmërisë dhe sigurohet që kjo veprimtari vijon të jetë në përputhje me përkufizimin e tregtimit të tillë dhe nuk rezulton në lindjen e konflikteve të interesit midis ofruesve të shërbimeve të kriptoaseteve dhe klientëve të tyre.

8. Ofruesit e shërbimeve të kriptoaseteve, që operojnë një platformë tregtimi për kriptoasete, hartojnë dhe implementojnë sisteme, procedura dhe marrëveshje efektive, për të siguruar që sistemet e tyre të tregtimit:

a) janë të qëndrueshme;
b) kanë kapacitet të mjaftueshëm për të përballuar pikun e vëllimit të urdhrave dhe mesazheve;
c) janë të afta për të garantuar tregtim të rregullt edhe në kushtet e luhatshmërisë së lartë të tregjeve;
ç) janë të afta të refuzojnë urdhra tregtimi, në rastet kur tejkalojnë pragjet e paracaktuara në lidhje me vëllimin dhe çmimin, ose në rastet kur këto urdhra janë dukshëm të pasaktë; 
d) janë testuar plotësisht për të siguruar që janë përmbushur kushtet e shkronjave “a” deri në “ç”, të kësaj pike;
dh)	kanë vendosur mekanizma dhe procedura efektive në lidhje me vazhdimësinë e biznesit, për të siguruar vazhdimësinë e shërbimeve të tyre, në rastet e mosfunksionimit ose ndërprerjes së sistemit të tregtimit;
e) janë në gjendje të parandalojnë ose të zbulojnë abuzimin me tregun;
ë)	kanë burime dhe sisteme me kapacitete të mjaftueshme për të parandaluar keqpërdorimin e platformës për qëllime të pastrimit të parave, financimit të terrorizmit ose financimit të përhapjes së armëve të dëmtimit në masë.

9. Ofruesit e shërbimeve të kriptoaseteve, që operojnë një platformë tregtimi për kriptoasete, informojnë AMF-në në rastet kur identifikojnë raste të abuzimit me tregun ose tentativa për abuzim me tregun që ndodhin në ose përmes sistemeve të tyre të tregtimit.

10. Ofruesit e shërbimeve të kriptoaseteve, që operojnë një platformë tregtimi për kriptoasete, publikojnë çmimet e ofertave dhe kërkesave, si dhe thellësinë e interesave të tregtimit, sipas çmimeve të kriptoaseteve, që reklamohen përmes platformave të tyre të tregtimit. Ky informacion duhet të jetë i disponueshëm për publikun në mënyrë të vazhdueshme gjatë orareve të tregtimit. 

11. Ofruesit e shërbimeve të kriptoaseteve, që operojnë një platformë tregtimi për kriptoasete, publikojnë çmimin, vëllimin dhe kohën e transaksioneve të ekzekutuara në lidhje me kriptoasetet që tregtohen në platformat e tyre të tregtimit. Detajet e këtyre transaksioneve duhet të publikohen menjëhere në kohë reale, për aq sa është teknikisht e mundur. 

12. Informacioni i publikuar nga ofruesit e shërbimeve të kriptoaseteve, në përputhje me pikat 9 dhe 10, të këtij neni, duhet të jetë i disponueshëm për publikun në baza të arsyeshme tregtare dhe të sigurojnë qasje jodiskriminuese në atë informacion. Në çdo rast, ky informacion duhet të jetë i disponueshëm, pa pagesë 15 minuta pas publikimit në një format të lexueshëm nga kompjuteri dhe duhet të mbetet i publikuar për të paktën 2 vjet.

13. Ofruesit e shërbimeve të kriptoaseteve, që operojnë një platformë tregtimi për kriptoasete iniciojnë shlyerjen përfundimtare të një transaksioni të kriptoaseteve në regjistrin e shpërndarë, brenda 24 orëve nga ekzekutimi i transaksionit në platformën e tregtimit, ose në rastet kur transaksionet shlyhen jashtë regjistrit të shpërndarë, deri në fundin e ditës, që është ekzekutuar transaksioni.

14. Ofruesit e shërbimeve të kriptoaseteve, që operojnë një platformë tregtimi për kriptoasete, sigurojnë që strukturat e tarifave të tyre janë transparente, të drejta dhe jodiskriminuese dhe që nuk krijojnë stimuj për vendosjen, modifikimin ose anulimin e urdhrave ose për ekzekutimin e transaksioneve, në mënyrë që kontribuon në kushte të parregullta tregtimi ose abuzim me tregun, sipas përcaktimeve të kreut VI, të këtij ligji.

15. Ofruesit e shërbimeve të kriptoaseteve, që operojnë një platformë tregtimi për kriptoasete, mbajnë burime dhe pajisje rezervë për të siguruar raportimin e rregullt tek AMF-ja në çdo kohë.

16. Ofruesit e shërbimeve të kriptoaseteve, që operojnë një platformë tregtimi, vendosin në dispozicion të AMF-së të dhënat përkatëse në lidhje me të gjitha urdhrat për kriptoasete, që reklamohen përmes sistemeve të tyre, për të paktën pesë vjet, ose i japin AMF-së qasje në librin e urdhrave, në mënyrë që Autoriteti të ketë mundësinë të monitorojë veprimtarinë e tregtimit. Të dhënat përkatëse, sipas kësaj pike, përmbajnë karakteristikat e urdhrit, përfshirë ato që lidhin një urdhër me transaksionet e ekzekutuara, që rrjedhin nga ai urdhër.

17. Për qëllime të këtij neni, AMF-ja miraton rregulla më të detajuara, lidhur me:

a) mënyrën e prezantimit të të dhënave të transparencës, përfshirë nivelin e detajimit të të dhënave, që janë të disponueshme për publikun, sipas                  pikave 1, 9 dhe 10, të këtij neni; 
b) përmbajtjen dhe formatin e të dhënave të librave të urdhrave, që mbahen nga ofruesi i shërbimeve të kriptoaseteve, sipas pikës 15, të këtij neni.

Neni 77
Këmbimi i kriptoaseteve kundrejt fondeve ose kriptoaseteve të tjera

1. Ofruesit e shërbimeve të kriptoaseteve, që kryejnë këmbimin e kriptoaseteve kundrejt fondeve ose kriptoaseteve të tjera, hartojnë dhe implementojnë një politikë tregtare jodiskriminuese, që specifikon, në veçanti, llojin e klientëve, me të cilët ata synojnë të ndërveprojnë, dhe kushtet që duhet të përmbushin këta klientë.

2. Ofruesit e shërbimeve të kriptoaseteve, që kryejnë këmbimin e kriptoaseteve kundrejt fondeve ose kriptoaseteve të tjera, publikojnë një çmim të caktuar të kriptoaseteve ose një metodë për përcaktimin e çmimit të kriptoaseteve, që ata propozojnë të këmbejnë kundrejt fondeve ose kriptoaseteve të tjera, si dhe çdo kufizim të zbatueshëm, të përcaktuar nga ofruesi i shërbimeve të kriptoaseteve mbi shumën që do të këmbehet.

3. Ofruesit e shërbimeve të kriptoaseteve, që kryejnë këmbimin e kriptoaseteve kundrejt fondeve ose kriptoaseteve të tjera, ekzekutojnë urdhrat e klientëve me çmimet e shfaqura në momentin kur urdhri për këmbim është përfundimtar. Ofruesit e shërbimeve të kriptoaseteve informojnë klientët e tyre në lidhje me kushtet kur një urdhër konsiderohet si përfundimtar.

4. Ofruesit e shërbimeve të kriptoaseteve, që kryejnë këmbimin e kriptoaseteve kundrejt fondeve ose kriptoaseteve të tjera, publikojnë informacione në lidhje me çmimin dhe vëllimin e transaksioneve të përfunduara nga ata.

Neni 78
Ekzekutimi i urdhrave për kriptoasete për llogari të klientëve

1. Gjatë ekzekutimit të urdhrave, ofruesit e shërbimeve të kriptoaseteve, që ekzekutojnë urdhrat për kriptoasete, për llogari të klientëve, ndërmarrin të gjitha hapat e nevojshëm për të siguruar rezultatin më të mirë të mundshëm për klientët e tyre, duke marrë parasysh faktorët e çmimit, kostot, shpejtësinë, mundësinë e ekzekutimit dhe shlyerjes së transaksioneve, madhësinë, natyrën, kushtet e kujdestarisë së kriptoaseteve ose çdo konsideratë tjetër e aplikueshme për ekzekutimin e urdhrit.
Pavarësisht parashikimeve të paragrafit të parë, të kësaj pike, ofruesit e shërbimeve të kriptoaseteve, që ekzekutojnë urdhrat për kriptoasete për llogari të klientëve, nuk janë të detyruar të ndërmarrin hapat e nevojshëm, të përcaktuar në paragrafin e parë, në rastet kur ata ekzekutojnë urdhra për kriptoasete, sipas udhëzimeve specifike të dhëna nga klientët e tyre.

2. Për të siguruar përputhshmërisë me pikën 1, të këtij neni, ofruesit e shërbimeve të kriptoaseteve, që ekzekutojnë urdhrat për kriptoasete, për llogari të klientëve, hartojnë dhe implementojnë politika dhe masa të përshtatshme për ekzekutimin e urdhrave. Politika e ekzekutimit të urdhrave duhet, ndër të tjera, të parashikojë ekzekutimin e menjëhershëm, të drejtë dhe të shpejtë të urdhrave të klientëve e të parandalojë keqpërdorimin e çdo informacioni në lidhje me to nga punonjësit e ofruesve të shërbimeve të kriptoaseteve.

3. Ofruesit e shërbimeve të kriptoaseteve, që ekzekutojnë urdhrat për kriptoasete, për llogari të klientëve, informojnë klientët e tyre në mënyrë të qartë e të përshtatshme për politikën e ekzekutimit të urdhrave, të përcaktuar në pikën 2, të këtij neni, si dhe për çdo ndryshim të rëndësishëm pasues. Ky informacion duhet të shpjegojë qartë dhe në mënyrë të kuptueshme për klientët mënyrën e ekzekutimit të urdhrave të klientëve nga ofruesit e shërbimeve të kriptoaseteve. Ofruesit e shërbimeve të kriptoaseteve duhet të marrin pëlqimin paraprak nga secili klient në lidhje me politikën e ekzekutimit të urdhrave.

4. Ofruesit e shërbimeve të kriptoaseteve, që ekzekutojnë urdhrat për kriptoasete, për llogari të klientëve, duhet të jenë në gjendje t’u vërtetojnë klientëve të tyre, sipas kërkesës, që urdhrat janë ekzekutuar në përputhje me politikën e tyre të ekzekutimit të urdhrave dhe t’i vërtetojnë AMF-së, sipas kërkesës, përputhshmërinë e tyre me dispozitat e këtij neni.

5. Në rastet kur politika e ekzekutimit të urdhrave parashikon mundësinë që urdhrat e klientëve të ekzekutohen jashtë një platforme tregtimi, ofruesit e shërbimeve të kriptoaseteve, që ekzekutojnë këto urdhra, informojnë klientët dhe marrin pëlqimin e tyre paraprak, në formën e një marrëveshjeje të përgjithshme ose për transaksione të veçanta, përpara se të vijojnë me ekzekutimin e urdhrave jashtë një platforme tregtimi.

6. Ofruesit e shërbimeve të kriptoaseteve, që ekzekutojnë urdhra për llogari të klientëve, monitorojnë efektivitetin dhe politikën e masave të tyre për ekzekutimin e urdhrave për të identifikuar, dhe, në rast se është e nevojshme, për të korrigjuar çdo mangësi në këtë aspekt. Në veçanti, ata vlerësojnë, në mënyrë të vazhdueshme, nëse tregjet e ekzekutimit, të përfshira në politikën e ekzekutimit të urdhrave, ofrojnë ekzekutimin më të mirë të mundshëm për klientët ose nëse duhen bëre ndryshime në politikat dhe masat e tyre për ekzekutimin e urdhrave. Ofruesit e shërbimeve të kriptoaseteve, që ekzekutojnë urdhrat për llogari të klientëve, njoftojnë klientët me të cilët kanë një marrëdhënie të vazhdueshme për çdo ndryshim thelbësor në masat ose politikat e tyre për ekzekutimin e urdhrave.

Neni 79
Hedhja në treg e kriptoaseteve

1. Ofruesit e shërbimeve të kriptoaseteve, që hedhin në treg kriptoasete, i komunikojnë informacionin e mëposhtëm ofertuesit, personit që kërkon pranimin për tregtim, ose ndonjë pale të tretë, që vepron në emër të tyre, përpara se të lidhin një marrëveshje me ta:

a) Llojin e hedhjes në treg që po konsiderohet, duke përfshirë informacionin nëse një shumë minimale blerjeje është e garantuar;
b) Informacion rreth shumës së komisioneve të transaksionit, që lidhen me hedhjen në treg të propozuar;
c) Informacion në lidhje me afatet, procesin dhe çmimin për veprimtarinë e propozuar;
ç) Informacion në lidhje me blerësit e synuar.

Ofruesit e shërbimeve të kriptoaseteve, që hedhin në treg kriptoasete, duhet të marrin pëlqimin e emetuesve të atyre kriptoaseteve ose të ndonjë pale të tretë, që vepron në emër të tyre, në lidhje me informacionin e përcaktuar në shkronjat “a”, “b”, “c”, “ç” të kësaj pike, përpara hedhjes në treg të kriptoaseteve.

2. Politikat e ofruesve të shërbimeve të kriptoaseteve mbi konfliktet e interesit të përcaktuara në pikën 1, të nenit 72, të këtij ligji, kanë procedura specifike e të përshtatshme për të identifikuar, për të parandaluar, për të administuar dhe për të publikuar çdo konflikt interesi, që lind në një nga situatat e mëposhtme:

a) Ofruesit e shërbimeve të kriptoaseteve hedhin në treg kriptoasete për klientët e tyre;
b) Çmimi i propozuar për hedhjen në treg të kriptoaseteve është i mbivlerësuar ose i nënvlerësuar;
c) Ofruesve të shërbimeve të kriptoaseteve u ofrohen incentiva, përfshirë këtu edhe incentiva jomonetare nga ana e ofertuesit.

Neni 80
Marrja dhe transmetimi i urdhrave për kriptoasete për llogari të klientëve

1. Ofruesit e shërbimeve të kriptoaseteve, që marrin dhe transmetojnë urdhrat për kriptoasete, për llogari të klientëve, hartojnë dhe implementojnë procedura dhe marrëveshje, të cilat parashikojnë transmetimin e menjëhershëm dhe të saktë të urdhrave të klientëve, për ekzekutim në një platformë tregtimi për kriptoasete ose te një tjetër ofrues i shërbimeve të kriptoaseteve.

2. Ofruesit e shërbimeve të kriptoaseteve, që marrin dhe transmetojnë urdhrat për kriptoasete, për llogari të klientëve, nuk mund të marrin pagesa, shpërblime, zbritje ose përfitime jomonetare, në këmbim të drejtimit/orientimit të urdhrave të marra nga klientët në një platformë të veçantë tregtimi për kriptoasete ose te një tjetër ofrues i shërbimeve të kriptoaseteve.

3. Ofruesit e shërbimeve të kriptoaseteve, që marrin dhe transmetojnë urdhrat për kriptoasete, për llogari të klientëve, nuk duhet të keqpërdorin informacionin, që lidhet me urdhrat e klientëve në pritje dhe ndërmarrin të gjitha hapat e arsyeshëm për të parandaluar keqpërdorimin e këtij informacioni nga punonjësit e tyre.

Neni 81
Këshillimi në lidhje me kriptoasetet dhe administrimi i portofolit të kriptoaseteve

1. Ofruesit e shërbimeve të kriptoaseteve, që ofrojnë këshillim në lidhje me kriptoasetet ose administrimin e portofolit të kriptoaseteve, duhet të vlerësojnë nëse shërbimet e kriptoaseteve ose kriptoasetet janë të përshtatshme për klientët e tyre ekzistues ose potencialë, duke marrë në konsideratë njohuritë dhe përvojën e klientëve në investimin në kriptoasete, objektivat e tyre të investimit, përfshirë këtu tolerancën ndaj rrezikut, si dhe situatën e tyre financiare, duke përfshirë aftësinë e tyre për të përballuar humbje.

2. Përpara dhënies së këshillave për kriptoasetet, ofruesit e këtij shërbimi informojnë klientët potencialë nëse këshillat:

a) janë dhënë në mënyrë të pavarur;
b) janë mbështetur në një analizë të gjerë ose më të kufizuar të kriptoaseteve të ndryshme, duke përfshirë informacion nëse këshillat janë  kufizuar në kriptoasete të emetuara ose të ofruara nga subjektet, që kanë lidhje të ngushta me ofruesin e shërbimeve të kriptoaseteve ose ndonjë marrëdhënie tjetër ligjore ose ekonomike, sikundër janë marrëdhëniet kontraktuale, të cilat rrezikojnë të cenojnë objektivitetin e këshillave të ofruara.

3. Në rastet kur një ofrues i shërbimeve të kriptoaseteve, që ofron këshillim në lidhje me kriptoasetet, informon klientin potencial se këshillimi është ofruar në mënyrë të pavarur, ai duhet:

a) të vlerësojë një gamë të mjaftueshme të kriptoaseteve të disponueshme në treg, të cilat janë mjaftueshëm të diversifikuara, me qëllim sigurimin e përmbushjes së përshtatshme të objektivave të investimit të klientit  dhe moskufizimin vetëm te kriptoasetet e emetuara ose të ofruara nga:

i. i njëjti ofrues i shërbimeve të kriptoaseteve;
ii. subjekte që kanë lidhje të ngushta me të njëjtin ofrues të shërbimeve të kriptoaseteve; ose
iii. subjekte të tjera me të cilat i njëjti ofrues i shërbimeve të kriptoaseteve ka marrëdhënie të ngushta ligjore ose ekonomike, si marrëdhënie kontraktuale, që rrezikojnë të cenojnë objektivitetin e këshillave të ofruara.

b) të mos pranojë dhe të mbajë tarifa, komisione ose ndonjë përfitim monetar ose jomonetar të paguar ose të ofruar nga ndonjë palë e tretë ose person që vepron në emër të një pale të tretë në lidhje me ofrimin e shërbimit për klientët.

Pavarësisht parashikimeve të shkronjës “b”, të kësaj pike, përfitimet jomonetare të vogla, që mund të përmirësojnë cilësinë e shërbimeve të kriptoaseteve të ofruara për një klient dhe që janë të një shkalle dhe natyre të tillë, që nuk dëmtojnë përputhshmërinë me detyrimin e ofruesit të shërbimeve të kriptoaseteve për të vepruar në interesin më të mirë të klientit të tij, do të lejohen në rastet kur ato i janë komunikuar qartësisht klientit.

4. Ofruesit e shërbimeve të kriptoaseteve, që ofrojnë këshillim në lidhje me kriptoasetet, duhet t’u ofrojnë klientëve potencialë informacion për të gjitha kostot dhe tarifat e lidhura, duke përfshirë koston e këshillimit, dhe kur është e zbatueshme, koston e kriptoaseteve të rekomanduara ose të promovuara për klientin, si dhe mënyrën se si klienti mund paguajë për kriptoasetet, duke përfshirë çdo pagesë kundrejt palëve të treta.

5. Ofruesit e shërbimeve të kriptoaseteve, që ofrojnë administrimin e portofolit të kriptoaseteve, nuk duhet të pranojnë dhe të mbajnë tarifa, komisione ose ndonjë përfitim monetar ose jomonetar të paguar ose të ofruar nga një emetues, ofertues, person që kërkon pranimin për tregtim, ose ndonjë palë e tretë, ose një person, që vepron në emër të një pale të tretë, në lidhje me shërbimin e ofrimit të administrimit të portofolit të kriptoaseteve për klientët e tyre.

6. Në rastet kur një ofrues i shërbimeve të kriptoaseteve informon një klient potencial se këshillimi i tij nuk ofrohet në mënyrë pavarur, ai mund të pranojë stimuj monetarë, me kusht që pagesa ose përfitimi:

a) është e tillë që ndihmon për të përmirësuar cilësinë e shërbimit përkatës ndaj klientit; 
b) nuk cenon përputhshmërinë me detyrimet e ofruesit të shërbimeve të kriptoaseteve për të vepruar ndershmërisht, drejt dhe profesionalisht, në përputhje me interesat më të mira të klientëve të tij.

Ekzistenca, natyra dhe shuma e pagesës ose përfitimit, të përcaktuar në pikën 4, të këtij neni, së bashku me metodën e llogaritjes së asaj shume, kur ajo nuk mund të përcaktohet në fillim, i bëhet e qartë klientit në një mënyrë tërësore, të saktë dhe të kuptueshme, përpara se të ofrohet shërbimi përkatës i kriptoaseteve.

7. Ofruesit e shërbimeve të kriptoaseteve, që ofrojnë këshillim në lidhje me kriptoasetet, sigurojnë që personat fizikë, të cilët ofrojnë këshilla ose informacion në lidhje me kriptoasetet, ose një shërbim të lidhur me kriptoasetet për llogari të ofruesve zotërojnë njohuritë dhe aftësitë duhura për të përmbushur detyrimet e tyre. AMF-ja përcakton me rregullore kriteret që do të përdoren për të vlerësuar njohuri dhe kompetenca.

8. Për qëllimet e vlerësimit të përshtatshmërisë, të përcaktuar në pikën 1, të këtij neni, ofruesit e shërbimeve të kriptoaseteve që ofrojnë këshillim në lidhje me kriptoasetet ose administrimin e portofolit të kriptoaseteve marrin nga klientët ose klientët potencialë të gjithë informacionin e nevojshëm në lidhje me njohuritë dhe përvojën e tyre në investime, përfshirë njohuritë në tregjet e kriptoaseteve, objektivat e tyre të investimit,  përfshirë këtu tolerancën ndaj rrezikut, situatën e tyre financiare, përfshirë aftësinë e tyre për të përballuar humbje, dhe kuptueshmërinë e tyre për rreziqet bazë të lidhura me blerjen e kriptoaseteve, në mënyrë që ofruesit e shërbimeve të kriptoaseteve t’u rekomandojnë klientëve ekzistues ose  potencialë nëse kriptoasetet janë të përshtatshme për ta dhe, veçanërisht, nëse janë në përputhje me tolerancën e tyre ndaj rrezikut dhe aftësinë e tyre për të përballuar humbje.

9. Ofruesit e shërbimeve të kriptoaseteve, që ofrojnë këshillim në lidhje me kriptoasetet ose administrimin e portofolit të kriptoaseteve, paralajmërojnë klientët ekzistues ose potencialë se:

a) vlera e kriptoaseteve mund të luhatet;
b) kriptoasetet mund t’u nënshtrohen humbjeve të plota ose të pjesshme;
c) kriptoasetet mund të mos jenë likuide;
ç) kriptoasetet nuk janë të mbuluara nga skemat e kompensimit të investitorëve, sipas legjislacionit për tregjet e instrumenteve financiare;
d) kriptoasetet nuk janë të mbuluara nga skemat e garancisë së depozitave, sipas legjislacionit për sigurimin e depozitave.

10. Ofruesit e shërbimeve të kriptoaseteve, që ofrojnë këshillim në lidhje me kriptoasetet ose administrimin e portofolit të kriptoaseteve, hartojnë dhe implementojnë politika dhe procedura, të cilat mundësojnë mbledhjen dhe vlerësimin e të gjitha informacioneve të nevojshme për të kryer vlerësimin e përshtatshmërisë, të përcaktuar në pikën 1, të këtij neni, për secilin klient. Ata ndërmarrin të gjitha hapat e arsyeshëm për të siguruar që informacioni i mbledhur në lidhje me klientët e tyre ekzistues ose potencialë të jetë i besueshëm.

11. Në rastet kur klientët nuk ofrojnë informacionin e kërkuar, në përputhje me pikën 8, të këtij neni, ose kur ofruesit e shërbimeve të kriptoaseteve që ofrojnë këshillim në lidhje me kriptoasetet ose administrimin e portofolit të kriptoaseteve konsiderojnë se shërbimet e kriptoaseteve ose kriptoasetet nuk janë të përshtatshme për klientët e tyre, ata nuk ofrojnë shërbimet e këshillimit ose administrimit të portofolit të kriptoaseteve për këto klientë.

12. Pas vlerësimit fillestar të përshtatshmërisë për çdo klient, në përputhje me pikën 1, të këtij neni, ofruesit e shërbimeve të kriptoaseteve, që ofrojnë këshillim në lidhje me kriptoasetet ose administrimin e portofolit të kriptoaseteve, e rishikojnë atë periodikisht, të paktën çdo dy vjet  

13. Pas kryerjes së vlerësimit të përshtatshmërisë, sipas pikës 1, të këtij neni,  ose rishikimit të tij, sipas pikës 12, të këtij neni, ofruesit e shërbimeve të kriptoaseteve, që ofrojnë këshillim në lidhje me kriptoasetet, u ofrojnë klientëve një raport mbi përshtatshmërinë, duke specifikuar këshillën e dhënë dhe se si ajo këshillë përputhet me preferencat, objektivat dhe karakteristikat e tjera të klientëve. Ky raport hartohet dhe  komunikohet me klientët në format elektronik. Ky raport duhet të përfshijë të paktën:

a) informacion të përditësuar mbi vlerësimin e përcaktuar në pikën 1, të këtij neni; dhe
b) përmbledhje të këshillave të dhëna.

Raporti për përshtatshmërinë specifikon se këshilla bazohet në njohuritë dhe përvojën e klientit në investimin në kriptoasete, objektivat e investimit të klientit, tolerancën e tij të rrezikut, situatën financiare dhe aftësinë e tij për të përballuar humbjet.

14. Ofruesit e shërbimeve të kriptoaseteve, që ofrojnë administrimin e portofolit të kriptoaseteve, u ofrojnë klientëve të tyre, në format elektronik, raporte periodike të veprimtarisë së administrimit të portofolit, të kryer për llogari të tyre. Këto raporte periodike përmbajnë një shqyrtim të drejtë e të balancuar të aktiviteteve të ndërmarra dhe të performancës së portofolit gjatë periudhës së raportimit, një deklaratë të përditësuar për mënyrën se si aktivitetet e ndërmarra përputhen me preferencat, objektivat dhe karakteristikat e tjera të klientit, si dhe informacion të përditësuar mbi vlerësimin e përshtatshmërisë, të përcaktuar në pikën 1, të këtij neni, ose rishikimin e tij, sipas pikës 12, të këtij neni.

Raporti periodik, i përcaktuar në këtë pikë, vendoset në dispozicion të klientit në baza 3-mujore, përveç rastit kur plotësohen të gjitha kushtet e mëposhtme:

a) Një klient ka qasje në një sistem on-line, ku ofrohen vlerësimet e përditësuara të portofolit të klientit dhe informacioni i përditësuar mbi vlerësimin e përshtatshmërisë, të përcaktuar në pikën 1, të këtij neni; 
b) Ofruesi i shërbimeve të kriptoaseteve mund të provojë që klienti ka pasur qasje në vlerësimin e përditësuar të portofolit të paktën një herë gjatë 3-mujorit përkatës. Ky sistem on-line konsiderohet si format elektronik.

15.  Për qëllime të këtij neni, AMF-ja miraton rregulla më të detajuara, lidhur me:

a) kriteret për vlerësimin e njohurive dhe kompetencës së klientit, në përputhje me pikën 2, të këtij neni;
b) informacionin e përcaktuar në pikën 8, të këtij neni;
c) formatin e deklaratës periodike, të përcaktuar në pikën 14, të këtij neni.

Neni 82
Ofrimi i shërbimeve të transfertave të kriptoaseteve për llogari të klientëve

1. Ofruesit e shërbimeve të kriptoaseteve, që ofrojnë shërbimet e transfertave të kriptoaseteve për llogari të klientëve, lidhin një marrëveshje me klientët për të përcaktuar detyrimet dhe përgjegjësitë e tyre. Kjo marrëveshje përfshin të paktën:

a) identitetin e palëve të përfshira në marrëveshje;
b) një përshkrim të procedurës së shërbimit të transfertës së ofruar;
c) një përshkrim të sistemeve të sigurisë, që përdoren nga ofruesi i shërbimeve të kriptoaseteve;
ç) tarifat e aplikuara nga ofruesi i shërbimeve të kriptoaseteve;
d) ligjin e zbatueshëm.

2. Veprimtaria e ofrimit të shërbimeve të transfertave të kriptoaseteteve, në emër të klientëve, mund të ushtrohet vetëm në rastet  kur ofruesi i shërbimit të kriptoaseteve është autorizuar nga AMF-ja, në përputhje me nenin 63, të këtij ligji. AMF-ja miraton autorizimin për ofrimin e shërbimit të transfertave të kriptoaseteve pas plotësimit të kërkesave të këtij kreu dhe konsultimit me Bankën e Shqipërisë, në kuadër të stabilitetit dhe mirëfunksionimit të sistemit të pagesave. 

3. Për qëllime të këtij neni, AMF-ja miraton rregulla më të detajuara në lidhje me procedurat dhe politikat, përfshirë të drejtat e klientëve, në kontekstin e shërbimeve të transfertave të kriptoaseteve.

Seksioni 4
 Blerja e ofruesve të shërbimeve të kriptoaseteve

Neni 83
Vlerësimi i blerjeve të propozuara të ofruesve të shërbimeve të kriptoaseteve

1. Çdo person fizik ose juridik apo grupe personash fizikë dhe juridikë (në vijim blerësi i propozuar), që kanë marrë vendimin për të blerë, drejtpërdrejt ose tërthorazi, një pjesëmarrje influencuese në një ofrues të shërbimeve të kriptoaseteve ose për të rritur, drejtpërdrejt ose tërthorazi, një pjesëmarrje të tillë, në mënyrë që përqindja e të drejtave të votimit ose e kapitalit të arrijë ose të kalojë 20%, 30% ose 50%, ose në mënyrë që ofruesi i shërbimeve të kriptoaseteve të bëhet degë e tij, njofton me shkrim AMF-në, duke dhënë informacion për madhësinë e pjesëmarrjes së synuar dhe informacionin e kërkuar, sipas rregullores së miratuar nga AMF-ja, në përputhje me pikën 4, të nenit 84, të këtij ligji. 

2. Çdo person fizik ose juridik, që ka marrë vendimin për të tjetërsuar, drejtpërdrejt ose tërthorazi, nga një pjesëmarrje influencuese në një ofrues të shërbimeve të kriptoaseteve, përpara se të heqë dorë nga ajo pjesëmarrje, duhet të njoftojë me shkrim AMF-në për vendimin e tij dhe të japë informacion në lidhje me madhësinë e pjesëmarrjes. Ky person gjithashtu njofton AMF-në në rastet kur ka marrë vendimin për të ulur pjesëmarrjen influencuese, në mënyrë të atillë që përqindja e të drejtave të votimit ose e kapitalit të bjerë nën 10 %, 20 %, 30 % ose 50 %, ose që ofruesi i shërbimeve të kriptoaseteve të ndalojë së qeni degë e atij subjekti.

3. Brenda 2 ditëve punë nga marrja e njoftimit, në përputhje me pikën 1, të këtij neni, AMF-ja konfirmon me shkrim marrjen e tij. Konfirmimi me shkrim i marrjes së njoftimit nga AMF-ja përfshin afatin për datën e përfundimit të periudhës së vlerësimit.

4. AMF-ja vlerëson blerjen e propozuar, të përcaktuar në pikën 1, të këtij neni, brenda 60 ditëve punë nga data e konfirmimit të marrjes së njoftimit, të përcaktuar në pikën 3, të këtij neni. 

5. Për qëllim të vlerësimit, sipas përcaktimeve të pikës 4, të këtij neni,                   AMF-ja mund të konsultohet me autoritetin përgjegjës për parandalimin e pastrimit të parave dhe financimin e terrorizmit, si dhe, sipas rastit, me autoritete të tjera përgjegjëse. 

6. Gjatë kryerjes së vlerësimit, të përcaktuar në pikën 4, të këtij neni,                  AMF-ja mund të kërkojë nga blerësi i propozuar çdo lloj informacioni shtesë që është i nevojshëm për të kryer vlerësimin. Kjo kërkesë bëhet me shkrim ose në mënyrë elektronike, përpara përfundimit të vlerësimit dhe, në çdo rast, jo më vonë se në ditën e 50-të të punës nga data e konfirmimit të marrjes së njoftimit, të përcaktuar në pikën 3, të këtij neni, duke specifikuar informacionin shtesë që kërkohet.

AMF-ja pezullon periudhën e vlerësimit, të përcaktuar në pikën 4, të këtij neni, derisa të ketë marrë informacionin shtesë të përcaktuar në këtë pikë. Pezullimi i afatit nuk tejkalon 20 ditë pune. Çdo kërkesë tjetër nga                   AMF-ja për informacion shtesë ose për sqarime të informacionit të marrë, nuk rezulton në një pezullim shtesë të afatit të periudhës së vlerësimit.

Nëse blerësi i propozuar është rezident jashtë Republikës së Shqipërisë ose rregullohet sipas ligjeve të një vendi jashtë Bashkimit Evropian, AMF-ja mund të zgjasë pezullimin e përcaktuar në këtë pikë.

7. Në rast se pas përfundimit të vlerësimit, sipas pikës 4, të këtij neni,               AMF-ja vendos të refuzojë blerjen e propozuar, Autoriteti njofton blerësin e propozuar brenda 2 ditëve punë dhe, në çdo rast, përpara afatit të përcaktuar në pikën 4, ose sipas pikës 6, të këtij neni, kur është e zbatueshme. Njoftimi i AMF-së për refuzimin e blerjes duhet të jetë i arsyetuar. 

8. Në rastet kur AMF-ja nuk e kundërshton blerjen e propozuar, të përcaktuar në pikën 1, të këtij neni, përpara afatit të përcaktuar në pikën 4, të këtij neni, ose kur është e zbatueshme, në pikën 6, të këtij neni, blerja e propozuar do të konsiderohet e miratuar në heshtje.

9. AMF-ja mund të caktojë një periudhë maksimale për përfundimin e blerjes së propozuar, të përcaktuar në pikën 1, të këtij neni, dhe ta zgjasë atë, nëse është e nevojshme.

Neni 84
Përmbajtja e vlerësimit të blerjeve të propozuara të ofruesve të shërbimeve të kriptoaseteve

1. Gjatë kryerjes së vlerësimit, në përputhje me nenin 83, të këtij ligji,                AMF-ja vlerëson përshtatshmërinë e blerësit të propozuar dhe qëndrueshmërinë financiare të blerjes së propozuar, duke marrë në konsideratë kriteret e mëposhtme:

a) Reputacionin e blerësit të propozuar;
b) Reputacionin, njohuritë, aftësitë dhe përvojën e çdo personi që do të drejtojë veprimtarinë e ofruesit të shërbimeve të kriptoaseteve, si rezultat i blerjes së propozuar;
c) Qëndrueshmërinë financiare të blerësit të propozuar, në veçanti në lidhje me llojin e biznesit të parashikuar, në lidhje me ofruesin e shërbimeve të kriptoaseteve, për të cilin propozohet blerja;
ç)	Nëse ofruesi i shërbimeve të kriptoaseteve do të jetë në gjendje të përmbushë, fillimisht edhe në vazhdimësi, dispozitat e këtij kreu;
d) Nëse ka të dhëna të arsyeshme për të dyshuar se, në lidhje me blerjen e propozuar, është kryer ose është tentuar pastrim parash, financim i terrorizmit, financim i përhapjes së armëve të dëmtimit në masë, sipas përcaktimeve të legjislacionit në fuqi, ose nëse blerja e propozuar mund të rrisë rrezikun e tyre.

2. AMF-ja mund të kundërshtojë blerjen e propozuar vetëm mbi baza të arsyeshme, sipas kritereve të përcaktuara në pikën 1, të këtij neni, ose kur informacioni i dhënë, në përputhje me nenin 83, të këtij ligji, është i paplotë ose i rremë.

3. Autoritetet përgjegjëse nuk vendosin asnjë kusht paraprak në lidhje me nivelin e pjesëmarrjes influencuese, që blihet sipas kësaj ligji, dhe as të shqyrtojnë blerjen e propozuar në lidhje me nevojat ekonomike të tregut.

4. AMF-ja miraton rregulla më të detajuara në lidhje me përmbajtjen e informacionit të nevojshëm, në funksion të kryerjes së vlerësimit, sipas                             nenit 83, të këtij ligji. Informacioni duhet të jetë i dobishëm në funksion të vlerësimit, proporcional dhe i përshtatur, sipas llojit të blerësit të propozuar. 

[bookmark: _heading=h.dhew55l5chvh]Seksioni 5
 Ofruesit e shërbimeve të kriptoaseteve me rëndësi të lartë

Neni 85
Identifikimi i ofruesve të shërbimeve të kriptoaseteve me rëndësi të lartë

1. Një ofrues i shërbimeve të kriptoaseteve do të konsiderohet me rëndësi të lartë, nëse ka mesatarisht të paktën 15 milionë përdorues aktivë në Republikën e Shqipërisë dhe Bashkimin Evropian, përgjatë një viti kalendarik, ku mesatarja llogaritet si mesatarja e numrit ditor të përdoruesve aktivë gjatë vitit të kaluar kalendarik.

2. Ofruesit e shërbimeve të kriptoaseteve njoftojnë AMF-në, brenda dy muajve nga arritja e numrit të përdoruesve aktivë, të përcaktuar në                    pikën 1, të këtij neni. Në rastet kur ofruesi i shërbimeve të kriptoaseteve është me zyrë qendrore në një shtet të Bashkimit Evropian, AMF-ja, pas konfirmimit të arritjes së pragut, të përcaktuar në pikën 1, të këtij neni, njofton ESMA-n. 

3. Për ofruesit e shërbimeve të kriptoaseteve me zyrë qendrore në Bashkimin Evropian, AMF-ja i përcjell ESMA-s përditësime vjetore për zhvillimet mbikëqyrëse në lidhje me ofruesit e shërbimeve të kriptoaseteve me rëndësi të lartë, të cilat përmbajnë:

a) autorizimet në vazhdim ose të përfunduara, sipas përcaktimeve të nenit 59, të këtij ligji;
b) proceset në vazhdim ose të përfunduara të revokimit të autorizimeve, sipas përcaktimeve të nenit 64, të këtij ligji;
c) ushtrimin e kompetencave mbikëqyrëse, të përcaktuara në nënndarjet “ii”, “iii”, “v”, “vi”, “vii”, “xx” dhe “xxii”, të shkronjës “a”, të             pikës 1, të nenit 94, të këtij ligji. 

[bookmark: _heading=h.ywcvkyeiu55]AMF-ja mund t’i vendosë në dispozicion përditësime më të shpeshta ESMA-s ose ta njoftojë atë përpara çdo vendimi të marrë nga AMF-ja në lidhje me shkronjat “a”, “b” ose “c”, të kësaj pike.

KREU VI
 NDALIMI I ABUZIMIT ME TREGUN

Neni 86
Fusha e zbatimit të rregullave për abuzimin në treg

Dispozitat e këtij kreu zbatohen për:

a) veprime të kryera nga çdo person fizik apo juridik në lidhje me kriptoasetet, që janë pranuar për tregtim ose për të cilat është bërë një kërkesë për pranimin e tyre për  tregtim;
b) çdo transaksion, urdhër ose sjellje në lidhje me kriptoasetet, sipas përcaktimeve të pikës 1, të këtij neni, pavarësisht faktit, nëse një transaksion, urdhër ose sjellje e tillë ndodh në një platformë tregtimi;
c) veprime dhe mosveprime, brenda Republikës së Shqipërisë në lidhje me kriptoasetet, sipas përcaktimeve të pikës 1, të këtij neni.

Neni 87
Informacioni i brendshëm

1. Në kuptim të këtij ligji, informacioni i brendshëm përfshin llojet e mëposhtme të informacionit:

a) Informacion me natyrë precize, i cili nuk është bërë publik, që lidhet, drejtpërdrejt ose tërthorazi, me një ose më shumë emetues, ofertues ose subjekte, që kërkojnë pranimin në tregtim, ose me një ose më shumë kriptoasete, i cili, nëse do të ishte bërë publik, mund të kishte një ndikim të rëndësishëm në çmimin e këtyre kriptoaseteve ose në çmimin e një kriptoaseti të lidhur me to;
b) Për personat juridikë ose fizikë, që janë ngarkuar me ekzekutimin e urdhërave të kriptoaseteve për llogari të klientëve, nënkupton gjithashtu informacion me natyrë precize, të dhënë nga një klient dhe në lidhje me urdhrat në pritje të klientit për kriptoasetet, i cili lidhet në mënyrë të drejtpërdrejtë ose të tërthortë, me një ose më shumë emetues, ofertues ose subjekte, që kërkojnë pranimin në tregtim, ose me një ose më shumë kriptoasete, dhe që, nëse do të ishte bërë publik, mund të kishte një ndikim të rëndësishëm në çmimin e këtyre kriptoaseteve ose në çmimin e një kriptoaseti të lidhur me to.

2. Për qëllimet e pikës 1, të këtij neni, informacioni do të konsiderohet se ka natyrë precize, nëse tregon një grup rrethanash që ekzistojnë, ose që mund të pritet në mënyrë të arsyeshme të krijohen, ose një ngjarje që ka ndodhur, ose, që në mënyrë të arsyeshme, mund të pritet të ndodhë, të cilat janë mjaftueshëm specifike për të mundësuar nxjerrjen e një konkluzioni për efektin e mundshëm të atij grupi rrethanash ose ngjarjesh në çmimet e kriptoaseteve. Në kuptim të kësaj pike, në rastin e një procesi të zgjatur, që synon të sjellë ose që rezulton në rrethana të veçanta ose në një ngjarje të caktuar, ato rrethana të ardhshme ose ajo ngjarje e ardhshme dhe gjithashtu hapat e ndërmjetëm të atij procesi, që lidhen me sjelljen ose që rezultojnë në ato rrethana të ardhshme ose atë ngjarje të ardhshme, mund të konsiderohen si informacion preciz.

3. Hapi i ndërmjetëm në një proces të zgjatur do të konsiderohet si informacion i brendshëm nëse, në vetvete, plotëson kriteret e informacionit të brendshëm, sipas përcaktimeve të këtij neni.

4. Për qëllimet e pikës 1, të këtij neni, informacioni, i cili, nëse do të bëhej publik, mund të kishte një ndikim të rëndësishëm në çmimet e kriptoaseteve, do të thotë informacion që një zotërues i arsyeshëm i kriptoaseteve ka të ngjarë të bazohet plotësisht apo pjesërisht për vendimet e tij të investimit.

Neni 88
Publikimi i informacionit të brendshëm

1. Emetuesit, ofertuesit dhe subjektet, të cilët kërkojnë pranimin në tregtim: 

a) informojnë publikun, sa më shpejt të jetë e mundur për informacionin e brendshëm, sipas përcaktimeve të nenit 87, të këtij ligji, që ka lidhje në mënyrë të drejtpërdrejtë me ta, në një mënyrë që mundëson qasje të shpejtë dhe vlerësim të plotë, të saktë dhe në kohë, të këtij informacioni nga publiku; 
b) ndalohen të kombinojnë deklaratën publike të informacionit të brendshëm me promovimin e veprimtarisë së tyre;
c) afishojnë dhe  mbajnë në faqen e tyre të internetit të gjithë informacionin e brendshëm, që ata janë të detyruar ta publikojnë për një periudhë prej të paktën pesë vjetësh.

2. Emetuesit, ofertuesit dhe subjektet, të cilët kërkojnë pranimin në tregtim, mund të shtyjnë në kohë, nën përgjegjësinë e tyre të plotë ligjore, publikimin e informacionit të brendshëm, sipas nenit 87, të këtij ligji, vetëm në rastet kur plotësohen të gjitha kushtet e mëposhtme:

a) Publikimi i menjëhershëm ka të ngjarë të dëmtojë interesat legjitime të emetuesve, ofertuesve ose subjekteve që kërkojnë pranimin në tregtim;
b) Vonesa e publikimit nuk ka gjasa të keqorientojë publikun;
c) Emetuesit, ofertuesit ose subjektet, që kërkojnë pranimin në tregtim, janë të aftë të sigurojnë konfidencialitetin e atij informacioni.

3. Në rastet kur një emetues, ofertues ose subjekt, që kërkon pranimin në tregtim, ka shtyrë në kohë publikimin e informacionit të brendshëm, në përputhje me pikën 2, të këtij neni, ai informon autoritetin përgjegjës për shtyrjen dhe paraqet një shpjegim me shkrim mbi mënyrën se si janë përmbushur kushtet e përcaktuara në pikën 2, të këtij neni, menjëherë pasi informacioni të jetë publikuar. 

4. Për qëllime të këtij neni, Autoriteti i Mbikëqyrjes Financiare miraton rregulla më të detajuara, lidhur me deklaratën publike të informacionit të brendshëm dhe shtyrjen në kohë të publikimit të informacionit të brendshëm.

Neni 89
Ndalimi i tregtimit të brendshëm

1. Në kuptim të këtij ligji, tregtimi i brendshëm nënkupton rastet kur një person fizik ose juridik zotëron informacion të brendshëm dhe e përdor atë për të blerë ose për të shitur, për llogari të vet ose për llogari të një pale të tretë, drejtpërdrejt ose tërthorazi, kriptoasete për të cilat zotërohet informacioni i brendshëm. Përdorimi i informacionit të brendshëm, duke anuluar ose duke ndryshuar një urdhër në lidhje me një kriptoaset për të cilin lidhet informacioni, kur urdhri është vendosur përpara se personi përkatës të zotëronte informacionin e brendshëm, gjithashtu do të konsiderohet si tregtim i brendshëm. Përdorimi i informacionit të brendshëm përfshin gjithashtu dorëzimin, ndryshimin ose tërheqjen e një oferte blerjeje ose shitjeje nga një person fizik ose juridik, për llogari të vet ose për llogari të një pale të tretë.

2. Përdorimi i informacionit të brendshëm në lidhje me kriptoasetet nga ana e personave juridikë ose fizikë për të blerë ose për të shitur ato kriptoasete, drejtpërdrejt ose tërthorazi, për llogari të vet ose për llogari të një pale të tretë, është i ndaluar. Rekomandimi apo nxitja nga një person juridik ose person fizik e një personi tjetër juridik ose personi fizik për të tregtuar, bazuar në informacion të brendshëm, është e ndaluar. 

3. Asnjë person juridik ose person fizik, që zotëron informacion të brendshëm në lidhje me kriptoasetet nuk duhet, që, bazuar në informacionin e brendshëm, të rekomandojë ose të nxisë një person juridik apo person fizik tjetër:

a) për të blerë ose për të shitur ato kriptoasete; ose
b) për të anuluar ose për të ndryshuar një urdhër në lidhje me ato kriptoasete.

4. Përdorimi i një rekomandimi ose nxitjeje, sipas pikës 3, të këtij neni, përbën tregtim të brendshëm, në kuptim të këtij neni, në rastet kur subjekti që përdor atë rekomandim ose nxitje, është në dijeni ose duhet të jetë në dijeni se rekomandimi ose nxitja bazohet në informacion të brendshëm.

5. Ky nen zbatohet për çdo person që zotëron informacion të brendshëm, si rezultat:

a) i të qenit anëtar i organeve administrative, drejtuese ose mbikëqyrëse të emetuesit, ofertuesit ose subjektit, që kërkon pranimin në tregtim;
b) zotëron pjesëmarrje në kapitalin e emetuesit, ofertuesit ose subjektit që kërkon pranimin në tregtim;
c) i të pasurit qasje në informacion përmes punësimit, ushtrimit të profesionit ose detyrave ose në lidhje me rolin e tij në teknologjinë e regjistrit të shpërndarë ose teknologji të ngjashme; ose
ç) 	i përfshirjes në veprimtari kriminale.

Ky nen zbatohet gjithashtu për çdo subjekt që zotëron informacion të brendshëm, në rrethana të ndryshme nga ato të përcaktuara në pikën 1, të këtij neni, kur subjekti ka dijeni ose duhet të ketë dijeni se është informacion i brendshëm.

6. Në rastet kur personi i përcaktuar në pikën 1, të këtij neni, është një person juridik, ky nen do të zbatohet, në përputhje me legjislacionin në fuqi, ndaj personave fizikë, që marrin pjesë në vendimmarrje për blerjen, shitjen, anulimin ose ndryshimin e një urdhri për llogari të personit juridik përkatës.

Neni 90
Ndalimi i  zbulimit të paligjshëm i informacionit të brendshëm

1. Në kuptim të këtij ligji, zbulimi i paligjshëm i informacionit të brendshëm ndodh kur një person zotëron informacion të privilegjuar dhe ia njofton atë informacion kujtdo personi tjetër, përveç atyre rasteve kur njoftimi bëhet në kuadër të ushtrimit të një veprimtarie, profesioni apo detyre.

2. Zbulimi i mëtejshëm i rekomandimeve ose i nxitjeve, të përcaktuara në                             pikën 4, të nenit 89, të këtij ligji, përbën zbulim të paligjshëm të informacionit të brendshëm, në rastet kur subjekti që zbulon rekomandimin ose nxitjen, është në dijeni ose duhet të ishte në dijeni  se ato bazoheshin në informacion të brendshëm.

Neni 91
Ndalimi i manipulimi të tregut

1. Çdo veprim apo përpjekje e subjekteve, që synon në manipulimin e tregut, është e ndaluar.

2. Për qëllimet e këtij ligji, manipulimi i tregut përfshin veprimtaritë e mëposhtme:

a) Me përjashtim të rasteve kur kryhet për arsye të parashikuara nga ky ligj, hyrja në një transaksion, vendosja e një urdhri për tregtim ose angazhimi në çdo sjellje tjetër, që:

i. jep ose ka të ngjarë të japë, sinjale të rreme ose mashtruese në lidhje me sasinë në treg, kërkesën ose çmimin e një kriptoaseti;
ii. siguron ose ka të ngjarë të sigurojë, çmimin e një ose disa kriptoaseteve në një nivel jonormal ose artificial.

b) Hyrja në një transaksion, vendosja e një urdhri për të tregtuar ose ndonjë veprimtari tjetër, që ndikon ose ka të ngjarë të ndikojë në çmimin e një ose disa kriptoaseteve, duke përdorur një pajisje fiktive ose ndonjë formë tjetër mashtrimi ose skema mashtruese;
c) Shpërndarja e informacionit përmes mediave, duke përfshirë internetin, ose përmes çdo mjeti tjetër, që jep ose ka të ngjarë të japë sinjale të rreme ose mashtruese, në lidhje me sasinë në treg, kërkesën ose çmimin e një ose disa kriptoaseteve, ose siguron ose ka të ngjarë të sigurojë çmimin e një ose disa kriptoaseteve në një nivel jonormal ose artificial, duke përfshirë përhapjen e thashethemeve, kur subjekti, që është angazhuar në shpërndarjen e tyre, e dinte ose duhet ta dinte se informacioni ishte i rremë ose mashtrues.

3. Sjelljet e mëposhtme, ndër të tjera, do të konsiderohen si manipulim tregu:

a) Sigurimi i një pozicioni dominues mbi sasinë në treg ose kërkesën për një kriptoaset, që ka për synim ose ka të ngjarë të ketë efektin e fiksimit, drejtpërdrejt ose tërthorazi, të çmimeve të blerjes ose shitjes, ose që krijon ose ka të ngjarë të krijojë, kushte të tjera të padrejta tregtimi;
b) Vendosja e urdhrave në një platformë tregtimi për kriptoasete, duke përfshirë çdo anulim ose modifikim të tyre, me çdo mjet të disponueshëm të tregtimit, dhe që ka një nga efektet e përcaktuara në shkronjën “a”, të pikës 2, të këtij neni:

i. duke ndërprerë ose duke vonuar funksionimin e platformës së tregtimit për kriptoasetet, ose duke u angazhuar në çdo veprimtari, që ka të ngjarë të ketë atë efekt;
ii. duke vështirësuar identifikimin e urdhrave të vërtetë në platformën e tregtimit për kriptoasete nga subjektet e tjera, ose duke u angazhuar në ndonjë veprimtari, që ka të ngjarë të ketë atë efekt, duke përfshirë vendosjen e urdhrave, që rezultojnë në destabilizimin e funksionimit normal të platformës së tregtimit për kriptoasetet;
iii. duke krijuar një sinjal të rremë ose mashtrues për sasinë në treg, kërkesën ose çmimin e një kriptoaseti, në veçanti, duke vendosur urdhra për të nisur ose për të përkeqësuar një trend, ose duke u angazhuar në ndonjë veprimtari që ka të ngjarë të ketë atë efekt.

c) Përfitimi nga qasja e rastësishme ose e rregullt në media tradicionale ose elektronike, duke shprehur një mendim për një kriptoaset, ndërkohë që më parë kanë marrë pozicione tregtie për atë kriptoaset, duke përfituar nga ndikimi i mendimeve të shprehura mbi çmimin e atij kriptoaseti, pa zbuluar në të njëjtën kohë konfliktin e interesit në publik në mënyrën e duhur dhe efektive.


Neni 92
Parandalimi dhe identifikimi i abuzimit të tregut

1. Çdo person juridik ose person fizik, që organizon ose ekzekuton profesionalisht transaksione në kriptoasete, vendos masa, sisteme dhe procedura efektive për të parandaluar dhe për të identifikuar abuzimin me tregun. Subjekti raporton pa vonesë në Autoritetin e Mbikëqyrjes Financiare çdo dyshim të arsyeshëm në lidhje me një urdhër ose transaksion, duke përfshirë çdo anulim ose ndryshim të tij, si dhe aspekte të tjera të funksionimit të teknologjisë së regjistrit të shpërndarë, të tilla, si mekanizmi i konsensusit, në rastet kur ekzistojnë rrethana dhe indikatorë, që tregojnë se abuzimi në treg është kryer, është duke u kryer ose ka të ngjarë të kryhet.

2. Për qëllime të këtij neni, Autoriteti i Mbikëqyrjes Financiare miraton rregulla më të detajuara, lidhur me masat, sistemet dhe procedurat e përshtatshme për të parandaluar abuzimin me tregun, formatet që do të përdoren nga personat juridikë, në zbatim të pikës 1, të këtij neni, dhe procedurat e koordinimit midis autoriteteve përgjegjëse për zbulimin dhe sanksionimin e abuzimit në treg, në rastet ndërkufitare të abuzimit të tregut.

AUTORITETET PËRGJEGJËSE

Seksioni 1
Kompetencat e autoriteteve përgjegjëse dhe bashkëpunimi ndërmjet tyre 

Neni 93
Autoritetet përgjegjëse

1. Autoritetet përgjegjëse për zbatimin e këtij ligji, janë:

a) Autoriteti i Mbikëqyrjes Financiare, i cili është përgjegjës për:

i. mbikëqyrjen dhe kontrollin e ofertës ndaj publikut të kriptoaseteve dhe të dokumentit informues të kriptoasetit, sipas përcaktimeve të kreut II, të këtij ligji;
ii. autorizimin dhe mbikëqyrjen në vazhdimësi të ofruesve të shërbimeve të kriptoaseteve, sipas përcaktimeve të kreut V, të këtij ligji, duke përfshirë:

ii.i.  	operimin e platformave të tregtimit të kriptoaseteve;
ii.ii. 	kujdestarinë dhe administrimin e kriptoaseteve për llogari të klientëve;
ii.iii. 	këmbimin e kriptoaseteve kundrejt fondeve;
ii.iv. 	këmbimin e kriptoaseteve kundrejt kriptoaseteve;
ii.v. 	ekzekutimin e urdhrave të kriptoaseteve për llogari të klientëve;
ii.vi. 	hedhjen në treg të kriptoaseteve;
ii.vii. 	marrjen dhe transmetimin e urdhrave të lidhura me kriptoasetet për llogari të klientëve;
ii.viii. këshillimin në lidhje me kriptoasetet;
ii.ix. 	administrimin e portofolit të kriptoaseteve;
i.x. 	shërbimet e transfertave të kriptoaseteve për llogari të klientëve.

iii. mbikëqyrjen dhe parandalimin e abuzimeve të tregut, që përfshijnë kriptoasete, sipas përcaktimeve në kreun VI, të këtij ligji.

b) Banka e Shqipërisë, e cila është përgjegjëse për:

i. autorizimin dhe mbikëqyrjen e emetuesve të tokenave të asetit, në përputhje me kreun III, të këtij ligji;
ii. miratimin e dokumentit informues të kriptoasetit të tokenit të aseteve, në përputhje me kreun III, të këtij ligji;
iii. autorizimin dhe mbikëqyrjen e emetuesve të tokenave të parasë elektronike, në përputhje me kreun IV, të këtij ligji.

2. Banka e Shqipërisë dhe Autoriteti i Mbikëqyrjes Financiare, përmes marrëveshjes ndërinstitucionale:

a) përcaktojnë në mënyrë më të detajuar ndarjen e kompetencave dhe detyrave;
b) vendosin procedurat dhe formatet e bashkëpunimit e të shkëmbimit të informacionit;
c) përcaktojnë kriteret dhe faktorët, që do të merren parasysh nga autoritetet përgjegjëse, për të përcaktuar nëse ekziston një rrezik për mbrojtjen e investitorëve ose një kërcënim për funksionimin e rregullt dhe integritetin e tregjeve të kriptoaseteve ose për stabilitetin sistemit financiar të Republikës së Shqipërisë; 
       ç) 	ndërmarrin veprime të koordinuara, në rast rreziku, për stabilitetin financiar, mbrojtjen e investitorëve ose integritetin e tregut.

3. Autoritetet përgjegjëse mund të bashkëpunojnë me autoritete mbikëqyrëse të huaja ose organizata ndërkombëtare, në përputhje me marrëveshjet ndërkombëtare, duke respektuar parimet e sekretit profesional dhe mbrojtjes së të dhënave personale. 

4. Autoriteti i Mbikëqyrjes Financiare shërben si pika e vetme e kontaktit, në kuadër të bashkëpunimit administrativ ndërkufitar me autoritetet mbikëqyrëse të huaja.

Neni 94
Kompetencat e autoriteteve përgjegjëse

1. Me qëllim përmbushjen e detyrave, të përcaktuara nga kreu II deri në     kreun VI, të këtij ligji, Autoriteti i Mbikëqyrjes Financiare dhe Banka e Shqipërisë ushtrojnë kompetencat mbikëqyrëse dhe të hetimit administrativ, si më poshtë vijon:

a) Autoriteti i Mbikëqyrjes Financiare ka të drejtë të marrë masat mbikëqyrëse, të mëposhtme:

i. Kërkon nga çdo subjekt informacion dhe dokumente, që i konsideron të rëndësishme për përmbushjen e detyrave të saj; 
ii. Pezullon ose  kërkon nga një ofrues i shërbimeve të kriptoaseteve të pezullojë ofrimin e shërbimeve të kriptoaseteve për një periudhë maksimale prej 30 ditësh punë të njëpasnjëshme, vetëm në rastet kur ekzistojnë dyshime të arsyeshme për shkeljen e këtij ligji; 
iii. Ndalon ofrimin e shërbimeve të kriptoaseteve, në rastet kur konstaton se janë shkelur dispozitat e këtij ligji;
iv. Publikon ose kërkon nga një ofrues i shërbimeve të kriptoaseteve të publikojë të gjitha informacionet thelbësore, që mund të kenë ndikim në ofrimin e shërbimeve të kriptoaseteve përkatëse, për të siguruar mbrojtjen e interesave të klientëve, në veçanti të klientëve joprofesionistë ose mbarëvajtjen e tregut;
v. Publikon faktin që një ofrues i shërbimeve të kriptoaseteve nuk përmbush detyrimet e tij, në kuadër të këtij ligji;
vi. Pezullon ose kërkon nga një ofrues i shërbimeve të kriptoaseteve të pezullojë ofrimin e shërbimeve, në rastet kur gjykon se situata e ofruesit të shërbimeve të kriptoaseteve është e tillë, që ofrimi i shërbimit të kriptoaseteve do të ishte në dëm të interesave të klientëve, veçanërisht klientëve joprofesionistë;
vii. Kërkon transferimin e kontratave ekzistuese te një ofrues tjetër i shërbimeve të kriptoaseteve, në rastet kur autorizimi i një ofruesi të shërbimeve të kriptoaseteve revokohet, në përputhje me                  nenin 64, të këtij ligji, pasi të ketë marrë pëlqimin paraprak të klientëve dhe të ofruesit të shërbimeve të kriptoaseteve, tek i cili do të transferohen kontratat;
viii. Urdhëron ndërprerjen e menjëhershme të veprimtarisë pa paralajmërim paraprak ose vendosje të një afati, në rastet kur ekzistojnë arsye për të supozuar se një person fizik ose person juridik po ofron shërbime të kriptoaseteve pa autorizimin përkatës, ose kur një person fizik ose person juridik po ofron ndaj publikut ose po kërkon pranimin në tregtim të kriptoaseteve të ndryshëm nga tokeni i aseteve ose tokeni i parasë elektronike pa një dokument informues të kriptoasetit, në përputhje me përcaktimet e nenit 8, të këtij ligji;
ix. Kërkon nga ofertuesit, personat që kërkojnë pranimin në tregtim të kriptoaseteve ose nga emetuesit e kriptoaseteve të ndryshëm nga tokeni i aseteve ose tokeni i parasë elektronike, të ndryshojë dokumentin informues të kriptoasetit ose të ndryshojnë më tej dokumentin informues të kriptoasetit të ndryshuar, në rastet kur konstatojnë se dokumenti informues nuk përmban informacionin e kërkuar, sipas nenit 6, të këtij ligji;
x. Kërkon nga ofertuesit, personat që kërkojnë pranimin në tregtim të kriptoaseteve, ose nga emetuesit e tokenave të aseteve, ose tokenave të parasë elektronike, të ndryshojnë materialet e tyre promovuese, në rastet kur konstatojnë se nuk janë në përputhje me kërkesat e përcaktuara në nenet 7, 29 ose 53, të këtij ligji; 
xi. Kërkon nga ofertuesit, personat që kërkojnë pranimin në tregtim të kriptoaseteve, ose nga emetuesit e tokenave të aseteve ose tokenave të parasë elektronike, të përfshijnë informacion shtesë në dokumentet informuese të tyre të kriptoaseteve, kur është e nevojshme për stabilitetin financiar ose për mbrojtjen e interesave të zotëruesve të kriptoaseteve, në veçanti të klientëve joprofesionistë; 
xii. Pezullon një ofertë ndaj publikut ose një pranim në tregtim të kriptoaseteve të ndryshme nga tokeni i aseteve ose tokeni i parasë elektronike për një periudhë maksimale prej 30 ditësh punë të njëpasnjëshme, në rastet kur ekzistojnë dyshime të arsyeshme për shkeljen e dispozitave të këtij ligji; 
xiii. Ndalon një ofertë ndaj publikut ose pranimin për tregtim të kriptoaseteve të ndryshme nga tokeni i aseteve ose tokeni i parasë elektronike, në rastet kur konstaton se janë shkelur dispozitat e këtij ligji ose kur ekzistojnë dyshime të arsyeshme se dispozitat e këtij ligji do të shkelen në të ardhmen; 
xiv. Pezullon ose kërkon nga një ofrues i shërbimeve të kriptoaseteve që operon një platformë tregtimi për kriptoasete të pezullojë tregtimin e kriptoaseteve për një periudhë maksimale prej                      30 ditësh punë të njëpasnjëshme vetëm në rastet kur ekzistojnë dyshime të arsyeshme për shkeljen e dispozitave të këtij ligji; 
xv. Ndalon tregtimin e kriptoaseteve në një platformë tregtimi për kriptoasete kur konstaton se janë shkelur dispozitat e këtij ligji ose kur ekzistojnë dyshime të arsyeshme se dispozitat e këtij ligji do të shkelen në të ardhmen; 
xvi. Pezullon ose ndalon materialet promovuese në rastet kur ekzistojnë dyshime të arsyeshme se janë shkelur dispoziat e këtij ligji; 
xvii. Mkriperr çdo lloj mase për të siguruar që një ofertues ose një subjekt që kërkon pranimin në tregtim të kriptoaseteve, një emetues i një tokeni të aseteve ose një tokeni të parasë elektronike ose një ofrues i shërbimeve të kriptoaseteve të respektojnë dispozitat e këtij ligji, duke përfshirë kërkesën për ndërprerjen e çdo praktike ose sjelljeje, që autoritetet përgjegjëse e konsiderojnë në kundërshtim me këtë ligj; 
xviii. Kryen inspektime në vend ose hetime administrative në çdo lloj ambienti, me përjashtim të banesave private të personave fizikë, me qëllim për të përfituar qasje në dokumente dhe të dhëna të tjera të çdo lloj forme; 
xix. Kontrakton palë të treta, me qëllim kryerjen e verifikimeve ose hetimeve administrative;
xx. Kërkon largimin e një personi fizik nga organi drejtues i një emetuesi të një tokeni të aseteve ose të një ofruesi të shërbimeve të kriptoaseteve; 
xxi. Kërkon nga çdo subjekt të marrë masa për të zvogëluar madhësinë e pozicionit ose ekspozimit të tij ndaj kriptoaseteve; 
xxii. Ndërmerr të gjitha masat e nevojshme, duke përfshirë kërkesën ndaj një pale të tretë ose një autoriteti shtetëror për të zbatuar këto masa, në rastet kur nuk ka mjete të tjera efektive të disponueshme për të ndaluar shkeljen e këtij ligji dhe për të shmangur rrezikun e dëmit serioz ndaj interesave të klientëve ose zotëruesve të kriptoaseteve:

· për të hequr përmbajtjen ose për të kufizuar aksesin në një ndërfaqe on-line ose për të urdhëruar shfaqjen e qartë të një paralajmërimi për klientët dhe zotëruesit e kriptoaseteve, kur ata aksesojnë një ndërfaqe on-line;
· për të urdhëruar një ofrues hostimi të heqë, të çaktivizojë ose të kufizojë aksesin në një ndërfaqe on-line;
· për të urdhëruar regjistruesit e domeneve të fshijnë një emër domeni dhe t’i lejojnë autoritetit përgjegjës përkatës ta regjistrojë atë.

xxiii. Pezullon ose kërkon nga ofruesi përkatës i shërbimeve të kriptoaseteve, që operon platformën e tregtimit për kriptoasete, të pezullojë kriptoasetet nga tregtimi kur informohet nga Banka e Shqipërisë se situata e ofertuesit, subjektit që kërkon pranimin në tregtim të një kriptoaseti ose emetuesit të një tokeni të aseteve ose tokeni të parasë elektronike është e tillë, që tregtimi do të ishte në dëm të interesave të zotëruesve të kriptoaseteve, veçanërisht të klientëve joprofesionistë.

b) Banka e Shqipërisë ushtron kompetencat e mëposhtme:

i. Kërkon nga çdo subjekt informacion dhe dokumente, që i konsideron të rëndësishme për përmbushjen e detyrave të saj;
ii. Kërkon nga ofertuesit, personat që kërkojnë pranimin në tregtim të kriptoaseteve, ose emetuesit e tokenave të aseteve ose tokenave të parasë elektronike, të ndryshojnë materialet e tyre promovuese, në rastet kur konstaton se nuk janë në përputhje me kërkesat e përcaktuara në nenet 7, 29 ose 53, të këtij ligji;  
iii. Kërkon nga ofertuesit, personat që kërkojnë pranimin në tregtim të kriptoaseteve ose emetuesit e tokenave të aseteve ose tokenave të parasë elektronike të përfshijnë informacion shtesë në dokumentet informuese të tyre të kriptoaseteve, në rastet kur është e nevojshme për stabilitetin financiar ose për mbrojtjen e interesave të zotëruesve të kriptoaseteve, në veçanti të klientëve joprofesionistë; 
iv. Pezullon një ofertë ndaj publikut ose një pranim në tregtim të tokenit të aseteve ose tokenit të parasë elektronike për një periudhë maksimale prej 30 ditësh punë të njëpasnjëshme, në rastet kur ekzistojnë dyshime të arsyeshme për shkeljen e dispozitave të këtij ligji; 
v. Ndalon një ofertë ndaj publikut ose pranimin për tregtim të tokenit të aseteve ose tokenit të parasë elektronike, në rastet kur konstaton se janë shkelur dispozitat e këtij ligji ose kur ekzistojnë dyshime të arsyeshme se dispozitat e këtij ligji do të shkelen në të ardhmen;
vi. Kërkon nga ofertuesit, personat që kërkojnë pranimin në tregtim të kriptoaseteve, emetuesit e tokenave të aseteve ose tokenave të parasë elektronike ose ofruesit përkatës të shërbimeve të kriptoaseteve të ndalojnë ose të pezullojnë materialet e tyre promovuese për një periudhë maksimale prej 30 ditësh punë të njëpasnjëshme,  në rastet kur ekzistojnë dyshime të arsyeshme se janë shkelur dispozitat e këtij ligji; 
vii. Në rastet kur është e nevojshme, të ndërhyjë dhe të pezullojë ose kufizojë përkohësisht, ofrimin e shërbimeve të transfertave të kriptoaseteve në emër të klientëve, me qëllim ruajtjen e stabilitetit të sistemit të pagesave ose mirëfunksionimin e proceseve të transfertave të vlerave;
viii. Publikon faktin që një ofertues, një person që kërkon pranimin në tregtim të një kriptoaseti ose një emetues i një tokeni të aseteve ose tokeni të parasë elektronike nuk përmbush detyrimet e tij, sipas këtij ligji; 
ix. Publikon ose kërkon nga ofertuesi, subjekti që kërkon pranimin në tregtim të një kriptoaseti ose emetuesi i një tokeni të aseteve ose një tokeni të parasë elektronike, që të publikojë të gjitha informacionet thelbësore që mund të ndikojnë në vlerësimin e kriptoasetit të ofruar ndaj publikut ose të pranuar në tregtim, për të siguruar mbrojtjen e interesave të zotëruesve të kriptoaseteve, në veçanti të klientëve joprofesionistë ose mbarëvajtjen e tregut; 
x. Njofton AMF-në, në rastet kur situata e ofertuesit, subjektit që kërkon pranimin në tregtim të një kriptoaseti ose emetuesit të një tokeni të aseteve ose tokeni të parasë elektronike është e tillë, që tregtimi i atij kriptoseti do të ishte në dëm të interesave të zotëruesve të tij, veçanërisht të klientëve joprofesionistë; 
xi. Urdhëron ndërprerjen e menjëhershme të veprimtarisë, pa paralajmërim paraprak ose vendosje të një afati, në rastet kur ekzistojnë arsye për të dyshuar se një subjekt po emeton token të aseteve ose token të parasë elektronike pa autorizim ose se një subjekt po ofron ose kërkon pranimin në tregtim të kriptoaseteve të tjera përveç tokenave të aseteve ose tokenave të parasë elektronike pa një dokument informues të kriptoasetit, në përputhje me përcaktimet e nenit 8, të këtij ligji; 
xii. Merr çdo lloj mase për të siguruar se një ofertues ose një subjekt, që kërkon pranimin në tregtim të kriptoaseteve, një emetues i një tokeni të aseteve ose një tokeni të parasë elektronike ose një ofrues i shërbimeve të kriptoaseteve të respektojë dispozitat e këtij ligji, duke përfshirë kërkesën për ndërprerjen e çdo praktike ose sjelljeje, që autoritetet përgjegjëse e konsiderojnë në kundërshtim me këtë ligj; 
xiii. Kryen inspektime në vend ose hetime administrative në çdo ambient, me përjashtim të banesave private të individëve, me qëllim për të siguruar  dokumente dhe të dhëna të tjera të çdo lloj forme; 
xiv. Kontrakton palë të treta, me qëllim kryerjen e verifikimeve ose hetimeve administrative;
xv. Kërkon largimin e një personi fizik nga organi drejtues i një emetuesi të një tokeni të aseteve;  
xvi. Kërkon nga çdo subjekt të marrë masa për të zvogëluar madhësinë e pozicionit ose ekspozimit të tij ndaj kriptoaseteve; 
xvii. Ndërmerr të gjitha masat e nevojshme, duke përfshirë kërkesën ndaj një pale të tretë ose një autoriteti publik për të zbatuar këto masa, në rastet kur nuk ka mjete të tjera efektive të disponueshme për të ndaluar shkeljen e këtij ligji dhe për të shmangur rrezikun e dëmit serioz ndaj interesave të klientëve ose zotëruesve të kriptoaseteve:

· për të hequr përmbajtjen ose për të kufizuar aksesin në një ndërfaqe on-line ose për të urdhëruar shfaqjen e qartë të një paralajmërimi për klientët dhe zotëruesit e kriptoaseteve, në rastet kur ata përfitojnë qasje në një ndërfaqe on-line;
· për të urdhëruar një ofrues hostimi të heqë, të çaktivizojë ose të kufizojë qasjen në një ndërfaqe on-line;
· për të urdhëruar regjistruesit e domeneve të fshijnë një emër domeni dhe t’i lejojnë autoritetit përgjegjës përkatës ta regjistrojë atë.

xviii. Kërkon nga një emetues i një tokeni të aseteve ose një tokeni të parasë elektronike, në përputhje me nenet 23, pika 4, 24, pika 3, ose 58, pika 3, të këtij ligji, të prezantojë një sasi minimale të emetimit ose të kufizojë sasinë e emetuar; 
xix. Kërkon nga ofertuesit, subjektet që kërkojnë pranimin për tregtim të kriptoaseteve ose nga emetuesit e tokenave të aseteve ose tokenave të parasë elektronike, të ndryshojnë dokumentin informues të kriptoasetit ose të ndryshojnë më tej dokumentin informues të kriptoasetit të ndryshuar, në rastet kur konstatojnë se dokumenti informues nuk përmban informacionin e kërkuar, sipas neneve 19 ose 51, të këtij ligji.

2. Ushtrimi i kompetencave mbikëqyrëse dhe hetimit administrativ ndaj ofertuesve, subjekteve, që kërkojnë pranimin për tregtim, emetuesve dhe ofruesve të shërbimeve të kriptoaseteve, nuk zëvendëson kompetencat e përcaktuara për autoritetet përgjegjëse në lidhje me këto subjekte, në përputhje me legjislacionin në fuqi. 

3. Krahas kompetencave, të përcaktuara në pikën 1, të këtij neni, me qëllim përmbushjen e detyrave e tyre, sipas kreut VI, të këtij ligji, Autoriteti i Mbikëqyrjes Financiare ushtron edhe kompetencat mbikëqyrëse dhe të hetimit administrativ, si më poshtë vijon:

a) Ka qasje në çdo dokument dhe çdo të dhëne, në çdo lloj forme, si dhe të marrë ose të bëjë kopje të tyre;
b) Kërkon dhe merr informacion nga çdo person fizik, përfshirë këtu personat fizikë, të cilët janë angazhuar në mënyrë të njëpasnjëshme në transmetimin e urdhrave ose kryerjen e veprimeve operacionale, si dhe eprorët e tyre, dhe në rastet kur është e nevojshme, të urdhërojë paraqitjen e tyre dhe t’i marrë në pyetje, me qëllim marrjen e informacionit;
c) Ka qasje në ambientet e personave fizikë ose personave juridikë për të sekuestruar dokumente dhe të dhëna në çdo formë, në rastet kur ekziston një dyshim i arsyeshëm se dokumentet ose të dhënat që lidhen me çështjen e inspektimit ose hetimit administrativ mund të jenë të rëndësishme për të provuar një rast të tregtimit të brendshëm ose manipulimit të tregut;
 ç) Referon çështje për ndjekje penale; 
d) Kërkon, për aq sa lejohet nga legjislacioni në fuqi, të dhënat ekzistuese të trafikut të mbajtura nga një operator telekomunikacioni, në rastet kur ekziston një dyshim i arsyeshëm për një shkelje dhe kur këto të dhëna mund të jenë të rëndësishme për hetimin e një shkeljeje, sipas përcaktimeve të neneve 88 deri 91, të këtij ligji;
      dh)  Kërkon ngrirjen dhe/ose sekuestrimin e aseteve;
e) Vendos një ndalim të përkohshëm për ushtrimin e një veprimtarie profesionale;
ë) Merr të gjitha masat e nevojshme për të siguruar që publiku të informohet saktë, ndër të tjera, duke korrigjuar informacionet e rreme ose mashtruese të zbuluara, përfshirë kërkesën për të publikuar një deklaratë korrigjuese nga një ofertues, subjekt që kërkon pranimin në tregtim ose emetues apo çdo subjekt tjetër që ka publikuar ose ka shpërndarë informacione të rreme ose mashtruese.

4. Në rastet kur është e nevojshme, sipas legjislacionit në fuqi, autoritetet përgjegjëse mund t’i drejtohen gjykatës për të vendosur mbi përdorimin e kompetencave të listuara, sipas përcaktimeve të pikave 1 dhe 3, të këtij neni.

5. Autoritetet përgjegjëse do të ushtrojnë kompetencat e përcaktuara në               pikat 1 dhe 3, të këtij neni, sipas mënyrave të mëposhtme:

a) Në mënyrë të drejtpërdrejtë;
b) Në bashkëpunim me autoritete të tjera, përfshirë autoritetet përgjegjëse për parandalimin e pastrimit të parave dhe financimit të terrorizmit;
c) Nën përgjegjësinë e tyre, me delegim te autoritetet e përcaktuara në shkronjën “b”, të kësaj pike;
ç) 	Me kërkesë në gjykatë.

6. Një person fizik ose person juridik, që vendos në dispozicion të autoritetit përgjegjës informacion, në përputhje me këtë ligj, nuk konsiderohet në shkelje kontraktuale ose të një dispozite ligjore lidhur me dhënien e informacionit dhe nuk mban përgjegjësi ligjore.

Neni 95
Bashkëpunimi ndërinstitucional dhe ndërkombëtar

1. Autoritetet përgjegjëse bashkëpunojnë me njëra-tjetrën për qëllimet e këtij ligji. Autoritetet përgjegjëse bashkëpunojnë me autoritetet përgjegjëse të shteteve të tjera dhe shkëmbejnë informacion pa vonesa të pajustifikuara, duke bashkëpunuar në kuadër të veprimtarive të hetimit adiministativ, veprimtarive mbikëqyrëse dhe për çështje të zbatueshmërisë, sipas kompetencave ligjore në fushën e tyre të veprimtarisë.

Në rastet kur shkeljet e përcaktuara në pikën 1, të nenit 111, të këtij ligji, përbëjnë element të veprave penale, sipas Kodit Penal, autoritetet përgjegjëse:

a) bashkëpunojnë me organet gjyqësore, prokurorinë, policinë ose organe të tjera ligjzbatuese, brenda juridiksionit të tyre;
b) marrin informacione specifike në lidhje me hetime penale ose procedura penale të nisura për shkeljet e këtij ligji;
c) vendosin në dispozicion, sipas nevojës, këto informacione edhe për autoritetet e tjera përgjegjëse, brenda vendit dhe në kuadër të bashkëpunimit ndërkombëtar, për autoritetet homologe jashtë vendit, për qëllime të mbikëqyrjes dhe bashkëpunimit në zbatim të këtij ligji.

2. Një autoritet përgjegjës mund të refuzojë të veprojë mbi një kërkesë për informacion ose një kërkesë për të bashkëpunuar në një hetim vetëm në rastet e mëposhtme:

a) Kur komunikimi i informacionit mund të ndikojë negativisht në sigurinë kombëtare të Republikës së Shqipërisë, veçanërisht në lidhje me luftën kundër terrorizmit dhe krimeve të tjera të rënda;
b) Kur përmbushja e kërkesës ka gjasa të ndikojë negativisht në hetim, në aktivitetet zbatuese ose në një hetim penal;
c) Kur janë ndërmarrë procedura në lidhje me të njëjtat veprime dhe kundër të njëjtëve persona fizikë ose juridikë para gjykatave të Republikës së Shqipërisë; 
ç) Kur është dhënë një vendim përfundimtar në lidhje me të njëjtat veprime dhe kundër të njëjtit person fizik ose person juridik në Republikën e Shqipërisë.

3. Autoritetet përgjegjëse japin pa vonesë çdo informacion të nevojshëm për qëllimet e këtij ligji, sipas kërkesës.

4. Një autoritet përgjegjës mund të kërkojë ndihmë nga autoriteti përgjegjës i një shteti pritës në lidhje me inspektime në terren ose hetime administrative.

Në rastet kur një autoritet përgjegjës paraqet një kërkesë për bashkëpunim ose merr një kërkesë nga një autoritet homolog jashtë vendit, ai njofton edhe autoritetet e tjera përgjegjëse brenda Republikës së Shqipërisë, nëse kjo është e nevojshme për ushtrimin e funksioneve të tyre, sipas këtij ligji.

Në rastet kur një autoritet përgjegjës merr një kërkesë nga një autoritet tjetër përgjegjës i një shteti tjetër për të kryer një inspektim në terren ose një hetim administrativ, ai mund:

a) të kryejë vet inspektimin ose hetimin administrativ në terren;
b) të lejojë autoritetin përgjegjës që ka paraqitur kërkesën të marrë pjesë në inspektimin ose hetimin administrativ në terren;
c) të lejojë autoritetin përgjegjës që ka paraqitur kërkesën të kryejë vet inspektimin ose hetimin administrativ në terren;
ç)	të shpërndajë detyra specifike që lidhen me aktivitetet mbikëqyrëse me autoritete të tjera përgjegjëse.

5. Në rastin e një inspektimi ose hetimi administrativ në terren, sipas përcaktimeve në pikën 4, të këtij neni:

a) Autoriteti i Mbikëqyrjes Financiare koordinon inspektimin ose hetimin administrativ, në rastet kur i kërkohet nga një prej autoriteteve përgjegjëse të një shteti anëtar në Bashkimin Evropian, ku objekt i inspektimit apo hetimit administrativ janë çështje që lidhen me:

i. ofertat ndaj publikut të kriptoaseteve;
ii. dokumentet informuese të kriptoaseteve;
iii. shërbimet e ofruara nga ofruesit e shërbimeve të kriptoaseteve;
iv. transparencën dhe integritetin e tregut të kriptoaseteve.

b) Banka e Shqipërisë koordinon inspektimin ose hetimin administrativ, në rastet kur i kërkohet nga një prej autoriteteve përgjegjëse të një shteti anëtar në Bashkimin Evropian, ku inspektimi ose hetimi administrativ lidhet me:

i. emetuesit e tokenave të parasë elektronike ose të tokenave të aseteve;
ii. rezervat e aseteve, në të cilat mbështeten këto tokena;
iii. çdo aspekt prudencial që ka ndikim në stabilitetin financiar, politikën monetare ose në sistemin e pagesave.

6. Në rastet kur një kërkesë për bashkëpunim refuzohet ose nuk trajtohet brenda një kohe të arsyeshme nga autoriteti përgjegjës i një shteti anëtar i Bashkimit Evropian, autoritetet përgjegjëse mund të kërkojnë ndërmjetësimin e ESMA-s.

7. Pavarësisht përcaktimeve të pikës 6, të këtij neni, në rastet kur një kërkesë për bashkëpunim është refuzuar ose nuk është trajtuar brenda një kohe të arsyeshme nga autoriteti përgjegjës i një shteti anëtar të Bashkimit Evropian, autoritetet përgjegjëse mund të kërkojnë ndërmjetësimin e              EBA-s, në rastet kur kërkesa për bashkëpunim ose për informacion ka lidhje me:

a) një emetues të një tokeni të aseteve ose një tokeni të parasë elektronike, me zyrë qendrore në Bashkimin Evropian;
b) shërbime të kriptoaseteve, që lidhen me tokenatt e aseteve ose tokenat e parasë elektronike. 

8. Autoritetet përgjegjëse koordinojnë mbikëqyrjen e tyre për:

a) identifikimin dhe adresimin e shkeljeve të këtij ligji;
b) zhvillimin dhe promovimin e praktikave më të mira;
c) mundësimin e bashkëpunimit;
ç) 	konsolodimin e qasjes mbikëqyrëse;
d) ofrimin e vlerësimeve ndërjuridiksionale, në rast të ndonjë mosmarrëveshjeje.

9. Në rastet kur një autoritet përgjegjës konstaton se ndonjë nga kërkesat e këtij ligji nuk është përmbushur, ai informon autoritetin përgjegjës të subjektit ose subjekteve të dyshuara për shkelje të  tilla, në mënyrë të mjaftueshme dhe të detajuar.

Neni 96
Bashkëpunimi me autoritetet ndërkombëtare dhe të huaja

1. Autoritetet përgjegjëse bashkëpunojnë me Autoritetin Evropian të Mbikëqyrjes Bankare (EBA), Autoritetin Evropian të Mbikëqyrjes së Tregjeve të Letrave me Vlerë (ESMA) dhe autoritetet përgjegjëse të huaja, në rastet kur është e aplikueshme, për qëllime të mbikëqyrjes, shkëmbimit të informacionit dhe zbatimit të këtij ligji.

2. Autoriteti i Mbikëqyrjes Financiare dhe Banka e Shqipërisë, secili brenda fushës së vet të kompetencës, ngarkohen të hartojnë dhe të miratojnë aktet nënligjore, që përcaktojnë format standarde, modelet dhe procedurat për bashkëpunimin dhe shkëmbimin e informacionit ndërmjet autoriteteve përgjegjëse, për zbatimin e këtij ligji, dhe autoriteteve të përcaktuara në pikën 1, të këtij neni.

Neni 97
Klasifikimi i kriptoaseteve

Autoriteti i Mbikëqyrjes Financiare miraton rregullore për formën dhe përmbajtjen e relacionit shpjegues, që shoqëron dokumentin informues të kriptoasetit, sipas përcaktimeve të pikës 4, të nenit 8, të këtij ligji, si dhe të opinionit ligjor në lidhje me kualifikimin e tokenave të aseteve, sipas përcaktimeve të nënndarjes “ii”, të shkronjës “b”, të pikë 1, të nenit 17, dhe të shkronjës “e”, të pikës 2, të nenit 18, të këtij ligji. Kjo rregullore përcakton edhe formatin dhe përmbajtjen e testit të standardizuar për klasifikimin e kriptoaseteve.

Neni 98
Bashkëpunimi me autoritetet e tjera kombëtare

Në rastet kur një ofertues, një subjekt, që kërkon pranim për tregtim, një emetues i një tokeni aseti, i një tokeni të parasë elektronike ose një ofrues i shërbimeve të kriptoaseteve, kryen veprimtari të tjera, përveç atyre që rregullohen nga ky ligj, autoritetet përgjegjëse bashkëpunojnë me autoritetet përgjegjëse për mbikëqyrjen e këtyre veprimtarive, përfshirë këtu organet tatimore dhe autoritetet e tjera mbikëqyrëse përkatëse, sipas përcaktimeve të legjislacionit sektorial në fuqi.


Neni 99
Detyrimi i njoftimit 

Autoritetet përgjegjëse informojnë Komisionin Evropian për miratimin e ligjeve, rregulloreve, dispozitave administrative, dispozitave të Kodit Penal, në zbatim të këtij kreu, përfshirë çdo ndryshim të mëvonshëm të tyre.

Neni 100
Sekreti profesional

1. Të gjitha informacionet e shkëmbyera ndërmjet autoriteteve përgjegjëse, sipas këtij ligji, që kanë të bëjnë me kushtet e biznesit ose ato operacionale dhe çështje të tjera ekonomike ose personale, konsiderohen konfidenciale dhe u nënshtrohen kërkesave të sekretit profesional, përveç në rastet kur autoriteti përgjegjës, në momentin e komunikimit, deklaron se informacioni mund të bëhet publik ose kur një zbulim i tillë është i nevojshëm për procedurat ligjore ose për raste të mbuluara nga legjislacioni tatimor ose legjislacioni penal.

2. Detyrimi i sekretit profesional zbatohet për të gjithë personat fizikë dhe personat juridikë, që punojnë ose kanë punuar për autoritetet përgjegjëse. Informacioni që mbulohet nga sekreti profesional nuk mund të publikohet nga asnjë person fizik ose person juridik tjetër, ose autoritet tjetër, përveç rasteve kur parashikohet ndryshe në ligj.

Neni 101
Mbrojtja e të dhënave personale

Autoritetet përgjegjëse, gjatë ushtrimit të veprimtarisë së tyre, në përputhje me përcaktimet e këtij ligji, zbatojnë të gjitha detyrimet e legjislacionit për mbrojtjen e të dhënave personale.

Neni 102
Masat parandaluese

1. Në rastet kur AMF-ja ka dyshime të arsyeshme për parregullsi në veprimtarinë e një ofertuesi, një subjekti që kërkon pranim për tregtim, ose një emetuesi të një tokeni të ndryshëm nga tokeni i aseteve ose tokeni i parasë elektronike, si dhe të një ofruesi të shërbimeve të kriptoaseteve, me zyrë qendrore në një shtet pritës anëtar të Bashkimit Evropian, AMF-ja njofton autoritetin përgjegjës të atij shteti dhe ESMA-n në lidhje me këto dyshime.

Në rastet kur parregullsitë e përcaktuara në pikën 1, të këtij neni, kanë të bëjnë me një emetues të një tokeni aseti ose të një tokeni të parasë elektronike, ose një shërbim të kriptoaseteve, që lidhet me tokenin e aseteve ose tokenin e parasë elektronike, Banka e Shqipërise njofton autoritetin përgjegjës të mbikëqyrjes bankare të atij shteti dhe EBA-n.

2. Në rastet kur, pavarësisht masave të marra nga autoriteti përgjegjës i shtetit tjetër, parregullsitë e përcaktuara në pikën 1, të këtij neni, vijojnë dhe rezultojnë në shkelje të këtij ligji, Autoriteti i Mbikëqyrjes Fnanciare ose, sipas rastit, Banka e Shqipërisë, pasi të informojë autoritetin përgjegjës të shtetit tjetër, merr masa të përshtatshme për të mbrojtur klientët e ofruesve të shërbimeve të kriptoaseteve dhe zotëruesit e kriptoaseteve, veçanërisht klientët joprofesionistë. Këto masa përfshijnë ndalimin e ofertuesit, subjektit që kërkon pranim për tregtim, emetuesit të tokenave të asetit ose të tokenave të parasë elektronike ose ofruesit të shërbimeve të kriptoaseteve nga kryerja e veprimtarive të mëtejshme në Republikën e Shqipërisë. 

Neni 103 
Kompetencat ndërhyrëse të Autoritetit Evropian të Tregjeve të  Titujve (ESMA)

1. Në rastet kur përmbushen kushtet e përcaktuara në pikat 2 dhe 3, të këtij neni, ESMA mund të ndalojë ose të kufizojë përkohësisht:

a) materialet promovuese, shpërndarjen ose shitjen e disa kriptoaseteve përveç tokenave të asetit ose tokenave të parasë elektronike apo kriptoaseteve, përveç tokenave të asetit ose tokenave të parasë elektronike me disa veçori të specifikuara; ose
b) veprimtari ose praktika të lidhura me kriptoasetet të ndryshme nga tokeni i aseteve ose tokeni i parasë elektronike.

Një ndalim ose kufizim i tillë mund të zbatohet në rrethana të caktuara ose të jetë subjekt i rasteve përjashtimore, sipas specifikimeve të ESMA-s.

2. ESMA merr masa, në përputhje me pikën 1, të këtij neni, vetëm në rast kur plotësohen të gjitha kushtet e mëposhtme:

a) Ndalimi ose kufizimi i propozuar adreson një shqetësim të rëndësishëm për mbrojtjen e investitorëve ose një kërcënim për funksionimin e rregullt dhe integritetin e tregjeve të kriptoaseteve, ose për stabilitetin e të gjithë ose një pjese të sistemit financiar në Republikën e Shqipërisë;
b) Kërkesat ligjore në fuqi nuk arrijnë ta adresojnë kërcënimin në fjalë;
c) Një nga autoritetet përgjegjëse nuk ka marrë masa për të adresuar kërcënimin në fjalë ose veprimet e marra nuk e adresojnë atë kërcënim në mënyrë të përshtatshme.

3. Në rastet kur merr një masë, në përputhje me pikën 1, të këtij neni, ESMA sigurohet që masa nuk:

a) ka një efekt të dëmshëm në efikasitetin e tregjeve të kriptoaseteve ose mbi zotëruesit e kriptoaseteve apo mbi klientët që marrin shërbime të kriptoaseteve; 
b) krijon një rrezik të arbitrazhit rregullator.

Në rastet kur autoritetet përgjegjëse kanë marrë një masë, në përputhje me nenin 105, të këtij ligji,  ESMA mund të marrë ndonjë nga masat e përcaktuara në pikën 1, të këtij neni, pa lëshuar një opinion, në përputhje me pikën 2, të nenit 106, të këtij ligji.

4. Përpara se të vendosë për marrjen e një mase, në përputhje me pikën 1, të këtij neni, ESMA njofton autoritetet përgjegjëse përkatëse për masën që synon të marrë.

5. ESMA publikon në faqen e saj të internetit njoftimin në lidhje me vendimin për marrjen e masës, në përputhje me pikën 1, të këtij neni. Ky njoftim specifikon detajet e ndalimit ose kufizimit të vendosur dhe përcakton  kohën e hyrjes në fuqi të masës pas publikimit të njoftimit. Ndalimi ose kufizimi do të zbatohet vetëm për veprimtaritë e përcaktuara në vendim, pas hyrjes në fuqi të masës.

6. ESMA rishikon ndalimin ose kufizimin e vendosur, në përputhje me               pikën 1, të këtij neni, në intervale të përshtatshme, të paktën çdo gjashtë muaj. Pas të paktën dy rinovimeve të njëpasnjëshme dhe bazuar në një analizë që vlerëson ndikimin te konsumatorët, ESMA mund të vendosë për rinovimin vjetor të ndalimit ose të kufizimit.

7. Masat e marra nga ESMA, në përputhje me këtë nen, mbizotërojnë mbi çdo masë të mëparshme të marrë nga autoritetet përgjegjëse në lidhje me të njëjtën çështje.

8. Dispozitat e këtij neni fillojnë zbatimin nga data e anëtarësimit të Republikës së Shqipërisë në Bashkimin Evropian. 

Neni 104 
Kompetencat ndërhyrëse të Autoritetit Bankar Evropian

1. Në rastet kur përmbushen kushtet e përcaktuara në pikat 2 dhe 3, të këtij neni, EBA mund të ndalojë ose të kufizojë përkohësisht:

a) materialet promovuese, shpërndarjen ose shitjen e tokenit të aseteve ose tokenin e parasë elektronike; ose
b) veprimtari ose praktika të lidhura me tokenin e aseteve ose tokenin e parasë elektronike.

Një ndalim ose kufizim i tillë mund të zbatohet në rrethana të caktuara ose të jetë subjekt i rasteve përjashtimore, sipas specifikimeve të EBA-s.

2. EBA do të marrë masa sipas përcaktimeve të pikës 1, të këtij neni, vetëm nëse plotësohen të gjitha kushtet e mëposhtme:

a) Ndalimi ose kufizimi i propozuar trajton një shqetësim të rëndësishëm për mbrojtjen e investitorëve ose një kërcënim për funksionimin e rregullt dhe integritetin e tregjeve të kriptoaseteve ose për stabilitetin e të gjithë ose të një pjese të sistemit financiar në Republikën e Shqipërisë;
b) Kërkesat ligjore në fuqi nuk arrijnë ta adresojnë kërcënimin në fjalë;
c) Një autoritet përgjegjës përkatës nuk ka marrë masa për të adresuar kërcënimin në fjalë ose veprimet e marra nuk e adresojnë në mënyrë adekuate atë kërcënim.

3. Në rastet kur merr një masë, në përputhje me pikën 1, të këtij neni, EBA siguron që masa: 

a) nuk ka një efekt të dëmshëm në efikasitetin e tregjeve të kriptoaseteve ose mbi zotëruesit e tokenave të asetit, tokenave të parasë elektronike ose klientët që marrin shërbime të lidhura me kriptoasetet; dhe
b) nuk krijon një rrezik të arbitrazhit rregullator.

Në rastet kur autoritetet përgjegjëse kanë marrë një masë në përputhje me nenin 105, të këtij ligji, EBA mund të marrë ndonjë nga masat e përcaktuara në pikën 1, të këtij neni, pa lëshuar një opinion, në përputhje me pikën 2, të nenit 106, të këtij ligji.

4. Përpara se të vendosë për marrjen e një mase në përputhje me pikën 1, të këtij neni, EBA njofton autoritetet përgjegjëse përkatëse për masën që synon të marrë.

5. EBA publikon në faqen e saj të internetit njoftimin në lidhje me vendimin për marrjen e masës në përputhje me pikën 1, të këtij neni. Ky njoftim specifikon detajet e ndalimit ose të kufizimit të vendosur dhe përcakton kohën e hyrjes në fuqi të masës pas publikimit të njoftimit. Ndalimi ose kufizimi do të zbatohet pas hyrjes në fuqi të masës.

6. EBA rishikon ndalimin ose kufizimin e vendosur në përputhje me pikën 1, të këtij neni, në intervale të përshtatshme, të paktën çdo gjashtë muaj. Pas të paktën dy rinovimeve të njëpasnjëshme dhe bazuar në një analizë që vlerëson ndikimin te konsumatorët, Banka e Shqipërisë mund të vendosë për rinovimin vjetor të ndalimit ose të kufizimit.

7. Masat e marra nga Banka e Shqipërisë në përputhje me këtë nen mbizotërojnë mbi çdo masë të mëparshme të marrë nga autoritetet përkatëse mbi të njëjtën çështje.

8. Dispozitat e këtij neni fillojnë zbatimin nga data e anëtarësimit të Republikës së Shqipërisë në Bashkimin Evropian.

Neni 105
     Ndalimi ose kufizimi i veprimtarisë nga autoritetet përgjegjëse

1. Autoritetet përgjegjëse mund të ndalojnë ose kufizojnë:

a) materialet promovuese, shpërndarjen ose shitjen e disa kriptoaseteve ose kriptoaseteve me disa veçori të specifike; ose
b) veprimtari ose praktika të lidhur me kriptoasetet.

2. Autoritetet përgjegjëse ndërmarrin masa në përputhje me pikën 1, të këij neni, në rastet kur krijojnë bindje, bazuar në dyshime të arsyeshme se:

a) një kriptoaset rrezikon interesat e investitorëve ose paraqet kërcënim për funksionimin e rregullt dhe integritetin e tregjeve të kriptoaseteve, ose për stabilitetin e të gjithë ose një pjese të sistemit financiar;
b) kërkesat ligjore ekzistuese për kriptoasetin ose shërbimin përkatës të kriptoaseteve, sipas ligjit të zbatueshëm, nuk e adresojnë në mënyrë të mjaftueshme rrezikun e përcaktuar në shkronjën “a”, të kësaj pike dhe përforcimi i mbikëqyrjes dhe zbatueshmerisë nuk e adreson çështjen në mënyrë të mjaftueshme; 
c) masa është proporcionale, në përputhje me natyrën e rreziqeve të identifikuara, nivelin e sofistikimit të investitorëve ose pjesëmarrësve përkatës të tregut dhe efektin e mundshëm të masës te investitorët dhe pjesëmarrësit në treg, të cilët mund të mbajnë, përdorin ose përfitojnë nga kriptoaseti ose shërbimi i kriptoaseteve përkatëse;
ç)	autoritetet përgjegjëse kanë konsultuar në mënyrë të përshtatshme autoritetet përgjegjëse të vendeve të tjera që mund të preken ndjeshëm nga kjo masë; dhe
d)	masa nuk ka një efekt diskriminues ndaj shërbimeve ose aktiviteteve të ofruara nga një vend tjetër.

Në rastet kur plotësohen kushtet e përcaktuara në pikën 2, të këtij neni, autoriteti përgjegjës mund të vendosë ndalimin ose kufizimin e përcaktuar në pikën 1, të këtij neni, si masë paraprake, përpara se një kriptoaset të tregtohet, shpërndahet ose t’u shitet klientëve.

Autoriteti përgjegjës mund të vendosë që ndalimi ose kufizimi i përcaktuar në pikën 1, të këtij neni, të zbatohet vetëm në rrethana të caktuara ose në raste përjashtimore.

3. Autoriteti përgjegjës nuk mund të vendosë një ndalim ose kufizim për tokenin e aseteve dhe tokenin e parasë elektronike sipas këtij neni, përveç rastit kur autoriteti ka njoftuar, me shkrim ose përmes një mjeti tjetër komunikimi të dakordësuar, të gjitha autoritetet përgjegjëse të shteteve pritëse, në rastet kur është e zbatueshme, jo më pak se një muaj përpara se masa të hyjë në fuqi, informacionin në lidhje me:

a) kriptoasetin, aktivitetin ose praktikën, për të cilën lidhet masa e propozuar;
b) natyrën e saktë të ndalimit ose të kufizimit të propozuar dhe datën kur synohet që ajo të hyjë në fuqi; dhe
c) provat mbi të cilat është bazuar vendimi dhe mbi të cilat kushtet e përcaktuara në pikën 2, të këtij neni, janë përmbushur.

4. Në raste të jashtëzakonshme, kur autoritetet përgjegjëse e konsiderojnë të nevojshme për të parandaluar çdo efekt të dëmshëm si rrjedhojë e veprimtarisë ose praktikës së përcaktuar në pikën 1, të këtij neni, ose kriptoasetit, autoritetet përgjegjëse mund të marrin një masë urgjente të përkohshme, duke njoftuar me shkrim ESMA-n dhe autoritetet përgjegjëse jo më pak se 24 orë përpara se masa të hyjë në fuqi, për aq kohë sa të gjitha kriteret e përcaktuara në këtë nen janë plotësuar dhe është e qartë se një periudhë njoftimi prej një muaji nuk do të adresonte në mënyrë të përshtatshme shqetësimin ose kërcënimin specifik. Kohëzgjatja e masave të marra përkohësisht nuk kalon tre muaj.

5. Autoritetet përgjegjëse publikojnë njoftimin për vendimin, ndalimin ose kufizimin në faqen zyrtare të internetit. Njoftimi i vendimit specifikon detajet e ndalimit ose kufizimit të vendosur, afatin brenda të cilit masat do të hyjnë në fuqi, si dhe provat mbi të cilat autoriteti përgjegjës ka bazuar vendimin. Ndalimi ose kufizimi do të zbatohet vetëm për veprimtaritë e përcaktuara pas hyrjes në fuqi të masave.

6. Autoriteti përgjegjës revokon ndalimin ose kufizimin e veprimtarisë në rastet kur kushtet e përcaktuara në pikën 2, të këtij neni, nuk janë më të zbatueshme.

7. Për qëllime të shkronjës “a”, të pikës 2, të këtij neni, AMF-ja dhe Banka e Shqipërisë, nëpërmjet akteve nënligjore rregullatore përkatëse, brenda fushës së tyre të përgjegjësisë sipas këtij ligji, miratojnë rregulla më të detajuara për kriteret e faktorët, që do të merren parasysh nga autoritetet për të përcaktuar nëse ekziston një rrezik për mbrojtjen e investitorëve ose një kërcënim për funksionimin e rregullt dhe integritetin e tregjeve të kriptoaseteve ose për stabilitetin e sistemit financiar të Republikës së Shqipërisë.

Neni 106 
Koordinimi me ESMA-n ose EBA-n

1. ESMA ose EBA, në rastet e tokenit të aseteve dhe tokenit të parasë elektronike, kryen një rol lehtësues dhe koordinues lidhur me masat e ndërmarra nga autoritetet përgjegjëse, në përputhje me nenin 105 të këtij ligji. ESMA ose,  në rastet e tokenit të aseteve dhe tokenit të parasë elektronike, EBA, do të sigurojë që masat e ndërmarra nga një autoritet përgjegjës të jenë të justifikuara e proporcionale dhe që autoritetet përgjegjëse të ndjekin një qasje të harmonizuar, kur është e përshtatshme.

2. Pas marrjes së njoftimit sipas pikës 3, të nenit 105, të këtij ligji, për çdo masë që duhet ndërmarrë sipas këtij neni, ESMA ose, për tokenin e aseteve dhe tokenin e parasë elektronike, EBA, do të përgatisë një opinion, ku përcakton nëse ndalimi ose kufizimi është i justifikuar e proporcional. Nëse ESMA ose, për tokenin e aseteve dhe tokenin e parasë elektronike, EBA konsideron të nevojshme marrjen e masave nga autoritete të tjera përgjegjëse për të adresuar rrezikun, do ta theksojë këtë në opinionin e saj. Ky opinion do të publikohet në faqen e internetit të ESMA-s ose, për tokenin e aseteve dhe tokenin e parasë elektronike, në faqen e internetit të EBA-s.

3. Në rastet kur një autoritet përgjegjës propozon të ndërmarrë, ndërmerr ose refuzon të ndërmarrë masa që janë në kundërshtim me opinionin e lëshuar nga ESMA ose EBA, sipas përcaktimeve në pikën 2, të këtij neni, duhet menjëherë të publikojë në faqen e vet të internetit një njoftim që shpjegon plotësisht arsyet e këtij vendimi.

4. Dispozitat e këtij neni fillojnë zbatimin nga data e anëtarësimit të Republikës së Shqipërisë në Bashkimin Evropian.

Neni 107
Bashkëpunimi me shtetet e tjera

1. Në rastet kur është e nevojshme, autoritetet përgjegjëse mund lidhin marrëveshje bashkëpunimi me autoritetet mbikëqyrëse të shteteve të tjera për shkëmbimin e informacionit dhe për zbatimin e detyrimeve sipas këtij ligji. Këto marrëveshje bashkëpunimi sigurojnë një shkëmbim efikas informacioni që u mundëson autoriteteve përgjegjëse të kryejnë detyrat e tyre sipas këtij ligji.

2. Autoriteti i Mbikëqyrjes Financiare miraton formatin dhe përmbajtjen standard për marrëveshjet e bashkëpunimit të përcaktuara në pikën 1, të këtij neni.

3. Banka e Shqipërisë miraton formatin dhe përmbajtjen standard për marrëveshjet e bashkëpunimit të përcaktuara në pikën 1, të këtij neni.

4. Autoritetet përgjegjëse do të lidhin marrëveshje bashkëpunimi për shkëmbimin e informacionit me autoritetet mbikëqyrëse vetëm kur informacioni i dhënë është subjekt i detyrimeve në lidhje me konfidencialitetin dhe garancive të sekretit profesional, të cilat janë ekuivalente me ato të përcaktuara në nenin 100, të këtij ligji. Ky shkëmbim informacioni ka për qëllim zbatimin e detyrave përkatëse të autoriteteve përgjegjëse sipas këtij ligji.

Neni 108
Trajtimi i ankesave nga autoritetet përgjegjëse

1. Autoritetet përgjegjëse hartojnë procedura që u mundësojnë klientëve dhe palëve të tjera të interesuara, përfshirë shoqatave të konsumatorëve, të paraqesin ankesa për shkelje të pretenduara të këtij ligji nga ofertuesit, subjektet që kërkojnë pranim për tregtim, emetuesit e tokenit të aseteve ose tokenave të parasë elektronike, ose nga ofruesit e shërbimeve të kriptoaseteve. Ankesat e paraqitura duhet të jenë me shkrim, përfshirë formatin elektronik, dhe në gjuhën shqipe. 

2. Informacioni mbi procedurat e trajtimit të ankesave të përcaktuara në  pikën 1, të këtij neni, do të publikohet në faqen e internetit të secilit autoritet përgjegjës. 

Regjistrat 

Neni 109
Regjistri i dokumentit informues të kriptoasetit, emetuesve të tokenit të aseteve dhe tokenit të parasë elektronike, si dhe i ofruesve të shërbimeve të kriptoaseteve

1. Autoriteti i Mbikëqyrjes Financiare krijon dhe mban:

a) regjistër të dokumenteve informuese për kriptoasete të ndryshme nga tokeni i aseteve dhe tokeni i parasë elektronike;
b) regjistër të subjekteve, që ofrojnë shërbime të kriptoaseteve pa autorizim;
c) regjistër të ofruesve të shërbimeve të kriptoaseteve.

2. 	Banka e Shqipërisë krijon dhe mban:

a) një regjistër të emetuesve të tokenave të aseteve, duke përfshirë dokumentin informues të kriptoasetit të miratuar, si dhe çdo version të ndryshuar të tij;
b) një regjistër të emetuesve të tokenave të parasë elektronike, duke përfshirë dokumentin informues të kriptoasetit të miratuar, si dhe çdo version të ndryshuar të tij.

Për qëllime të mbikëqyrjes së sjelljes në treg dhe veprimtarive promovuese, Banka e Shqipërisë i përcjell AMF-së të gjitha dokumentet informuese të miratuara për tokenin e aseteve dhe tokenin e parasë elektronike.

Regjistrat sipas kësaj pike publikohen në faqet e internetit përkatëse të autoriteteve përgjegjëse dhe përditësohen rregullisht. 

Autoriteti i Mbikëqyrjes Financiare siguron të dhënat e nevojshme për klasifikimin e dokumenteve informuese të kriptoaseteve në regjistër, sipas specifikimeve të përcaktuara në pikën 8, të këtij neni.

3. Për tokenat, të cilët nuk janë tokena të aseteve dhe tokena të parasë elektronike, regjistri do të përmbajë dokumentin informues të kriptoasetit dhe çdo dokument informues të kriptoasetit të ndryshuar. Çdo version i mëparshëm i dokumentit informues të kriptoasetit do të mbahet i arkivuar në mënyrë të veçantë dhe do të shenjohet qartë si version i papërditësuar.

4. Regjistri i emetuesve të tokenave të aseteve të mbikëqyrura nga Banka e Shqipërisë do të përmbajë informacionin e mëposhtëm:

a) Emrin, formën ligjore dhe numrin unik të identifikimit të subjektit emetues;
b) Emrin tregtar, adresën fizike, numrin e telefonit, e-mail-in dhe faqen e internetit të emetuesit;
c) Dokumentin informues të kriptoasetit dhe çdo dokument informues të kriptoasetit të ndryshuar, përfshirë versionet e mëparshme të dokumentit informues të kriptoasetit, të cilat mbahen të arkivuara në mënyrë të veçantë dhe shenjohen qartë si version i papërditësuar;
ç) 	Listën e shteteve të tjera ku aplikuesi për emetim synon të ofrojë tokenin e aseteve ndaj publikut ose të kërkojë pranimin për tregtim të tokenave të aseteve;
d) Datën e fillimit, ose, nëse nuk është e disponueshme në kohën e njoftimit nga autoriteti përgjegjës, datën e synuar të fillimit, të ofertës ndaj publikut ose pranimit për tregtim;
 dh)	Çdo shërbim tjetër të ofruar nga emetuesi që nuk mbulohet nga ky ligj, duke cituar legjislacionin e zbatueshëm;
e) Datën e autorizimit për të ofruar tokenin e aseteve ndaj publikut ose për të kërkuar pranimin për tregtim të tij, ose të autorizimit si institucion krediti, dhe, kur është e zbatueshme, të tërheqjes së autorizimit.

5. Regjistri i emetuesve të tokenave të parasë elektronike të mbikëqyrura nga Banka e Shqipërisë, do të përmbajë informacionin e mëposhtëm:

a) Emrin, formën ligjore dhe numrin unik të identifikimit të subjektit emetues;
b) Emrin tregtar, adresën fizike, numrin e telefonit, e-mail-in dhe faqen e internetit të emetuesit;
c) Dokumentet informuese të kriptoaseteve dhe çdo dokument informues i kriptoasetit të ndryshuar, përfshirë versionet e mëparshme të dokumentit informues të kriptoasetit të cilat mbahen të arkivuar në mënyrë të veçantë dhe shenjohen qartë si version i papërditësuar;
 ç)	Datën e fillimit, ose, nëse nuk është e disponueshme në kohën e njoftimit nga autoriteti përgjegjës, datën e synuar të fillimit të ofertës ndaj publikut ose pranimit për tregtim;
d) Çdo shërbim tjetër të ofruar nga emetuesi që nuk mbulohet nga ky ligj, duke cituar legjislacionin e zbatueshëm;
 dh) 	Datën e autorizimit si institucion krediti ose si institucion i parasë elektronike dhe, kur është e zbatueshme, të tërheqjes së autorizimit.

6. Regjistri i ofruesve të shërbimeve të kriptoaseteve, të mbikëqyrur nga                  AMF-ja, do të përmbajë informacionin e mëposhtëm:

a) Emrin, formën ligjore dhe numrin unik të identifikimit të subjektit ofrues të shërbimeve të kriptoaseteve dhe të degëve të tij, në rastet kur është e zbatueshme;
b) Emrin tregtar, adresën fizike, numrin e telefonit, e-mail-in dhe faqen e internetit të ofruesit të shërbimeve të kriptoaseteve dhe të platformës së tregtimit të operuar nga ai, në rastet kur është e zbatueshme;
c) Listën e shërbimeve të kriptoaseteve të ofruara;
ç) 	Listën e shteteve, ku ofruesi i shërbimeve synon të ofrojë shërbime të kriptoaseteve;
d) Datën e fillimit ose datën e synuar të fillimit të ofrimit të shërbimeve të kriptoaseteve;
 dh)	Çdo shërbim tjetër të ofruar, që nuk mbulohet nga ky ligj, duke cituar legjislacionin e zbatueshëm;
e) 	Datën e autorizimit dhe datën e revokimit të autorizimit, në rastet kur është e zbatueshme.

7. Në rastet e emetuesve, të ofertuesve ose të ofruesve të shërbimeve të kriptoaseteve me zyrë qendrore në Bashkimin Evropian, autoritetet përgjegjëse njoftojnë ESMA-n pa vonesë për masat e listuara në nenin 94, pika 1, shkronjat “a”, nënndarjet ii, iii, vi, xii, xiii, xiv, xv, xxiii, dhe “b”, nënndarjet i, iv, v, si dhe për çdo masë publike parandaluese të ndërmarrë, në përputhje me nenin 102, të këtij ligji, e cila ndikon në ofrimin e shërbimeve të kriptoaseteve ose emetimin, ofertën ndaj publikut ose përdorimin e kriptoaseteve. Autoriteti i Mbikëqyrjes Financiare përfshin këto informacione në regjistër.

8. Çdo revokim i autorizimit të një emetuesi të tokenit të aseteve, të një emetuesi të tokenit të parasë elektronike ose të një ofruesi të shërbimeve të kriptoaseteve, si dhe çdo masë e njoftuar, në përputhje me pikën 6, të këtij neni, do të mbetet e publikuar në regjistër për të paktën pesë vjet.

9. Autoritetet përgjegjëse, mëpërmjet akteve nënligjore rregullatore përkatëse, miratojnë rregulla më të detajuara në lidhje me të dhënat e nevojshme për klasifikimin, sipas llojit të kriptoasetit, të dokumentit informues të kriptoasetit, përfshirë numrin unik të identifikimit të subjekteve juridike në regjistër, dhe përcaktimin e modalitetet praktike për të siguruar që këto të dhëna të jenë të lexueshme nga kompjuteri.
Neni 110
Regjistri i subjekteve që ofrojnë shërbime të kriptoaseteve pa autorizim

1. Autoriteti i Mbikëqyrjes Financiare krijon dhe mban një regjistër të subjekteve, që ofrojnë shërbime të kriptoaseteve në shkelje të neneve 59 ose 61, të këtij ligji.

2. Regjistri do të përmbajë të paktën emrin tregtar ose faqen e internetit të subjektit të paautorizuar.

3. Regjistri do të jetë i disponueshëm publikisht në faqen e internetit të Autoritetit të Mbikëqyrjes Financiare në një format të lexueshëm nga kompjuteri dhe do të përditësohet rregullisht, duke përfshirë çdo ndryshim të rrethanave ose çdo informacion të ri, që i dërgohet AMF-së për subjektet në fjalë. 

4. Autoriteti i Mbikëqyrjes Financiare përditëson regjistrin, duke përfshirë informacionin për çdo rast shkeljeje të këtij ligji të identifikuar nga autoriteti.

Seksioni 3
 Sanksionet dhe masat e tjera administrative 

Neni 111
Sanksionet dhe masat e tjera administrative

1. Autoritetet përgjegjëse kanë kompetencën për të vendosur sanksione me gjobë dhe masa të tjera administrative për shkeljet e mëposhtme:

a) Shkeljet e neneve 4 deri 14, të këtij ligji;
b) Shkeljet e neneve 16, 17, 19, 22, 23, 25, 27 deri 41, 46 dhe 47, të këtij ligji;
c) Shkeljet e neneve 48 deri 51, 53, 54 dhe 55, të këtij ligji;
ç)  Shkeljet e neneve 59, 60, 64 dhe 65 deri 83, të këtij ligji;
d) Shkeljet e neneve 88 deri 92, të këtij ligji;
 dh) Mungesa e bashkëpunimit në kuadër të një hetimi, inspektimi ose një kërkese në përputhje me pikën 3, të nenin 94, të këtij ligji. 

2. Në lidhje me shkeljet e përcaktuara në shkronjat “a” deri “ç”, të pikën 1, të këtij neni, autoritetet përgjegjëse kanë të drejtën të vendosin masa të tjera administrative, si më poshtë vijon:

a) publikimin e të dhënave në lidhje me personin fizik ose personin juridik përgjegjës dhe natyrën e shkeljes;
b) nxjerrjen e një urdhri që parashikon ndalimin e kryerjes së shkeljes nga persona fizikë ose persona juridikë, si dhe mospërsëritjen e saj.

3. Autoritetet përgjegjëse kanë të drejtën për të vendosur sanksione me gjobë në lidhje me shkeljet e kryera nga personat fizikë:

a) vendosjen e një sanksioni me gjobë deri në kundërvlerën në lekë të                       700 000 eurove.
b) vendosjen e një sanksioni me gjobë administrative jo më pak se dyfishi i shumës së fitimeve të përfituara ose humbjeve të shmangura për shkak të shkeljes, pavarësisht nëse tejkalohet shuma maksimale e përcaktuar në shkronjën “b”, të kësaj pike.

4. Autoritetet përgjegjëse kanë të drejtën për të vendosur sanksione me gjobë në lidhje me shkeljet e kryera nga personat juridikë, deri në:

a) kundërvlerën në lekë të 5 000 000 euro, për shkeljet e përcaktuara në shkronjat “a” deri “ç”, të pikës 1, të këtij neni;
b) 3% të xhiros totale vjetore të personit juridik, sipas pasqyrave financiare të fundit të disponueshme të miratuara nga organi drejtues, për shkeljet e përcaktuara në shkronjën “a”, të pikës 1, të këtij neni;
c) 5% të xhiros totale vjetore të personit juridik, sipas pasqyrave financiare të fundit të disponueshme të miratuara nga organi drejtues, për shkeljet e përcaktuara në shkronjën “ç”, të pikës 1, të këtij neni;
ç) 	12,5% të xhiros totale vjetore të personit juridik, sipas pasqyrave financiare të fundit të disponueshme të miratuara nga organi drejtues, për shkeljet e përcaktuara në shkronjat “b” dhe “c”, të pikës 1, të këtij neni;
d)	vendosjen e një sanksioni me gjobë administrative jo më pak se dyfishi i  shumës së fitimeve të përfituara ose humbjeve të shmangura për shkak të shkeljes, pavarësisht nëse tejkalohet shuma maksimale e përcaktuar në këtë pikë.

5.	Në rastet kur personi juridik është një shoqëri mëmë ose një degë e një shoqërie mëmë, që është e detyruar të përgatisë pasqyra financiare të konsoliduara, xhiroja totale vjetore përkatëse do të jetë xhiroja totale vjetore ose lloji përkatës i të ardhurave, në përputhje me legjislacionin e zbatueshëm në fushën e kontabilitetit sipas pasqyrave të fundit të konsoliduara të miratuara nga organi drejtues i shoqërisë mëmë.

6.	Krahas sanksioneve me gjobë dhe masave të tjera administrative të përcaktuara në pikën 2, të këtij neni, si dhe sanksioneve me gjobë të përcaktuara në pikat 3 dhe 4, të këtij neni, autoritetet përgjegjëse kanë të drejtën për të vendosur, në rastin e shkeljeve të përcaktuara në                          shkronjën  “ç”, të pikës 1, të këtij neni, një ndalim të përkohshëm që nuk lejon anëtarin ose anëtarët e organit drejtues të ofruesit të shërbimeve të kriptoaseteve, ose çdo person fizik tjetër, që mban përgjegjësinë për shkeljen, të ushtrojë funksionet drejtuese në një ofrues të shërbimeve të kriptoaseteve.

7.	Në rastin e shkeljeve të përcaktuara në shkronjën “d”, të pikës 1, të këtij neni, autoritetet përgjegjëse kanë të drejtën për të vendosur sanksionet me gjobë dhe masa të tjera administrative, si dhe për të ndërmarrë masat e mëposhtme:

a) Publikimin e të dhënave në lidhje me personin fizik ose personin juridik përgjegjës dhe natyrën e shkeljes;
b) Nxjerrjen e një urdhri, i cili kërkon nga personi fizik ose personi juridik përgjegjës të ndërpresë veprimet e caktuara, që përbëjnë shkelje dhe të mos lejojë përsëritjen e saj;
c) Konfiskimin e fitimeve të përfituara ose humbjeve të shmangura për shkak të shkeljes, për aq sa ato mund të përcaktohen;
ç) 	Revokimin ose pezullimin e autorizimit të një ofruesi të shërbimeve të kriptoaseteve;
d) Ndalimin e përkohshëm nga ushtrimi i funksioneve drejtuese në ofruesit e shërbimeve të kriptoaseteve, për çdo anëtar të organit drejtues të ofruesit të shërbimeve të kriptoaseteve, ose për çdo person fizik tjetër, që mban përgjegjësinë për shkeljen;
 dh)	Ndalimin prej të paktën 10 vjetësh nga ushtrimi i funksioneve drejtuese në një ofrues të shërbimeve të kriptoaseteve për çdo anëtar të organit drejtues të një ofruesi të shërbimeve të kriptoaseteve, ose për çdo person fizik tjetër, që mban përgjegjësinë për shkeljen, në rast të një shkeljeje të përsëritur të neneve 89, 90, 91 ose 92, të këtij ligji;
e) Një ndalim i përkohshëm nga kryerja e tregtimit për llogari të vet për çdo anëtar të organit drejtues të një ofruesi të shërbimeve të kriptoaseteve ose për çdo person fizik tjetër, që mban përgjegjësinë për shkeljen;
ë)	Sanksione me gjobë administrative prej të paktën trefishin e shumës së fitimeve të përfituara ose humbjeve të shmangura për shkak të shkeljes, në rastet kur ato mund të përcaktohen, pavarësisht nëse tejkalohet shuma maksimale e përcaktuar në shkronjat “f” ose “g”, të kësaj pike,  sipas rastit;
f) Sanksione me gjobë maksimale prej të paktën kundërvlerën në lekë të                     1 000 000 eurove, për shkeljet e nenit 88, të këtij ligji, dhe kundërvlerën në lekë të 5 000 000 eurove, për shkeljet e neneve 89 deri 92, të këtij ligji nga një person fizik;
g) Për personat juridikë, sanksione me gjobë maksimale prej të paktën kundërvlerën në lekë të 2 500 000 eurove për shkeljet e nenit 88, të këtij ligji, dhe kundërvlerën në lekë të 15 000 000 eurove, për shkeljet e neneve 89 deri 92, të këtij ligji, ose 2% të xhiros totale vjetore për shkeljet e nenit 88 dhe 15% të xhiros totale vjetore për shkeljet e neneve 89 deri 92, të këtij ligji, të personit juridik, sipas pasqyrave të fundit të miratuara nga organi drejtues.

Për qëllim të shkronjës “g”, të pikës 1, të këtij neni, në rastet kur personi juridik është një shoqëri mëmë ose një shoqëri bijë, që është e detyruar të përgatisë pasqyra financiare të konsoliduara, xhiroja totale vjetore përkatëse do të jetë xhiroja totale vjetore ose lloji përkatës i të ardhurave, në përputhje me legjislacionin e zbatueshëm në fushën e kontabilitetit, sipas pasqyrave të fundit të konsoliduara të miratuara nga organi drejtues i shoqërisë mëmë.

Neni 112
Ushtrimi i kompetencave mbikëqyrëse dhe kompetencave për të vendosur sanksione

1. Në rastet kur përcaktojnë llojin dhe nivelin e një sanksioni me gjobë ose një mase tjetër administrative që do të vendoset në përputhje me përcaktimet e nenit 111, të këtij ligji, autoritetet përgjegjëse do të marrin parasysh të gjitha rrethanat përkatëse, duke përfshirë:

a) natyrën dhe kohëzgjatjen e shkeljes;
b) faktin nëse shkelja është kryer me dashje ose si rrjedhojë e pakujdesisë;
c) shkallën e përgjegjësisë së personit fizik ose personit juridik përgjegjës për shkeljen;
ç) kapacitetin financiar të personit fizik ose personit juridik përgjegjës për shkeljen, siç rezulton nga xhiroja totale vjetore për personat juridikë përgjegjës, ose të ardhurat vjetore dhe asetet neto të personit fizik përgjegjës;
d) sasinë e fitimeve të përfituara ose humbjeve të shmangura nga personi fizik ose personi juridik përgjegjës për shkeljen, për aq sa mund të përcaktohen;
 dh) 	humbjet e shkaktuara nga shkelja për palët e treta, për aq sa mund të përcaktohen;
e) nivelin e bashkëpunimit të personit fizik ose personit juridik përgjegjës për shkeljen me autoritetin përgjegjës, pavarësisht nevojës për të siguruar konfiskimin e fitimeve të përfituara ose humbjeve të shmangura nga ai person;
 ë)	shkeljet e mëparshme të këtij ligji nga personi fizik ose personi juridik përgjegjës për shkeljen;
f) masat e marra nga subjekti përgjegjës për shkeljen për të parandaluar përsëritjen e saj;
g) ndikimin e shkeljes në interesat e zotëruesve të kriptoaseteve dhe klientëve të ofruesve të shërbimeve të kriptoaseteve, veçanërisht klientëve joprofesionistë.

2. Gjatë ushtrimit të kompetencave të tyre për të vendosur sanksione administrative dhe masa të tjera administrative sipas nenit 111, të këtij ligji, autoritetet përgjegjëse bashkëpunojnë ngushtë për të siguruar që ushtrimi i kompetencave të tyre mbikëqyrëse dhe hetimore, si dhe sanksionet me gjobë dhe masat e tjera administrative që vendosin të jenë efektive e të përshtatshme. Autoritetet përgjegjëse koordinojnë veprimet e tyre për të shmangur përsëritjet dhe mbivendosjet gjatë ushtrimit të kompetencave të tyre mbikëqyrëse dhe hetimore, si dhe gjatë vendosjes së sanksioneve me gjobë dhe masave të tjera administrative në rastet ndërkufitare.

Neni 113
E drejta e ankimit

1. Vendimet e autoriteteve përgjegjëse, të marra në zbatim të këtij ligji, janë të arsyetuara dhe mund të ankimohen në gjykatën administrative kompetente, sipas legjislacionit në fuqi për organizimin e funksionimin e gjykatave administrative dhe gjykimin e mosmarrëveshjeve administrative. E drejta e ankimit në gjykatë ushtrohet edhe në rastet kur, në lidhje me një kërkesë për autorizim që përmban të gjithë informacionin e kërkuar, nuk është marrë vendim brenda 6 muajve nga data e paraqitjes së saj.

2. Me qëllim mbrojtjen e interesave të konsumatorëve dhe në përputhje me legjislacionin në fuqi, subjektet e mëposhtme mund t’u drejtohen gjykatave ose organeve administrative përgjegjëse për të kërkuar zbatimin e këtij ligji:

a) organet publike ose përfaqësuesit e tyre;
b) organizatat e konsumatorëve, që kanë interes të ligjshëm për mbrojtjen e zotëruesve të kriptoaseteve;
c) organizatat profesionale, që kanë interes të ligjshëm për mbrojtjen e anëtarëve të tyre.

Neni 114
Publikimi i vendimeve

1. Vendimi që përcakton sanksione me gjobë dhe masa të tjera administrative për shkelje të këtij ligji, në përputhje me nenin 111, të këtij ligji, publikohet pa vonesë nga autoritetet përgjegjëse në faqet e tyre zyrtare të internetit, pasi subjekti të jetë informuar për atë vendim. Publikimi përfshin informacionin mbi llojin dhe natyrën e shkeljes dhe të dhënat identifikuese të personit fizik ose personit juridik përgjegjës. Vendimet që përcaktojnë masa të natyrës hetimore nuk është e nevojshme të publikohen.

2. Në rastet kur publikimi i të dhënave identifikuese të personave juridikë, ose të dhënat personale të personave fizikë, pas një vlerësimi rast pas rasti të proporcionalitetit të publikimit të atyre të dhënave, vlerësohet nga autoriteti përgjegjës si joproporcional, ose kur një publikim i tillë do të rrezikonte një hetim në vazhdim, autoritetet përgjegjëse ndërmarrin një nga veprimet e mëposhtme:

a) Shtyrjen e publikimit të vendimit për vendosjen e një sanksioni me gjobë ose mase tjetër administrative deri në momentin kur arsyet e përcaktuara në pikën 2, të këtij neni, nuk janë më të vlefshme;
b) Publikojnë vendimin për vendosjen e një sanksioni me gjobë ose mase tjetër administrative në mënyrë anonime, në përputhje me legjislacionin në fuqi, në rastet kur publikimi në mënyrë anonime siguron mbrojtje efektive të të dhënave personale të përfshira;
c) Nuk publikojnë vendimin për vendosjen e një sanksioni me gjobë ose mase tjetër administrative, në rast se opsionet e parashikuara në shkronjat “a” dhe “b”, të kësaj pike, konsiderohen të pamjaftueshme për të siguruar:

i. që stabiliteti i tregjeve financiare të mos rrezikohet;
ii. proporcionalitetin e publikimit të një vendimi të tillë lidhur me masat, të cilat konsiderohen të një shkallë të ulët rëndësie.

Në rastin e një vendimi mbi publikimin e një sanksioni me gjobë ose mase tjetër administrative në mënyrë anonime, siç parashikohet në                      shkronjën “b”, të kësaj pike, publikimi i të dhënave përkatëse mund të shtyhet për një periudhë të arsyeshme, brenda së cilës arsyet për publikim në mënyrë anonime do të pushonin së ekzistuari.

3. Kur vendimi për vendosjen e një sanksioni me gjobë ose mase tjetër administrative është ankimuar përpara gjykatave ose organeve administrative përkatëse, autoritetet përgjegjëse do të publikojnë menjëherë në faqet e tyre zyrtare të internetit informacionin përkatës dhe çdo informacion të mëvonshëm mbi vendimmarrjen. Gjithashtu, çdo vendim i një gjykate ose organi tjetër administrativ, që anulon një vendim të mëparshëm për vendosjen e një sanksioni me gjobë ose mase tjetër administrative do të publikohet.

4. Autoritetet përgjegjëse sigurojnë që çdo publikim, në përputhje me këtë nen, të mbetet në faqet e tyre zyrtare të internetit për një periudhë prej të paktën pesë vjetësh pas publikimit të tij. Të dhënat personale të përfshira në publikim do të mbahen në faqen zyrtare të internetit të autoritetit përgjegjës vetëm për periudhën që është e nevojshme, në përputhje me rregullat e zbatueshme të mbrojtjes së të dhënave.

Neni 115
Raportimi i sanksioneve dhe i masave të tjera administrative tek ESMA dhe EBA

1. Autoritetet përgjegjëse i përcjellin në bazë vjetore ESMA-s dhe EBA-s informacion të përmbledhur lidhur me të gjitha sanksionet administrative dhe masat e tjera administrative të vendosura në përputhje me nenin 111, të këtij ligji, kundrejt një emetuesi, ofertuesi ose ofruesi të shërbimeve të kriptoaseteve me zyrë qendrore në Bashkimin Evropian. 

Në rastet kur në përputhje me pikën 1, të nenit 111, të këtij ligji, autoritetet ligjzbatuese kanë caktuar ndëshkime penale për shkelje të ligjit kundrejt një emetuesi, ofertuesi, ose ofruesi të shërbimeve të kriptoaseteve me zyrë qendrore në Bashkimin Evropian, autoritetet përgjegjëse, të cilat detyrohen të mbledhin informacionin në lidhje me procedimet penale të përfunduara, sipas rastit, do t’i sigurojnë EBA-s dhe ESMA-s të dhëna të anonimizuara dhe të përmbledhura lidhur me të gjitha hetimet penale të kryera dhe ndëshkimet penale të vendosura. 

2. Në rastet kur autoriteti përgjegjës ka publikuar sanksione administrative, masa të tjera administrative ose ndëshkime penale për emetues, ofertues ose ofrues të shërbimeve të kriptoaseteve me zyrë qendrore në Bashkimin Evropian, autoriteti përgjegjës, sipas rastit, do t’i raportojë ato njëkohësisht tek ESMA.

3. Autoritetet përgjegjëse informojnë EBA-n dhe ESMA-n për të gjitha sanksionet administrative ose masat e tjera administrative të vendosura kundrejt një emetuesi, ofertuesi ose ofruesi të shërbimeve të kriptoaseteve, me zyrë qendrore në Bashkimin Evropian, të cilat nuk janë publikuar, duke përfshirë çdo ankim lidhur me to, si dhe vendimin përfundimtar. Autoritetet përgjegjëse kanë të drejtën të marrin informacionin dhe vendimin përfundimtar lidhur me çdo ndëshkim penal të vendosur për shkeljet e përcaktuara në ligj. Autoritetet përgjegjëse mbajnë një bazë të dhënash qendrore për sanksionet dhe masat administrative të komunikuara vetëm për qëllimet e shkëmbimit të informacionit.

Neni 116
Raportimi i shkeljeve dhe mbrojtja e personave raportues

Raportimi i shkeljeve të këtij ligji dhe mbrojtja e personave raportues të këtyre shkeljeve u nënshtrohen dispozitave të legjislacionit për mbrojtjen e sinjalizuesve.

[bookmark: _heading=h.dbv2cgsri6tm]Seksioni 4
 Përgjegjësitë mbikëqyrëse të EBA-s dhe kolegjeve mbikëqyrëse në lidhje me emetuesit e tokenit të aseteve dhe tokenave të parasë elektronike të klasifikuar me rëndësi të lartë

Neni 117
Përgjegjësitë mbikëqyrëse të Autoritetit Bankar Evropian në lidhje me emetuesit e tokenit të aseteve dhe të parasë elektronike të klasifikuar me rëndësi të lartë

1. Dispozitat e këtij seksioni që i atribuojnë kompetenca Autoritetit Bankar Evropian ose Autoritetit Evropian të Tregjeve të Titujve bëhen të zbatueshme në datën e anëtarësimit të Republikës së Shqipërisë në Bashkimin Evropian.

2. Kompetencat e përcaktuara në këtë seksion, për aq sa janë më të gjera se kompetencat e përcaktuara në këtë ligj për Bankën e Shqipërisë në lidhje me emetuesit e tokenave të aseteve ose tokenave të parasë elektronike, ushtrohen nga Banka e Shqipërisë deri në datën e anëtarësimit të Republikës së Shqipërisë në Bashkimin Evropian.

3. Në rastet kur një token i aseteve është klasifikuar me rëndësi të lartë, në përputhje me nenet 43 ose 44, të këtij ligji, emetuesi i një tokeni të tillë të asetit do të kryejë veprimtarinë e tij nën mbikëqyrjen e Autoritetit Bankar Evropian.

Autoriteti Bankar Evropian do të ushtrojë kompetencat e autoriteteve përgjegjëse të përcaktuara në nenet 22 deri 25, 29, 33, 34, pikat 7 dhe 12, 35, pikat 3 dhe 5, 36, pika 10, 41, 42, 46 dhe 47, të këtij ligji, lidhur me emetuesit e tokenit të aseteve me rëndësi të lartë.

4. Në rastet kur një emetues i një tokeni të aseteve me rëndësi të lartë gjithashtu ofron shërbime të kriptoaseteve ose emeton kriptoasete që nuk janë tokena të asetit me rëndësi të lartë, ato shërbime dhe aktivitete do të mbeten nën mbikëqyrjen e autoritetit përgjegjës përkatës.

5. Në rastet kur një token i aseteve është klasifikuar me rëndësi të lartë në përputhje me përcaktimet e nenit 43, të këtij ligji, Autoriteti Bankar Evropian do të kryejë një shqyrtim mbikëqyrës për të siguruar që emetuesi është në përputhje me kreun III, të këtij ligji.

6. Në rastet kur një token i parasë elektronike i emetuar nga një institucion i parasë elektronike është klasifikuar me rëndësi të lartë, në përputhje me                     nenet 56 ose 57, të këtij ligji, Autoriteti Bankar Evropian do të mbikëqyrë përputhshmërinë me nenet 55 dhe 58, të këtij ligji.

Për qëllimet e mbikëqyrjes së përputhshmërisë me nenet 55 dhe 58, të këtij ligji, Autoriteti Bankar Evropian do të ushtrojë kompetencat e autoriteteve përgjegjëse të përcaktuara në nenet 22, 23, 24, pika 3, 35, pikat 3 dhe 5, 36, pika 10, 46 dhe 47, të këtij ligji, lidhur me institucionet e parasë elektronike, që emetojnë tokena të parasë elektronike me rëndësi të lartë.

7. Autoriteti Bankar Evropian do të ushtrojë kompetencat e tij mbikëqyrëse siç parashikohet në pikat 1 deri 4, të këtij neni, në bashkëpunim të ngushtë me autoritetet e tjera përgjegjëse për mbikëqyrjen e emetuesit.

Neni 118
Komiteti për kriptoasetet i Autoritetit Bankar Evropian

1. Autoriteti Bankar Evropian krijon një komitet të brendshëm të përhershëm për qëllimet e përgatitjes së vendimeve, përfshirë këtu vendimet që lidhen me detyrat mbikëqyrëse, që i janë dhënë Autoritetit Bankar Evropian nga ky ligj.

2. Komiteti për kriptoasetet mund të hartojë gjithashtu vendime në lidhje me draftet e akteve nënligjore, që lidhen me detyrat mbikëqyrëse, që i janë dhënë Autoritetit Bankar Evropian nga ky ligj.

3. Autoriteti Bankar Evropian merr masa që komiteti për kriptoasetet të kryejë vetëm veprimtaritë e përcaktuara në pikat 1 dhe 2, të këtij neni, dhe çdo detyrë tjetër të nevojshme për kryerjen e veprimtarive të tij në lidhje me kriptoasetet.

Neni 119
Kolegjet për emetuesit e tokenit të aseteve dhe tokenit të parasë elektronike të klasifikuar me rëndësi të lartë

1. Brenda 30 ditëve kalendarike nga marrja e vendimit për të klasifikuar një token të asetit ose një token të parasë elektronike si token me rëndësi të lartë, në përputhje me nenet 43, 44, 56 ose 57, të këtij ligji, sipas rastit, Autoriteti Bankar Evropian do të krijojë, administrojë dhe drejtojë një kolegj mbikëqyrës konsultativ për secilin emetues të një tokeni të asetit ose të një tokeni të parasë elektronike me rëndësi të lartë për të lehtësuar ushtrimin e detyrave mbikëqyrëse dhe për të shërbyer si një mjet për koordinimin e aktiviteteve mbikëqyrëse sipas këtij ligji.

2. Kolegji i përcaktuar në pikën 1, të këtij neni, do të përbëhet nga:

a) Autoriteti Bankar Evropian;
b) ESMA;
c) autoritetet përgjegjëse të vendit origjinës së emetuesit të tokenit të aseteve ose të tokenit të parasë elektronike të klasifikuar si me rëndësi të lartë;
ç) autoritetet përgjegjëse të ofruesve të shërbimeve të kriptoaseteve, institucioneve të kreditit ose shoqërive të shërbimeve të investimit, të cilat ofrojnë shërbimin e kujdestarisë së rezervës së aseteve, në përputhje me nenin 37 të këtij ligji ose të fondeve të marra në këmbim të tokenave të parasë elektronike me rëndësi të lartë;
d) autoritetet përgjegjëse të platformave të tregtimit, ku tokenat me rëndësi të lartë janë pranuar për tregtim, në rastet kur është e zbatueshme;
  dh) 	autoritetet përgjegjëse të ofruesve të shërbimeve të pagesave, të cilët ofrojnë shërbime pagesash për tokenat e parasë elektronike me rëndësi të lartë;
e) autoritetet përgjegjëse për mbikëqyrjen e palëve të treta që ushtrojnë funksionet e përcaktuara në shkronjën “ë”, të pikës 5, të nenit 34, të këtij ligji;
  ë)	autoritetet përgjegjëse të ofruesve të shërbimeve të kriptoaseteve, që ofrojnë shërbimin e kujdestarisë dhe administrimit të kriptoaseteve për llogari të zotëruesve të tokenit me rëndësi të lartë;
f) Banka Qendrore Evropiane;
g) banka qendrore e shtetit përkatës, në rastet kur zyra qendrore e tokenit të aseteve me rëndësi të lartë ndodhet në një shtet, monedha zyrtare e të cilit nuk është euro, ose kur monedha zyrtare e referuar nga tokeni i aseteve me rëndësi të lartë, nuk është euro;
  gj) 	banka qendrore e shtetit përkatës, në rastet kur zyra qendrore e tokenit të parasë elektronike me rëndësi të lartë ndodhet në një shtet, monedha zyrtare e të cilit nuk është euro, ose kur monedha zyrtare e referuar nga tokeni i parasë elektronike me rëndësi të lartë, nuk është euro;
h) autoritetet përgjegjëse të shtetit, ku tokeni me rëndësi të lartë ka përdorim më të madh, sipas kërkesës së atyre autoriteteve;
i) autoritetet mbikëqyrëse përkatëse të vendeve të treta, me të cilat Autoriteti Bankar Evropian ka lidhur marrëveshje administrative, në përputhje me nenin 126, të këtij ligji.

3. Autoriteti Bankar Evropian mund të ftojë autoritete të tjera për të qenë anëtarë të kolegjit të përcaktuar në pikën 1, të këtij neni, në rastet kur subjektet që ata mbikëqyrin janë të rëndësishme për punën e kolegjit.

4. Autoriteti përgjegjës i një vendi të tretë që nuk është anëtar i kolegjit mund të kërkojë nga kolegji çdo informacion të rëndësishëm për kryerjen e detyrave të tij mbikëqyrëse sipas këtij ligji.

5.  Krahas përgjegjësive të autoriteteve përgjegjëse sipas këtij ligji, Kolegji i përcaktuar në pikën 1, të këtij neni, siguron:

a) përgatitjen e opinionit jodetyrues të përcaktuar në nenin 120, të këtij ligji;
b) shkëmbimin e informacionit, në përputhje me këtë ligj;
c) arritjen e një marrëveshjeje për besimin vullnetar të detyrave ndërmjet anëtarëve të tij.

Me qëllim lehtësimin e kryerjes së detyrave të ngarkuara ndaj kolegjeve në përputhje me pikën 1, të këtij neni, anëtarët e kolegjit të përcaktuar në                    pikën 2, të këtij neni, kanë të drejtë të kontribuojnë në përcaktimin e rendit të ditës së takimeve të kolegjit.

6. Krijimi dhe funksionimi i kolegjit të përcaktuar në pikën 1, të këtij neni, do të bazohet në një marrëveshje me shkrim ndërmjet të gjithë anëtarëve të tij. Marrëveshja do të përcaktojë rregullimet praktike për funksionimin e kolegjit, duke përfshirë rregullat e detajuara për:

a) procedurat e votimit, siç përmenden në pikën 3, të nenit 120, të këtij ligji;
b) procedurat për përcaktimin e rendit të ditës së takimeve të kolegjit;
c) frekuencën e takimeve të kolegjit;
ç) 	afatet minimale të përshtatshme për vlerësimin e dokumentacionit përkatës nga anëtarët e kolegjit;
d) modalitetet e komunikimit ndërmjet anëtarëve të kolegjit;
dh) krijimin e disa kolegjeve, një për çdo kriptoaset specifik ose grup kriptoasetesh;
e) detyra që do t’i besohen Autoritetit Bankar Evropian ose një anëtari tjetër të kolegjit.

7.	Autoriteti Bankar Evropian, i cili kryeson kolegjin:

a) do të krijojë marrëveshje dhe procedura me shkrim për funksionimin e kolegjit, pas konsultimit me anëtarët e tjerë të kolegjit;
b) do të koordinojë të gjitha aktivitetet e kolegjit;
c) do të thërrasë dhe do të kryesojë të gjitha takimet e tij dhe do t'i mbajë anëtarët e kolegjit plotësisht të informuar për organizimin e takimeve të kolegjit, për çështjet kryesore që do të diskutohen dhe për pikat që do të shqyrtohen;
ç) 	do të informojë anëtarët e kolegjit për çdo takim të planifikuar në mënyrë që ata të mund të kërkojnë pjesëmarrjen;
d) do të mbajë anëtarët e kolegjit të informuar në mënyrë të duhur për vendimet dhe rezultatet e atyre takimeve.

Neni 120
Opinionet jodetyruese të kolegjeve për emetuesit e tokenit të aseteve dhe tokenave të parasë elektronike të klasifikuar me rëndësi të lartë

1. Kolegji i përcaktuar në pikën 1, të neni 119, e këtij ligji, mund të lëshojë një opinion jodetyrues për sa i përket:

a) rishikimit mbikëqyrës, sipas përcaktimeve të pikës 3, të nenit 117, të këtij ligji;
b) çdo vendimi për të kërkuar nga një emetues i një tokeni asetesh ose një tokeni të parasë elektronike të klasifikuar me rëndësi të lartë, që të mbajë një sasi më të madhe të fondeve të veta, në përputhje me                   nenet 35, pikat 2, 3 dhe 5, 45, pika 5, dhe 58, pika 1, të këtij ligji, sipas rastit;
c) çdo përditësimi të planit të rimëkëmbjes ose planit të rimbursimit të një emetuesi të një tokeni asetesh ose një tokeni të parasë elektronike të klasifikuar me rëndësi të lartë, në përputhje me nenet 46, 47 dhe 55, të këtij ligji, sipas rastit;
ç) 	çdo ndryshimi të modelit të biznesit të një emetuesi të një tokeni të aseteve të klasifikuar me rëndësi të lartë, sipas pikës 1, të nenit 25, të këtij ligji;
d) një draft të dokumentit informues të kriptoasetit të ndryshuar, të hartuar në përputhje me pikën 2, të nenit 25, të këtij ligji; 
dh)	çdo masë korrigjuese të parashikuar, në përputhje me pikën 4, të                nenit 25, të këtij ligji;
e) çdo masë mbikëqyrëse të parashikuar, sipas nenit 130, të këtij ligji;
 ë)	çdo marrëveshje administrative të parashikuar për shkëmbimin e informacionit me një autoritet mbikëqyrës të një vendi të tretë, në përputhje me nenin 126, të këtij ligji;
f) çdo delegim të detyrave mbikëqyrëse nga Autoriteti Bankar Evropian tek një autoritet përgjegjës, sipas nenit 138, të këtij ligji;
g) çdo ndryshim të parashikuar në autorizimin ose çdo masë mbikëqyrëse të parashikuar për anëtarët e kolegjit të përcaktuar shkronjat “d” deri “h”, të pikës 2, të nenit 119  të këtij ligji;
    gj) një draft të dokumentit informues të kriptoasetit të ndryshuar, të hartuar në përputhje me pikën 12, të nenit 51, të këtij ligji.

2. Në rastet kur kolegji nxjerr një opinion në përputhje me pikën 1, të këtij neni, me kërkesë të çdo anëtari të kolegjit dhe me miratimin e shumicës së kolegjit në përputhje me pikën 3, të këtij neni, opinioni mund të përfshijë rekomandime që synojnë adresimin e mangësive të masës së parashikuar nga Autoriteti Bankar Evropian ose autoritetet përgjegjëse.

3. Opinioni i kolegjit miratohet me shumicën e thjeshtë të anëtarëve të tij. Autoritetet mbikëqyrëse të vendeve të treta të përcaktuara në shkronjën “c”, të pikës 2, të nenit 119, të këtij ligji, nuk do të kenë të drejtën e votës për një opinion të kolegjit. Në rastet kur ka disa anëtarë të kolegjit për çdo shtet anëtar, vetëm njëri prej këtyre anëtarëve ka të drejtë vote. Në rastet kur Banka Qendrore Evropiane është anëtare e kolegjit në disa cilësi të ndryshme, përfshirë këtu në cilësi mbikëqyrëse, ajo ka vetëm një votë.

4. Autoriteti Bankar Evropian ose autoritetet përgjegjëse, sipas rastit, do ta marrin në konsideratë, siç duhet opinionin jodetyrues të kolegjit të arritur, në përputhje me pikën 3, të këtij ligji, duke përfshirë çdo rekomandim që synon adresimin e mangësive të masës mbikëqyrëse të parashikuar për një emetues të një tokeni të asetit të rëndësishëm, një emetues të një tokeni të parasë elektronike me rëndësi të lartë, një subjekt ose një ofrues të shërbimeve të kriptoaseteve, sipas përcaktimeve të shkronjave “d” deri “h”, të pikës 2, të nenit 119, të këtij ligji. 

5. Në rastet kur Autoriteti Bankar Evropian ose një autoritet përgjegjës nuk pajtohet me një opinion të kolegjit, përfshirë këtu çdo rekomandim që synon adresimin e mangësive të masës mbikëqyrëse të parashikuar, vendimi i tij përmban një shpjegim të arsyetuar për çdo devijim të rëndësishëm nga ky opinion ose rekomandime.

[bookmark: _heading=h.1k0ptypwofml]Seksioni 5
 Kompetencat e Autoritetit Bankar Evropian në lidhje me emetuesit e tokenit të aseteve dhe të tokenave të parasë elektronike të klasifikuar me rëndësi të lartë

Neni 121
Dispozita të përgjithshme 

1. Dispozitat e këtij seksioni, që i atribuojnë kompetenca Autoritetit Bankar Evropian, Autoriteti Evropian të Tregjeve të Titujve dhe Gjykatës Evropiane të Drejtësisë bëhen të zbatueshme në datën e anëtarësimit të Republikës së Shqipërisë në Bashkimin Evropian.

2. Kompetencat e përcaktuara në nenet 123 deri në 132 të këtij ligji, për aq sa janë më të gjera se kompetencat e përcaktuara në këtë ligj për Bankën e Shqipërisë në lidhje me emetuesit e tokenave të aseteve ose tokenave të parasë elektronike, ushtrohen nga Banka e Shqipërisë deri në datën e anëtarësimit të Republikës së Shqipërisë në Bashkimin Evropian.

3. Kompetencat e përcaktuara për Autoritetin Bankar Evropian nga nenet 122 deri 125, të këtij ligji, nuk do të zbatohen për publikimin e informacionit të privilegjuar. 

Neni 122
Kërkesa për informacion

1. Me qëllim përmbushjen e detyrave mbikëqyrëse sipas nenit 117, të këtij ligji, Autoriteti Bankar Evropian mund të kërkojë, përmes një kërkese të thjeshtë ose një vendimi, që subjektet e mëposhtme të japin të gjithë informacionin e nevojshëm për të mundësuar përmbushjen e detyrave sipas këtij ligji:

a) emetuesi i një tokeni asetesh të klasifikuar me rëndësi të lartë ose një subjekt që kontrollon ose është i kontrolluar drejtpërdrejt ose tërthorazi nga një emetues i një tokeni aseti të klasifikuar me rëndësi të lartë;
b) një palë e tretë, sipas përcaktimeve të shkronjës “ë”, të pikës 5, të nenit 34, të këtij ligji, me të cilën një emetues i një tokeni asetesh me rëndësi të lartë ka një marrëveshje kontraktore;
c) persona, të cilët ushtrojnë detyra ose funksione në shoqërinë e emetuesit të tokenit me rëndësi të lartë;
ç) ofruesi i shërbimeve të kriptoaseteve, institucion krediti ose shoqëri e shërbimeve të investimit, që siguron kujdestarinë e rezervës së aseteve, në përputhje me nenin 37, të këtij ligji;
d) emetuesi i një tokeni të parasë elektronike i klasifikuar me rëndësi të lartë, ose një person që kontrollon ose është i kontrolluar drejtpërdrejt ose tërthorazi nga një emetues i një tokeni të parasë elektronike me rëndësi të lartë;
dh) 	ofruesi i shërbimeve të pagesave, që ofron shërbime pagese në lidhje me tokenin e parasë elektronike të klasifikuar si me rëndësi të lartë;
e) subjekti, i cili është përgjegjës për shpërndarjen e tokenin e parasë elektronike të klasifikuar me rëndësi të lartë, në emër të emetuesit;
ë) ofruesi i shërbimeve të kriptoaseteve, që ofron kujdestari dhe administrim të kriptoaseteve për llogari të klientëve në lidhje me tokenin e aseteve ose tokenin e parasë elektronike të klasifikuar si me rëndësi të lartë;
f) një operator i një platforme tregtimi për kriptoasete, që ka pranuar për tregtim një token asetesh ose një token të parasë elektronike të klasifikuar me rëndësi të lartë;
g) organet drejtuese e personave të përcaktuar në shkronjat “a” deri në shkronjën “ë”, të kësaj pike.

2. Një kërkesë e thjeshtë për informacion, e përcaktuar në pikën 1, të këtij neni, duhet:

a) të referojë këtë nen si bazën ligjore të asaj kërkese;
b) të përcaktojë qëllimin e kërkesës;
c) të specifikojë informacionin e kërkuar;
ç) të përfshijë një afat kohor, brenda të cilit duhet të ofrohet informacioni;
d) të informojë personin, nga i cili kërkohet informacioni se nuk është i detyruar të japë informacionin, por që, në rast të një përgjigjeje vullnetare ndaj kërkesës, informacioni i ofruar duhet të jetë i saktë dhe jo keqorientues; dhe 
 dh)	të tregojë gjobën e parashikuar në nenin 131, të këtij ligji, kur përgjigjet ndaj pyetjeve të bëra janë të pasakta ose keqorientuese.

3. Në rastet kur kërkohet dhënia e informacionit përmes një vendimi, në përputhje me pikën 1, të këtij neni, Autoriteti Bankar Evropian duhet:

a) të referojë këtë nen si bazën ligjore të kërkesës;
b) të parashikojë qëllimin e kërkesës;
c) të specifikojë informacionin e kërkuar; 
ç) të vendosë një afat kohor brenda të cilit ofrohet informacioni;
d) parashikojë pagesat e dënimit periodik të parashikuara në nenin 132, të këtij ligji, kur kërkohet prodhimi i informacionit;
 dh) 	parashikojë gjobën e parashikuar në nenin 131, kur përgjigjet ndaj pyetjeve të bëra janë të pasakta ose mashtruese;
e) parashikojë të drejtën për të apeluar vendimin para Bordit të Apelimit të Autoritetit Bankar Evropian dhe për të rishikuar vendimin nga gjykata përkatëse.

4. Personat fizikë ose juridikë të përmendur në pikën 1, të këtij neni, ose përfaqësuesit e tyre dhe, në rastin e personave juridikë ose shoqatave pa personalitet juridik, personat e autorizuar për t’i përfaqësuar, japin informacionin e kërkuar.

Neni 123
Kompetencat e përgjithshme të hetimit administrativ

1. Me qëllim përmbushjen e detyrave e saj mbikëqyrëse, sipas nenit 117, të këtij ligji, Autoriteti Bankar Evropian mund të kryejë hetime ndaj emetuesve të tokenave të klasifikuar me rëndësi të lartë. Për këtë qëllim, zyrtarët dhe personat e tjerë të autorizuar nga Autoriteti Bankar Evropian kanë kompetencën:

a) për të shqyrtuar çdo regjistër, të dhënë, procedurë dhe çdo material tjetër, që është i rëndësishëm për kryerjen e detyrave të saj, pavarësisht vendit apo mjetit ku ruhet;
b) për të marrë ose siguruar kopje të certifikuara ose ekstrakte nga regjistra, të dhëna, procedura dhe materiale të tjera;
c) për të thirrur e pyetur emetuesit e tokenave të klasifikuar me rëndësi të lartë, duke përfshirë organin drejtues ose stafin e tyre, për të dhënë shpjegime me gojë ose me shkrim mbi faktet ose dokumentet që lidhen me çështjen dhe qëllimin e hetimit;
ç) për të intervistuar çdo person fizik ose person juridik, që pranon të intervistohet për qëllimet e mbledhjes së informacionit lidhur me çështjen e hetimit;
d) për të kërkuar nga operatorët e telekomunikacionit të dhënat e trafikut dhe të dhëna të tjera.

2. Për qëllimet e hetimit të përcaktuar në pikën 1, të këtij neni, zyrtarët dhe personat e tjerë të autorizuar nga Autoriteti Bankar Evropian do të ushtrojnë kompetencat e tyre pas paraqitjes së një autorizimi me shkrim, që specifikon çështjen dhe qëllimin e hetimit. Ky autorizim do të parashikojë gjithashtu pagesat e dënimit periodik të përcaktuara në               nenin 132, të këtij ligji, kur regjistrat, të dhënat, procedurat ose çdo material tjetër i kërkuar, ose përgjigjet ndaj pyetjeve të bëra për emetuesit e tokenave të klasifikuar me rëndësi të lartë nuk jepen ose janë të paplota, dhe gjobat e parashikuara në nenin 131, të këtij ligji, kur përgjigjet ndaj pyetjeve të bëra janë të pasakta ose keqorientuese.

3. Emetuesit e tokenave të klasifikuar me rëndësi të lartë janë të detyruar t'u nënshtrohen hetimeve të nisura bazuar në një vendim të Autoritetit Bankar Evropian. Vendimi do të specifikojë çështjen dhe qëllimin e hetimit, pagesat e dënimit periodik të parashikuara në nenin 132, të këtij ligji, mjetet juridike dhe të drejtën për të kërkuar rishikimin e vendimit nga gjykata përkatëse.

4. Brenda një periudhe të arsyeshme para nisjes së një hetimi të përcaktuar në pikën 1, të këtij neni, Autoriteti Bankar Evropian do të informojë autoritetin përgjegjës të shtetit anëtar, ku do të kryhet hetimi në lidhje me çështjen dhe identitetin e personave të autorizuar. Punonjësit e autoritetit përgjegjës të përfshirë, sipas kërkesës së Autoritetit Bankar Evropian, do të ndihmojnë personat e autorizuar për kryerjen e detyrave të tyre. Punonjësit e autoritetit përgjegjës të përfshirë mund të marrin pjesë gjithashtu në hetimet, sipas kërkesës.

5. Në rastet kur një kërkesë për të dhënat e trafikut të telefonisë celulare ose të dhënave të internetit, sipas shkronjës “d”, të pikës 1, të këtij neni, kërkohet autorizim nga gjykata, Autoriteti Bankar Evropian bën kërkesë në gjykatë për një autorizim të tillë.

6. Në rastet kur një gjykatë merr një kërkesë sipas pikës 5, të këtij neni, gjykata verifikon nëse:

a) vendimi i Autoritetit Bankar Evropian i përcaktuar në pikën 3, të këtij neni,  është origjinal;
b) masat që do të merren janë proporcionale dhe jo arbitrare ose të tepërta.

7. Për qëllimet e shkronjës “b”, të pikës 6, të këtij neni, gjykata mund të kërkojë nga Autoriteti Bankar Evropian shpjegime të detajuara, veçanërisht në lidhje seriozitetin e shkeljes së dyshuar dhe natyrën e përfshirjes së subjektit, ndaj të cilit janë drejtuar masat shtrënguese. Megjithatë, gjykata nuk shqyrton nevojën për hetim apo të kërkojë që të paraqitet informacioni nga dosja e Autoritetit Bankar Evropian. 

Neni 124
Inspektimet në vend

1. Për të përmbushur detyrat mbikëqyrëse sipas nenit 117, të këtij ligji, Autoriteti Bankar Evropian mund të kryejë të gjitha inspektimet e nevojshme në vend, dhe në çdo ambient biznesi të emetuesve të tokenave të klasifikuar me rëndësi të lartë.

Kolegjit të përcaktuar në nenin 119, të këtij ligji, do t’i komunikohet pa vonesë çdo gjetje, që mund të jetë e rëndësishme për kryerjen e detyrave të tij.

2. Zyrtarët dhe personat e tjerë të autorizuar nga Autoriteti Bankar Evropian për të kryer një inspektim në vend mund të hyjnë në çdo ambient biznesi të personave, që janë subjekt i një vendimi hetimi të miratuar nga Autoriteti Bankar Evropian dhe do të kenë të gjitha kompetencat e parashikuara në              pikën 1, të nenit 123, të këtij ligji. Ata, gjithashtu, kanë kompetencën për të mbyllur çdo ambient biznesi ose regjistra për periudhën dhe në masën që është e nevojshme në funksion të inspektimit.

3. Autoriteti Bankar Evropian mund të kryejë inspektimin në vend pa njoftim paraprak ndaj emetuesit të tokenit të klasifikuar me rëndësi të lartë.

4. Zyrtarët dhe personat e tjerë të autorizuar nga Autoriteti Bankar Evropian për të kryer një inspektim në vend do të ushtrojnë kompetencat e tyre pas paraqitjes së një autorizimi me shkrim që specifikon çështjen dhe qëllimin e inspektimit, si dhe pagesat e dënimit periodik të parashikuara në                    nenin 132, të këtij ligji, kur personat e përfshirë nuk i nënshtrohen inspektimit.

5. Emetuesi i tokenit të klasifikuar me rëndësi të lartë u nënshtrohet inspektimeve në vend sipas vendimit të Autoritetit Bankar Evropian. Vendimi do të përmbajë çështjen dhe qëllimin e inspektimit, datën e fillimit të inspektimit, pagesat e dënimit periodik të parashikuara në nenin 132, të këtij ligji, mjetet juridike të disponueshme, si dhe të drejtën për ankim ndaj vendimit në gjykatë kompetente.

6. Zyrtarët e autoritetit përgjegjës të shtetit anëtar, ku do të kryhet inspektimi, si dhe ata të autorizuar ose të emëruar nga ai autoritet, do të ndihmojnë aktivisht zyrtarët dhe personat e tjerë të autorizuar nga Autoriteti Bankar Evropian, sipas kërkesës. Zyrtarët e autoritetit përgjegjës të shtetit anëtar përkatës mund të marrin gjithashtu pjesë në inspektimet në vend.

7. Autoriteti Bankar Evropian mund të kërkojë gjithashtu nga autoritetet përgjegjëse të kryejnë detyra të veçanta hetimore dhe inspektime në emër të saj, siç parashikohet në këtë nen dhe në pikën 1, të nenit 123, të këtij ligji.

8. Kur persona të autorizuar nga Autoriteti Bankar Evropian konstatojnë se një subjekt kundërshton një inspektim të urdhëruar, në përputhje me këtë nen, mund të kërkohet ndihma e policisë ose e një autoriteti zbatues të barasvlefshëm, për t'i mundësuar atyre të kryejnë inspektimin në vend.

9. Nëse inspektimi në vend i parashikuar në pikën 1, të këtij neni, ose ndihma e parashikuar në pikën 7, të këtij neni, kërkon autorizim nga një gjykatë, sipas legjislacionit në fuqi, Autoriteti Bankar Evropian do të aplikojë për një autorizim të tillë. Ky autorizim mund të kërkohet gjithashtu si një masë paraprake.

10. Në rastet kur një gjykatë merr një aplikim për autorizimin e një inspektimi në vend të parashikuar në pikën 1, të këtij neni, ose të ndihmës së parashikuar në pikën 7, të këtij neni, ajo gjykatë do të verifikojë nëse:

a) vendimi i miratuar nga Autoriteti Bankar Evropian, i përcaktuar në pikën 4, të këtij neni, është autentik;
b) masat që do të merren janë proporcionale dhe joarbitrare ose të tepërta.

11. Për qëllimet e shkronjës “b”, të pikës 10, të këtij neni, gjykata mund të kërkojë nga Autoriteti Bankar Evropian shpjegime të detajuara, veçanërisht në lidhje me arsyet ose indiciet që Autoriteti Bankar Evropian ka dyshuar se ka ndodhur një shkelje e këtij ligji, seriozitetin e shkeljes së dyshuar dhe natyrën e përfshirjes së subjektit ndaj të cilit janë aplikuar masat shtrënguese. Megjithatë, gjykata nuk do të shqyrtojë nevojën për hetimin apo të kërkojë që të paraqitet informacioni nga dosja e Autoritetit Bankar Evropian. Vendimi i Autoritetit Bankar Evropian është i ankimueshëm në gjykatat përkatëse, sipas legjislacionit në fuqi.

Neni 125
Shkëmbimi i informacionit

1. Për të përmbushur detyrat mbikëqyrëse sipas nenit 117, të këtij ligji, autoritetet përgjegjëse do t'i sigurojnë njëra-tjetrës informacionin e nevojshëm për kryerjen e detyrave të tyre sipas këtij ligji pa vonesa të pajustifikuara. Për këtë qëllim, autoritetet përgjegjëse dhe Autoriteti Bankar Evropian do të shkëmbejnë çdo informacion të lidhur me:

a) një emetues tokeni asetesh të klasifikuar me rëndësi të lartë ose një subjekt që kontrollon ose është i kontrolluar drejtpërdrejt ose tërthorazi nga një emetues tokeni asetesh të klasifikuar me rëndësi të lartë;
b) një palë të tretë, siç përmendet në shkronjën “ë”, të pikës 5, të nenit 34, të  këtij ligji, me të cilën një emetues i një tokeni asetesh të klasifikuar me rëndësi të lartë ka një marrëveshje kontraktore;
c) një ofrues i shërbimeve të kriptoaseteve, institucion krediti ose shoqëri e shërbimeve të investimit, që siguron kujdestarinë e rezervës së aseteve në përputhje me nenin 37, të këtij ligji;
 ç) 	një emetues tokeni të parasë elektronike me rëndësi të lartë ose një subjekt, që kontrollon ose është i kontrolluar drejtpërdrejt ose tërthorazi nga një emetues i një tokeni të parasë elektronike të klasifikuar me rëndësi të lartë; 
d) një ofrues të shërbimeve të pagesave, që ofron shërbime pagese në lidhje me tokeni të parasë elektronike të klasifikuar me rëndësi të lartë;
 dh) një subjekt, që është përgjegjës për shpërndarjen e tokenit të parasë elektronike me rëndësi të lartë në emër të emetuesit;
e) një ofrues të shërbimeve të kriptoaseteve, që ofron kujdestari dhe administrim të kriptoaseteve për llogari të klientëve, në lidhje me tokenat me rëndësi të lartë;
 ë) një platformë tregtimi të kriptoaseteve, në të cilën një token me rëndësi të lartë është pranuar për tregtim;
f) strukturën drejtuese të subjekteve të përcaktuar në shkronjat “a” deri në shkronjën “ë”, të kësaj pike.

2. Një autoritet përgjegjës mund të refuzojë të veprojë mbi një kërkesë për shkëmbim informacioni, siç parashikohet në pikën 1, të këtij neni, ose një kërkesë për bashkëpunim për kryerjen e një hetimi ose inspektimi në vend, siç parashikohet përkatësisht në nenet 123 dhe 124, të këtij ligji, vetëm në rastet kur:

a) përmbushja e kërkesës ka të ngjarë të ndikojë negativisht në hetimin e vet, aktivitetet e zbatimit të ligjit ose, kur është e zbatueshme, hetimin penal;
b) procedurat gjyqësore janë tashmë të iniciuara në lidhje me të njëjtat veprime dhe kundër të njëjtëve persona fizikë ose juridikë para gjykatave përkatëse;
c) është dhënë një vendim përfundimtar në lidhje me subjektin.

Neni 126
Marrëveshjet administrative për shkëmbimin e informacionit ndërmjet Autoritetit Bankar Evropian dhe vendeve të treta

1. Për të përmbushur detyrat e saj mbikëqyrëse, sipas nenit 117, të këtij ligji, Autoriteti Bankar Evropian mund të nënshkruajë marrëveshje administrative për shkëmbimin e informacionit me autoritetet mbikëqyrëse të vendeve të treta vetëm nëse informacioni i zbuluar është subjekt i garancive të sekretit profesional, që janë të paktën të barasvlershme me ato të përcaktuara në nenin 129, të këtij ligji.

2. Shkëmbimi i informacionit do të jetë për qëllim të përmbushjes së detyrave të Autoritetit Bankar Evropian ose të autoriteteve mbikëqyrëse të përcaktuara në pikën 1, të këtij neni.

3. Për sa i përket përcjelljes së të dhënave personale në një vend të tretë, Autoriteti Bankar Evropian do të zbatojë legjislacionin në fuqi për mbrojtjen e të dhënave.

Neni 127
Publikimi i informacionit nga vendet e treta

1. Autoriteti Bankar Evropian mund të publikojë informacion të marrë nga autoritetet mbikëqyrëse të vendeve të treta vetëm në rastet kur Autoriteti Bankar Evropian ose autoriteti përgjegjës, që ka siguruar informacionin ka marrë miratimin me shkrim të autoritetit mbikëqyrës të një vendi të tretë, që ka transmetuar informacionin dhe, kur është e zbatueshme, informacioni publikohet vetëm për qëllimet, për të cilat ai autoritet mbikëqyrës ka dhënë miratimin e tij ose kur një publikim i tillë është i nevojshëm në funksion të proceseve gjyqësore.

2. Kërkesa për një miratim të shprehur, siç përmendet në pikën 1, të këtij neni, nuk do të zbatohet për autoritetet e tjera mbikëqyrëse, kur informacioni i kërkuar është i nevojshëm për përmbushjen e detyrave të tyre dhe nuk do të zbatohet për gjykatat, kur informacioni i kërkuar prej tyre është i nevojshëm për hetimet ose procedurat në lidhje me shkeljet, që janë objekt i ndëshkimeve penale.

Neni 128
Bashkëpunimi me autoritete të tjera

Në rastet kur një emetues i një tokeni të klasifikuar me rëndësi të lartë kryen veprimtari të tjera përveç atyre të mbuluara nga ky ligj, Autoriteti Bankar Evropian do të bashkëpunojë me autoritetet përgjegjëse për mbikëqyrjen e atyre veprimtarive të tjera, përfshirë autoritetet tatimore dhe autoritetet mbikëqyrëse përkatëse të vendeve të treta, që nuk janë anëtarë të kolegjit të përcaktuar në shkronjën “m”, të pikës 2, të nenit 119, të këtij ligji.

Neni 129
Sekreti profesional

Detyrimi për sekretin profesional do të zbatohet për Autoritetin Bankar Evropian dhe të gjithë personat që punojnë ose që kanë punuar për Autoritetin Bankar Evropian, si dhe për çdo person tjetër, të cilit Autoriteti Bankar Evropian i ka deleguar detyra, duke përfshirë auditorët dhe ekspertët e kontraktuar nga Autoriteti Bankar Evropian.

Neni 130
Masat mbikëqyrëse nga Autoriteti Bankar Evropian

1. Në rastet kur Autoriteti Bankar Evropian konstaton se një emetues i një tokeni asetesh të klasifikuar me rëndësi të lartë ka kryer një shkelje të renditur në aneksin V, mund të marrë një ose më shumë masa, si më poshtë:

a) Miraton një vendim që kërkon nga emetuesi i tokenit të aseteve të klasifikuar me rëndësi të lartë të ndalojë sjelljen që përbën shkelje;
b) Vendos gjoba ose pagesa periodike të dënimit, në përputhje me                  nenet 131 dhe 132, të këtij ligji;
c) Miraton një vendim që kërkon nga emetuesi i tokenit të aseteve të klasifikuar me rëndësi të lartë të transmetojë informacion shtesë për mbrojtjen e zotëruesve të tokenit, veçanërisht klientëve joprofesionistë;
ç) 	Miraton një vendim që kërkon nga emetuesi i tokenit të aseteve të klasifikuar me rëndësi të lartë të pezullojë një ofertë ndaj publikut për një periudhë maksimale prej 30 ditësh punë, në çdo rast të vetëm, kur ka arsye të bazuara për të dyshuar se ky ligj është shkelur;
d) Miraton një vendim që ndalon një ofertë ndaj publikut të tokenit të aseteve të klasifikuar me rëndësi të lartë, kur konstaton se ky ligj është shkelur ose kur ka arsye të bazuara për të dyshuar se do të shkelet;
 dh)	Miraton një vendim që kërkon nga ofruesi i shërbimeve të kriptoaseteve, që operon një platformë tregtimi për kriptoasete, dhe që ka pranuar të tregtojë tokenin e aseteve të klasifikuar me rëndësi të lartë, të pezullojë tregtimin e një kriptoaseti të tillë për një periudhë maksimale prej 30 ditësh punë, në çdo rast të vetëm, kur ka arsye të bazuara për të dyshuar se ky ligj është shkelur;
e) Miraton një vendim, që ndalon tregtimin e tokenit të aseteve të klasifikuar me rëndësi të lartë në një platformë tregtimi për kriptoasete, kur konstaton se ky ligj është shkelur;
ë) Miraton një vendim, që kërkon nga emetuesi i tokenit të aseteve të klasifikuar me rëndësi të lartë të ndryshojë materialet promovuese, kur konstaton se materialet promovuese nuk përputhen me nenin 29, të këtij ligji.
f) Miraton një vendim për të pezulluar ose ndaluar materialet promovuese, kur ka arsye të bazuara për të dyshuar se ky ligj është shkelur;
g) Miraton një vendim, që kërkon nga emetuesi i tokenit të aseteve të klasifikuar me rëndësi të lartë të zbulojë të gjithë informacionin thelbësor, që mund të ndikojë në vlerësimin e tokenit të ofruar ndaj publikut ose të pranuar për tregtim, për të siguruar mbrojtjen e konsumatorit ose mbarëvajtjen e tregut;
 gj) Publikon paralajmërime që emetuesi i tokenit të aseteve të klasifikuar me rëndësi të lartë nuk përmbush detyrimet e tij sipas këtij ligji;
h) Revokon autorizimin e emetuesit të tokenit të aseteve të klasifikuar me rëndësi të lartë;
i) Miraton një vendim, që kërkon largimin e një personi nga organi drejtues i emetuesit të tokenit të aseteve të klasifikuar me rëndësi të lartë;
j) Kërkon nga emetuesi i tokenit të aseteve të klasifikuar me rëndësi të lartë, që të prezantojë një shumë minimale të denominuar ose të kufizojë sasinë e tokenit të emetuar, në përputhje me nenet 23, pika 4, dhe 24, pika 3, të këtij ligji.

2. Në rastet kur Autoriteti Bankar Evropian konstaton se një emetues i një tokeni të parasë elektronike të klasifikuar me rëndësi të lartë ka kryer një shkelje të renditur në aneksin VI, të këtij ligji, ai mund të marrë një ose më shumë nga masat e mëposhtme:

a) Miraton një vendim që kërkon nga emetuesi i tokenit të parasë elektronike të klasifikuar me rëndësi të lartë të ndalojë sjelljen, që përbën shkelje;
b) Vendos gjoba ose pagesa periodike të dënimit, në përputhje me                    nenet 131 dhe 132;
c) Miraton një vendim, që kërkon nga emetuesi i tokenit të parasë elektronike të klasifikuar me rëndësi të lartë, që të transmetojë informacion shtesë, kur është e nevojshme për mbrojtjen e zotëruesve të tokenit, veçanërisht klientëve joprofesionistë;
ç)	Miraton një vendim, që kërkon nga emetuesi i tokenit të parasë elektronike të klasifikuar me rëndësi të lartë të pezullojë një ofertë ndaj publikut për një periudhë maksimale prej 30 ditësh punë rresht, në çdo rast të vetëm, kur ka arsye të bazuara për të dyshuar se ky ligj është shkelur;
d) Miraton një vendim që ndalon një ofertë ndaj publikut të tokenit të parasë elektronike të klasifikuar me rëndësi të lartë, kur konstaton se ky ligj është shkelur ose kur ka arsye të bazuara për të dyshuar se do të shkelet;
dh)	Miraton një vendim që kërkon nga ofruesi përkatës i shërbimeve të kriptoaseteve, që operon një platformë tregtimi për kriptoasete dhe që ka pranuar për tregtim tokenin e parasë elektronike të klasifikuar me rëndësi të lartë, të pezullojë tregtimin e kriptoaseteve të tilla për një periudhë maksimale prej 30 ditësh punë, kur ka arsye të bazuara për të dyshuar se ky ligj është shkelur;
e) Miraton një vendim, që ndalon tregtimin e tokenit të parasë elektronike të klasifikuar me rëndësi të lartë në një platformë tregtimi për kriptoasete kur konstaton se ky ligj është shkelur;
 ë) 	Miraton një vendim, që kërkon nga emetuesi i tokenit të parasë elektronike të klasifikuar me rëndësi të lartë të zbulojë të gjithë informacionin material, që mund të ndikojë në vlerësimin e tokenit të ofruar ndaj publikut ose të pranuar për tregtim, për të siguruar mbrojtjen e konsumatorit ose mbarëvajtjen e tregut;
f) Paralajmëron emetuesin e tokenit të parasë elektronike të klasifikuar me rëndësi të lartë në rastet kur nuk përmbush detyrimet e tij sipas këtij ligji;
g) Kërkon nga emetuesi i tokenit të parasë elektronike të klasifikuar me rëndësi të lartë nën mbikëqyrjen e tij të prezantojë një shumë minimale të denominuar ose të kufizojë sasinë e tokenit të parasë elektronike të klasifikuar me rëndësi të lartë të emetuar, si rezultat i zbatimit të                  pikës 3, të nenit 58, të këtij ligji.

3. Në rastet kur merr masat e përcaktuara në pikën 1 ose 2, të këtij neni, Autoriteti Bankar Evropian do të konsiderojë natyrën dhe seriozitetin e shkeljes, duke pasur parasysh:

a) kohëzgjatjen dhe frekuencën e shkeljes;
b) faktin nëse shkelja ka rezultuar në kryerjen e një krimi financiar;
c) nëse shkelja ka zbuluar mangësi serioze ose sistemike në procedurat, politikat dhe masat e administrimit të rrezikut të emetuesit të tokenit të klasifikuar me rëndësi të lartë;
ç) 	faktin nëse shkelja është kryer me dashje ose si rrjedhojë e pakujdesisë;
d) shkallën e përgjegjësisë së emetuesit të tokenit të klasifikuar me rëndësi të lartë përgjegjës për shkeljen;
 dh)	fuqinë financiare të emetuesit të tokenit të klasifikuar me rëndësi të lartë përgjegjës për shkeljen, siç tregohet nga xhiroja totale e personit juridik përgjegjës ose të ardhurat vjetore dhe pasuritë neto të personit fizik përgjegjës;
e) ndikimin e shkeljes në interesat pasurorë të zotëruesve të tokenave të klasifikuar me rëndësi të lartë;
 ë) 	sasinë e fitimeve të realizuara ose humbjeve të shmangura nga emetuesi i tokenit të klasifikuar me rëndësi të lartë përgjegjës për shkeljen, ose humbjeve për palët e treta të shkaktuara nga shkelja, për aq sa mund të përcaktohen;
f) nivelin e bashkëpunimit të emetuesit të tokenit të klasifikuar me rëndësi të lartë përgjegjës për shkeljen me Autoritetin Bankar Evropian, krahas nevojës për të siguruar kthimin e fitimeve të realizuara ose humbjeve të shmangura nga ai person;
g) shkeljet e mëparshme të kryera nga emetuesi i tokenit të klasifikuar me rëndësi të lartë përgjegjës për shkeljen;
gj)	masat e marra nga emetuesi i tokenit të klasifikuar me rëndësi të lartë pas shkeljes për të parandaluar përsëritjen e një shkeljeje të tillë.

4. Përpara se të marrë ndonjë nga masat e përcaktuara në shkronjat “ç” deri “e”, dhe “g”, të pikës 1, të këtij neni, Autoriteti Bankar Evropian do të informojë autoritetin përgjegjës në rastet kur tokenat e aseteve të klasifikuar me rëndësi të lartë referojnë euron ose një valutë zyrtare të një shteti që nuk është euro.

5. Përpara se të marrë ndonjë nga masat e përcaktuara në pikën 2, të këtij neni, Autoriteti Bankar Evropian do të informojë autoritetin përgjegjës të emetuesit të tokenit të parasë elektronike të klasifikuar me rëndësi të lartë dhe bankën qendrore të shtetit anëtar, valuta zyrtare e të cilit referohet nga tokeni i parasë elektronike me rëndësi të lartë.

6. Autoriteti Bankar Evropian do t’i njoftojë çdo masë të marrë, në përputhje me pikën 1 ose 2, të këtij neni, emetuesit të tokenit të klasifikuar me rëndësi të lartë, përgjegjës për shkeljen dhe do ta komunikojë atë masë autoriteteve përgjegjëse përkatëse si dhe Komisionit. Autoriteti Bankar Evropian do ta bëjë publik çdo vendim të tillë në faqen e saj të internetit brenda 10 ditëve punë nga data e miratimit të vendimit, përveç nëse një zbulim i tillë do të rrezikonte seriozisht stabilitetin financiar ose do të shkaktonte dëme të tepërta për palët e përfshira. Publikimi i tillë nuk do të përmbajë të dhëna personale.

7. Publikimi i përcaktuar në pikën 6, të këtij neni, do të përfshijë deklaratat e mëposhtme:

a) Një deklaratë që konfirmon të drejtën e personit përgjegjës për shkeljen për të ankimuar vendimin para gjykatës përkatëse;
b) Kur është e rëndësishme, një deklaratë që konfirmon se është bërë një ankim e që specifikon se një ankim i tillë nuk ka efekt pezullues;
c) Një deklaratë, që pohon se është e mundur për bordin e apelimit të Autoritetit Bankar Evropian të pezullojë zbatimin e vendimit të kontestuar.

Neni 131
Sanksionet

1. Autoriteti Bankar Evropian vendos sanksion me gjobë, në përputhje me përcaktimet në pikën 3 ose 4, të këtij neni, në rastet kur, në përputhje me pikën 8, të nenit 134, të këtij ligji, konstaton se:

a) një emetues i një tokeni të aseteve të klasifikuar me rëndësi të lartë ose një anëtar i organit të tij drejtues ka kryer me dashje ose nga pakujdesia një shkelje të përcaktuar në aneksin V, të këtij ligji;
b) një emetues i një tokeni të parasë elektronike të klasifikuar me rëndësi të lartë ose një anëtar i organit të tij drejtues ka kryer me dashje ose nga pakujdesia një shkelje të përcaktuar në aneksin VI, të këtij ligji.

Një shkelje do të konsiderohet e kryer me dashje, nëse Autoriteti Bankar Evropian gjen faktorë objektivë, që demonstrojnë se një emetues i tillë ose një anëtar i organit të tij drejtues ka vepruar me qëllim për të kryer shkeljen.

2. Në marrjen e vendimit të përcaktuar në pikën 1, të këtij neni, Autoriteti Bankar Evropian do të konsiderojë natyrën dhe seriozitetin e shkeljes, duke pasur parasysh:

a) kohëzgjatjen dhe frekuencën e shkeljes;
b) faktin nëse shkelja ka rezultuar në kryerjen e një krimi financiar;
c) nëse shkelja ka zbuluar mangësi serioze ose sistemike në procedurat, politikat dhe masat e administrimit të rrezikut të emetuesit të tokenit të klasifikuar me rëndësi të lartë;
ç) faktin nëse shkelja është kryer me dashje ose si rrjedhojë e pakujdesisë;
d) shkallën e përgjegjësisë së emetuesit të tokenit të klasifikuar me rëndësi të lartë përgjegjës për shkeljen;
   dh) 	fuqinë financiare të emetuesit të tokenit të klasifikuar me rëndësi të lartë, përgjegjës për shkeljen, sipas xhiros vjetore të personit juridik përgjegjës, ose të ardhurat vjetore dhe pasuritë neto të personit fizik përgjegjës;
e) ndikimin e shkeljes në interesat e zotëruesve të tokenave të klasifikuar me rëndësi të lartë;
ë) 	sasinë e fitimeve të realizuara ose humbjeve të shmangura nga emetuesi i tokenit të klasifikuar me rëndësi të lartë përgjegjës për shkeljen ose humbjeve për palët e treta të shkaktuara nga shkelja, për aq sa mund të përcaktohen;
f) nivelin e bashkëpunimit të emetuesit të tokenit të klasifikuar me rëndësi të lartë përgjegjës për shkeljen me Autoritetin Bankar Evropian, krahas nevojës për të siguruar kthimin e fitimeve të realizuara ose humbjeve të shmangura nga ai person;
g) shkeljet e mëparshme të kryera nga emetuesi i tokenit të klasifikuar me rëndësi të lartë përgjegjës për shkeljen;
 gj) masat e marra nga emetuesi i tokenit të klasifikuar me rëndësi të lartë pas shkeljes për të parandaluar përsëritjen e një shkeljeje të tillë.


3. Për emetuesit e tokenit të aseteve të klasifikuar me rëndësi të lartë, shuma maksimale e gjobës së përcaktuar në pikën 1, të këtij neni, do të jetë deri në 12,5% të xhiros vjetore në vitin e kaluar të biznesit, ose dyfishi i shumës së fitimeve të realizuara ose humbjeve të shmangura për shkak të shkeljes, për aq sa mund të përcaktohen.

4. Për emetuesit e tokenave të parasë elektronike të klasifikuar me rëndësi të lartë, shuma maksimale e gjobës së përcaktuar në pikën 1, të këtij neni, do të jetë deri në 10% të xhiros vjetore në vitin e kaluar të biznesit, ose dyfishi i shumës së fitimeve të realizuara ose humbjeve të shmangura për shkak të shkeljes, për aq sa mund të përcaktohen.

Neni 132
Sanksionet me karakter periodik

1. Autoriteti Bankar Evropian miraton një vendim për vendosjen e një sanksioni me karakter periodik, me qëllim që të detyrojë:

a) një subjekt të ndalojë sjelljen që përbën shkelje, në përputhje me një vendim të marrë sipas nenit 130, të këtij ligji;
b) një subjekt të përcaktuar në pikën 1, të nenit 122, të këtij ligji:
c) të sigurojë informacion të plotë, që është kërkuar me një vendim, në përputhje me nenin 122, të këtij ligji;
ç) 	t’i nënshtrohet një hetimi administrativ dhe, veçanërisht, të dorëzojë regjistra, të dhëna, procedura ose ndonjë material tjetër të kërkuar dhe të plotësojë e të korrigjojë informacionin tjetër të siguruar në një hetim të nisur nga një vendim, në përputhje me nenin 123, të këtij ligj;
d) t’i nënshtrohet një inspektimi në vend të urdhëruar nga një vendim i marrë, sipas nenit 124, të këtij ligji.

2. Sanksioni me karakter periodik duhet të jetë efektiv dhe proporcional e të vendoset për çdo ditë vonese.

3. Pavarësisht pikës 2, të këtij neni, shuma e sanksionit me gjobë periodike do të jetë 3% e xhiros mesatare ditore në vitin e kaluar të biznesit ose, në rastin e personave fizikë, 2% e të ardhurave mesatare ditore në vitin e kaluar kalendarik. Ajo do të llogaritet nga data e përcaktuar në vendimin e Autoritetit Bankar Evropian për vendosjen e sanksionit me gjobë periodike.

4. Sanksoni me gjobë i karakterit periodik do të vendoset për një periudhë maksimale prej gjashtë muajsh pas njoftimit të vendimit të Autoritetit Bankar Evropian. Në përfundim të asaj periudhe, Autoriteti Bankar Evropian do të rishikojë masën.

Neni 133
Publikimi, natyra, zbatimi dhe vendosja e sanksioneve me karakter periodik

1. Autoriteti Bankar Evropian do të publikojë çdo sanksion me karakter periodik, që është vendosur në përputhje me nenet 131 dhe 132, të këtij ligji, përveç në rastet kur publikimi do të rrezikonte stabilitetin financiar ose do të shkaktonte dëme të paarsyeshme për palët e përfshira. 

2. Sanksionet me karakter periodik të vendosura në përputhje me nenet 131 dhe 132, të këtij ligji janë të natyrës administrative.

3. Sanksionet me karakter periodik të vendosura në përputhje me nenet 131 dhe 132, të këtij ligji, janë të zbatueshme në përputhje me legjislacionin në fuqi. 

4. Në rastet kur, pavarësisht nga përcaktimet e neneve 131 dhe 132, të këtij ligji, Autoriteti Bankar Evropian nuk vendos sanksione me karakter periodik, ai do të informojë Parlamentin, Këshillin, Komisionin Evropian, duke parashtruar arsyet për vendimin e tij.

Neni 134
Rregullat procedurale për marrjen e masave mbikëqyrëse dhe vendosjen e sanksioneve

1. Në rastet kur, gjatë kryerjes së detyrave të tij mbikëqyrëse, sipas përcaktimeve në nenin 117, të këtij ligji, ekzistojnë arsye të qarta dhe të provueshme për të dyshuar se ka pasur ose do të ketë një shkelje të përcaktuara në aneksin V ose VI, të këtij ligji, Autoriteti Bankar Evropian do të caktojë një hetues të pavarur të brendshëm për të hetuar çështjen. Hetuesi nuk duhet të jetë i përfshirë ose të ketë qenë i përfshirë drejtpërdrejt ose tërthorazi në mbikëqyrjen e emetuesve të tokenave të klasifikuar me rëndësi të lartë dhe do të kryejë funksionet e tij në mënyrë të pavarur nga Autoriteti Bankar Evropian.

2. Hetuesi do të hetojë administrativisht shkeljet e pretenduara, duke marrë parasysh çdo koment të paraqitur nga personat që janë subjekt i hetimit dhe do të dorëzojë një dosje të plotë me gjetjet e tij Autoritetit Bankar Evropian.

3. Për të kryer detyrat e tij, hetuesi mund të ushtrojë kompetencën për të kërkuar informacion, në përputhje me përcaktimet e nenit 122, të këtij ligji, dhe kompetencën për të kryer hetime dhe inspektime në vend, në përputhje me nenet 123 dhe 124, të këtij ligji. Në rastet kur përdor këto kompetenca, hetuesi do të respektojë përcaktimet e nenit 121, të këtij ligji.

4. Gjatë kryerjes së detyrave të tij, hetuesi do të ketë akses në të gjitha dokumentet dhe informacionet e mbledhura nga Autoriteti Bankar Evropian në aktivitetet e saj mbikëqyrëse.

5. Pas përfundimit të hetimit dhe para se të dorëzojë dosjen me gjetjet e tij, hetuesi do t’u japë mundësi personave që janë subjekt i hetimit të dëgjohen për çështjet që po hetohen. Hetuesi do të bazojë gjetjet e tij vetëm në faktet, për të cilat personat përkatës kanë pasur mundësi të komentojnë.

6. Të drejtat e mbrojtjes së personave përkatës do të respektohen plotësisht gjatë hetimeve sipas këtij neni.

7. Kur i dorëzon dosjen Autoritetit Bankar Evropian, hetuesi do të njoftojë personat që janë subjekt i hetimit. Personat që janë subjekt i hetimit do të kenë të drejtën për të pasur akses në dosje, me kusht që të respektohet interesi i ligjshëm i personave të tjerë për mbrojtjen e sekreteve të tyre tregtare. E drejta për qasje në dosje nuk do të shtrihet në informacionin konfidencial, që prek palët e treta ose dokumentet përgatitore të brendshme të Autoritetit Bankar Evropian.

8. Bazuar në dosjen që përmban gjetjet e hetuesit dhe, kur kërkohet nga personat që janë subjekt i hetimit, në përputhje me përcaktimet e nenit 135, të këtij ligji, Autoriteti Bankar Evropian do të vendosë nëse një shkelje e renditur në aneksin V ose VI është kryer nga emetuesi i tokenit të asetit ose i tokenit të parasë elektronike të klasifikuar me rëndësi të lartë subjekt i hetimit dhe, në një rast të tillë, do të marrë një masë mbikëqyrëse në përputhje me përcaktimet e nenit 130, të këtij ligji, ose do të vendosë gjobë, në përputhje me nenin 131, të këtij ligji.

9. Hetuesi nuk do të marrë pjesë në diskutimet e Autoritetit Bankar Evropian dhe nuk do të ndërhyjë në asnjë mënyrë në procesin e vendimmarrjes së saj.

Neni 135
E drejta për t’u dëgjuar 

1. Përpara se të marrë ndonjë vendim në përputhje me përcaktimet e neneve 130, 131 ose 132, të këtij ligji, Autoriteti Bankar Evropian do t'u japë mundësi personave, që janë subjekt i një hetimi, të komentojnë mbi gjetjet e tij. Autoriteti Bankar Evropian do të bazojë vendimet vetëm në gjetjet, për të cilat personat, që janë subjekt i hetimit, kanë pasur mundësi të japin komente.

2. Pika 1, e këtij neni, nuk do të zbatohet, nëse nevojitet veprim urgjent për të parandaluar dëme të rëndësishme dhe të menjëhershme për stabilitetin financiar ose për zotëruesit e kriptoaseteve, veçanërisht për klientët joprofesionistë. Në një rast të tillë, Autoriteti Bankar Evropian mund të miratojë një vendim të përkohshëm dhe do t'u japë mundësi personave përkatës të dëgjohen sa më shpejt të jetë e mundur pas marrjes së vendimit.

3. Të drejtat e mbrojtjes së personave, që janë subjekt i një hetimi, do të respektohen plotësisht. Ata persona do të kenë të drejtën për të pasur akses në dosjen e Autoritetit Bankar Evropian, me kusht që të respektohet interesi i ligjshëm i personave të tjerë për mbrojtjen e sekreteve të tyre tregtare. E drejta për qasje në dosje nuk do të shtrihet në informacionin konfidencial ose në dokumentet përgatitore të brendshme të Autoritetit Bankar Evropian.

Neni 136
Shqyrtimi nga Gjykata Evropiane e Drejtësisë 

1. Gjykata Evropiane e Drejtësisë do të ketë juridiksion të pakufizuar për të rishikuar vendimet, me të cilat Autoriteti Bankar Evropian ka vendosur një gjobë, një sanksion me karakter periodik ose masë tjetër administrative në përputhje me këtë ligj, dhe mund të anulojë, të ulë ose të rrisë gjobën ose sanksionin me karakter periodik të vendosur.

2. Dispozitat e këtij neni hyjnë në fuqi në datën e anëtarësimit të Republikës së Shqipërisë në Bashkimin Evropian.

Neni 137 
Tarifat mbikëqyrëse

1. Autoriteti Bankar Evropian do të vendosë tarifa për emetuesit e tokenave të klasifikuar me rëndësi të lartë. Këto tarifa përfshijnë shpenzimet e Autoritetit Bankar Evropian për kryerjen e detyrave të saj mbikëqyrëse në lidhje me emetuesit, në përputhje me nenet 117 e 119, të këtij ligji, si dhe rimbursimin e kostove që mund të lindin gjatë kryerjes së punës, veçanërisht si rezultat i ndonjë delegimi të detyrave, në përputhje me              nenin 138, të këtij ligji.

2. Shuma e tarifës që vendoset për një emetues individual të një tokeni të aseteve me rëndësi të lartë do të jetë proporcionale me madhësinë e rezervës së aseteve dhe do të mbulojë të gjitha kostot e Autoritetit Bankar Evropian për përmbushjen e detyrave të tij mbikëqyrëse, sipas përcaktimeve në këtë ligj.

Shuma e tarifës, që vendoset për një emetues individual të një tokeni të parasë elektronike të klasifikuar me rëndësi të lartë, do të jetë proporcionale me madhësinë e emetimit të tokenit në këmbim të fondeve dhe do të mbulojë të gjitha kostot e krijuara nga kryerja e detyrave mbikëqyrëse të Autoriteti Bankar Evropian sipas këtij ligji, përfshirë rimbursimin e çdo kostoje të kryer si rezultat i kryerjes së atyre detyrave.

Neni 138 
Delegimi i detyrave nga Autoriteti Bankar Evropian tek autoritetet përgjegjëse kombëtare

1. Në rastet kur është e nevojshme për kryerjen e duhur të një detyre mbikëqyrëse në lidhje me emetuesit e tokenave të klasifikuar me rëndësi të lartë, Autoriteti Bankar Evropian mund të delegojë detyra të veçanta mbikëqyrëse te një autoritet përgjegjës kombëtar. Këto detyra specifike mbikëqyrëse mund të përfshijnë kompetencën për të kryer kërkesa për informacion, në përputhje me nenin 122, të këtij ligji dhe për të kryer hetime dhe inspektime në vend, në përputhje me nenet 123 ose 124, të këtij ligji.

2. Përpara se të delegojë një detyrë, sipas pikës 1, të këtij neni, Autoriteti Bankar Evropian do të konsultohet me autoritetin përgjegjës përkatës në lidhje me:

a) fushën e detyrës që do të delegohet;
b) afatin kohor për kryerjen e detyrës; si dhe
c) përcjelljen e informacionit të nevojshëm nga dhe të Autoriteti Bankar Evropian.

KREU VIII
DISPOZITA TË FUNDIT

Neni 139
Sandbox-i rregullator

1. Me qëllim testimin e kontrolluar të teknologjive inovative, autoritetet përgjegjëse krijojnë dhe administrojnë një sandbox rregullator për tregjet e kriptoaseteve, i cili rishikohet çdo 3 vjet, sipas rregullave të miratuara në zbatim të pikës 2, të këtij neni, në funksion të vlerësimit të nevojës për vijimin ose rishikimin e tij.

2. Rregullat e hollësishme lidhur me sektorët e modelet e operimit, përjashtimet nga dispozitat e këtij ligji, procedurat e autorizimit dhe të pjesëmarrjes, kërkesat operacionale dhe të përputhshmërisë, kërkesat për transparencë e raportim, kompetencat mbikëqyrëse, kriteret e procedurat e rishikimit, si dhe planin e tranzicionit miratohen me vendim të Këshillit të Ministrave.

3. Rregullat e hollësishme, sipas pikës 2 të këtij neni, duhet të sigurojnë që pjesëmarrja në sandbox-in rregullator të zhvillohet nën masa të përshtatshme mbrojtëse, të cilat ruajnë stabilitetin financiar, integritetin e tregut dhe sigurojnë mbrojtje efektive të konsumatorit apo të klientit. 

Neni 140
Aksesueshmëria e informacionit në Pikën e Vetme Evropiane të Aksesit

1. Nga data 10 janar 2030, në rastet kur publikon informacionin e përcaktuar në nenin 88 të këtij ligji, emetuesi, ofertuesi ose subjekti, që kërkon pranimin për tregtim, e depoziton këtë informacion njëkohësisht pranë Autoritetit, në cilësinë e organit për mbledhjen e informacionit, me qëllim që informacioni të bëhet i aksesueshëm në Pikën e Vetme Evropiane të Aksesit (ESAP), të krijuar sipas rregullores (BE) 2023/2859. 

2. Informacioni sipas pikës 1 të këtij neni:

a) dorëzohet në një format, që mundëson nxjerrjen e përpunimin e të dhënave, sipas pikës 3, të nenit 2, të rregullores (BE) 2023/2859, ose kur kërkohet nga legjislacioni i Bashkimit Evropian në një format të lexueshëm nga kompjuteri, sipas pikës 4, të nenit 2, të asaj rregulloreje;
b) shoqërohet me meta-të dhënat e mëposhtme:

i. Të gjithë emrat ose emërtimet, sipas rastit, të emetuesit, ofertuesit ose subjektit, që kërkon pranimin për tregtim, me të cilin lidhet informacioni;
ii. Për personat juridikë, identifikuesin e personit juridik (LEI), sipas shkronjës “b”, të pikës 4, të nenit 7, të rregullores (BE) 2023/2859;
iii. Për personat juridikë, madhësinë, sipas kategorisë së emetuesit, ofertuesit ose të subjektit, që kërkon pranimin për tregtim, sipas  shkronjës “d”, të pikës 4, të nenit 7, të rregullores (BE) 2023/2859;
iv. Llojin e informacionit, sipas klasifikimit të përcaktuar në                    shkronjën “c”, të pikës 4, të nenit 7, të rregullores (BE) 2023/2859;
v. Konstatimin, nëse informacioni përmban të dhëna personale.

3. Për qëllime të nënndarjes “ii”, të shkronjës “b”, të pikës 2, të këtij neni, emetuesi, ofertuesi ose subjekti, që kërkon pranimin për tregtim, pajiset me identifikuesin e personit juridik (LEI). 

4. Nga data 10 janar 2030, informacioni i përcaktuar në nenet 109 e 110 të këtij ligji bëhet i aksesueshëm në ESAP. Për këtë qëllim, organi për mbledhjen e informacionit, sipas rregullores (BE) 2023/2859, është ESMA. 

5. Informacioni sipas pikës 4 të këtij neni:

a) dorëzohet në një format të lexueshëm nga kompjuteri, në përputhje me rregulloren (BE) 2023/2859;
b) shoqërohet me meta-të dhënat e mëposhtme:

i. Të gjitha emërtimet e emetuesit të tokenit të aseteve, emetuesit të tokenit të parasë elektronike dhe ofruesit të shërbimeve të kriptoaseteve, me të cilin lidhet informacioni;
ii. Kur është i disponueshëm, identifikuesin e personit juridik (LEI), sipas shkronjës “b”, të pikës 4, të nenit 7, të rregullores                                   (BE) 2023/2859;
iii. Llojin e informacionit, sipas klasifikimit të përcaktuar në                        shkronjën “c”, të pikës 4, të nenit 7, të rregullores (BE) 2023/2859;
iv. Konstatimin, nëse informacioni përmban të dhëna personale.

6. Autoriteti i Mbikëqyrjes Financiare miraton rregulla më të detajuara për të siguruar mbledhjen dhe administrimin efikas të informacionit të përcaktuar në pikën 1 të këtij neni, në përputhje me rregulloren (BE) 2023/2859 dhe aktet e miratuara në zbatim të saj.

7. Dispozitat e këtij neni nuk zbatohen e nuk prodhojnë efekte juridike përpara datës së anëtarësimit të Republikës së Shqipërisë në Bashkimin Evropian. Nëse data e anëtarësimit është pas datës 10 janar 2030, dispozitat e këtij neni zbatohen nga data e anëtarësimit.

Neni 141
Aktet nënligjore

1. Banka e Shqipërisë miraton, me rregullore, brenda 1 (një) viti nga hyrja në fuqi e këtij ligji, aktet rregulluese që i përkasin fushës së përgjegjësisë së saj, sipas përcaktimeve të këtij ligji.

2. Autoriteti i Mbikëqyrjes Financiare miraton, brenda 1 (një) viti nga hyrja në fuqi e këtij ligji, aktet rregulluese që i përkasin fushës së përgjegjësisë së tij, sipas përcaktimeve të këtij ligji.

3. Këshilli i Ministrave miraton, brenda 1 (një) viti nga hyrja në fuqi e këtij ligji, vendimin sipas pikës 2, të nenit 139, të këtij ligji.

Neni 142
Dispozita kalimtare

Dispozitat e neneve 48, pika 11, 56, pikat 6 e 7, 57, pikat 4 e 5, 103, 104,106, 140, si dhe dispozitat e seksionit 4 dhe 5, të kreut VII, të këtij ligji, nuk zbatohen e nuk prodhojnë efekte juridike deri në datën e anëtarësimit të Republikës së Shqipërisë në Bashkimin Evropian. Duke filluar nga kjo datë, këto dispozita zbatohen nëpërmjet rregullores (BE) 2023/1114 të Parlamentit Evropian dhe Këshillit, “Për tregjet e kriptoaseteve”, e cila bëhet drejtpërdrejt e zbatueshme në Republikën e Shqipërisë.

Neni 143
Shfuqizime

Me hyrjen në fuqi të këtij ligji, ligji nr.66/2020, “Për tregjet financiare të bazuara në teknologjinë e regjistrit të shpërndarë”, dhe aktet nënligjore në zbatim të tij shfuqizohen.
Neni 144
Hyrja në fuqi

Ky ligj hyn në fuqi 15 ditë pas botimit në “Fletoren zyrtare”.

[bookmark: _heading=h.pv1dkjxu57jt]ANEKSI I
DETYRIMET PËR PUBLIKIM NË LIDHJE ME DOKUMENTIN INFORMUES TË KRIPTOASETIT TË NDRYSHËM NGA TOKENI 
I ASETEVE OSE TOKENI I PARASË ELEKTRONIKE

Seksioni A: Informacion rreth ofertuesit ose subjektit, që kërkon pranimin për tregtim

1. Emri;
2. Forma juridike;
3. Adresa e zyrës qendrore;
4. Data e regjistrimit;
5. Numri unik i identifikimit të subjektit;
6. Numri i telefonit dhe adresa e e-mail-it të ofertuesit ose të subjektit, që kërkon pranim për tregtim, si dhe përcaktimi i afatit kohor brenda të cilit do t’u jepet përgjigje kërkesave të investitorëve/klientëve të paraqitura nëpërmjet këtyre të dhënave të kontaktit.
7. Emri i shoqërisë mëmë, në rastet kur është e zbatueshme;
8. Të dhënat identifikuese, adresat e biznesit dhe funksionet e personave, që janë anëtarë të organit drejtues të ofertuesit ose subjektit, që kërkon pranimin në tregtim;
9. Objekti i veprimtarisë së ofertuesit ose subjektit, që kërkon pranimin për tregtim dhe të shoqërisë mëmë, në rastet kur është e zbatueshme;
10. Gjendja financiare e ofertuesit ose e subjektit që kërkon pranim për tregtim gjatë tri viteve të fundit ose, në rastet kur ofertuesi ose subjekti që kërkon pranim për tregtim nuk është themeluar gjatë tri viteve të fundit, gjendja e tij financiare që nga data e regjistrimit:

a) Gjendja financiare paraqitet mbi bazën e një shqyrtimi objektiv të zhvillimit, ecurisë së veprimtarisë dhe pozicionit të ofertuesit ose të subjektit që kërkon pranim për tregtim për çdo vit dhe periudhë ndërmjetëse, për të cilën kërkohet informacion financiar historik. Ky shqyrtim përfshin edhe shkaqet e ndryshimeve thelbësore.
b) Shqyrtimi përfshin një analizë të balancuar e gjithëpërfshirëse të zhvillimit, ecurisë së veprimtarisë dhe pozicionit të ofertuesit ose të subjektit, që kërkon pranim për tregtim, në përputhje me madhësinë dhe kompleksitetin e veprimtarisë.

Seksioni B: Informacion rreth emetuesit, në rastet kur është i ndryshëm nga ofertuesi ose subjekti që kërkon pranimin për tregtim

1. Emri;
2. Forma juridike;
3. Adresa e zyrës qendrore;
4. Data e regjistrimit;
5. Numri unik i identifikimit të subjektit;
6. Emri i shoqërisë mëmë, në rastet kur është e zbatueshme;
7. Të dhënat identifikuese, adresat e biznesit dhe funksionet e personave, që janë anëtarë të organit drejtues të emetuesit;
8. Objekti i veprimtarisë së emetuesit dhe të kompanisë mëmë, në rastet kur është e zbatueshme.

[bookmark: _heading=h.htrv4aor0i1i]Seksioni C: Informacion rreth operatorit të platformës së tregtimit në rastet kur ai harton dokumentin informues të kriptoasetit

1. Emri;
2. Forma juridike;
3. Adresa e zyrës qendrore;
4. Data e regjistrimit;
5. Numri unik i identifikimit të subjektit;
6. Emri i shoqërisë mëmë, në rastet kur është e zbatueshme;
7. Informacion shpjegues mbi arsyet e hartimit të dokumentit informues të kriptoasetit nga operatori i platformës;
8. Të dhënat identifikuese, adresat e biznesit dhe funksionet e personave, që janë anëtarë të organit drejtues të operatorit të platformës së tregtimit;
9. Objekti i veprimtarisë së operatorit dhe shoqërisë mëmë, në rastet kur është e zbatueshme.

[bookmark: _heading=h.bejkrze4qrz5]Seksioni Ç: Informacion rreth projektit të kriptoasetit

1. Emri i projektit të kriptoasetit dhe emri i kriptoasetit, në rastet kur është i ndryshëm nga emri i ofertuesit ose i subjektit që kërkon pranim për tregtim, si dhe shkurtesa ose shenja identifikuese e tij (ticker);
2. Një përshkrim i shkurtër i projektit të kriptoasetit;
3. Të dhëna identifikuese mbi të gjithë personat fizikë ose personat juridikë (duke përfshirë adresat e biznesit ose zyrën qendrore e kompanisë) të përfshirë në zbatimin e projektit të kriptoasetit, si këshilltarët, ekipi i zhvilluesve të projektit, si dhe ofruesit e shërbimeve të kriptoaseteve;
4. Karakteristikat kryesore të mallrave ose të shërbimeve që do të zhvillohen, në rastet kur projekti i kriptoasetit përfshin tokena utilitarë;
5. Informacion rreth projektit të kriptoasetit, duke specifikuar objektivat e arritur dhe ato të ardhshëm të projektit dhe, në rastet kur është e zbatueshme, burimet e alokuara për projektin;
6. Informacion mbi përdorimin e fondeve dhe kriptoaseteve të tjera të grumbulluara, në rastet kur është e zbatueshme. 

[bookmark: _heading=h.j19cg1bp08fm]Seksioni D: Informacion rreth ofertës ndaj publikut të kriptoaseteve ose pranimit të tyre për tregtim

1. Informacion nëse dokumenti informues i kriptoaseteve i referohet një oferte ndaj publikut të kriptoaseteve ose pranimit të tyre për tregtim;
2. Informacion shpjegues mbi arsyet për ofertën ndaj publikut ose për kërkimin e pranimit për tregtim;
3. Për ofertat ndaj publikut, vlera në fonde ose në kriptoasete të tjera, që synohet të mblidhet përmes ofertës ndaj publikut, duke përfshirë, në rastet kur është e zbatueshme, çdo objektiv minimal dhe maksimal të nënshkrimeve për ofertën ndaj publikut të kriptoaseteve, si dhe informacion, nëse pranohen nënshkrime mbi nivelin maksimal dhe mënyrën se si ato shpërndahen;
4. Çmimi i emetimit të kriptoasetit që ofrohet ndaj publikut (në një monedhë zyrtare ose kriptoaset tjetër), çdo tarifë e aplikueshme për nënshkrim, ose metoda përmes së cilës do të përcaktohet çmimi i ofertës;
5. Numri total i kriptoaseteve që do të ofrohen ndaj publikut ose do të pranohen për tregtim, në rastet kur është e zbatueshme;
6. Informacion mbi blerësit potencialë të synuar nga oferta ndaj publikut të kriptoaseteve ose pranimi i kriptoaseteve për tregtim, duke përfshirë këtu çdo kufizim sa i përket llojit të blerësve të kriptoaseteve;
7. Njoftim i veçantë që informon se blerësit që marrin pjesë në ofertën ndaj publikut të kriptoaseteve do të jenë në gjendje të rimbursohen nëse nuk arrihet objektivi minimal i nënshkrimeve në fund të ofertës ndaj publikut, në rast se ushtrojnë të drejtën e tërheqjes nga investimi, sipas parashikimeve të nenit 13, të këtij ligji, ose në rast se oferta anulohet, si dhe një përshkrim i detajuar i mekanizmit të rimbursimit, duke përfshirë këtu afatin e pritshëm të përfundimit të rimbursimeve;
8. Informacion mbi fazat e ndryshme të ofertës ndaj publikut të kriptoaseteve, përfshirë informacionin mbi çmimin e zbritur të blerjes për blerësit e hershëm të kriptoaseteve (shitjet përpara ofertës publike); një shpjegim mbi arsyet pse çmimet e blerjes mund të jenë të ndryshme, si dhe një përshkrim i ndikimit të kësaj diference mbi investitorët e tjerë, në rastet kur zbatohen zbritje të çmimit për disa blerës;
9. Periudha e nënshkrimit, gjatë së cilës oferta ndaj publikut është e hapur, në rastet e ofertave me afat të kufizuar;
10. Mekanizmat për të garantuar mbrojtjen e fondeve ose kriptoaseteve e tjera, sipas nenit 10, të këtij ligji, gjatë ofertës ndaj publikut me afat të kufizuar ose gjatë periudhës së tërheqjes nga investimi;
11. Mënyrat e pagesës për të blerë kriptoasetet e ofruara, si dhe metodat e transferimit të vlerës te blerësit, në rastet kur ata kanë të drejtë të rimbursohen;
12. Në rastet e ofertave ndaj publikut, informacion mbi të drejtën e tërheqjes nga investimi sipas nenit 13, të këtij ligji;
13. Informacion mbi mënyrën dhe afatin e transferimit të kriptoaseteve të blera, tek zotëruesit e tyre;
14. Informacion mbi kriteret teknike që blerësi duhet të plotësojë për të zotëruar kriptoasetet;
15. Në rastet kur është e zbatueshme, emri i ofruesit të shërbimeve të kriptoaseteve që është përgjegjës për hedhjen në treg të kriptoaseteve dhe forma e hedhjes në treg (me ose pa angazhim);
16. Në rastet kur është e zbatueshme, emri i platformës së tregtimit të kriptoaseteve, ku po kërkohet pranimi për tregtim, dhe informacion mbi mënyrën se si investitorët mund të kenë qasje në ato platforma tregtimi, së bashku me kostot përkatëse;
17. Shpenzimet që lidhen me ofertën ndaj publikut të kriptoaseteve;
18. Konflikte të mundshme interesi të personave të përfshirë në ofertën ndaj publikut ose pranimin për tregtim, në lidhje me ofertën ose pranimin në tregtim;
19. Ligji i zbatueshëm për ofertën ndaj publikut të kriptoaseteve dhe gjykata kompetente.

[bookmark: _heading=h.xlr8c9bswx1g]Seksioni DH: Informacion rreth kriptoaseteve

1. Lloji i kriptoasetit që do të ofrohet ndaj publikut ose për të cilin kërkohet pranimi për tregtim;
2. Përshkrim i karakteristikave të kriptoasetit, duke përfshirë të dhënat e nevojshme për klasifikimin e dokumentit informues të kriptoasetit në regjistrin sipas nenit 109, të këtij ligji, dhe funksionalitetin e kriptoaseteve që po ofrohen ose pranohen në tregtim, duke përfshirë informacion mbi afatin kur parashikohet që këto funksionalitete të jenë të zbatueshme.

[bookmark: _heading=h.gwvjqyumgoer]Seksioni E: Informacion mbi të drejtat e detyrimet të lidhura me kriptoasetin

1. Përshkrim i të drejtave dhe detyrimeve të blerësit dhe procedurat e kushtet për ushtrimin e këtyre të drejtave, në rast se është e zbatueshme;
2. Përshkrim i kushteve, në të cilat të drejtat e detyrimet mund të pësojnë ndryshime;
3. Informacion mbi ofertat e ardhshme ndaj publikut të kriptoaseteve nga emetuesi dhe numrin e kriptoaseteve të zotëruara nga vetë emetuesi, në rastet kur është e zbatueshme;
4. Informacion mbi cilësinë dhe sasinë e mallrave ose shërbimeve, për të cilat ofrojnë akses tokenat utilitarë, në rastet kur oferta ndaj publikut të kriptoaseteve ose pranimi i tyre për tregtim ka të bëjë me tokena utilitarë;
5. Kur ofertat e kriptoaseteve ndaj publikut ose pranimi i tyre për tregtim ka të bëjë me tokena shërbimi, informacion se si tokenat e shërbimit mund të shfrytëzohen për mallrat ose shërbimet përkatëse;
6. Në rastet kur nuk kërkohet pranim për tregtim, informacion mbi mënyrën dhe vendin ku mund të blihen ose shiten kriptoasetet pas ofertës ndaj publikut;
7. Kufizime në transferueshmërinë e kriptoaseteve që po ofrohen ose pranohen për tregtim;
8. Në rastet kur kriptoasetet kanë protokolle për rritjen ose zvogëlimin e sasisë së tyre në treg si rrjedhojë e ndryshimeve të kërkesës në treg, një përshkrim i funksionimit të këtyre protokolleve;
9. Një përshkrim të skemave të mbrojtjes, të cilat mbrojnë vlerën e kriptoaseteve dhe të skemave të kompensimit të investitorëve, në rastet kur është e zbatueshme;
10. Ligji i zbatueshëm për kriptoasetet, të ndryshme nga tokeni i aseteve dhe tokeni i parasë elektronike dhe gjykata kompetente.

[bookmark: _heading=h.ryouqqqswekd]Seksioni Ë: Informacion mbi teknologjinë bazë

1. Informacion mbi teknologjinë e përdorur, përfshirë këtu teknologjinë e regjistrit të shpërndarë, si dhe protokollet e standardet teknike të përdorura;
2. Mekanizmi i konsensusit, në rastet kur është e zbatueshme;
3. Mekanizmat e incentivave për dakordësimin e transaksioneve, si dhe çdo tarifë e zbatueshme.
4. Një përshkrim i detajuar i funksionimit të teknologjisë së regjistrit të shpërndarë, në rastet kur kriptoasetet emetohen, transferohen e ruhen, duke përdorur teknologjinë e regjistrit të shpërndarë, e cila operohet nga emetuesi, ofertuesi ose një palë e tretë, që vepron në emër të tyre;
5. Informacion mbi rezultatin e auditimit të teknologjisë së përdorur, në rastet kur është e zbatueshme.

[bookmark: _heading=h.j12wn0fgtebg]Seksioni F: Informacion mbi rreziqet

1. Përshkrim i rreziqeve të lidhura me ofertën e kriptoaseteve ndaj publikut ose pranimin e tyre për tregtim;
2. Përshkrim i rreziqeve të lidhura me emetuesin, nëse është i ndryshëm nga ofertuesi ose personi që kërkon pranim për tregtim;
3. Përshkrim i rreziqeve të lidhura me kriptoasetet;
4. Përshkrim i rreziqeve të lidhura me zbatimin e projektit;
5. Përshkrim i rreziqeve të lidhura me teknologjinë e përdorur, si dhe masat për adresimin e tyre, në rast se është e zbatueshme.




ANEKSI II
Detyrimet për publikim për dokumentin informues të kriptoasetit të një tokeni të aseteve

Seksioni A: Informacion mbi emetuesin e tokenit të aseteve

1. Emri;
2. Forma juridike;
3. Adresa e zyrës qendrore;
4. Data e regjistrimit;
5. Numri unik i identifikimit të subjektit;
6. Të dhënat identifikuese të shoqërisë mëmë, në rastet kur është e zbatueshme;
7. Të dhënat identifikuese, adresat e biznesit dhe funksionet e personave, që janë anëtarë të organit drejtues të emetuesit;
8. Objekti i veprimtarisë së emetuesit dhe të shoqërisë mëmë, në rastet kur është e zbatueshme;
9. Gjendja financiare e ofertuesit ose e subjektit, që kërkon pranim për tregtim gjatë tre viteve të fundit ose, në rastet kur ofertuesi ose subjekti që kërkon pranim për tregtim nuk është themeluar gjatë tri viteve të fundit, gjendja e tij financiare që nga data e regjistrimit:

a) Gjendja financiare paraqitet mbi bazën e një shqyrtimi objektiv të zhvillimit, ecurisë së veprimtarisë dhe pozicionit të ofertuesit ose të subjektit, që kërkon pranim për tregtim për çdo vit dhe periudhë ndërmjetëse, për të cilën kërkohet informacion financiar historik. Ky shqyrtim përfshin edhe shkaqet e ndryshimeve thelbësore.
b) Shqyrtimi përfshin një analizë të balancuar e gjithëpërfshirëse të zhvillimit, ecurisë së veprimtarisë dhe pozicionit të ofertuesit ose të subjektit, që kërkon pranim për tregtim, në përputhje me madhësinë e kompleksitetin e veprimtarisë.

10. Përshkrim i detajuar i organit drejtues të emetuesit;
11. Me përjashtim të emetuesve të tokenave të aseteve, që përjashtohen nga autorizimi, në përputhje me nenin 17, të këtij ligji, të dhëna për autorizimin si emetues i tokenit të asetit, si dhe emri i autoritetit përgjegjës që ka dhënë autorizimin. Për institucionet e kreditit, emri i autoritetit përgjegjës të vendit të origjinës.
12. Në rastet kur është e zbatueshme, informacion në lidhje me veprimtari të tjera të emetuesit, si emetimi i kriptoaseteve të tjera ose ushtrimi i veprimtarive, që lidhen me kriptoasete të tjera, si dhe informacion mbi lidhjet që ekzistojnë ndërmjet emetuesit dhe subjektit, që administron teknologjinë e regjistrave të shpërndarë, të përdorur për emetimin e kriptoasetit, përfshirë rastet kur protokollet administrohen ose kontrollohen nga një person, që ka lidhje të ngushta me pjesëmarrësit në projekt.

[bookmark: _heading=h.2x0cus6xs4bv]Seksioni B: Informacion mbi tokenin e aseteve

1. Emri dhe shkurtesa ose shenja identifikuese e tokenit të aseteve (ticker);
2. Përshkrimi i karakteristikave të tokenit të aseteve, duke përfshirë të dhënat e nevojshme për klasifikimin e dokumentit informues të kriptoasetit në regjistrin e përcaktuar në nenin 109, të këtij ligji;
3. Të dhëna identifikuese mbi të gjithë personat fizikë ose personat juridikë (përfshirë adresën e ushtrimit të veprimtarisë ose vendbanimin, sipas rastit) të përfshirë në vënien në punë të tokenit të aseteve, si këshilltarët, ekipi i zhvillimit dhe ofruesit e shërbimeve të kriptoaseteve.
4. Përshkrimi i rolit, përgjegjësive dhe mekanzimave të llogaridhënies së çdo pale të tretë të përcaktuar në shkronjën “ë”, të pikës 5, të nenit 34, të këtij ligji.
5. Informacion rreth planeve të tokenit të aseteve, duke specifikuar objektivat e arritur dhe ata të ardhshëm dhe, në rastet kur është e zbatueshme, burimet e alokuara për tokenin aseteve.

[bookmark: _heading=h.nmsdhiwzj6cl]Seksioni C: Informacion mbi ofertën ndaj publikut të tokenit të aseteve ose pranimin e tij për tregtim

1. Informacion, nëse dokumenti informues i kriptoasetit lidhet me një ofertë ndaj publikut të tokenit të aseteve ose pranimin e tij për tregtim;
2. Vlera që oferta ndaj publikut e tokenit të asetit synon të mbledhë në fonde ose në ndonjë kriptoaset tjetër, duke përfshirë, në rastet kur është e zbatueshme, objektivat minimalë dhe maksimalë të periudhës së nënshkrimit të vendosur për ofertën ndaj publikut të tokenit të aseteve, si dhe, në rast se pranohen shuma përtej këtij objektivi, mënyrën se si shpërndahen ato;
3. Numri total i njësive të tokenit të aseteve, që do të ofrohen ose do të pranohen për tregtim, në rastet kur është e zbatueshme;
4. Informacion mbi blerësit potencialë të synuar nga oferta ndaj publikut e tokenit të aseteve ose pranimi i tij për tregtim, duke përfshirë këtu çdo kufizim për sa i përket llojit të blerësve dhe zotëruesve të tokenit të aseteve;
5. Njoftim i veçantë që informon se blerësit që marrin pjesë në ofertën ndaj publikut të tokenit të aseteve do të jenë në gjendje të rimbursohen, nëse nuk arrihet objektivi minimal i nënshkrimeve në fund të ofertës ndaj publikut, duke përfshirë afatin e pritshëm për përfundimin e këtyre rimbursimeve; gjithashtu, pasojat e tejkalimit të objektivit maksimal të nënshkrimeve paraqiten në mënyrë të qartë.
6. Informacion mbi fazat e ndryshme të ofertës ndaj publikut të tokenit të aseteve, përfshirë informacionin mbi çmimin e zbritur të blerjes për blerësit e hershëm të tokenit të aseteve (shitjet përpara ofertës publike), si dhe, në rastet kur për disa blerës zbatohen çmime të zbritura, një shpjegim mbi arsyet pse çmimet e blerjes mund të jenë të ndryshme dhe një përshkrim të ndikimit të kësaj diference mbi investitorët e tjerë;
7. Për ofertat me afat të kufizuar, periudha gjatë së cilës oferta ndaj publikut është e hapur;
8. Metodat e pagesës për të blerë dhe për të shlyer tokenin e aseteve që ofrohet;
9. Informacion mbi metodën dhe afatet kohore të transferimit të tokenit të aseteve tek zotëruesit;
10. Informacion mbi kërkesat teknike që duhet të përmbushë blerësi për të marrë kontrollin e tokenit të aseteve;
11. Në rastet kur është e zbatueshme, emri i ofruesit të shërbimeve të kriptoaseteve, që është përgjegjës për hedhjen në treg të kriptoaseteve dhe forma e hedhjes në treg (me ose pa angazhim);
12. Emri i platformës së tregtimit të kriptoaseteve, ku po kërkohet pranimi për tregtim, në rastet kur është e zbatueshme, dhe informacion mbi mënyrën se si investitorët mund të kenë qasje në ato platforma tregtimi, së bashku me kostot përkatëse;
13. Shpenzimet e lidhura me ofertën ndaj publikut të tokenit të aseteve;
14. Konfliktet e mundshme të interesit të personave të përfshirë në ofertën ndaj publikut ose pranimin për tregtim, në lidhje me ofertën ndaj publikut ose pranimit për tregtim;
15. Ligji i zbatueshëm për tokenin e aseteve dhe gjykata kompetente.

[bookmark: _heading=h.fuksldqrukuh]Seksioni Ç: Informacion mbi të drejtat e detyrimet të lidhura me tokenin e aseteve

1. Përshkrimi i karakteristikave dhe funksionaliteteve të tokenit të aseteve, që ofrohet ose pranohet për tregtim, duke përfshirë informacion mbi afatin kur parashikohet që këto funksionalitete të jenë të zbatueshme;
2. Përshkrim i të drejtave dhe i detyrimeve të blerësit, në rastet kur është e zbatueshme, si dhe procedurat e kushtet për ushtrimin e këtyre të drejtave;
3. Përshkrim i kushteve, në të cilat të drejtat e detyrimet mund të pësojnë ndryshime;
4. Në rastet kur është e zbatueshme, informacion mbi ofertat e ardhshme ndaj publikut të tokenit të aseteve nga emetuesi dhe numri i njësive të tokenit të aseteve të zotëruara nga vetë emetuesi;
5. Në rastet kur nuk kërkohet pranim për tregtim, informacion mbi mënyrën dhe vendin ku mund të blihet ose shitet tokeni i aseteve pas ofertës ndaj publikut;
6. Kufizime në transferueshmërinë e tokenit të aseteve, që ofrohet ose pranohet për tregtim;
7. Në rastet kur tokeni i aseteve ka protokolle për rritjen ose zvogëlimin e sasisë së tyre në treg si rrjedhojë e ndryshimeve të kërkesës në treg, një përshkrim i funksionimit të këtyre protokolleve;
8. Në rastet kur është e zbatueshme, një përshkrim i skemave të mbrojtjes, që mbrojnë vlerën e tokenit të aseteve dhe i skemave të kompensimit;
9. Informacion mbi natyrën dhe ekzekutueshmërinë e të drejtave, përfshirë të drejtat e përhershme të shlyerjes dhe çdo pretendim që zotëruesit, si edhe çdo person fizik ose person juridik i parashikuar në pikën 2, të nenit 39, të këtij ligji, mund të kenë ndaj emetuesit, përfshirë informacionin mbi mënyrën e trajtimit të këtyre të drejtave, në rast të procedurave të falimentimit, si dhe informacionin, nëse zotëruesve të ndryshëm u njihen të drejta të ndryshme dhe arsyetimin për një diferencim të tillë mbi baza jodiskriminuese.
10. Përshkrim i detajuar i pretendimeve të zotëruesve kundrejt emetuesit të tokenit të aseteve, duke përfshirë:

a) përshkrimin e secilit aset të referuar dhe përqindjet e përcaktuara të secilit prej këtyre aseteve;
b) raportin ndërmjet vlerës së aseteve të referuara, madhësisë së pretendimit dhe rezervës së aseteve; dhe
c) përshkrimin e mënyrës se si kryhet vlerësimi i drejtë dhe transparent i komponentëve të pretendimit, duke identifikuar edhe palët e pavarura, në rastet kur është e zbatueshme.

11. Në rastet kur është e zbatueshme, informacion mbi mekanizmat e vendosur nga emetuesi për të siguruar likuiditetin e tokenit të aseteve, përfshirë emrin e subjekteve përgjegjëse për sigurimin e këtij likuiditeti;
12. Të dhënat e kontaktit për paraqitjen e ankesave, përshkrim i procedurave të trajtimit të ankesave, si dhe përshkrim i çdo mekanizmi për zgjidhjen e mosmarrëveshjeve dhe/ose çdo procedure kompensimi të vendosur nga emetuesi i tokenit të aseteve;
13. Përshkrim i të drejtave të mbajtësve në rastet kur emetuesi nuk është në gjendje të përmbushë detyrimet e tij, përfshirë rastet e falimentit;
14. Përshkrim i të drejtave në kuadër të zbatimit të planit të rimëkëmbjes;
15. Përshkrimi i të drejtave në kuadër të zbatimit të planit të shlyerjes;
16. Informacion i detajuar mbi mënyrën e shlyerjes së tokenit të aseteve, përfshirë nëse zotëruesi do të jetë në gjendje të zgjedhë formën e shlyerjes, formën e transferimit ose monedhën zyrtare të shlyerjes;
17. Ligji i zbatueshëm për tokenin e aseteve dhe gjykata kompetente.

[bookmark: _heading=h.9dtzz77ys1cc]Seksioni D: Informacion mbi teknologjinë bazë

1. Informacion mbi teknologjinë e përdorur, përfshirë këtu teknologjinë e regjistrit të shpërndarë, si dhe protokollet e standardet teknike të përdorura, që mundësojnë mbajtjen, ruajtjen dhe transferimin e tokenave të aseteve; 
2. Mekanizmi i konsensusit, në rastet kur është e zbatueshme; 
3. Mekanizmat e incentivave për dakordësimin e transaksioneve, si dhe çdo tarifë e zbatueshme; 
4. Një përshkrim i detajuar i funksionimit të teknologjisë së regjistrit të shpërndarë, në rastet kur tokenat e aseteve emetohen, transferohen dhe ruhen, duke përdorur teknologjinë e regjistrit të shpërndarë, e cila operohet nga emetuesi ose nga një palë e tretë, që vepron në emër të tij; 
5. Informacion mbi rezultatin e auditimit të teknologjisë së përdorur, në rastet kur është kryer një auditim i tillë.

Seksioni DH: Informacion mbi rreziqet

1. Rreziqet që lidhen me rezervën e aseteve, në rastet kur emetuesi nuk është në gjendje të përmbushë detyrimet e tij; 
2. Përshkrim i rreziqeve që lidhen me emetuesin e tokenit të aseteve; 
3. Përshkrim i rreziqeve që lidhen me ofertën ndaj publikut të tokenit të aseteve ose pranimin e tij për tregtim; 
4. Përshkrim i rreziqeve që lidhen me tokenin e aseteve, veçanërisht në lidhje me asetet e referuara; 
5. Përshkrim i rreziqeve që lidhen me operacionalizimin e projektit të tokenit të aseteve; 
6. Përshkrim i rreziqeve që lidhen me teknologjinë e përdorur, si dhe, në rastet kur është e zbatueshme, masat për zbutjen e tyre.

[bookmark: _heading=h.rz3x6sze41ie]Seksioni E: Informacion mbi rezervën e aseteve

1. Përshkrim i detajuar i mekanizmit, që synon të përafrojë vlerën e rezervës së aseteve me pretendimin e lidhur me tokenin e aseteve, duke përfshirë aspektet ligjore dhe teknike;
2. Përshkrim i detajuar i rezervës së aseteve dhe përbërjes së tyre;
3. Përshkrim i mekanizmave, përmes së cilëve emetohen e shlyhen tokenat e aseteve;
4. Informacion nëse një pjesë e rezervës së aseteve është e investuar dhe, në rastet kur është e zbatueshme, një përshkrim i politikës së investimit për ato asete rezerve;
5. Përshkrim i mekanizmave të kujdestarisë së rezervës së aseteve, përfshirë veçimin e tyre, si dhe emrin e ofruesve të shërbimeve të kriptoaseteve, që ofrojnë kujdestari dhe administrim të kriptoaseteve për llogari të klientëve, të institucioneve të kreditit ose të shoqërive të shërbimeve të investimit, të caktuara si kujdestarë të rezervës së aseteve.



[bookmark: _heading=h.lh7xhtnkvwu2]ANEKSI III
Dokumentet për publikim për Dokumentin informues të Kriptoasetit për Tokenin e Parasë Elektronike

Seksioni A: Informacion mbi emetuesin e tokenit të parasë elektronike

1. Emri; 
2. Forma juridike; 
3. Adresa e zyrës qendrore; 
4. Data e regjistrimit; 
5. Numri unik i identifikimit të subjektit; 
6. Numri i telefonit dhe adresa e e-mail-it të emetuesit, si dhe përcaktimi i afatit kohor brenda të cilit do t’u jepet përgjigje kërkesave të investitorëve/klientëve të paraqitura nëpërmjet këtyre të dhënave të kontaktit; 
7. Emri i shoqërisë mëmë, në rastet kur është e zbatueshme; 
8. Të dhënat identifikuese, adresat e biznesit dhe funksionet e personave që janë anëtarë të organit drejtues të emetuesit; 
9. Objekti i veprimtarisë së emetuesit dhe të shoqërisë mëmë, në rastet kur është e zbatueshme; 
10. Konflikte të mundshme interesi; 
11. Në rastet kur është e zbatueshme, informacion në lidhje me veprimtari të tjera të emetuesit, si emetimi i kriptoaseteve të tjera ose ushtrimi i veprimtarive, që lidhen me kriptoasete të tjera, si dhe informacion mbi lidhjet që ekzistojnë ndërmjet emetuesit dhe subjektit që administron teknologjinë e regjistrave të shpërndarë, të përdorur për emetimin e kriptoasetit, përfshirë rastet kur protokollet administrohen ose kontrollohen nga një person që ka lidhje të ngushta me pjesëmarrësit në projekt; 
12. Gjendja financiare e emetuesit gjatë tri viteve të fundit ose, në rastet kur emetuesi nuk është themeluar gjatë tri viteve të fundit, gjendja e tij financiare që nga data e regjistrimit. 
a) Gjendja financiare paraqitet mbi bazën e një shqyrtimi objektiv të zhvillimit, ecurisë së veprimtarisë dhe pozicionit të emetuesit për çdo vit dhe periudhë ndërmjetëse, për të cilën kërkohet informacion financiar historik. Ky shqyrtim përfshin edhe shkaqet e ndryshimeve thelbësore.
b) Shqyrtimi përfshin një analizë të balancuar e gjithëpërfshirëse të zhvillimit, të ecurisë së veprimtarisë dhe pozicionit të emetuesit, në përputhje me madhësinë e kompleksitetin e veprimtarisë;
13. Me përjashtim të emetuesve të tokenave të parasë elektronike, që përjashtohen nga autorizimi në përputhje me pikat 4 e 5, të nenit 48, të këtij ligji, të dhëna mbi autorizimin si emetues i tokenit të parasë elektronike dhe emrin e autoritetit përgjegjës që ka dhënë autorizimin.

[bookmark: _heading=h.wz5y1bh8dbr9]Seksioni B: Informacion rreth tokenit të parasë elektronike

1. Emri dhe shkurtesa (simboli);
2. Përshkrim i karakteristikave të tokenit të parasë elektronike, duke përfshirë të dhënat e nevojshme për klasifikimin e dokumentit informues të kriptoasetit në regjistrin e përcaktuar në pikën 8, të nenit 109, të këtij ligji;
3. Të dhëna identifikuese të të gjithë personave fizikë ose juridikë (duke përfshirë adresat e biznesit ose zyrën qendrore e kompanisë), të përfshirë në projektimin e zhvillimin e tokenit të parasë elektronike, si këshilltarët, ekipi i zhvilluesve të projektit, si dhe ofruesit e shërbimeve të kriptoaseteve.

[bookmark: _heading=h.8fhk2s6oewl8]Seksioni C: Informacion rreth ofertës ndaj publikut të tokenit të parasë elektronike ose pranimit të tij për tregtim

1. Informacion, nëse dokumenti informues i kriptoasetit i referohet një oferte ndaj publikut të tokenit të parasë elektronike ose pranimit të tij për tregtim; 
2. Numri total i tokenave të parasë elektronike që do të ofrohen ndaj publikut ose do të pranohen për tregtim, në rastet kur është e zbatueshme; 
3. Emri i platformës së tregtimit të kriptoaseteve, ku po kërkohet pranimi për tregtim i tokenit të parasë elektronike, në rastet kur është e zbatueshme; 
4. Ligji i zbatueshëm për ofertën ndaj publikut të tokenit të parasë elektronike dhe gjykata kompetente.

[bookmark: _heading=h.b5dqrivufy72]Seksioni Ç: Informacion mbi të drejtat e detyrimet të lidhura me tokenin e parasë elektronike

1. Përshkrim i detajuar i të drejtave dhe detyrimeve, në rastet kur është e zbatueshme, që ka zotëruesi i tokenit të parasë elektronike, përfshirë të drejtën e shlyerjes me vlerë nominale, si dhe procedurat dhe kushtet për ushtrimin e këtyre të drejtave; 
2. Përshkrim i kushteve, në të cilat të drejtat e detyrimet mund të pësojnë ndryshime; 
3. Përshkrim i të drejtave të zotëruesve në rastet kur emetuesi nuk është në gjendje të përmbushë detyrimet e tij, përfshirë rastet e falimentimit; 
4. Përshkrim i të drejtave në kuadër të zbatimit të planit të rimëkëmbjes; 
5. Përshkrim i të drejtave në kuadër të zbatimit të planit të shlyerjes; 
6. Të dhënat e kontaktit për paraqitjen e ankesave dhe përshkrim i procedurave të trajtimit të ankesave, si dhe i çdo mekanizmi për zgjidhjen e mosmarrëveshjeve ose procedure kompensimi të vendosur nga emetuesi i tokenit të parasë elektronike; 
7. Një përshkrim të skemave të mbrojtjes, të cilat mbrojnë vlerën e kriptoasetit dhe skemave të kompensimit, në rastet kur është e zbatueshme; 
8. Ligji i zbatueshëm për tokenin e parasë elektronike dhe gjykata kompetente.

Seksioni D: Informacion mbi teknologjinë bazë

1. Informacion mbi teknologjinë e përdorur, përfshirë këtu teknologjinë e regjistrit të shpërndarë, si dhe protokollet dhe standardet teknike të përdorura, të cilat mundësojnë mbajtjen, ruajtjen dhe transferimin e tokenave të parasë elektronike; 
2. Informacion mbi kërkesat teknike që duhet të përmbushë blerësi për të marrë kontrollin mbi tokenin e parasë elektronike; 
3. Mekanizmi i konsensusit, në rastet kur është e zbatueshme; 
4. Mekanizmat e incentivave për dakordësimin e transaksioneve, si dhe çdo tarifë e zbatueshme; 
5. Një përshkrim i detajuar i funksionimit të teknologjisë së regjistrit të shpërndarë, në rastet kur tokeni i parasë elektronike emetohet, transferohet dhe ruhet, duke përdorur teknologjinë e regjistrit të shpërndarë, e cila operohet nga emetuesi ose një palë e tretë që vepron në emër të tij; 
6. Informacion mbi rezultatin e auditimit të teknologjisë së përdorur, në rastet kur është e zbatueshme.

Seksioni DH: Informacion mbi rreziqet

1. Përshkrim i rreziqeve të lidhura me emetuesin e tokenit të parasë elektronike; 
2. Përshkrim i rreziqeve të lidhura me tokenin e parasë elektronike; 
3. Përshkrim i rreziqeve të lidhura me teknologjinë e përdorur, si dhe masat për adresimin e tyre, në rast se është e zbatueshme.



[bookmark: _heading=h.4zrpou9gvhsl]ANEKSI IV
KËRKESAT E KAPITALIT PËR OFRUESIT E SHËRBIMEVE TË KRIPTOASETEVE
	Ofruesit e shërbimeve të kriptoaseteve
	Lloji i shërbimeve të kriptoaseteve
	Kërkesat e kapitalit, sipas shkronjës “a”, të pikës 1, të nenit 67, të këtij ligji 

	Kategoria 1
	Ofrues i shërbimeve të kriptoaseteve i autorizuar për shërbimet e mëposhtme të kriptoaseteve:
	Kundërvlera në lekë e EUR 50 000

	
	— ekzekutimi i urdhrave në emër të klientëve;
	

	
	— hedhja në treg e kriptoaseteve;
	

	
	— ofrimi i shërbimeve të transfertave të kriptoaseteve për llogari të klientëve;
	

	
	— marrja dhe transmetimi i urdhrave për kriptoasete për llogari të klientëve;
	

	
	— këshillimi në lidhje me kriptoasetet; dhe/ose
	

	
	— administrimi i portofolit të kriptoaseteve.
	

	Kategoria 2
	Ofrues i shërbimeve të kriptoaseteve i autorizuar për shërbime të lidhura me kriptoasete nën kategorinë 1 dhe:
	Kundërvlera në lekë e EUR 125 000

	
	— ofrimi i kujdestarisë dhe administrimi i kriptoaseteve për llogari të klientëve;
	

	
	— këmbimi i kriptoaseteve kundrejt fondeve; dhe/ose
	

	
	— këmbimi i kriptoaseteve kundrejt kriptoaseteve të tjera.
	

	Kategoria 3
	Ofrues i shërbimeve të kriptoaseteve i autorizuar për shërbime të lidhura me kriptoasete nën kategorinë 2 dhe:
	Kundërvlera në lekë e EUR 150 000

	
	— operimi i një platforme tregtimi të kriptoaseteve.
	






[bookmark: _heading=h.59ega8qve089]ANEKSI V
LISTA E SHKELJEVE TË PËRCAKTUARA NË KRERËT III DHE VI PËR EMETUESIT E TOKENIT TË ASETEVE ME RËNDËSI TË LARTË

1. Emetuesi është në shkelje të pikës 1, të nenit 22, të këtij ligji, duke mos raportuar pranë Bankës së Shqipërisë, për çdo token të aseteve me rëndësi të lartë, me vlerë emetimi më të lartë se 100 000 000 euro, mbi bazë trimujore, informacionin e parashikuar në shkronjat “a” deri në “ç”, të pikës 1, të nenit 22, të këtij ligji. 
2. Emetuesi është në shkelje të pikës 1, të nenit 23, të këtij ligji, duke mos ndërprerë emetimin e një tokeni të aseteve me rëndësi të lartë pas arritjes së pragjeve të parashikuara në këtë pikë, ose duke mos paraqitur pranë Bankës së Shqipërisë, brenda 40 ditëve punë nga arritja e këtyre pragjeve, një plan për të garantuar që numri mesatar i vlerësuar tremujor dhe vlera mesatare totale e transaksioneve për ditë të mbahen nën këto pragje. 
3. Emetuesi është në shkelje të pikës 4, të nenit 23, të këtij ligji, duke mos respektuar ndryshimet e planit të përmendur në shkronjën “b”, të pikës 1, të nenin 23, të këtij ligji, sipas kërkesës së Bankës së Shqipërisë. 
4. Emetuesi është në shkelje të nenit 25, të këtij ligji, duke mos njoftuar Bankën e Shqipërisë për çdo ndryshim të synuar të modelit të tij të biznesit, që ka gjasa të ndikojë në mënyrë të konsiderueshme në vendimin e blerjes së zotëruesve ose zotëruesve të mundshëm të tokenave të aseteve me rëndësi të lartë, ose duke mos e përshkruar këtë ndryshim në dokumentin informues të kriptoasetit. 
5. Emetuesi është në shkelje të nenit 25, të këtij ligji, duke mos respektuar masën e kërkuar nga Banka e Shqipërisë, në përputhje me pikën 4, të nenit 25, të këtij ligji. 
6. Emetuesi është në shkelje të pikës 1, të nenit 27, të këtij ligji, duke mos vepruar me ndershmëri, drejtësi dhe profesionalizëm. 
7. Emetuesi është në shkelje të pikës 1, të nenit 27, të këtij ligji, duke mos komunikuar me zotëruesit dhe zotëruesit e mundshëm të tokenit të aseteve me rëndësi të lartë në mënyrë të drejtë, të qartë dhe joçorientuese. 
8. Emetuesi është në shkelje të pikës 2, të nenit 27, të këtij ligji, duke mos vepruar në interesin më të mirë të zotëruesve të tokenit të aseteve me rëndësi të lartë, ose duke u dhënë trajtim preferencial zotëruesve të caktuar pa e bërë këtë të ditur në dokumentin informues të kriptoasetit ose, në rastet kur është e zbatueshme, në materialet promovuese. 
9. Emetuesi është në shkelje të nenit 28, të këtij ligji, duke mos publikuar në faqen e tij të internetit dokumentin informues të kriptoasetit të miratuar, sipas pikës 1, të nenit 21, të këtij ligji, dhe, në rastet kur është e zbatueshme, dokumentin informues të ndryshuar, sipas nenit 25, të këtij ligji. 
10. Emetuesi është në shkelje të nenit 28, të këtij ligji, duke mos e bërë dokumentin informues të kriptoasetit të aksesueshëm për publikun që nga data e fillimit të ofertës ndaj publikut të tokenit të aseteve me rëndësi të lartë ose e pranimit të tij për tregtim. 
11. Emetuesi është në shkelje të nenit 28, të këtij ligji, duke mos garantuar që dokumenti informues i kriptoasetit dhe, në rastet kur është e zbatueshme, dokumenti informues i ndryshuar, të mbetet i disponueshëm në faqen e tij të internetit për aq kohë sa tokeni i aseteve me rëndësi të lartë mbahet nga publiku. 
12. Emetuesi është në shkelje të pikave 1 dhe 2, të nenit 29, të këtij ligji, duke publikuar materiale promovuese, që lidhen me ofertën ndaj publikut të një tokeni të aseteve me rëndësi të lartë ose me pranimin për tregtim të tij, të cilat nuk përputhen me kërkesat e përcaktuara në nenin 29, pikat 1, shkronjat “a” deri në “ç”, dhe 2, të këtij ligji. 
13. Emetuesi është në shkelje të pikës 3, të nenit 29, të këtij ligji, duke mos publikuar në faqen e tij të internetit materialet promovuese dhe çdo ndryshim të tyre. 
14. Emetuesi është në shkelje të pikës 5, të nenit 29, të këtij ligji, duke mos njoftuar materialet promovuese pranë Bankës së Shqipërisë, sipas kërkesës së saj. 
15. Emetuesi është në shkelje të pikës 6, të nenit 29, të këtij ligji, duke shpërndarë materiale promovuese përpara publikimit të dokumentit informues të kriptoasetit. 
16. Emetuesi është në shkelje të pikës 1, të nenit 30, të këtij ligji, duke mos publikuar në një vend publikisht dhe lehtësisht të aksesueshëm në faqen e tij të internetit, në mënyrë të qartë, të saktë dhe transparente, sasinë e tokenit të aseteve me rëndësi të lartë në qarkullim, si dhe vlerën dhe përbërjen e rezervës së aseteve të përmendur në nenin 36, të këtij ligji, ose duke mos përditësuar informacionin e kërkuar të paktën një herë në muaj. 
17. Emetuesi është në shkelje të pikës 2, të nenit 30, të këtij ligji, duke mos publikuar sa më shpejt të jetë e mundur, në një vend publikisht dhe lehtësisht të aksesueshëm në faqen e tij të internetit, një përmbledhje të shkurtër, të qartë, të saktë dhe transparente të raportit të auditimit, si dhe raportin e plotë dhe të paredaktuar të auditimit, në lidhje me rezervën e aseteve të përmendur në nenin 36, të këtij ligji. 
18. Emetuesi është në shkelje të pikës 3, të nenit 30, të këtij ligji, duke mos publikuar sa më shpejt të jetë e mundur, në një vend publikisht dhe lehtësisht të aksesueshëm në faqen e tij të internetit, në mënyrë të qartë, të saktë dhe transparente, çdo ngjarje që ka ose ka gjasa të ketë ndikim të konsiderueshëm mbi vlerën e tokenit të aseteve me rëndësi të lartë ose mbi rezervën e aseteve të përmendur në nenin 36, të këtij ligji. 
19. Emetuesi është në shkelje të pikës 1, të nenit 31, të këtij ligji, duke mos krijuar e mbajtur procedura efektive dhe transparente për trajtimin e shpejtë, të drejtë dhe të qëndrueshëm të ankesave të marra nga zotëruesit e tokenit të aseteve me rëndësi të lartë dhe palët e tjera të interesuara, përfshirë shoqatat e konsumatorëve, që përfaqësojnë zotëruesit e tokenit të aseteve me rëndësi të lartë, dhe duke mos publikuar përshkrimet e këtyre procedurave, ose, në rastet kur tokeni i aseteve me rëndësi të lartë shpërndahet plotësisht ose pjesërisht nga subjekte të treta, duke mos krijuar procedura që lehtësojnë edhe trajtimin e ankesave ndërmjet zotëruesve dhe subjekteve të treta të përmendura në shkronja “ë”, të pika 5, të nenin 34, të këtij ligji. 
20. Emetuesi është në shkelje të pikës 2, të nenit 31, të këtij ligji, duke mos u mundësuar zotëruesve të tokenit të aseteve me rëndësi të lartë paraqitjen e ankesave pa pagesë. 
21. Emetuesi është në shkelje të pika 3, të nenit 31, të këtij ligji, duke mos hartuar dhe vënë në dispozicion të zotëruesve të tokenit të aseteve me rëndësi të lartë një formular-model për paraqitjen e ankesave, si dhe duke mos mbajtur evidencë për të gjitha ankesat e marra dhe për çdo masë të marrë në përgjigje të këtyre ankesave. 
22. Emetuesi është në shkelje të pikës 4, të nenit 31, të këtij ligji, duke mos shqyrtuar të gjitha ankesat në mënyrë të drejtë dhe brenda një afati të arsyeshëm, ose duke mos u komunikuar zotëruesve të tokenit të aseteve me rëndësi të lartë rezultatin e këtij shqyrtimi brenda një periudhe të arsyeshme. 
23. Emetuesi është në shkelje të pikës 1, të nenit 32, të këtij ligji, duke mos zbatuar e mbajtur politika dhe procedura efektive për identifikimin, parandalimin, administrimin dhe bërjen publike të konflikteve të interesit ndërmjet vetë emetuesit dhe aksionarëve ose anëtarëve të tij, vetë emetuesit dhe çdo aksionari ose anëtari, të drejtpërdrejtë ose të tërthortë, që zotëron një pjesëmarrje influencuese në të, vetë emetuesit dhe anëtarëve të organit drejtues, vetë emetuesit dhe punëmarrësve të tij, vetë emetuesit dhe zotëruesve të tokenit të aseteve me rëndësi të lartë, ose vetë emetuesit dhe çdo pale të tretë, që ushtron një nga funksionet e përmendura në                  shkronjën “h”, të pikës 5, të nenin 34, të këtij ligji. 
24. Emetuesi është në shkelje të pikës 2, të nenit 32, të këtij ligji, duke mos marrë të gjitha masat e përshtatshme për identifikimin, parandalimin, administrimin dhe bërjen publike të konflikteve të interesit, që lindin nga administrimi dhe investimi i rezervës së aseteve të përmendur në nenin 36, të këtij ligji. 
25. Emetuesi është në shkelje të pikave 3 dhe 4, të nenit 32, të këtij ligji, duke mos publikuar, në një vend të dukshëm në faqen e tij të internetit, për zotëruesit e tokenit të aseteve me rëndësi të lartë, natyrën e përgjithshme dhe burimet e konflikteve të interesit, si dhe hapat e ndërmarrë për zbutjen e këtyre rreziqeve, ose duke mos qenë mjaftueshëm i saktë në këtë publikim për t’u mundësuar zotëruesve të mundshëm të tokenit të aseteve me rëndësi të lartë marrjen e një vendimi të informuar për blerjen e këtij tokeni. 
26. Emetuesi është në shkelje të nenit 33, të këtij ligji, duke mos njoftuar menjëherë Bankën e Shqipërisë për çdo ndryshim në organin e tij drejtues, ose duke mos i vënë Bankës së Shqipërisë në dispozicion të gjithë informacionin e nevojshëm për të vlerësuar përputhshmërinë me pikën 2, të nenit 34, të këtij ligji. 
27. Emetuesi është në shkelje të pikës 1, të nenit 34, të këtij ligji, duke mos pasur rregullime të forta qeverisjeje, përfshirë një strukturë organizative të qartë, me linja përgjegjësie të përcaktuara qartë, transparente dhe të qëndrueshme, procese efektive për identifikimin, administrimin, monitorimin dhe raportimin e rreziqeve, ndaj të cilave është ose mund të ekspozohet, si dhe mekanizma të përshtatshëm të kontrollit të brendshëm, përfshirë procedura të shëndosha administrative dhe kontabël. 
28. Emetuesi është në shkelje të pikës 2, të nenit 34, të këtij ligji, duke pasur anëtarë të organit drejtues që nuk kanë reputacion mjaftueshëm të mirë ose nuk zotërojnë njohuritë, aftësitë dhe përvojën e përshtatshme, individualisht dhe kolektivisht, për të ushtruar detyrat e tyre, ose nuk provojnë se janë në gjendje të kushtojnë kohë të mjaftueshme për t’i ushtruar në mënyrë efektive këto detyra. 
29. Emetuesi është në shkelje të pikës 3, të nenit 34, të këtij ligji, duke mos mundësuar që organi drejtues të vlerësojë ose të rishikojë periodikisht efektivitetin e rregullimeve të politikave dhe procedurave të vendosura për të respektuar seksionet 2, 3, 5 dhe 6, të kreut III, ose duke mos marrë masat e përshtatshme për të adresuar çdo mangësi në këtë drejtim. 
30. Emetuesi është në shkelje të pikës 4, të nenit 34, të këtij ligji, duke pasur aksionarë ose anëtarë, të drejtpërdrejtë ose të tërthortë, me pjesëmarrje influencuese, të cilët nuk kanë reputacion mjaftueshëm të mirë.
31. Emetuesi është në shkelje të pikës 5, të nenit 34, të këtij ligji, duke mos miratuar politika dhe procedura mjaftueshëm efektive për të garantuar përputhshmërinë me këtë rregullore, në veçanti duke mos krijuar, mbajtur dhe zbatuar ndonjërën prej politikave dhe procedurave të përmendura në                     shkronjat “a” deri në shkronjën “gj”, të pikës 5, të nenit 34, të këtij ligji. 
32. Emetuesi është në shkelje të pikës 5, të nenit 34, të këtij ligji, duke mos lidhur marrëveshje kontraktore me subjektet e treta të përmendura në shkronja “ë”, të pikës 5, të nenit 34,  të këtij ligji, të cilat përcaktojnë rolet, përgjegjësitë, të drejtat e detyrimet si të emetuesit, ashtu edhe të subjektit të tretë përkatës, ose duke mos parashikuar një zgjedhje të qartë të ligjit të zbatueshëm. 
33. Emetuesi është në shkelje të pikës 6, të nenit 34, të këtij ligji, përveç rasteve kur ka filluar zbatimin e një plani, sipas nenit 47, të këtij ligji, duke mos përdorur sisteme, burime ose procedura të përshtatshme dhe proporcionale për të garantuar vijimësinë dhe rregullsinë e ofrimit të shërbimeve dhe ushtrimit të veprimtarive të tij, si dhe duke mos mbajtur të gjitha sistemet e tij dhe protokollet e aksesit të sigurisë në përputhje me standardet përkatëse të Bashkimit Evropian. 
34. Emetuesi është në shkelje të pikës 7, të nenit 34, të këtij ligji, duke mos paraqitur pranë Bankës së Shqipërisë, për miratim, një plan për ndërprerjen e ofrimit të shërbimeve dhe ushtrimit të veprimtarive. 
35. Emetuesi është në shkelje të pikës 8, të nenit 34, të këtij ligji, duke mos identifikuar burimet e rrezikut operacional dhe duke mos minimizuar këto rreziqe përmes zhvillimit të sistemeve, kontrolleve dhe procedurave të përshtatshme. 
36. Emetuesi është në shkelje të pikës 9, të nenit 34, të këtij ligji, duke mos krijuar një politikë dhe plane për vijimësinë e veprimtarisë, me qëllim garantimin, në rast ndërprerjeje të sistemeve dhe procedurave të TIK-ut, të ruajtjes së të dhënave dhe funksioneve thelbësore dhe të vazhdimësisë së veprimtarive të tij, ose, në rastet kur kjo nuk është e mundur, të rikuperimit në kohë të këtyre të dhënave dhe funksioneve dhe të rifillimit në kohë të veprimtarive të tij. 
37. Emetuesi është në shkelje të pikës 10, të nenit 34, të këtij ligji, duke mos pasur mekanizma të kontrollit të brendshëm dhe procedura efektive për administrimin e rrezikut, përfshirë mekanizma efektivë kontrolli dhe masa mbrojtëse për administrimin e sistemeve të TIK-ut, sipas legjislacionit në fuqi në përputhje me rregulloren (BE) 2022/2554. 
38. Emetuesi është në shkelje të pikës 11, të nenit 34, të këtij ligji, duke mos pasur sisteme dhe procedura të përshtatshme për të garantuar disponueshmërinë, autenticitetin, integritetin dhe konfidencialitetin e të dhënave, sipas legjislacionit në fuqi për qëndrueshmërinë operacionale dhe mbrojtjen e të dhënave, në përputhje me rregulloren (BE) 2022/2554 dhe rregulloren (BE) 2016/679. 
39. Emetuesi është në shkelje të pikës 12, të nenit 34, të këtij ligji, duke mos garantuar që emetuesi të auditohet rregullisht nga auditues të pavarur. 
40. Emetuesi është në shkelje të pikës 1, të nenit 35, të këtij ligji, duke mos pasur në çdo kohë fonde të veta të barabarta me të paktën shumën më të lartë të përcaktuar në shkronjën “a” ose “c”, të pikës 1, të nenit 35, të këtij ligji, ose në pikën 5, të nenit 45, të këtij ligji. 
41. Emetuesi është në shkelje të pikës 2, të nenit 35, të këtij ligji, në rastet kur fondet e veta nuk përbëhen nga zërat dhe instrumentet e kapitalit bazë të kategorisë së parë, të përmendura në nenet 26 deri në 30, të rregullores                    (BE) nr.575/2013, pas zbritjeve të plota, sipas nenit 36 të asaj rregulloreje, pa zbatimin e përjashtimeve nga pragjet e parashikuara në nenet 46,               pika 4, dhe 48, të asaj rregulloreje. 
42. Emetuesi është në shkelje të pikës 3, të nenit 35, të këtij ligji, duke mos respektuar kërkesën e Bankës së Shqipërisë për të mbajtur një nivel më të lartë fondesh të veta, pas vlerësimit të kryer, në përputhje me shkronjat “a” deri në shkronjën “e”, të pikës 3,  të nenit 35, të këtij ligji. 
43. Emetuesi është në shkelje të pikës 5, të nenit 35, të këtij ligji, duke mos kryer rregullisht testime të rezistencës, të cilat marrin në konsideratë skenarë të rëndë, por të besueshëm, të stresit financiar, si goditjet nga norma e interesit, dhe skenarë jofinanciarë të stresit, si rreziku operacional. 
44. Emetuesi është në shkelje të pikës 5, të nenit 35, të këtij ligji, duke mos respektuar kërkesën e Bankës së Shqipërisë për të mbajtur një nivel më të lartë fondesh të veta, bazuar në rezultatet e testimeve të rezistencës. 
45. Emetuesi është në shkelje të pikës 1, të nenit 36, të këtij ligji, duke mos krijuar e duke mos mbajtur në çdo kohë një rezervë asetesh. 
46. Emetuesi është në shkelje të pikës 1, të nenit 36, të këtij ligji, duke mos garantuar që rezerva e aseteve të përbëhet e të administrohet në mënyrë të tillë që të mbulohen rreziqet, që lidhen me asetet e referuara nga tokeni i aseteve me rëndësi të lartë. 
47. Emetuesi është në shkelje të pikës 1, të nenit 36, të këtij ligji, duke mos garantuar që rezerva e aseteve të përbëhet dhe të administrohet në mënyrë të tillë që të adresohen rreziqet e likuiditetit, që lidhen me të drejtat e përhershme të shlyerjes të zotëruesve. 
48. Emetuesi është në shkelje të pikës 3, të nenit 36, të këtij ligji, duke mos garantuar që rezerva e aseteve të jetë e veçuar në mënyrë operacionale nga pasuria e emetuesit dhe nga rezervat e aseteve të tokenave të tjerë të aseteve. 
49. Emetuesi është në shkelje të pikës 6, të nenit 36, të këtij ligji, në rastet kur organi drejtues nuk garanton administrimin efektiv dhe të kujdesshëm të rezervës së aseteve. 
50. Emetuesi është në shkelje të pikës 6, të nenit 36, të të këtij ligji, duke mos garantuar që emetimi dhe shlyerja e tokenit të aseteve me rëndësi të lartë të pasqyrohen gjithmonë nga një rritje ose ulje përkatëse e rezervës së aseteve. 
51. Emetuesi është në shkelje të pikës 7, të nenit 36, të këtij ligji, duke mos përcaktuar vlerën totale të rezervës së aseteve mbi bazën e çmimeve të tregut, si dhe duke mos garantuar që vlera e saj totale të jetë në çdo kohë të paktën e barabartë me vlerën totale të pretendimeve të zotëruesve të tokenit të aseteve me rëndësi të lartë në qarkullim ndaj emetuesit. 
52. Emetuesi është në shkelje të pikës 8, të nenit 36, të këtij ligji, duke mos pasur një politikë të qartë dhe të detajuar që përshkruan mekanizmin e stabilizimit të tokenit të aseteve me rëndësi të lartë dhe që plotëson kushtet e përcaktuara në shkronjat “a” deri në shkronjën “e”, të pikës 8, të nenit 36, të këtij ligji. 
53. Emetuesi është në shkelje të pikës 9, të nenit 36, të këtij ligji, duke mos urdhëruar një auditim të pavarur të rezervës së aseteve çdo gjashtë muaj, duke filluar nga data e autorizimit të tij ose nga data e miratimit të dokumentit informues të kriptoasetit, sipas nenit 17, të këtij ligji. 
54. Emetuesi është në shkelje të pikës 10, të nenit 36, të këtij ligji, duke mos njoftuar pranë Bankës së Shqipërisë rezultatin e auditimit, në përputhje me këtë pikë, ose duke mos publikuar rezultatin e auditimit brenda dy javëve nga data e njoftimit pranë Bankës së Shqipërisë. 
55. Emetuesi është në shkelje të pikën 1, nenit 37, të këtij ligji, duke mos miratuar, mbajtur ose zbatuar politika, procedura dhe marrëveshje kontraktore të kujdestarisë, që garantojnë në çdo kohë përmbushjen e kushteve të përcaktuara në shkronjat “a” deri në shkronjën “d”, të pikës 1, të nenit 37, të këtij ligji. 
56. Emetuesi është në shkelje të pikës 2, të nenit 37, të këtij ligji, duke mos pasur, në rastet kur emeton dy ose më shumë tokena të aseteve me rëndësi të lartë, një politikë kujdestarie për secilin grup të rezervës së aseteve. 
57. Emetuesi është në shkelje të pikës 3, të nenit 37, të këtij ligji, duke mos garantuar që asetet e rezervës të mbahen në kujdestari nga një ofrues i shërbimeve të kriptoaseteve, që ofron kujdestari dhe administrim të kriptoaseteve për llogari të klientëve, nga një institucion krediti ose nga një shoqëri e shërbimeve të investimit, jo më vonë se pesë ditë pune nga data e emetimit të tokenit të aseteve me rëndësi të lartë. 
58. Emetuesi është në shkelje të pikës 4, të nenit 37, duke mos ushtruar aftësinë, kujdesin dhe diligjencën e duhur në përzgjedhjen, caktimin dhe rishikimin e ofruesve të shërbimeve të kriptoaseteve, institucioneve të kreditit dhe shoqërive të shërbimeve të investimit, të caktuara si kujdestarë të aseteve të rezervës, ose duke mos garantuar që kujdestari të jetë person juridik i ndryshëm nga emetuesi. 
59. Emetuesi është në shkelje të pikës 4, të nenit 37, të këtij ligji, duke mos garantuar që ofruesit e shërbimeve të kriptoaseteve, institucionet e kreditit dhe shoqëritë e shërbimeve të investimit, të caktuara si kujdestarë të aseteve të rezervës, të kenë ekspertizën e nevojshme dhe reputacionin e duhur në treg për të vepruar si kujdestarë të këtyre aseteve të rezervës. 
60. Emetuesi është në shkelje të pikës 4, të nenit 37, të këtij ligji, duke mos garantuar në marrëveshjet kontraktore me kujdestarët që asetet e rezervës, të mbajtura në kujdestari, të jenë të mbrojtura nga pretendimet e kreditorëve të kujdestarëve.
61. Emetuesi është në shkelje të pikës 5, të nenit 37, të këtij ligji, duke mos përcaktuar në politikat dhe procedurat e kujdestarisë kriteret e përzgjedhjes për caktimin e ofruesve të shërbimeve të kriptoaseteve, institucioneve të kreditit ose shoqërive të shërbimeve të investimit si kujdestarë të aseteve të rezervës, ose duke mos përcaktuar procedurën për rishikimin e këtij caktimi. 
62. Emetuesi është në shkelje të pikës 5, të nenit 37, të këtij ligji, duke mos rishikuar rregullisht caktimin e ofruesve të shërbimeve të kriptoaseteve, institucioneve të kreditit ose shoqërive të shërbimeve të investimit si kujdestarë të aseteve të rezervës, duke mos vlerësuar ekspozimet ndaj këtyre kujdestarëve ose duke mos monitoruar në mënyrë të vazhdueshme gjendjen financiare të këtyre kujdestarëve. 
63. Emetuesi është në shkelje të pikës 6, nenit 37, të këtij ligji, duke mos garantuar që kujdestaria e aseteve të rezervës të kryhet, në përputhje me shkronjat “a” deri në “ç”, të pikës 6, të nenit 37, të këtij ligji. 
64. Emetuesi është në shkelje të pikës 7, të nenit 37, të këtij ligji, duke mos dokumentuar caktimin e një ofruesi të shërbimeve të kriptoaseteve, institucioni krediti ose shoqërie të shërbimeve të investimit si kujdestar të aseteve të rezervës përmes një marrëveshjeje kontraktore, ose duke mos rregulluar, përmes një marrëveshjeje të tillë kontraktore, qarkullimin e informacionit të nevojshëm për t’u mundësuar emetuesit të tokenit të aseteve me rëndësi të lartë, ofruesit të shërbimeve të kriptoaseteve, institucionit të kreditit dhe shoqërisë së shërbimeve të investimit ushtrimin e funksioneve të tyre si kujdestarë. 
65. Emetuesi është në shkelje të pikës 1, të nenit 38, të këtij ligji, duke investuar rezervën e aseteve në produkte që nuk janë instrumente financiare me likuiditet të lartë dhe me rrezik minimal tregu, rrezik krediti dhe rrezik përqendrimi, ose në rastet kur këto investime nuk mund të likuidohen me shpejtësi dhe me efekt minimal negativ mbi çmimin. 
66. Emetuesi është në shkelje të pikës 3, të nenit 38, të këtij ligji, duke mos mbajtur në kujdestari, në përputhje me nenin 37, të këtij ligji, instrumentet financiare, në të cilat është investuar rezerva e aseteve. 
67. Emetuesi është në shkelje të pikës 4, të nenit 38, të këtij ligji, duke mos mbajtur mbi vete të gjitha fitimet dhe humbjet, si dhe çdo rrezik kundërpale ose rrezik operacional, që rrjedh nga investimi i rezervës së aseteve. 
68. Emetuesi është në shkelje të pikës 1, të nenit 39, të këtij ligji, duke mos miratuar, mbajtur e zbatuar politika dhe procedura të qarta dhe të detajuara në lidhje me të drejtat e përhershme të shlyerjes të zotëruesve të tokenit të aseteve me rëndësi të lartë. 
69. Emetuesi është në shkelje të pikave 1 dhe 2, të nenit 39, të këtij ligji, duke mos garantuar që zotëruesit e tokenit të aseteve me rëndësi të lartë të kenë të drejta të përhershme shlyerjeje, në përputhje me këto pika, si dhe duke mos miratuar një politikë mbi këto të drejta të përhershme shlyerjeje, që plotëson kushtet e përcaktuara në shkronjat “a” deri në shkronjën “d”, të pikës 2, të nenit 39, të këtij ligji. 
70. Emetuesi është në shkelje të pikës 3, të nenit 39, të këtij ligji, duke aplikuar tarifa në rastin e shlyerjes së tokenit të aseteve me rëndësi të lartë. 
71. Emetuesi është në shkelje të nenit 40, të këtij ligji, duke dhënë interes në lidhje me tokenin e aseteve me rëndësi të lartë. 
72. Emetuesi është në shkelje të pikës 1, të nenit 45, të këtij ligji, duke mos miratuar, zbatuar e mbajtur një politikë shpërblimi, që nxit administrimin e shëndoshë dhe efektiv të rrezikut për emetuesit e tokenave të aseteve me rëndësi të lartë dhe që nuk krijon stimuj për zbutjen e standardeve të rrezikut. 
73. Emetuesi është në shkelje të pikës 2, të nenit 45, të këtij ligji, duke mos garantuar që tokeni i aseteve me rëndësi të lartë mund të mbahet në kujdestari nga ofrues të ndryshëm të shërbimeve të kriptoaseteve, të autorizuar për ofrimin e kujdestarisë dhe administrimit të kriptoaseteve për llogari të klientëve, mbi baza të drejta, të arsyeshme dhe jodiskriminuese. 
74. Emetuesi është në shkelje të pikës 3, të nenit 45, të këtij ligji, duke mos vlerësuar ose monitoruar nevojat për likuiditet për përmbushjen e kërkesave për shlyerje të tokenit të aseteve me rëndësi të lartë nga zotëruesit e tij. 
75. Emetuesi është në shkelje të pikës 3, të nenit 45, të këtij ligji, duke mos miratuar, mbajtur ose zbatuar një politikë dhe procedura të administrimit të likuiditetit, ose duke mos garantuar, nëpërmjet kësaj politike dhe këtyre procedurave, që asetet e rezervës të kenë një profil likuiditeti të qëndrueshëm, i cili i mundëson emetuesit të tokenit të aseteve me rëndësi të lartë të vazhdojë veprimtarinë në kushte normale, përfshirë edhe në skenarë të stresit të likuiditetit. 
76. Emetuesi është në shkelje të pikës 4, të nenit 45, të këtij ligji, duke mos kryer rregullisht testime të rezistencës për likuiditetin ose duke mos forcuar kërkesat për likuiditet, kur kjo kërkohet nga Banka e Shqipërisë në bazë të rezultateve të këtyre testimeve. 
77. Emetuesi është në shkelje të pikës 1, të nenit 46, të këtij ligji, duke mos hartuar e mbajtur një plan rimëkëmbjeje, që parashikon masat që duhet të merren nga emetuesi i tokenit të aseteve me rëndësi të lartë për të rivendosur përputhshmërinë me kërkesat e zbatueshme për rezervën e aseteve, në rastet kur emetuesi nuk i respekton këto kërkesa, përfshirë ruajtjen e shërbimeve të tij që lidhen me tokenin e aseteve me rëndësi të lartë, rikthimin në kohë të veprimtarisë dhe përmbushjen e detyrimeve të emetuesit në rast të ngjarjeve që paraqesin rrezik të lartë për ndërprerjen e veprimtarisë. 
78. Emetuesi është në shkelje të pikës 1, të nenit 46, duke mos hartuar e mbajtur një plan rimëkëmbjeje që përfshin kushte dhe procedura të përshtatshme për të garantuar zbatimin në kohë të masave të rimëkëmbjes, si dhe një gamë të gjerë alternativash rimëkëmbjeje, sipas parashikimeve të shkronjave “a”, “b” dhe “c”, të pikës 1, të nenit 46, të këtij ligji. 
79. Emetuesi është në shkelje të pikës 2, të nenit 46, të këtij ligji, duke mos njoftuar planin e rimëkëmbjes pranë Bankës së Shqipërisë dhe, në rastet kur është e zbatueshme, pranë autoriteteve të tij të ndërhyrjes së jashtëzakonshme dhe të mbikëqyrjes prudenciale, brenda gjashtë muajve nga data e autorizimit, sipas nenit 21, të këtij ligji, ose nga data e miratimit të dokumentit informues të kriptoasetit sipas nenit 17, të këtij ligji. 
80. Emetuesi është në shkelje të pikës 2, të nenit 46, të këtij ligji, duke mos e rishikuar ose përditësuar rregullisht planin e rimëkëmbjes. 
81. Emetuesi është në shkelje të pikës 1, të nenit 47, të këtij ligji, duke mos hartuar e mbajtur një plan operacional për të mbështetur shlyerjen e rregullt të çdo tokeni të aseteve me rëndësi të lartë.
82. Emetuesi është në shkelje të pikës 2, të nenit 47, të këtij ligji, duke mos pasur një plan shlyerjeje, që provon aftësinë e emetuesit të tokenit të aseteve me rëndësi të lartë për të kryer shlyerjen e tokenit të aseteve me rëndësi të lartë të emetuar dhe të papaguar, pa shkaktuar dëm ekonomik të panevojshëm për zotëruesit e tij ose për stabilitetin e tregjeve të aseteve të rezervës. 
83. Emetuesi është në shkelje të pikës 2, të nenit 47, të këtij ligji, duke mos pasur një plan shlyerjeje, që përfshin marrëveshje kontraktore, procedura ose sisteme, përfshirë caktimin e një administratori të përkohshëm, për të garantuar trajtimin e barabartë të të gjithë zotëruesve të tokenit të aseteve me rëndësi të lartë dhe për të garantuar që zotëruesit e tokenit të aseteve me rëndësi të lartë të paguhen në kohë me të ardhurat nga shitja e aseteve të rezervës së mbetur. 
84. Emetuesi është në shkelje të pikës 2, të nenit 47, të këtij ligji, duke mos pasur një plan shlyerjeje, që garanton vazhdimësinë e çdo veprimtarie kritike, që është e nevojshme për shlyerjen e rregullt e që kryhet nga emetuesi ose nga çdo subjekt i tretë. 
85. Emetuesi është në shkelje të pikës 3, të nenit 47, të këtij ligji, duke mos njoftuar planin e shlyerjes pranë Bankës së Shqipërisë brenda gjashtë muajve nga data e autorizimit, sipas nenit 21, të këtij ligji, ose nga data e miratimit të dokumentit informues të kriptoasetit, sipas nenit 17 të këtij ligji. 
86. Emetuesi është në shkelje të pikës 3, të nenit 47, të këtij ligji, duke mos e rishikuar ose përditësuar rregullisht planin e shlyerjes. 
87. Emetuesi është në shkelje të pikës 1, të nenit 88, të këtij ligji, me përjashtim të rasteve kur plotësohen kushtet e pikës 2, të nenit 88, të këtij ligji, duke mos informuar publikun sa më shpejt të jetë e mundur për informacionin e brendshëm të përmendur në nenin 87, të këtij ligji, që lidhet drejtpërdrejt me të, në një mënyrë që mundëson akses të shpejtë dhe vlerësim të plotë, të saktë dhe në kohë të këtij informacioni nga publiku.

ANEKSI VI
LISTA E SHKELJEVE TË DISPOZITAVE TË KREUT IV NË LIDHJE ME KREUN III PËR EMETUESIT E TOKENIT TË PARASË ELEKTRONIKE ME RËNDËSI TË LARTË

1. Emetuesi është në shkelje të pikës 1, të nenit 22, të këtij ligji, duke mos raportuar pranë Bankës së Shqipërisë, për çdo token të parasë elektronike me rëndësi të lartë, të denominuar në një monedhë, që nuk është monedhë zyrtare e një shteti anëtar të Bashkimit Evropian, me vlerë emetimi më të lartë se kundërvlera në lekë e100 000 000 eurove, mbi bazë trimujore, informacionin e parashikuar në shkronjat “a” deri në “ç”, të pikës 1, të  nenit 22, të këtij ligji. 
2. Emetuesi është në shkelje të pikës 1, të nenit 23, të këtij ligji, duke mos ndërprerë emetimin e një tokeni të parasë elektronike me rëndësi të lartë të denominuar në një monedhë që nuk është monedhë zyrtare e një shteti anëtar të Bashkimit Evropian, pas arritjes së pragjeve të parashikuara në këtë pikë, ose duke mos paraqitur pranë Bankës së Shqipërisë, brenda                   40 ditëve punë nga arritja e këtyre pragjeve, një plan për të garantuar që numri mesatar i vlerësuar tremujor dhe vlera mesatare totale e transaksioneve për ditë të mbahen nën këto pragje. 
3. Emetuesi është në shkelje të pikës 4, të nenit 23, të këtij ligji, duke mos respektuar ndryshimet e planit të përmendur në shkronjën “b”, të pikës 1, të nenin 23, të këtij ligji, sipas kërkesës së Bankës së Shqipërisë. 
4. Emetuesi është në shkelje të pikës 2, të nenit 35, të këtij ligji, në rastet kur fondet e veta nuk përbëhen nga zërat dhe instrumentet e kapitalit bazë të kategorisë së parë, sipas rregullores së miratuar nga AMF-ja, në përputhje me përcaktimet e neneve 26 deri në 30, të rregullores (BE) nr.575/2013, pas zbritjeve të plota sipas nenit 36 të kësaj rregulloreje, pa zbatimin e përjashtimeve nga pragjet e parashikuara në nenet 46, pika 4, dhe 48, të asaj rregulloreje. 
5. Emetuesi është në shkelje të pikës 3, të nenit 35, të këtij ligji, duke mos respektuar kërkesën e Bankës së Shqipërisë për të mbajtur një nivel më të lartë fondesh të veta, pas vlerësimit të kryer, në përputhje me shkronjat “a” deri në “e”, të pikës 3, të nenit 35, të këtij ligji. 
6. Emetuesi është në shkelje të pikës 5, të nenit 35, të këtij ligji, duke mos kryer rregullisht testime të rezistencës, të cilat marrin në konsideratë skenarë të rëndë, por të besueshëm, të stresit financiar, si goditjet nga norma e interesit, dhe skenarë jofinanciarë të stresit, si rreziku operacional. 
7. Emetuesi është në shkelje të pikës 5, të nenit 35, të këtij ligji, duke mos respektuar kërkesën e Bankës së Shqipërisë për të mbajtur një nivel më të lartë fondesh të veta, bazuar në rezultatet e testimeve të rezistencës. 
8. Emetuesi është në shkelje të pikës 1, të nenit 36, të këtij ligji, duke mos krijuar dhe duke mos mbajtur në çdo kohë një rezervë asetesh. 
9. Emetuesi është në shkelje të pikës 1, të nenit 36, të këtij ligji, duke mos garantuar që rezerva e aseteve të përbëhet e të administrohet në mënyrë të tillë që të mbulohen rreziqet që lidhen me monedhën zyrtare, së cilës i referohet tokeni i parasë elektronike me rëndësi të lartë. 
10. Emetuesi është në shkelje të pikës 1, të nenit 36, të këtij ligji, duke mos garantuar që rezerva e aseteve të përbëhet e të administrohet në mënyrë të tillë që të adresohen rreziqet e likuiditetit, që lidhen me të drejtat e përhershme të shlyerjes të zotëruesve. 
11. Emetuesi është në shkelje të pikës 3, të nenit 36, të këtij ligji, duke mos garantuar që rezerva e aseteve të jetë e veçuar në mënyrë operacionale nga pasuria e emetuesit dhe nga rezervat e aseteve të tokenave të tjerë të parasë elektronike. 
12. Emetuesi është në shkelje të pikës 6, nenit 36, të këtij ligji, në rastet kur organi drejtues nuk garanton administrimin efektiv e të kujdesshëm të rezervës së aseteve. 
13. Emetuesi është në shkelje të pikës 6, të nenit 36, të këtij ligji, duke mos garantuar që emetimi dhe shlyerja e tokenit të parasë elektronike me rëndësi të lartë, të pasqyrohen gjithmonë nga një rritje ose ulje përkatëse e rezervës së aseteve. 
14. Emetuesi është në shkelje të pikës 7, të nenit 36, të këtij ligji, duke mos përcaktuar vlerën totale të rezervës së aseteve mbi bazën e çmimeve të tregut, si dhe duke mos garantuar që vlera e saj totale të jetë në çdo kohë të paktën e barabartë me vlerën totale të pretendimeve të zotëruesve të tokenit të rëndësishëm të parasë elektronike në qarkullim ndaj emetuesit. 
15. Emetuesi është në shkelje të pikës 8, të nenit 36, të këtij ligji, duke mos pasur një politikë të qartë dhe të detajuar, që përshkruan mekanizmin e stabilizimit të tokenit të rëndësishëm të parasë elektronike dhe që plotëson kushtet e përcaktuara në shkronjat “a” deri në “e”, të pikës 8, të nenit 36, të këtij ligji. 
16. Emetuesi është në shkelje të pikës 9, të nenit 36, të këtij ligji, duke mos urdhëruar një auditim të pavarur të rezervës së aseteve çdo gjashtë muaj pas datës së ofertës ndaj publikut ose pranimit për tregtim. 
17. Emetuesi është në shkelje të pikës 10, të nenit 36, të këtij ligji, duke mos njoftuar pranë Bankës së Shqipërisë rezultatin e auditimit, në përputhje me këtë pikë, ose duke mos publikuar rezultatin e auditimit brenda dy javëve nga data e njoftimit pranë Bankës së Shqipërisë. 
18. Emetuesi është në shkelje të pikës 1, të nenit 37, të këtij ligji, duke mos miratuar, mbajtur ose zbatuar politika, procedura dhe marrëveshje kontraktore të kujdestarisë, që garantojnë në çdo kohë përmbushjen e kushteve të përcaktuara në shkronjat “a” deri në shkronjën “d”, të pikës 1, të nenit 37, të këtij ligji. 
19. Emetuesi është në shkelje të pika 2, nenit 37, të këtij ligji, duke mos pasur një politikë kujdestarie për secilin grup të rezervës së aseteve, në rastet kur emeton dy ose më shumë tokena të rëndësishëm të parasë elektronike. 
20. Emetuesi është në shkelje të pikës 3, të nenit 37, të këtij ligji, duke mos garantuar që asetet e rezervës të mbahen në kujdestari nga një ofrues i shërbimeve të kriptoaseteve që ofron kujdestari dhe administrim të kriptoaseteve për llogari të klientëve, nga një institucion krediti ose nga një shoqëri e shërbimeve të investimit, jo më vonë se pesë ditë pune nga data e emetimit të tokenit të rëndësishëm të parasë elektronike. 
21. Emetuesi është në shkelje të pikës 4, të nenit 37, të këtij ligji, duke mos ushtruar aftësinë, kujdesin dhe diligjencën e duhur në përzgjedhjen, caktimin dhe rishikimin e ofruesve të shërbimeve të kriptoaseteve, institucioneve të kreditit dhe shoqërive të shërbimeve të investimit, të caktuara si kujdestarë të aseteve të rezervës, ose duke mos garantuar që kujdestari të jetë person juridik i ndryshëm nga emetuesi. 
22. Emetuesi është në shkelje të pikës 4, të nenit 37, të këtij ligji, duke mos garantuar që ofruesit e shërbimeve të kriptoaseteve, institucionet e kreditit dhe shoqëritë e shërbimeve të investimit, të caktuara si kujdestarë të aseteve të rezervës, të kenë ekspertizën e nevojshme dhe reputacionin e duhur në treg për të vepruar si kujdestarë të këtyre aseteve të rezervës. 
23. Emetuesi është në shkelje të pikës 4, të nenit 37, të këtij ligji, duke mos garantuar në marrëveshjet kontraktore me kujdestarët që asetet e rezervës, të mbajtura në kujdestari, të jenë të mbrojtura nga pretendimet e kreditorëve të kujdestarëve. 
24. Emetuesi është në shkelje të pikës 5, të nenit 37, të këtij ligji, duke mos përcaktuar në politikat e procedurat e kujdestarisë kriteret e përzgjedhjes për caktimin e ofruesve të shërbimeve të kriptoaseteve, institucioneve të kreditit ose shoqërive të shërbimeve të investimit si kujdestarë të aseteve të rezervës, ose duke mos përcaktuar procedurën për rishikimin e këtij caktimi. 
25. Emetuesi është në shkelje të pikës 5, të nenit 37, të këtij ligji, duke mos rishikuar rregullisht caktimin e ofruesve të shërbimeve të kriptoaseteve, institucioneve të kreditit ose shoqërive të shërbimeve të investimit si kujdestarë të aseteve të rezervës, si dhe duke mos vlerësuar ekspozimet ndaj këtyre kujdestarëve, ose duke mos monitoruar në mënyrë të vazhdueshme gjendjen financiare të këtyre kujdestarëve. 
26. Emetuesi është në shkelje të pikës 6, të nenit 37, duke mos garantuar që kujdestaria e aseteve të rezervës të kryhet në përputhje me shkronjat “a” deri në “ç”, të pikës 6, të nenin 37, të këtij ligji.
27. Emetuesi është në shkelje të pikës 7, të nenit 37, të këtij ligji, duke mos dokumentuar caktimin e një ofruesi të shërbimeve të kriptoaseteve, institucioni krediti ose shoqërie të shërbimeve të investimit si kujdestar të aseteve të rezervës përmes një marrëveshjeje kontraktore, ose duke mos rregulluar, përmes një marrëveshjeje të tillë kontraktore, qarkullimin e informacionit të nevojshëm për t’i mundësuar emetuesit të tokenit të parasë elektronike me rëndësi të lartë, ofruesit të shërbimeve të kriptoaseteve, institucioneve të kreditit dhe shoqërisë së shërbimeve të investimit ushtrimin e funksioneve të tyre si kujdestarë. 
28. Emetuesi është në shkelje të pikës 1, të nenit 38, të këtij ligji, duke investuar rezervën e aseteve në produkte që nuk janë instrumente financiare me likuiditet të lartë dhe me rrezik minimal tregu, rrezik krediti dhe rrezik përqendrimi, ose në rastet kur këto investime nuk mund të likuidohen me shpejtësi dhe me efekt minimal negativ mbi çmimin. 
29. Emetuesi është në shkelje të pikës 3, të nenit 38, të këtij ligji, duke mos mbajtur në kujdestari, në përputhje me nenin 37, të këtij ligji, instrumentet financiare, në të cilat është investuar rezerva e aseteve. 
30. Emetuesi është në shkelje të pikës 4, të nenit 38, të këtij ligji, duke mos përballuar vetë të gjitha fitimet dhe humbjet, si dhe çdo rrezik kundërpale ose rrezik operacional që rrjedh nga investimi i rezervës së aseteve.
31. Emetuesi është në shkelje të pikës 1, të nenit 45, të këtij ligji, duke mos miratuar, zbatuar e mbajtur një politikë shpërblimi, që nxit administrimin e shëndoshë dhe efektiv të rrezikut për emetuesit e tokenave të parasë elektronike me rëndësi të lartë dhe që nuk krijon stimuj për zbutjen e standardeve të rrezikut. 
32. Emetuesi është në shkelje të pikës 2, të nenit 45, të këtij ligji, duke mos garantuar që tokeni i parasë elektronike me rëndësi të lartë mund të mbahet në kujdestari nga ofrues të ndryshëm të shërbimeve të kriptoaseteve, të autorizuar për ofrimin e kujdestarisë dhe administrimit të kriptoaseteve për llogari të klientëve, mbi baza të drejta, të arsyeshme dhe jodiskriminuese. 
33. Emetuesi është në shkelje të pikës 3, të nenit 45, të këtij ligji, duke mos vlerësuar ose monitoruar nevojat për likuiditet për përmbushjen e kërkesave për shlyerje të tokenit të parasë elektronike me rëndësi të lartë nga zotëruesit e tij. 
34. Emetuesi është në shkelje të pikës 3, të nenit 45, të këtij ligji, duke mos miratuar, mbajtur ose zbatuar një politikë dhe procedura të administrimit të likuiditetit, ose duke mos garantuar, nëpërmjet kësaj politike dhe këtyre procedurave, që asetet e rezervës të kenë një profil likuiditeti të qëndrueshëm, i cili i mundëson emetuesit të tokenit të parasë elektronike me rëndësi të lartë të vazhdojë veprimtarinë në kushte normale, përfshirë edhe në skenarë të stresit të likuiditetit. 
35. Emetuesi është në shkelje të pikës 4, të nenit 45, të këtij ligji, duke mos kryer rregullisht testime të rezistencës për likuiditetin ose duke mos forcuar kërkesat për likuiditet, kur kjo kërkohet nga Banka e Shqipërisë në bazë të rezultateve të këtyre testimeve. 
36. Emetuesi është në shkelje të pikës 5, të nenit 45, të këtij ligji, duke mos respektuar në çdo kohë kërkesën për fondet e veta. 
37. Emetuesi është në shkelje të pikës 1, të nenit 46, të këtij ligji, duke mos hartuar e mbajtur një plan rimëkëmbjeje, që parashikon masat që duhet të merren nga emetuesi i tokenave të parasë elektronike me rëndësi të lartë për të rivendosur përputhshmërinë me kërkesat e zbatueshme për rezervën e aseteve, në rastet kur emetuesi nuk i respekton këto kërkesa, përfshirë ruajtjen e shërbimeve të tij, që lidhen me tokenin e parasë elektronike me rëndësi të lartë, rikthimin në kohë të veprimtarisë dhe përmbushjen e detyrimeve të emetuesit, në rast të ngjarjeve që paraqesin rrezik të lartë për ndërprerjen e veprimtarisë. 
38. Emetuesi është në shkelje të pikës 1, të nenit 46, të këtij ligji, duke mos hartuar e mbajtur një plan rimëkëmbjeje, që përfshin kushte dhe procedura të përshtatshme për të garantuar zbatimin në kohë të masave të rimëkëmbjes, si dhe një gamë të gjerë alternativash rimëkëmbjeje, sipas parashikimeve të shkronjave “a”, “b” dhe “c”, të pikës 1, të nenit 46, të këtij ligji.
39. Emetuesi është në shkelje të pikës 2, të nenit 46, të këtij ligji, duke mos njoftuar planin e rimëkëmbjes pranë Bankës së Shqipërisë dhe, në rastet kur është e zbatueshme, pranë autoriteteve të tij të ndërhyrjes së jashtëzakonshme dhe të mbikëqyrjes prudenciale, brenda gjashtë muajve nga data e ofertës ndaj publikut ose pranimit për tregtim. 
40. Emetuesi është në shkelje të pikës 2, të nenit 46, të këtij ligji, duke mos e rishikuar ose përditësuar rregullisht planin e rimëkëmbjes. 
41. Emetuesi është në shkelje të pikës 1, të nenit 47, të këtij ligji, duke mos hartuar e mbajtur një plan operacional, që mbështet shlyerjen e rregullt të çdo tokeni të parasë elektronike me rëndësi të lartë. 
42. Emetuesi është në shkelje të pikës 2, të nenit 47, të këtij ligji, duke mos pasur një plan shlyerjeje, që provon aftësinë e emetuesit të tokenit të parasë elektronike me rëndësi të lartë për të kryer shlyerjen e tokenit të parasë elektronike me rëndësi të lartë të emetuar dhe të papaguar, pa shkaktuar dëm ekonomik të panevojshëm për zotëruesit e tij ose për stabilitetin e tregjeve të aseteve të rezervës. 
43. Emetuesi është në shkelje të pikës 2, të nenit 47, të këtij ligji, duke mos pasur një plan shlyerjeje, që përfshin marrëveshje kontraktore, procedura ose sisteme, përfshirë caktimin e një administratori të përkohshëm, për të garantuar trajtimin e barabartë të të gjithë zotëruesve të tokenit të parasë elektronike me rëndësi të lartë dhe për të garantuar që zotëruesit e tokenit të parasë elektronike me rëndësi të lartë të paguhen në kohë me të ardhurat nga shitja e aseteve të rezervës së mbetur. 
44. Emetuesi është në shkelje të pikës 2, të nenit 47, të këtij ligji, duke mos pasur një plan shlyerjeje që garanton vazhdimësinë e çdo veprimtarie kritike që është e nevojshme për shlyerjen e rregullt dhe që kryhet nga emetuesi ose nga çdo palë e tretë. 
45. Emetuesi është në shkelje të pikës 3, të nenit 47, të këtij ligji, duke mos njoftuar planin e shlyerjes pranë Bankës së Shqipërisë brenda gjashtë muajve nga data e ofertës ndaj publikut ose pranimit për tregtim. 
46. Emetuesi është në shkelje të pikës 3, të nenit 47, të këtij ligji, duke mos e rishikuar ose përditësuar rregullisht planin e shlyerjes.

V E N D I M 


Nr.______, datë_________


PËR 

PROPOZIMIN E PROJEKTLIGJIT “PËR TREGJET                                               E KRIPTOASETEVE”

[bookmark: _Hlk229050217]Në mbështetje të neneve 81, pika 1, dhe 100, të Kushtetutës, me propozimin e ministrit të Ekonomisë dhe Inovacionit, Këshilli i Ministrave

V E N D O S I:

Propozimin e projektligjit “Për tregjet e kriptoaseteve”, për shqyrtim dhe miratim në Kuvendin e Republikës së Shqipërisë, sipas tekstit dhe relacionit që i bashkëlidhen këtij vendimi.   

Ky vendim hyn në fuqi menjëherë.


K R Y E M I N I S T R I


EDI RAMA

Në mungesë dhe me porosi

